Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 13 SHKURT 2014


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 11:00)

Rendi i ditës:

1. Miratimi i procesverbalit të seancës plenare të datës 06.02.2014. 

2.
Projektligji “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës së Italisë, për programin “Fuqizimi i Agjencisë Shqiptare të Pagesave (AZHBR) për livrimin e kontributeve në bujqësi”. (shumicë e thjeshtë)
-  Pyetje

- Shprehet komisioni përgjegjës për  Ekonominë dhe Financat. 

(Paraqitje e raportit nga kryetari i komisionit)

- Shprehet për dhënie mendimi, Komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit)

- Shprehet për dhënie mendimi, Komisioni për Veprimtaritë Prodhuese, Tregtinë dhe Mjedisin

(Paraqitje e raportit nga kryetari i komisionit)

- Shprehet për dhënie mendimi, Komisioni për Politikën e Jashtme

(Paraqitje e raportit nga kryetari i komisionit)

-  Relatori
- Diskutime

- Relatori

(Shprehen grupet parlamentare):

-Grupi parlamentar i PR-së

-Grupi parlamentar i PDIU-së

-Grupi parlamentar i LSI-së

-Grupi parlamentar i PD-së

-Grupi parlamentar i PS-së

-Koha e votimit:

  Votim në parim

  Shqyrtim dhe votim nen për nen

  Votim në tërësi

3. Projektligji “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës së Italisë, për realizimin e programit “Projekti pilot për krijimin dhe eksperimentimin e një sistemi sigurimesh të lehtësuara për mbulimin e rreziqeve në bujqësi”. (shumicë e thjeshtë)

-  Pyetje
- Shprehet komisioni përgjegjës për  Ekonominë dhe Financat. 

(Paraqitje e raportit nga kryetari i komisionit)

- Shprehet për dhënie mendimi, Komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit)

- Shprehet për dhënie mendimi, Komisioni për Veprimtaritë Prodhuese, Tregtinë dhe Mjedisin

(Paraqitje e raportit nga kryetari i komisionit)

- Shprehet për dhënie mendimi, Komisioni për Politikën e Jashtme

(Paraqitje e raportit nga kryetari i komisionit)

-  Relatori
- Diskutime

- Relatori

(Shprehen grupet parlamentare):

-Grupi parlamentar i PR-së

-Grupi parlamentar i PDIU-së

-Grupi parlamentar i LSI-së

-Grupi parlamentar i PD-së

-Grupi parlamentar i PS-së

-Koha e votimit:

  Votim në parim

  Shqyrtim dhe votim nen për nen

  Votim në tërësi

4. Projektligji “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe  qeverisë së Republikës së Italisë, për programin “Zhvillimi i Qëndrueshëm i Sektorit të Ullishtarisë Shqiptare (ZHQSU)”. (shumicë e thjeshtë)

-  Pyetje
- Shprehet komisioni përgjegjës për  Ekonominë dhe Financat. 

(Paraqitje e raportit nga kryetari i komisionit)

- Shprehet për dhënie mendimi, Komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit)

- Shprehet për dhënie mendimi, Komisioni për Veprimtaritë Prodhuese, Tregtinë dhe Mjedisin

(Paraqitje e raportit nga kryetari i komisionit)

- Shprehet për dhënie mendimi Komisioni për Politikën e Jashtme

(Paraqitje e raportit nga kryetari i komisionit)

- Shprehet për dhënie mendimi Komisioni për Integrimin Europian

(Paraqitje e raportit nga kryetari i komisionit)

-  Relatori
- Diskutime

- Relatori

(Shprehen grupet parlamentare):

-Grupi parlamentar i PR-së

-Grupi parlamentar i PDIU-së

 -Grupi parlamentar i LSI-së

 -Grupi parlamentar i PD-së

 -Grupi parlamentar i PS-së

- Koha e votimit:

  Votim në parim

  Shqyrtim dhe votim nen për nen

  Votim në tërësi

5. Projektligji “Për ratifikimin e marrëveshjes ndryshuese të marrëveshjes së huas dhe projektit, ndërmjet Republikës së Shqipërisë, të përfaqësuar nga Ministria e Financave, e Operatorit të Sistemit të Transmetimit, sh.a., si agjenci e zbatimit të projektit, dhe KfW Frankfurt am Main, për financimin e projektit “Linja e transmetimit 400 KV Shqipëri - Kosovë (Tiranë - Prishtinë). (shumicë e thjeshtë)
-  Pyetje
- Shprehet komisioni përgjegjës për  Ekonominë dhe Financat. 

(Paraqitje e raportit nga kryetari i komisionit)

- Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut 

(Paraqitje e raportit nga kryetari i komisionit)

- Shprehet për dhënie mendimi Komisioni për Veprimtaritë Prodhuese, Tregtinë dhe Mjedisin

(Paraqitje e raportit nga kryetari i komisionit)

- Shprehet për dhënie mendimi Komisioni për Politikën e Jashtme

(Paraqitje e raportit nga kryetari i komisionit)

- Shprehet për dhënie mendimi Komisioni për Integrimin Europian.
(Paraqitje e raportit nga kryetari i komisionit)

-  Relatori
- Diskutime

- Relatori

(Shprehen grupet parlamentare):

-Grupi parlamentar i PR-së

-Grupi parlamentar i PDIU-së

 -Grupi parlamentar i LSI-së

 -Grupi parlamentar i PD-së

  -Grupi parlamentar i PS-së

-Koha e votimit:

  Votim në parim

  Shqyrtim dhe votim nen për nen

  Votim në tërësi

6.
Projektligji “Për disa ndryshime në ligjin nr. 7703, datë 11.05.1993 “Për sigurimet shoqërore në Republikën e Shqipërisë” të ndryshuar” (shumicë e thjeshtë)

-  Pyetje

-  Shprehet komisioni përgjegjës për  Punën, Çështjet Sociale dhe Shëndetësinë. 

(Paraqitje e raportit nga kryetari i komisionit)

-  Relatori
- Diskutime

- Relatori

(Shprehen grupet parlamentare):

- Grupi parlamentar i PR-së

- Grupi parlamentar i PDIU-së

- Grupi parlamentar i LSI-së

- Grupi parlamentar i PD-së

- Grupi parlamentar i PS-së

Koha e votimit:

 Votim në parim

  Shqyrtim dhe votim nen për nen

  Votim në tërësi

7. Projektvendim “Për miratimin e përbërjes së  komisionit hetimor të Kuvendit për të kontrolluar zbatimin e legjislacionit në fuqi gjatë procesit të lëvizjeve të burimeve njerëzore të Policisë së Shtetit”.

8.  Interpelancë me Ministren e Arsimit dhe Sportit, kërkuar nga deputeti Vangjel Tavo, lidhur me masat e marra nga Ministria e Arsimit dhe Sporteve për çështjen e mungesës së teksteve shkollore në gjuhën amtare për shkollat e minoritetit. 

9. 
Diskutime për çështje jashtë rendit të ditës.


- Koha e diskutimeve deri në 60 minuta.

Ilir Meta – Mirëdita!

Hapim seancën plenare.

Para se të fillojmë me shqyrtimin e çështjeve të rendit të ditës, dua t’ju njoftoj se, para fillimit të seancës plenare, u mblodh Këshilli për Rregulloren, Mandatet dhe Imunitetin, i cili në fund do të paraqesë raportin e  tij.

Së dyti, ju njoftoj se në Kuvend janë depozituar për shqyrtim e miratim këto projektligje:

Projektligji “Për një shtesë në ligjin “Për tatimin mbi të ardhurat”, të ndryshuar.

Projektligji “Për pagesat e vonuara në detyrimet kontraktore”.

Projektligji “Për ratifikimin e marrëveshjes së bashkëpunimit ushtarak financar ndërmjet Këshillit të Ministrave të Republikës së Shqipërisë dhe qeverisë së Republikës së Turqisë, të protokollit të zbatimit të ndihmës financiare ndërmjet Këshillit të Ministrave të Republikës së Shqipërisë dhe qeverisë së Republikës së Turqisë”.

Projektligji “Për ratifikimin e marrëveshjes ndërmjet Republikës së Shqipërisë dhe Mbretërisë së Belgjikës për mbrojtjen shoqërore”.

Njëkohësisht, dua t’ju njoftoj se, në mbështetje të nenit 46 të Rregullores, kanë regjistruar emrat për diskutim për projektligjin “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë për programin “Fuqizimi i Agjencisë Shqiptare të Pagesave  për livrimin e kontributeve në bujqësi””, këta deputetë: Ervin Koçi, Artan Gaçi, Gjovalin Kadeli, Eduard Shalsi, Mesila Doda, Gjergji Papa, Ardjan Turku, Besnik Dushaj, Kosma Dashi dhe Genc Ruli.

Për projektligjin “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë për realizimin e programit “Projekti pilot për krijimin dhe eksperimentimin e një sistemi sigurimesh të lehtësuara për mbulimin e rreziqeve në bujqësi”” kanë regjistruar emrin deputetët: Piro Kapurani, Eduard Shalsi, Igli Cara, Voltana Ademi, Elidon Bushati, Arben Ristani, Luçano Boçi dhe Sherefedin Shehu.

Për projektligjin “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë për programin “Zhvillimi i Qëndrueshëm i Sektorit të Ullishtarisë Shqiptare”” kanë regjistruar emrin deputetët: Robert Bitri, Erion Braçe, Eduard Shalsi, Liljana Elmazi, Jorida Tabaku, Jozefina Topalli dhe Sali Berisha.

Për projektligjin “Për ratifikimin e marrëveshjes ndryshuese të marrëveshjes së huas dhe projektit ndërmjet Republikës së Shqipërisë, përfaqësuar nga Ministria e Financave dhe Operatorit të Sistemit të Transmetimit sh.a., si agjencia e zbatimit të projektit, dhe KfW-së Frankfurt am Main, për financimin e projektit “Linja e transmetimit 400 kV Shqipëri-Kosovë (Tiranë-Prishtinë)””, kanë regjistruar emrat këta deputetë: Artan Gaçi, Ervin Koçi, Blerina Gjylameti, Gledion Rehovica, Taulant Balla, Erion Braçe, Genc Pollo, Bedri Hoxha, Gjovalin Bzheta, Elena Qirici, Sali Berisha dhe Sherefedin Shehu.

Për projektligjin “Për disa ndryshime për ligjin “Për sigurimet shoqërore në Republikën e Shqipërisë”, të ndryshuar”,  kanë regjistruar emrin këta deputetë: Eduart Bejko, Monika Kryemadhi, Klodiana Spahiu, Albana Vokshi, Myqerem Tafaj, Roland Keta, Albina Dede, Jorida Tabaku dhe Florion Mima.

Për çështjet jashtë rendit të ditës nuk është regjistruar ndonjë koleg deputet.

Përpara se të fillojmë me rendin e ditës, po lexoj shkurtimisht raportin e Këshillit për Rregulloren, Mandatet dhe Imunitetin, për verifikimin e mandatit të deputetes Ermira Koçi. Në vijim të vakancës së krijuar, si pasojë e dorëheqjes nga mandati i deputetes të zonjës Klodiana Pashkaj, e shpallur e zgjedhur nga Komisioni Qendror i Zgjedhjeve. Komisioni Qendror i Zgjedhjeve, në mbështetje të nenit 104, pika 2 të ligjit “Kodi Zgjedhor i Republikës së Shqipërisë”, të ndryshuar”, ka vendosur t’i japë mandatin e deputetit të Kuvendit të Shqipërisë zonjës Emira Koçi.

Këshilli në mbledhjen e tij konstatoi se deputetja Emira Koçi, me anë të shkresës me numër protokolli 445, datë 12.02.2014, ka dhënë dorëheqjen nga mandati i deputetes sipas përcaktimit të nenit 71, pika 2, germa “b” të Kushtetutës.

Duke qenë se konstatohet përsëri vakancë, e krijuar si rezultat i dorëheqjes së deputetes Emira Koçi, Kuvendi, në mbështetje të nenit 164, pika 1 të ligjit për Kodin Zgjedhor, ka detyrimin ligjor të njoftojë Komisionin Qendror të Zgjedhjeve për krijimin e vakancës.

Fillojmë me miratimin e procesverbalit të seancës plenare të datës 6 shkurt.

Ka ndonjë vërejtje për procesverbalin? Nuk ka.

Miratohet.

Vazhdojmë me pikën e dytë të rendit të ditës, projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë për programin “Fuqizimi i Agjencisë Shqiptare të Pagesave  për livrimin e pagesave në bujqësi””. 

Ky projektligj është depozituar në datën 20 dhjetor të vitit të kaluar. 

Ka ndonjë pyetje për projektligjin?

Zoti Shalsi e ka fjalën.

Eduard Shalsi – Në fakt, e kam kërkuar edhe në komision, por nuk kam marr përgjigje. Do të doja të kuptoja arsyen se pse këto tri ligje, të cilat i kemi miratuar një herë në tetor, vijnë prapë në parlament dhe për më tepër pas një periudhe prej katër muajsh për elementin financiar? Do të doja një përgjigje për këtë, po jo atë përgjigje që kam marr në Komisionin e Veprimtarive Prodhuese, sepse nuk qëndronte.

Ilir Meta – Fjalën e ka specialisti.

Specialistja – I nderuar, zoti Kryetar,

Këto tri projektmarrëveshje që kanë ardhur sot në parlament janë pjesë e protokollit të bashkëpunimit midis qeverisë së Republikës së Shqipërisë dhe qeverisë së Republikës së Italisë, 2010-2012. Janë negociuar nga Ministria e Bujqësisë dhe Koperacioni Italian. Koperacioni Italian ka qenë kryenegociatori i këtyre programeve. Kanë kaluar me vendim qeverie në nëntor të vitit 2012 dhe marrëveshjet midis Ministrisë së Bujqësisë dhe Ambasadës së Republikës së Italisë në Shqipëri janë firmuar në dhjetor të vitit 2012. Në të gjitha bisedimet e mëvonshme është kërkuar nga pala italiane ratifikimi i marrëveshjeve financiare midis Ministrisë së Financave dhe “Artigian Casa”, që është organizmi bankar që do të disbursojë këto fonde në emër të Ministrisë së Punëve të Jashtme të Italisë. Me sa jemi të informuar, në verën e vitit të kaluar parlamenti italian i ka ratifikuar këto marrëveshje dhe për palën italiane këto janë në fuqi, pritet thjesht miratimi nga ana jonë.

Më 24 tetor të vitit të kaluar në parlament kanë kaluar tri marrëveshjet financiare midis Ministrisë së Financave dhe “Artigian Casa” dhe janë miratuar e janë botuar në Fletoren Zyrtare. Këtu në parlament janë sjellë nga Ministria e Jashtme dhe Ministria e Financave, me nismën e Ministrisë së Financave. Këtë herë janë programet që vijnë në parlament. Na është thënë që është përdorur ligji për traktatet. Në dijeninë tonë, ligji për traktatet kërkon depozitimin e marrëveshjeve ndërqeveritare në Ministrinë e Jashtme, por jo kalimin në parlament të tyre. Megjithatë, ka qenë nisma e Ministrisë së Jashtme që i ka sjellë në parlament në dhjetor të vitit të kaluar, pasi janë ratifikuar marrëveshjet financiare.

Këto janë marrëveshjet administrative, programet e detajuara se për çfarë do të shpenzohen këto para, siç është negociuar me palën italiane dhe ratifikuar nga parlamenti italian verën e kaluar.

Faleminderit!

Ilir Meta – Zoti Shalsi, çfarë mendimi keni për përgjigjen?

Eduard Shalsi – Përgjigjja nuk është bindëse dhe nuk është e argumentuar. Ideja jonë ishte që kjo marrëveshje duhej miratuar së bashku me elementin financiar që në tetor. Pse janë të ndara dhe pse vijnë pas katër muajsh? Janë tri marrëveshje shumë të rëndësishme, njëra prej të cilave edhe më e rëndësishme. Sa më shpejt të fillojnë, aq më mirë do të jetë. E kemi kërkuar në tetor, e kërkuam edhe tani: kur fillojnë realisht këto marrëveshje?

Ilir Meta – Ju, zoti Shalsi, meqenëse jeni edhe kryetari i komisionit përkatës, çfarë mendimi keni?

Eduard Shalsi – Marrëveshja ka dy elemente: atë financiar dhe atë administrativ. Në tetor na u tha që marrëveshjet brenda nëntorit do të jenë në fuqi, ndërsa javën që kaloi na erdhi elementi administrativ, i cili nuk ishte i parashikuar të kalonte në parlament. Ne, në Komisionin e Veprimtarive Prodhuese, i kemi kaluar të tria këto marrëveshje, edhe elementin administrativ. Ne kemi dashur të kuptojmë se pse është kjo vonesë dhe të sigurohemi që marrëveshjet do të fillojnë të zbatohen shumë shpejt.

Pra, marrëveshjet janë kaluar nga Komisioni i Veprimtarive Prodhuese javën që kaloi, por do të donim të dinim pse është kjo vonesë, në mënyrë që të mos vonohen më, por të zbatohen.

Ilir Meta – Me sa kuptova unë, ka qenë një insistim i Ministrisë së Jashtme për arsye procedurale.

Zoti Halimi e ka fjalën.

Eduard Halimi -  Zoti Kryetar, seanca plenare zhvillohet vetëm në prani të ministrit kundërfirmues. Nuk mund të diskutohet në seancë plenare për një projektligj pa prezencën e ministrit kundërfirmues. Neni 73 i Rregullores parashikon se para fillimit të diskutimit në parim, deputetët ftohen nga drejtuesi i seancës t’u bëjnë pyetje nismëtarëve. E bëri pyetjen deputeti. Mund të ketë edhe pyetje të tjera. Çfarë thotë? “Në seancë plenare projektligji shqyrtohet në prani të ministrit kundërfirmues”.

Ministri kundërfirmues nuk është. Ministri i Financave nuk është. Ministri i Jashtëm nuk është. Si mund të diskutohet projektligji, kur nuk janë ministrat që kanë propozuar këtë projektligj? Çfarë diskutimi do të bëjmë? Çfarë informimi do t’i bëjmë publikut? Prandaj, zoti Kryetar, ky projektligj duhet të dalë nga rendi i ditës ose ndërprisni seancën, sepse qeveria nuk është e disponueshme t’u përgjigjet deputetëve, derisa ministrat të gjejnë kohën për të ardhur në parlament, ose shtyjeni seancën plenare, në mënyrë që ata të vijnë e t’u përgjigjen pyetjeve.

Ilir Meta – Fjalën e ka zoti Braçe.

Erion Braçe – Zoti Meta, kur e lexojmë Rregulloren, duhet ta lexojmë rresht më rresht dhe deri në fund. Në nenin që u citua këtu thuhet qartësisht: “Në seancë plenare projektligji shqyrtohet në praninë e ministrit kundërfirmues të tij në Këshillin e Ministrave dhe të nëpunësve të autorizuar me shkrim nga sekretari i Përgjithshëm i Këshillit të Ministrave”. Jeni krejtësisht të qartë në bazë të Rregullores dhe e dyta, që është më e rëndësishme, këtu është Kryeministri, madje edhe ministri i Marrëdhënieve me Parlamentin është këtu, për t’iu përgjigjur pyetjeve, ndërkohë që ka precedentë në këtë sallë të Kuvendit, ku janë bërë seanca pa qenë Kryeministri, pa qenë ministri, pa qenë zëvendëskryeministri, pa qenë asnjë. Kjo është shumë e qartë.

Ilir Meta – Faleminderit, zoti Braçe!

Fjalën e ka zoti Balla.

Taulant Balla – Zoti Kryetar,

Kuvendi i Shqipërisë ka një praktikë të konsoliduar lidhur me këtë çështje. Nuk ka ndryshuar sot as praktika parlamentare, as Rregullorja e Kuvendit. Sigurisht që në 8 vjet me radhë të gjitha projektligjet këtu i kemi shqyrtuar me praninë e specialistëve dhe nuk kemi pasur fatin e madh të kishim shpeshherë ministrat, ndërkohë që praktika e re parlamentare e filluar në këtë sesion dhe në këtë legjislaturë është se në sallë janë prezentë dy përfaqësues të lartë të qeverisë: Kryeministri dhe ministri për Marrëdhëniet me Parlamentin. 

Deputetët e opozitës, nëse duan të bëjnë pyetje për disa marrëveshje, që në fakt janë negociuar  gjatë qeverisjes së tyre, janë të lutur që këto pyetje t’ia bëjnë ministrit për Marrëdhëniet me Parlamentit apo ndonjë ministri tjetër të qeverisë. 

Faleminderit!

Ilir Meta – Zoti Halimi, urdhëroni!

Eduard Halimi – Zoti Kryetar, 

Rregullore të parlamentit ka vetëm një. Nuk është argument të thuash se meqenëse mund të ketë ndodhur një herë më parë, dhe se kjo procedurë mund të këtë qenë e tillë, duhet të vazhdojmë sot me procedura të tjera. Procedurat në parlament zbatohen një më një dhe procedurë në parlament do të thotë të zbatohet Rregullorja. Rregullorja e parlamentit e thotë qartë se duhet të jetë prezent ministri kundërfirmues. Nuk thotë se duhet të jetë Kryeministri, nuk thotë se duhet të jetë ndonjë ministër, që mund të shpikim për të rregulluar marrëdhëniet me parlamentin. Rregullorja e parlamentit është një, e shkruar e zeza mbi të bardhë.  Argumenti se, meqenëse një herë më parë mund të ketë ndodhur kështu, është si puna e atij që thotë kur e kap polici në rrugë: “Pse më kapët mua me shpejtësi, se edhe ai tjetri me shpejtësi ishte? Pse do të më gjobisni mua?” Ky në literaturën juridike quhet: “Argumentum ad ignorantum”

Ilir Meta – Urdhëroni, zoti Shalsi!

Eduard Shalsi – Më vjen keq që një pyetje imja po përdoret tashmë si një argument nga opozita, por dua të them vetëm diçka: kanë ndryshuar gjërat së funksionuari në këtë parlament dhe duhet të jeni të lumtur, por ama thelbin e këtyre marrëveshjeve e kemi diskutuar në komision që në muajin tetor. Mos bëni sikur jeni të shqetësuar, sepse janë marrëveshje që duhet të ishin kaluar që një vit më parë. 

Unë kam një sugjerim, zoti Kryetar. Pyetja që kam bërë nuk e cenon thelbin e marrëveshjeve për të cilat  kemi diskutuar bashkërisht  si maxhorancë  dhe opozitë me konsensus në muajin tetor. I vetmi merak që unë kam pasur, edhe në emër të komisionit, ka qenë që këto marrëveshje të fillojnë nga aplikimi një orë e më parë dhe nëse për raste të tjera do të vijnë marrëveshjet të tjera në parlament, do t’i diskutojmë një herë në elementin financiar dhe më pas në elementin administrativ. Apo duhet që në fillim të diskutohen të dyja bashkë, që të mos ndodhin vonesa të tilla? 

Pra, ky ishte thelbi i shqetësimit.

Ilir Meta - Zoti Braçe 

Erion Braçe – Edhe një herë, në shqip dhe jo në latinisht: siç u bë e qartë fare në këtë sallë, marrëveshjet janë po ato të vitit 2012 dhe kanë ardhur këtu me kërkesë procedurale  të Ministrisë së Punëve të Jashtme. Sa për historinë e firmave dhe kundërfirmave, po jua them unë se edhe ministrin kundërfirmues e keni këtu. Quhet Genc Ruli dhe ka firmosur këtu, edhe Kryeministrin e keni këtu. Kjo s’ka më asnjë lloj kuptimi dhe këto që po ndodhin janë banalitete. 

Ilir Meta – Zonja Tabaku, urdhëroni!

Jorida Tabaku – Marrëveshja financiare që erdhi këtu në muajin tetor duhet të kishte ardhur bashkë me elementin administrativ. Nëse qeveria nuk ka materiale dhe ligje dhe na sjell ne këtu të njëjtat ligje nga dy herë, ky nuk është shqetësimi ynë.  Çdo marrëveshje financiare, të paktën në qeverinë e kaluar, ka ardhur bashkë me elementin administrativ. Është detyrë ligjore dhe detyrë e parlamentit që kjo marrëveshje të ratifikohet. Kërkesa erdhi më vonë nga Ministria e Jashtme. Duhet të kishte ardhur që në tetor. Nëse parlamenti do t’i shqyrtojë këto marrëveshje, grupi i PD-së do t’i diskutojë në momentin që vjen edhe ministri kundërfirmosës. Nëse ju njihni si ministër Bujqësie zotin Ruli, më vjen keq që s’e keni kuptuar akoma dhe le të vazhdojmë diskutimin me zotin Ruli atëherë. 

Ilir Meta – Unë besoj se e kemi të qartë debatin që u zhvillua deri tani. Duket qartë se pyetja e zotit Shalsi, edhe si kryetar i komisionit përgjegjës, nuk ka të bëjë me shtyrjen e çështjeve nga rendi i ditës, por ka të bëjë me shqetësimin e tij se kjo çështje duhet të ishte zgjidhur që para tre muajsh. Këtu duket se ka nevojë për një koordinim më të mirë midis Ministrisë së Bujqësisë, Ministrisë së Jashtme dhe ndoshta Ministrisë së Financave, për të  sqaruar procedurat në kohë, në mënyrë që parlamenti ta kishte zgjidhur këtë çështje me kohë. 

Vazhdojmë seancën, sepse qeveria është këtu, kurse ministri që ju kërkoni është për vizitë në SHBA. S’është argument se duhet të jetë ai patjetër, pasi këtu kemi edhe ministrin për Marrëdhëniet me Parlamentin, kemi edhe qeverinë, edhe Kryeministrin. 

Vazhdojmë me diskutimet. 

Urdhëroni, zonja Doda!

Mesila Doda - Ju faleminderit, zoti Kryetar!

Meqenëse ministri përkatës nuk është këtu, unë po zgjedh një mënyrë ndryshe për fjalimin tim sot.

Të nderuara zonja deputete, 

Të nderuar zotërinj deputetë, 

Kjo seancë duhej të kishte filluar me një minutë heshtje. Sot në tempullin e fjalës fjala vdiq; sot në tempullin e demokracisë vdiq demokracia; në tempullin e garantimit të të drejtave njeriut vdiq e drejta. Mandatet e dy grave që sot duhej të ishin dy deputete janë zëvendësuar me dy burra në parlament. Kjo, ndonëse mund të duket e lehtë, mund të duket një shaka në krahasim me ato dhjetëra gra që ndahen nga jeta, sepse burra si ju mendojnë se ato janë qenie me më pak dinjitet. Dhe kjo padrejtësi nis nga Kuvendi i Shqipërisë. 

Zoti Kryeministër, kam kërkuar nga ju të flisni; kam kërkuar nga ju, që të mos heshtni! Ju kanë votuar për t’u dalë zot burrave, grave dhe fëmijëve të këtij vendi, një garanci që ti sot nuk e jep dot, sepse lidhjet e krimit të mbajnë mbërthyer më fort se e drejta. Kjo që ndodhi në parlamentin e Shqipërisë është shkelje e Kushtetutës, është shkelje e Kodit Zgjedhor, është dhunim flagrant i të drejtave të njeriut. Zëvendësimi i mandateve të grave në parlament shkel Kushtetutën, e cila garanton se gjithë shtetasit janë të barabartë përpara ligjit, përpara Kodit Zgjedhor, i cili sanksionon formulën e ndarjes dhe zëvendësimit të mandateve të grave në parlament. Ju keni ceduar. Ju jeni fajtor përpara grave që janë gjysma e popullsisë së këtij vendi. Do të ishte e thjeshte të ndalesha deri këtu, sepse shumica e atyre që na ndjekin do thoshin se e dimë që marifetçinjtë janë ulur këmbëkryq në këtë vend, ndaj ju dini të bëni dhe më keq. Dhe në të vërtetë ju keni bërë më keq se kaq, veçanërisht gjatë javës së fundit. 

Ne kemi bërë më keq, në fakt, sepse i mërzitëm shqiptarët; aq sa ju s’po lini mynxyrë pa kryer në shpërblim të votës që ju dhanë shqiptarët. Sot unë i kërkoj ndjesë çdo shqiptari, çdo demokrati, që është ndier qoftë edhe pa dijeninë tonë, pa dashjen tonë, i zhgënjyer nga ajo çka ne bëmë. Na falni, na falni që lamë të vijnë këta në pushtet! 

Ju premtuat punë dhe zhdukët 20000 vetë nga puna në një ditë, rekord që do t’jua kishte zili edhe Çavezi. Deri tani janë me mijëra nëpunësit e administratës që i kini privuar nga e drejta e punës, nga e drejta për të pasur një rrogë për ta çuar në familje, ndaj unë do i ftoja që të zinin derën tënde të shtëpisë, të kryeministrisë, të  parlamentit, me gjithë fëmijë, që të kuptonit përmasat e tragjedisë që futët në shtëpinë e tyre. Ju premtuat rend dhe njerëzit po shpërthejnë çdo ditë nëpër makina e nëpër shtëpi, e si për ironi i bëni pas sho-shoqit se kush është vrasësi: prefekti që akuzon klanin e bashkisë apo polici bashkiak që ngjit C4, se prefekti nuk i hap telefonin. Zot, na ruaj nga kjo farë vrasësish! 

Ju premtuat shëndetësi falas dhe deri tani nuk keni bërë asnjë hap të vetëm që të siguroni premtimin tuaj. E vetmja gjë që siguruat është një tender tjetër i fituar nga firma e ministrit të Shëndetësisë për programin elektronik, realizuar nga orakulli, i cili do t’i nxjerr recetat në mënyrë elektronike. Kjo s'është hera e parë, se më kujtohet që kur shumë nga deputetët e pranishëm dhe ata që s’janë më në këtë sallë hynin në grevë urie. Kjo po ndodh edhe sot me shëndetësinë falas. 

Sot secili nga ju është pjesëmarrës në një akt kundër qytetarëve të Republikës së Shqipërisë, ndaj unë do të ftoja secilin prej tyre që sot ndihet  i prekur, i dhunuar, i rrënuar para një regjimi që nuk është në opozitë me PD-në, por me shqiptarët, të ngrejë zërin fort, përndryshe ju nuk do ndaleni kurrë në rrugën e marrëzisë që keni nisur! Meqë herën e fundit, zoti Kryeministër, përdorët një shprehje se njësoj si George Bernard Show nuk e kuptonit psenë e lulëzimit të budallallëkut djathtas, unë po ju kujtoj shprehjen e të madhit  Churchill, i cili thoshte se socialistët janë si Kristofor Kolombi, që nisen pa e ditur ku do shkojnë dhe kur arrijnë, nuk e dinë ku janë, dhe më e keqja është se të gjithë këtë e bëjnë me paratë e te tjerëve. 

Kursejauni paratë shqiptarëve, zoti Kryeministër, dhe jepni dorëheqjen!

Faleminderit!

Ilir Meta – Fjala është për deputetin Ervin Koçi. Do t’u lutesha deputetëve t’i përmbahen rendit të ditës dhe të mos akuzojnë të tjerët për shkelje, kur bëjnë shkelje vetë. 

Ervin Koçi – Faleminderit, zoti Kryetar!

Marrëveshja që po diskutojmë sot është në funksion të programit qeverisës për të rritur mbështetjen e shtetit ndaj bujqësisë, një sektor i rrënuar, i lënë në  gjendje mjerane. Nëpërmjet kësaj marrëveshjeje ne kërkojmë të miradministrojmë informacionin për parcelat bujqësore dhe të krijojmë një regjistër kombëtar të ekonomive bujqësore, duke zbatuar edhe gjithë programin qeverisës për sektorin bujqësor. Kemi vënë re se në këtë sesion parlamentar, në të gjitha seancat, opozita, vazhdon me të njëjtën mënyrë të të bërit politikë, duke i kërkuar maxhorancës së sotme pse në këta muaj qeverisje nuk e ka realizuar programin e saj qeverisës, kur maxhoranca e djeshme, sot në opozitë, duhet t’i kishte bërë për 8 vjet.

Maxhoranca e sotme në programin e saj qeverisës për bujqësinë, shëndetësinë, arsimin, ekonominë dhe çdo gjë tjetër e ka të shkruar dhe paraqitur publikisht se do t’i realizojë premtimet në mandatin 4-vjeçar.  Kurse ju në 8 vjet kishit mundësi të bënit diçka për fshatin, por nuk bëtë asgjë. Ju rrënuat bujqësinë, ekonominë dhe latë vetëm varfëri e skamje.

Unë në çdo seancë do të mirëkuptoja deputetët e rinj të opozitës, të papërlyer në korrupsionin 8-vjeçar, nëse do të flisnin për rrënimin e fshatit dhe të ekonomisë; nëse do të akuzonin edhe qeverinë për paaftësi e mosrealizim programi qeverisës, do të vlerësoja mendimin dhe opinionin e tyre për zhvillimin e bujqësisë dhe të ekonomisë, por dëgjojmë të flasin vetëm ish-pushtetarët, ata që e lanë fshatin në  gjendje mjerane. Opozita e sotme e la fshatin jo vetëm me toka të braktisura, të lëna djerrë dhe të pashfrytëzuara, për shkak të politikave shkatërruese, por edhe me familje të varfra. Fermerët nuk e përballojnë dot shkollimin e fëmijëve të tyre, nuk përballojnë dot ushqimet e familjes. Në fshat gjen lista të gjata në dyqane, si dhe mungesë të plotë infrastrukture. Kjo është mrekullia ekonomike që la në fshat qeveria e ikur. 

Nëse ju të opozitës e keni dashur me të vërtetë fshatin, si ka mundësi që kur u larguat i latë çmimet e inputeve bujqësore më të larta se në Itali dhe Greqi? Kuintali i uresë, i nitratit dhe i superfosfatit u trefishuan nga viti 2005 në vitin 2013. Nëse ju e keni dashur me të vërtetë fshatin si ka mundësi që në muajin dhjetor të vitit 2012, kur Grupi Parlamentar i PS-së solli nismën për vlerësimin e TVSH-së të furnizimit të inputeve bujqësore, që përdoren nga fermerët, nisur nga situata teje të rëndë, ju e rrëzuat pa hezitim? Madje drejtuesja e seancës në atë kohë, kur u hodh në votim propozimi i Grupit Parlamentar të PS-së, ngriti lart kartonin e kuq dhe u thoshte deputetëve të maxhorancës së atëhershme: “Ju lutem, deputetë, është propozim i PS-së!” 

Asnjë fermer, që jeton në fshat, nuk e harron premtimin e qeverisë së ikur se do ta bënte naftën 400 lekë, por kur iku nga pushteti e la me 1800 lekë. Nëse ju e keni dashur me të vërtetë fshatin dhe e keni pasur prioritet atë pse nuk e zgjidhët çështjen e certifikatave të pronësisë, por i latë mbi 85% të fermerëve pa certifikata dhe kudo në konflikt pronësie? 

Nga qeveria e ikur u fol shumë për skemat mbështetëse për fermerët, të cilët mbjellin drurë frutorë, por ato skema ishin klienteliste dhe zgjedhje selektive  për militantët, ku ullinjtë mbilleshin edhe pranë Lagunës së Kravastarit apo në Myzeqe, apo edhe agrumeve në Mallakastër. 

Maxhoranca është e vendosur ta realizojë programin e saj qeverisës dhe do të ketë një angazhim real për fermerët shqiptarë. Ata do të kenë mbështetjen e shtetit që në vitin e parë të mandatit qeverisës. Ne do t’u japim fermerëve certifikatat e pronësisë duke e mbyllur një herë e mirë këtë problematikë. Në qarkun e Fierit ka filluar projekti pilot, i cili do të zgjerohet shumë shpejt në të gjithë Shqipërinë. Ne do të ulim kostot e prodhimit bujqësor. Ministria e Bujqësisë dhe Ministria e Financave, me vëmendjen e Kryeministrit, janë duke punuar për drafte ligjore, që fermeri të përfitojë nga reduktimi i akcizës dhe heqjes së taksës së qarkullimit të karbonit. 

Gjatë diskutimit të buxhetit të vitit 2014 në Komisionin e Ekonomisë dhe të Veprimtarive Prodhuese ne u kemi lënë një detyrë ministrit të Financave dhe atij të Bujqësisë që, brenda 4-mujorit të parë, të vijnë me propozime konkrete për skemën e uljes së çmimit të naftës për fermerët.

Para disa javësh në Komisionin e Veprimtarive Prodhuese ne dëgjuam një grup biznesmenësh, të cilët sollën një variant të mundshëm për të siguruar naftë me kosto të ulët. Pra, ne duam të gjejmë një mekanizëm që të jetë real për fermerët, që të mos kthehet në një mjet abuzimi, por të jetë një skemë funksionale dhe t’i ndihmojë ata. Ka pasur shumë variante. Mendoj se brenda një periudhe shumë të shkurtër qeveria do të gjejë variantin e përshtatshëm, që fermeri të përfitojë nga kjo skemë, pasi ajo do ta bëjë atë konkurrues edhe me vendet e rajonit. Ne do të garantojmë ujitje- kullim në çdo metër katror tokë, duke i qëndruar besnikë programit tonë qeverisës. 

Në qarkun e Fierit ka mbaruar rehabilitimi i pjesës më të madhe të kanalit ujitës Vjosë- Levan-Fier, ku shteti nuk kishte vënë dorë prej 20 vjetësh. Ne do të mbështesim sektorin e bujqësisë duke subvencionuar sektorë të veçantë dhe kemi filluar hartimin e projekteve për ngritjen e magazinave për grumbullimin e prodhimeve bujqësore,  si dhe të tregtimit të produkteve bujqësore. 

Ne nuk thamë se do të sjellim mrekullinë ekonomike në fshat, por jemi të vetëdijshëm për situatën mjerane ku ndodhet fshati, për shkak të qeverisjes suaj 8-vjeçare. Shumë shpejt, duke filluar nga ky vit, ne do t’i japim fermerit mbështetjen e duhur nga shteti dhe brenda mandatit 4-vjeçar do të kemi një bujqësi të rilindur dhe konkurruese në rajon.

Faleminderit!

Ilir Meta – Faleminderit!

Zoti Papa, urdhëroni!

Gjergji Papa – Faleminderit, zoti Kryetar!

Të nderuar kolegë deputetë,

Ashtu sikundër u tha edhe nga përfaqësuesja e Ministrisë së Bujqësisë, protokolli dypalësh i bashkëpunimit për zhvillim 2010-2012 ndërmjet Këshillit të Ministrave të Republikës së Shqipërisë dhe qeverisë së Republikës së Italisë, hartuar në muajin prill 2010,  parashikonte financimin me një kredi ndihme prej 10 milionë eurosh për realizimin e projektit të modernizimit të sektorit të bujqësisë, ku përfshiheshin tri programe. Një nga këto programe ishte edhe fuqizimi i Agjencisë Shqiptare të Pagesave për livrimin e kontributeve në bujqësi. 

Programi ka për qëllim të sigurojë pajisjen e kësaj agjencie me sistemin e integruar të menaxhimit dhe të kontrollit, kërkuar nga BE-ja si instrument i detyrueshëm për administrimin e rregullt të kontributeve financiare që jepen në sektorin bujqësor. 

Programi do të mbështesë harmonizimin e legjislacionit shqiptar me atë të BE-së, ngritjen e qendrës së të dhënave, futjen e sistemit të klasifikimit të parcelave bujqësore, sipas rregullave komunitare, krijimin e një regjistri kombëtar të ekonomive bujqësore dhe zbatimin e masave të programit të zhvillimit rural në bazë të politikës së përbashkët bujqësore.

Deputetët e PD-së do të votojnë pro kësaj marrëveshjeje shumë të rëndësishme për bujqësinë shqiptare, që ka nisur në kohën kur PD-ja ishte në qeveri.

Agjencia për Zhvillimin Bujqësor dhe Rural është krijuar për të menaxhuar fondet publike dhe fondet e BE-së në mbështetje të zhvillimit bujqësor dhe rural. Është kjo agjenci dhe Ministria e Bujqësisë, që e kanë mbështetur për të subvencionuar interesat e kredisë dhe për të ndërtuar kapacitetet ftohëse frigoriferike për konservimin e frutave dhe veçanërisht të mollës.

Sot në qarkun e Korçës ka rreth 30 subjekte të tilla me kapacitet 10 mijë tonë, të cilat janë mbërthyer nga frika dhe nga pasiguria e shitjes së mollëve të grumbulluara. Para dy vjetësh deputetët e PS-së e ngritën me të madhe shqetësimin e fermerëve korçarë, që u mbeti qepa pa shitur, që u kalb dhe u hodh në lumë, edhe pse kjo nuk ishte përgjegjësi e qeverisë së PD-së, por e faktorëve agronomikë dhe ekologjikë. Po tani, pse nuk e bëni sot prezent shqetësimin e madh të fermerëve dhe bizneseve, që kanë investuar në këtë sektor? Deri tani, krahasuar me të njëjtën periudhë të vitit të kaluar, është shitur vetëm ¼-ta e prodhimit të mollëve të grumbulluara.

Gjendja aktuale e mollëve të pashitura në rrjetin frigoriferik të rajonit të Korçës është 6500 tonë. Këto subjekte janë në prag të falimentimit si rezultat i bllokimit të një sasie shumë të madhe lekësh për blerjen e mollëve, të cilat edhe pse të një cilësie të shkëlqyer, janë stok dhe rrezikojnë të kalben e të hidhen si mbeturina. Nga ana tjetër këto biznese nuk do të kenë aftësi likuiduese për të shlyer kreditë e marra për investimin e kryer në këtë sektor. 

Kjo është një humbje shumë e madhe edhe për fermerët që kanë të pashitura jashtë rrjetit frigoriferik 2 mijë tonë mollë. Cilat janë arsyet e kësaj situate të rënduar?

Së pari, rritja e prodhimit të mollës si rezultat i traditës, kulturës bujqësore dhe mbështetjes së këtij sektori me subvencione nga qeveria “Berisha”. 

Së dyti, puna e dobët e institucioneve për të nxitur eksportin e mollës. Vitin e kaluar në vendet e rajonit janë eksportuar 10 mijë tonë mollë. Eksporti ka qenë valvula e madhe e tregtimit të mollës në rajonin e Korçës dhe për këtë është punuar shumë për të vendosur lidhje me bizneset e tregtimit të mollës si brenda, edhe jashtë vendit. 

Së treti, mosmarrja e masave profesioniste nga qeveria në dogana për të mbrojtur prodhimin vendas si rezultat i dëshirës së qeverisë për të rritur të ardhurat nga doganat.

Së katërti, favorizimi i importeve të produkteve bujqësore nga bizneset dhe grosistë të lidhur me qeverinë për interesa të ngushta personale.

Së pesti, kriza ekonomike, papunësia dhe varfëria kanë sjellë rënie të fuqisë blerëse të konsumatorëve. Premtimi i bërë nga zoti Rama para një viti në Korçë, se kur të vinte në pushtet nuk do t’u linte fermerëve asnjë kilogram prodhim t’u kalbej, tashmë për fermerët korçarë duket një mashtrim i madh. 

PS-ja erdhi në pushtet me mashtrime të bujshme, por mashtrime më spektakolare ishin ato që iu bënë fermerëve, bujqësisë në veçanti dhe zhvillimit rural në përgjithësi.

Ku shkuan angazhimet e programit elektoral të PS-së për politikat fiskale, që do të synonin uljen e drejtpërdrejtë të çmimeve të mekanikës bujqësore; uljen me 35% të naftës; heqjen e akcizës dhe të taksës së qarkullimit bashkë me TVSH-në që zbatohet mbi këto dy taksa? Ku shkuan premtimet e bujshme të programit të qeverisë se do të zbatohej programi i furnizimit me naftë pa akcizë për bujqësinë dhe për aktivitetet rurale të ngjashme, si dhe heqja e taksës së qarkullimit të naftës për bujqësinë dhe peshkimin? 

Në fakt për fermerët nuk ka heqje të akcizës të naftës për punimet bujqësore, nuk ka heqje të taksës së qarkullimit për karburantin, që përdoret nga mjetet e mekanikës bujqësore. Përkundrazi, ka një rritje me 120 lekë për litër. Rritja e taksës dhe për pasojë edhe rritja e çmimit të karburanteve për bujqësinë, po rrit me 10% koston e punimit dhe të shërbimeve bujqësore, si dhe koston e transportit të mallrave të tyre. Kjo do të thotë 10% më pak të ardhura për fermerët ose një çmim 10% më të lartë në treg, për të përballuar taksat ekstra të qeverisë, duke ulur ndjeshëm konkurrueshmërinë në treg të prodhimeve tona bujqësore.

Ku shkuan angazhimet e programit elektoral të PS-së për politika fiskale, që do të synonin uljen e drejtpërdrejtë të çmimeve të inputeve bujqësore dhe heqjen e TVSH-së për të gjitha plehrat kimike, farat, fidanët, materialin gjenetik, vaksinat, ilaçet dhe për çdo lëndë të parë që përdoret për bujqësinë dhe blegtorinë? 

 Në raportin e Bankës së Shqipërisë konstatohet se qeveria nuk ka asnjë mundësi për të injektuar në ekonomi stimuj fiskalë. Fondi prej 600 milionë lekësh i planifikuar si subvencion për inputet bujqësore nga qeveria për këtë vit mbulon vetëm 40% të TVSH-së së inputeve bujqësore. Ndërkohë, vetëm efekti i TVSH-së i përllogaritur nga vetë qeveria është 1,4 miliardë lekë. Po akciza e karburanteve dhe taksa e re prej 120 lekësh, që ka një efekt mbi 12 miliardë lekë për sektorin bujqësor, si do të mbulohet dhe subvencionohet nga qeveria? Përgjigjja tashmë dihet nga të gjithë, madje edhe nga vetë fermerët: nuk ka rimbursim për naftën që përdoret në bujqësi.

Në programin elektoral të qeverisë socialiste thuhet se do të investohen 160 milionë dollarë për të rimëkëmbur sistemin e ujitjes dhe të kullimit brenda një periudhe 4-vjeçare, por planifikimi për këtë vit për ujitjen dhe kullimin ishte vetëm 1 milion dollarë, nga 160 milionë dollarë të premtuara. Është shumë pak për të realizuar këtë premtim të bujshëm, që tashmë duket shumë i largët. “Do të pesëfishohet financimi publik për skemat mbështetëse të bujqësisë”- premtimi tjetër i bujshëm i PS-së. Në fakt, financimi për skemat mbështetëse në bujqësi për vitin 2014 është po ai i vitit 2013. 

Bujqësia shqiptare është më e kërcënuar se kurrë nga politika dhe administrimi i papërgjegjshëm i kësaj qeverie dhe gjendja po bëhet gjithnjë e më e vështirë për sipërmarrjen, për fermerët dhe qytetarët; po bëhet gjithnjë e më e vështirë për fshatin dhe për qytetin dhe për çdo familje shqiptare.

Së fundi, dua të bëj një apel për disa deputetë të PS-së në lidhje me gjuhën e urrejtjes, shpifjeve, sharjeve, ofendimeve dhe rrugaçërisë pa fund të përdorur në seancën parlamentare të javës së kaluar ndaj opozitës. Shpresoj dhe uroj që të hiqet dorë nga kjo taktikë e fëlliqur, sepse kjo, jo vetëm që tregon përpara opinionit publik fytyrën e vërtetë të gjithsecilit, por pengon edhe funksionimin normal të seancave parlamentare në përgjithësi dhe qëndrimin real ndaj opozitës në veçanti.

Faleminderit!

Ilir Meta – Faleminderit!

Zoti Ardjan Turku, urdhëroni!

Ardjan Turku – I nderuar zoti Kryetar i Kuvendit,

Të nderuar kolegë deputetë,

Projektligjin “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë, për programin e fuqizimit të Agjencisë Shqiptare të Pagesave (AZHBR), për livrimin e kontributeve në bujqësi”, e konsideroj shumë të rëndësishëm. Kjo është një marrëveshje që buron nga protokolli dypalësh i bashkëpunimit për zhvillim 2010-2012 midis qeverive të dy vendeve mike, Italisë dhe Shqipërisë e që parashikon mbështetje financiare prej 10 milion eurosh, në funksion të modernizimit të sektorit të bujqësisë në tre programe:

1. Krijimin e një skeme sigurimi në favor të ndërmarrjeve të vogla dhe të mesme bujqësore (SME)

2. Mbështetjen për krijimin e Agjencisë Shqiptare të Pagesave (AZHBR)

3. Fuqizimin e ullishtarisë

Në këtë pikë të rendit të ditës ne po shqyrtojmë programin e dytë të sapopërmendur. 

Pas ndjekjes në vazhdimësi dhe propozimeve përkatëse të palës shqiptare, më 8 qershor 2012, pala italiane ka miratuar realizimin e nismës “Fuqizimi i Agjencisë Shqiptare të Pagesave (AZHBR) për livrimin e kontributeve në bujqësi”, me mbështetjen me një kredi në terma shumë të favorshme, në vlerën 5 milion euro.

Kjo agjenci është e ngritur dhe është një instrument shumë i rëndësishëm financiar, që kemi në dispozicion, për disbursimin e financimeve nga buxheti i shtetit, por edhe i donatorëve. Natyrisht, agjencia duhet të kalojë shpejt në procesin e akreditimit, pasi kjo është e detyrueshme për të hapur thithjet e mëpasshme për fondet IPARD dhe IPA të Bashkimit Europian, dhe këtu qëndron rëndësia e fuqizimit të saj.

Kjo projektmarrëveshje e sjellë sot këtu është përgatitur nga ish-mazhoranca dhe së bashku me shumë të tjera të sjella më parë e që do të vazhdojnë të paraqiten, jo vetëm po mbajnë gjallë apo ushqejnë jetën parlamentare të komisioneve dhe seancave plenare, por edhe janë prova të pakundërshtueshme të një pune intensive e kualitative nga qeveria e mëparshme. 

Ku qëndron rëndësia e kësaj marrveshjeje, në termat e përmbajtjes? Për këtë mjafton t’u adresohemi objektivave dhe rezultateve të pritshme të këtij program, aq qartë konturuar në dokumentacionin e plotë shoqërues:

· Së pari, synohet drejtë një legjislacioni parësor dhe dytësor të përshtatshëm, si edhe një kuadri organizativ dhe procedurial, i plotësuar dhe i përshtatur.

· Së dyti, plotësimi i qendrës së të dhënave dhe realizimi i infrastrukturës aplikative, e cila do të siguronte funksionimin e rregullt të agjencisë për mbështetjen e fermerëve në plotësimin e kërkesave për ndihmë.

· Së treti, synohet ngritja e sistemit të klasifikimit të parcelave bujqësore sipas rregullores së KE-së, që sjell përdorimin e teknikave të informatizuara në kuadrin e sistemeve GIS, për identifikimin e ngastrave të deklaruara nga fermerët përmes përdorimit të imazheve të ortoretifikuara.

· Së katërti, krijimi i regjistrit të përgjithshëm kombëtar të ndërmarrjeve bujqësore, mbi bazën e regjistrit të çdo ferme, të plotësuar.

· Së pesti, synohet dhënia e mbështetjes së duhur për zbatimin e masave të zhvillimit rural.

· Së gjashti, synohet trajnim dhe komunikim si shërbim i ofruar.

Nga ky përshkrim i shpejtë kuptohet se me këtë program preken dhe vihen në rrugën e zgjidhjes disa problematika të rëndësishme në fushën e bujqësisë, që stadi i tanishëm i zhvillimit të këtij sektori i ka emergjente. 

Nëse ka diçka që më shqetëson në këtë marrëveshje dhe programin që ky projektligj synon të financojë dhe realizojë, nuk është vetë projektligji, por se ç’do të ndodhë me problematikën që ai trajton deri në momentin që programi do të japë produktin që shpresohet të jetë funksional. Dhe kjo kohë, me gjasa do rrokë patjetër hapësirën e këtij mandati qeverisës. Duke qenë se bujqësia është i vetmi sektor që, falë politikave të drejta të deritanishme, ka njohur dhe vazhdon të njohë rritje edhe aktualisht, për të vazhduar këtë trend jetik edhe në të ardhmen, ka nevojë për politika stimuluese dhe mbështetje financiare, ky program sigurisht, me bazën e plotësuar të të dhënave që synon e veçanërisht me regjistrin kombëtar dhe atë të çdo ferme, të plotësuar, do të ishte një bazë e mirë që do të garantonte transparencë e ndershmëri, korrektesë dhe jo abuzivizëm në mbështetjen konkrete ndaj bujqësisë. Kemi dy përvoja të mirëkonturuara të kësaj mbështetjeje në vendin tonë. 

Të parën, atë të deri vitit 2005, e kujtojmë me termin e tallonave të naftës, një skemë totalisht abuziviste, që përtej bazës së të dhënave totalisht të pasakta, sikur ishte e ndërtuar qëllimisht për të abuzuar. Dhe e vërteta është se fondet shkuan kot, duke mos i dhënë në të vërtetë asnjë ndihmë a aq më tepër asnjë motiv fermerit, për të investuar apo vënë në eficiencë pronën. Askush nuk mund të provonte nga letrat justifikuese të shpërndarjes së karburantit se realisht ai karburant shkonte ne destinacionin e vërtetë dhe te fermeri i vërtetë. Aq me pak e justifikonte këtë skemë prodhimi ose edhe pamja e jashtme e këtyre fermave. ndërkohë që toka shitej me çmim qesharak.

Skema e dytë, ajo e vitit 2007, kishte në themel merakun e arritjes në destinacion dhe efektivitetin real të financimeve duke shmangur në maksimumin e mundshëm subjektivizmin dhe abuzivizmin. Tashmë, financimet orientoheshin drejt investimit, lehtësisht të provueshëm në terren. Rezultati ishte dukshëm pozitiv. Interesi i fermerëve u rrit, po ashtu u rrit vit pas viti masa e financimit të këtij programi. Produktet bujqësore njohën rritje të konsiderueshme. Tashmë tokës bujqësore iu rrit vlera, ajo sot pothuaj nuk shitet.

Përse e bëra këtë paraqitje të gjatë?

Në mbrojtjen e projektbuxhetit në Komisionin e Veprimtarive Prodhuese, interesimit të deputetëve mbi formën e subvencioneve në bujqësi ministri iu përgjigj se ditën që kam hyrë në zyrë e kam pasur shqetësim dhe kam bërë diskutime me grupe interesi, citoj:

  “… për mënyrën se si do t’i mbështesim,  si do t’i ndihmojmë ata me naftë me çmim të ulët, pra çështjen e akcizës”

Më tej: “…kemi diskutuar me kryeministrin mundësinë e përdorimit të naftës D2 që u përshtatet pak a shumë edhe nevojave të bujqësisë…” 

Më tej: “..problemi nuk është vetëm te lehtësimi i shpërndarjes së naftës me çmim të ulët, por edhe tek menaxhimi me eficiencë i skemës së shpërndarjes, që të mos kemi abuzivizëm” 

“Jemi të mendimit që të përfshijmë Postën Shqiptare, se ajo është e shtrirë në të gjithë territorin, e cila do të shpërndajë tallonat për këtë lloj nafte, në mënyrë që të gjithë fermerët të vihen në pozicion të barabartë me prodhuesit për të pasur akses dhe për ta përdorur me përgjegjësi këtë naftë. Megjithatë, jemi ende në artikulimin e kësaj skeme dhe në bisedime….” 

Dhe së fundi ai e mbyll:

“Pra, është në vëmendjen tonë dhe mendoj se do të gjejmë një zgjidhje për të mbajtur premtimin që u kemi dhënë fermerëve për të ulur koston e prodhimit”. 

Më tej, po në Komisionin e Veprimtarive Prodhuese ne kemi pasur  më 22 janar një seancë dëgjimore me përfaqësues të agrobiznesit. Përtej njohjes që ata i afruan komisionit me përvojat dhe problematikat e tyre, kërkuan partneritet me qeverinë, partneritet që, nisur nga premtimet elektorale të maxhorancës, duhej të fillonte me furnizimin me karburant të fermerit dhe përgjithësisht  agrobiznesit, me karburant që duhej të ishte në masën e gjysmës së kostos aktuale. Ata propozuan edhe skemën përkatëse se si mund të bashkëpunohej (sipas tyre) me kompanitë koncesionare, dhe se si ato mund të ofroheshin për të dhënë ndihmën për dërgimin e naftës në destinacionin fundor. Pavarësisht rezervave të komisionit ndaj këtyre propozimeve, për të dy rastet që risolla në vemendje unë shtroj të njëjtat pyetje:

· Për aq sa është parashikuar në buxhet, a do të ketë realisht skemë subvencionesh?

· A ka vazhduar diskutimi për realizimin e subvencionit të naftës dhe a është konkluduar për të?

· Duke pasur parasysh që cikli i ri në bujqësi tashmë quhet i filluar, kur do të bëhet publike kjo skemë? 

· A po merret në konsideratë fakti se në varësi të skemës fermerët dhe agrobiznesi orientojnë veprimtarinë e tyre, dhe në këtë kuptim vonesa është me pasoja?

· A janë marrë parasysh dështimet e së kaluarës në dështimin e subvencionit të naftës dhe a ka siguri që ajo nuk do të përfundojë në një skemë abuzive? 

Të nderuar kolegë, pikërisht për arsyet e mësipërme unë mendoj që edhe në këtë aspekt të thjeshtë, por shumë të rëndësishëm, maxhoranca e sotme, thjesht për arsye politike, sulmoi punën dhe suksesin e skemës së qeverisjes sonë, skemë e cila, megjithë të metat që mund të ketë reflektuar, rezultoi si qasja më e mirë në kushtet tona, sepse subvencionet tona u orientuan direkt në investimet reale, krejt të dukshme, të prekshme dhe që sillnin eficiencë. 

Gjithashtu, mendoj se skemat që po diskuton sot qeveria apo edhe ajo e propozuar nga agrobiznesi, në mungesë të të dhënave të plota për çdo fermer e në total për ekonominë, do të vuajnë nga siptoma e tallonave që humbin në xhepa, siç ka ndodhur deri në vitin 2005. Të paktën kështu do të ndodhë përgjatë këtij mandati të qeverisjes suaj, deri në krijimin e asaj baze dokumentare dhe infrastrukture verifikuese, që ky program dhe marrëveshja që po diskutojmë sot, do t’i sjellë si produkte.

Prandaj, ndërkohë që desha të evidentoj problematikën e mësipërme dhe të theksoj se fermerët e agrobiznesi janë duke pritur me ankth mbajtjen e premtimeve qeveritare mbi subvencionet në naftë, shprehem pro projektligjit të sotëm, pasojat pozitive të të cilit do të shënonin një tjetër stad menaxhimi, ndërmjet të tjerash edhe të subvencioneve.

Faleminderit!

Ilir Meta – Faleminderit!

Fjalën e ka deputeti Artan Gaçi. Përgatitet deputeti Besnik Dusha.

Besnik Dusha – Faleminderit! 

I nderuar Kryetar, të nderuar deputetë, 

Zhvillimi i bujqësisë, fermave bujqësore, por edhe i fshatit në përgjithësi është jetik për ekonominë tonë, por edhe për zhvillimin e qëndrueshëm të vendit, pasi në zonat rurale jeton sot më shumë se 48% e popullsisë së vendit, apo  rreth 50% e fuqisë punëtore. Bujqësia në 8 vitet e qeverisjes së Partisë Demokratike u fut në dinamikën e një rritjeje të pandërprerë. Gjatë viteve 2005-2012 rritja mesatare në sektorin e bujqësisë ka qenë mesatarisht 5%, madje në vitet e krizës, po të shohim pas vitit 2010, ka vazhduar dhe është i vetmi sektor që mban ende një rritje prej 3% në vit. Është një sektor që në 5 vjetët e fundit i trefishoi eksportet.

Duke kuptuar rëndësinë e këtij sektori, jo për ekonominë e vendit, sepse ajo nuk ju intereson, por për sasinë e votave që morët në zonën rurale të vendit, zoti Rama më në fund doli nga Blloku dhe pas tetë vjetësh në opozitë u hyri fshatrave të vendit me premtimet më spektakolare të krejt fushatës së tij. Aq shumë u ofroi, saqë premtonte dhe ato që kishte realizuar qeveria e Partisë Demokratike.

Të nderuar deputetë, zoti Rama në fushatë u premtoi fermerëve furnizim të naftës pa akcizë për bujqësinë, por edhe heqjen e taksës së qarkullimit. Sot në qeverisje naftë pa akcizë nuk ka, por edhe taksa e qarkullimit u rrit me 120 lekë për litër.

Zoti Rama në fushatë u premtoi fermerëve se brenda mandatit do të dërgonte ujin në çdo parcelë dhe  se do të investonte në sistemet vaditëse 160 milionë dollarë. Në fakt, në buxhetin e parë që miratoi ka planifikuar vetëm 1 milion dollarë  dhe me këtë ritëm duhen edhe 150 vjet të tjera për të realizuar premtimin. 

Zoti Rama në fushatë premtonte se do të  pesëfishonte financimin publik për  zhvillimin rural, për skemat mbështetëse, në fakt financimi i skemave mbështetëse për bujqësinë këtë vit do të jetë aq sa ka qenë në vitin 2013. 

Këto mashtrime elektorale, mosvëmendja, apo edhe papërgjegjshmëria e kësaj qeverie për këtë sektor, po sjell uljen e prodhimit bujqësor, rënien e eksporteve, por edhe shkatërrimin e tregut dhe fillimin dalëngadalë të krijimit të monopoleve të reja. 

Të nderuar kolegë, marrëveshja që po diskutojmë sot, mes qeverisë shqiptare dhe asaj italiane për programin “Fuqizimi i Agjencisë Shqiptare të Pagesave për livrimin e kontributeve në bujqësi” synon të pajisë Agjencinë Shqiptare të Pagesave me sistemin e integruar të menaxhimit dhe të kontrollit, i kërkuar nga Bashkimi Europian, si instrument i detyrueshëm për administrimin e rregullt të kontributeve financiare që jepen në sektorin bujqësor, të parashikuara nga kuadri rregullator komunitar. 

Gjithashtu, ky program do të ndihmojë në krijimin e një regjistri kombëtar të ekonomive bujqësore dhe zbatimin e masave të programit të zhvillimit rural në bazë të reformës së ardhshme të politikës së përbashkët bujqësore. Kjo marrëveshje u nënshkrua nga qeveria e Sali Berishës me qeverinë e Italisë në vitin 2012 dhe nuk është e vetmja. Janë një seri marrëveshjesh të tjera, të nënshkruara nga qeveria demokrate me qeverinë italiane, por edhe me qeveri dhe institucione të ndryshme financiare, për të ndihmuar zhvillimin e sektorit të bujqësisë, një pjesë e të cilave janë në zbatim dhe një pjesë presin që të implementohen siç është kjo e sotmja.

Kolegë të nderuar, kur diskutojmë këtu në Kuvend ligje apo marrëveshje si kjo e sotmja, që kanë të bëjnë me sektorin bujqësor dhe fshatin dhe që shërbejnë për të ndihmuar sadopak bujqësinë dhe njerëzit e shumtë që merren me të, jam shumë i ndjeshëm, pasi zona ime, Tropoja, në masë të madhe përbëhet nga fshatra, madje është edhe ndër zonat më të thella e më të vështira të vendi. Por ndërkohë atje banojnë njerëz punëtorë, që luftojnë me mish e me shpirt për të shtuar prodhimin bujqësor në tokat e tyre të pakta, për të siguruar jetesën e familjeve të tyre.

Ndihem krenar kur kujtoj ato investime të shumta që realizoi qeveria e Sali Berishës në këto fshatra, si: në rrugë, sisteme vaditëse, shkolla, qendra shëndetësore, duke mundësuar ofrimin e shërbimeve për këta banorë, kudo ku jetonin, por edhe subvencionet e shumta që u dhanë për rritjen e prodhimit bujqësor dhe blegtoral, duke mundësuar që shumë fermerë të kësaj zone të  dalin në treg me prodhime bujqësore dhe blegtorale të një cilësie shumë të lartë. 

Por në të njëjtën kohë, ndiej keqardhje për fermerët e Tropojës dhe gjithë Shqipërisë, të cilët po e ndiejnë veten shumë të zhgënjyer e të pashpresë nga mosmbajtja e premtimeve, si dhe nga politika që po ndjek qeveria Rama për fshatin dhe sektorin bujqësor, të cilin po e zhyt në mjerim. 

Kryeministri Rama, me nihilizëm dhe hipokrizi të pashoqe, çdo ditë po mundohet të nxijë dhe të zhbëjë arritjet e qeverisë së Partisë Demokratike dhe këtë e bën për të justifikuar mosmbajtjen e premtimeve, si edhe për të mbuluar treguesit ekonomikë, por edhe të rendit e të sigurisë, që po përkeqësohen çdo ditë. 

Bujqësia shqiptare sot është më e kërcënuar se kurrë nga politika e administrimi i pandërgjegjshëm i kësaj qeverie. Ajo po vuan jo vetëm nga përmbytjet, që po shkatërrojnë të mbjellat e mijëra fermerëve, por edhe nga heqja e subvencioneve të drejtpërdrejta, nga të cilat gjatë qeverisjes së Partisë Demokratike përfituan mbi 40 mijë fermerë. 

Kolegë të nderuar, besoj se ju kujtohen vajtimet e zotit Rama nëpër fshatra, në kohën e fushatës, por edhe fjalët e tij hipokrite dhe gënjeshtrat në programin e qeverisë ku thoshte se “rilindja” do të nisë nga fshati, “rilindja” do të nisë nga toka. Tanimë çdo fermer, por dhe çdo shqiptar e ka kuptuar se kjo sjellje e tij ishte lojë për vota. 

Këto ditë kemi parë  me dhjetëra fshatarë divjakas e të zonave të tjera që protestojnë në mënyrë të dhimbshme për prodhimet e tyre që po u shkojnë dëm, që nuk u shiten, që nuk u eksportohen. Ndryshe nga një vit më parë, por dhe në  vitet e shkuara, janë eksportuar me mijëra tonë prodhime bujqësore. 

Por, të nderuar fermerë, kjo maxhorancë tani për tani nuk jua ka nevojën, ndaj ju anashkalojnë. Dyshja Rama-Meta është e interesuar më shumë për reformën territoriale, për t’ju larguar e hequr dhe ato shërbime që ua mundësonte pushteti vendor, duke synuar të shkrijë komuna për interesat e saj  elektorale. Këta bashkëkryetarë në këto kohë nuk duan të dinë nëse ka fshat ose bujqësi.

Të nderuar deputetë, 

Para disa kohësh po bisedoja me një koleg, deputet të Partisë Socialiste, i cili kishte vizituar komunën Nikaj-Mërtur në Tropojë, ku kishte parë dhe rrugën e re që po asfaltohej. Ishte çuditur me atë investim aq të madh në një zonë ku ka pak popullsi. Ai shprehte kështu mendimin e mbrapshtë të kryetarit të tij, se në zonat e thella nuk duhet investuar, duke mos e ditur se rruga Nikaj-Mërtur është një mrekulli. Ajo kalon përgjatë bregut të liqenit të Komanit dhe para saj ka një nga vendet më të bukura turistike në Europë, ku sot jetojnë e punojnë, sikurse  janë  në vështirësi, shumë familje që janë të lidhura me tokën e vendin e të parëve dhe kjo rrugë ua ndryshoi jetën. 

E solla këtë shembull për të theksuar se në 8 vjet të qeverisë sonë u investua për çdo fshat të Shqipërisë, nga Tropoja në Sarandë, ku janë ndërtuar rrugët dhe është krijuar mundësia për transportin e prodhimeve bujqësore drejt qendrave të mëdha. Qeveria “Berisha” besonte se çdo qytetari shqiptar, kudo ai ka ndërtuar jetën, duhet t’i afrohet shërbimi nga shteti. Nuk harrohet se kjo qeveri dyfishoi pensionet e fshatit, vepër e madhe kjo për këta njerëz punëtorë dhe shumë të vuajtur. Projekti i madh i shpallur nga ish-kryeministri Berisha për mbjelljen e 20 milionë rrënjëve ullinj, por dhe projekti i arrorëve u përbuz nga ju, kolegë socialistë. Por sot ato plantacione gjigante janë rritur dhe kanë filluar prodhimin dhe natyrisht jua verbojnë sytë nëpër kodra dhe lugina në çdo zonë të vendit. 

Të nderuar kolegë, 

Bujqësia e fshati kanë kaluar një rrugë tragjike në 50 vjet të diktaturës së egër komuniste. Supekolektivizimi, tufëzimi, shtetëzimi i të gjithë tokës, skamja, mjerimi, shkatërruan strukturën e tokës dhe goditën rëndë jetën dhe familjen në fshat, prandaj duhet një punë e madhe dhe jo llafollogjitë e qeverisë Rama-Meta, jo gënjeshtrat e pashembullta të tyre. Siç po shihet kjo qeveri i ka marrë lehtë punët e fshatit, hallet dhe problemet e fermerëve i quan përtej maleve. Por harrojnë këta zotërinj qeveritarë se Sali Berisha i ka ndërtuar rrugë e asfaltuara dhe fshatarët nga zonat më të thella, ku rëndon zullumi i madh, si në kohën e sotme, për dy orë zbresin dhe mbushin bulevardin e Tiranës, ashtu siç do të ndodhë pas një jave, ditën e përvjetorit të rrëzimit të diktaturës. Ata sot zbresin për të paralajmëruar diktatorët e rinj dhe bllokmenët se ka ikur koha kur luhej me fatet e popullit. Fermerët do të protestojnë në Tiranë për të gjithë shqiptarët më 20 shkurt, kundër papunësisë, kundër varfërisë që po shtohet çdo ditë. Ata do të protestojnë kundër tritolit dhe krimit qeveritar, i cili po u kërcënon jetën çdo ditë. Orteku i madh i protestës së 20 shkurtit vjen i  revoltuar për shkak të tentativave që po bën qeveria me segmente të tjera të saj për të rivlerësuar diktatorin dhe diktaturën më gjakatare të Europës. Ne demokratët do t’i prijmë si gjithmonë popullit, ashtu siç i primë rrëzimit të diktaturës, dhe u prijmë dhe tani në mbrojtje  të të drejtave të tyre. Duhet të jemi në krye të tyre përballë kësaj qeverie që është më e keqja e të gjithë historisë së shqiptarëve. Dyshja Rama-Meta po instalon elemente të diktaturës, si antiligjin, luftën ndaj Kushtetutës dhe ligjeve, por dhe institucioneve të vendit. Ne demokratët duhet të jemi në shesh dhe do t’u prijmë qytetarëve shqiptarë. Po i kujtojmë kësaj maxhorance se historia nuk përsëritet, se diktatori i përgjakshëm i Shqipërisë dhe i Europës nuk mund të rivlerësohet. 

Unë si pjesë e shtresë së të përndjekurve politikë ju kujtoj se në ortekun tonë të datës 20 shkurt janë edhe ata që kanë vuajtur nëpër burgjet politike të diktaturës. Janë ata bij e bija prindërit  e të cilëve dhanë jetën burgjeve dhe kampeve të përqendrimit. Ne të gjithë jemi njerëz të lirisë dhe për lirinë nuk na ndal asgjë deri në rrëzimin e shpejtë të kësaj neodiktature.

Faleminderit!

Ilir Meta - Fjalën e ka zoti Kozma Dashi.

Kozma Dashi – I nderuar zoti Kryetar, 

Të nderuar deputetë, 

Projektligji që po diskutojmë sot vjen si produkt i bashkëpunimit dypalësh ndërmjet Këshillit të Ministrave të Republikës së Shqipërisë dhe qeverisë së Republikës së Italisë, filluar nga qeveria  demokratike në prill të 2010-s  dhe parashikon financimin me një kredi prej 10 milionë eurosh për 3 programe dhe konkretisht: 

Krijimi i një skeme sigurimi në favor të ndërmarrjeve të vogla dhe të mesme.

Mbështetje për krijimin e agjencisë shqiptare të pagesave, AZHBR-ja. 

 Fuqizimi i ullishtarisë. 

Duke u fokusuar te programi i AZHBR-së ia vlen të evidentojmë qëllimet kryesore: Pajisja e AZHBR-së me sistemin e integruar të menaxhimit dhe kontrollit IAX. Harmonizimi i legjislacionit shqiptar me atë të BE-së. Krijimi i një regjistri kombëtar të ekonomive me një rëndësi të madhe për bujqësinë shqiptare. 

Kredia e akorduar nga qeveria italiane prej 2 milionë eurosh për realizimin e programit në fjalë, AZHBR-së, duhet menaxhuar me efikasitet, seriozitet dhe në sinkron me problemin tjetër madhor të bujqësisë shqiptare, atë të titujve të pronësisë, për të cilin kërkoj vëmendjen maksimale nga qeveria shqiptare, dhe pse jo një raport për punën e bërë në fund të 6-mujorit  të parë të vitit 2014 për ecurinë e procesit në fjalë. 

U fol për bujqësi të rrënuar, por le t’u referohemi fakteve në rrethin Fier. Me një politikë mbështetëse për bujqësinë, qeveria e Partisë Demokratike ia doli në 8 vjet qeverisje, në periudhën 2005-2013, të injektojë investime të konsiderueshme në bujqësi në rrethin e Fierit dhe rezultatet janë qartasi pozitive dhe vazhdimisht në ngritje. Në rrethin Fier, në bujqësi, në vitin 2012 janë investuar 151,4 milionë lekë kundrejt 32 milionë lekëve në vitin 2005. Pra, më shumë se 4,7 herë vetëm nga buxheti i shtetit. 

Po kështu, vetëm në Bordin e Kullimit Fier niveli i financimeve nga buxheti i shtetit në periudhën 2006-2013 rezulton 266 milionë lekë ose gati 2,75 herë më shumë se periudha e mëparshme, vitet 1998-2005. 

Me këto investime dhe këtë vëmendje janë arritur rezultate pozitive, të prekshme dhe konkretisht po veçoj rezultatet në pemëtari dhe ullirin. Sipërfaqe me dru frutorë 142% më shumë, tokë pemishte 186% më shumë, ullishte 143%  më shumë, vreshta 125% më shumë, pemë frutore në total 159% më shumë, prodhim i pemëve frutore 224% më shumë, prodhimi i ullirit, e theksoj, 384% më shumë, prodhim në vreshta 231%. Pas këtyre shifrave lexojmë politika të studiuara, eficiente, që garantuan në 8 vjet qeverisje, 2005-2013, rritje 4% deri në 5% të bujqësisë shqiptare, të lulëzuar dhe jo të rrënuar, siç u përmend këtu në sallë. Shifrat flasin vetë. 

Por çfarë po ndodh në këto 6 muaj qeverisje të socialistëve? Opozita fuqishëm kontestoi me argumente shkencore buxhetin dhe paketën fiskale të lancuar me bujë nga pozita. Po shumë shpejt rezultatet, problemet  e sa më sipër më trokitën në derën e çdo shqiptari dhe veçanërisht atyre që merren me bujqësi. Trysnia e paketës fiskale po jep rezultatet negative, tashmë të prekshme nga kushdo. Shqiptarët po kuptojnë çdo ditë e më shumë se e kanë të vështirë të dalin nga rritja e çmimeve dhe se drita në fund të tunelit po u mpaket. 

Për të qenë më konkret, nga takimet me elektoratin së fundi, del se në qarkun e Fierit kudo ndihet shqetësimi për paketën e re fiskale, politikat e reja në bujqësi dhe për premtimet e pambajtura të lançuara me aq bujë në fushatë. Një agronom i nderuar me eksperiencë, i shqetësuar pyeste në atë sallë, se çfarë po bëhej me kullim-vaditjen në zonën e tij. “Na u premtua këtu në zonë, – tha personi në fjalë, - ku ka një pëllëmbë tokë do të ketë një pikë ujë”. Si mund t’i përgjigjesha. Por premtova se fjalën e tij do ta sjell në këtë sallë për më shumë vëmendje pasi duket pa sens ulja me 44% e shpenzimeve mbështetëse në kullim-vaditje krahasuar me vitin 2013 në qarkun Fier. 

Po kështu sjell në këtë sallë ankesat e një zonje të nderuar për ndërprerjet e shpeshta të energjisë elektrike, madje edhe natën e ndërrimit të viteve. I premtova zonjës së nderuar se do të përcillja zërin e saj dhe të shumë të tjerëve për ndalimin sa më parë të faturave aforfe të energjisë elektrike, të cilat kanë marrë statusin ligjor edhe nga lidership-i aktual. 

Duke konkluduar theksoj edhe një herë, tërheq vëmendjen për trajtimin me seriozitet dhe eficiencë të të gjithë paketës për të tria marrëveshjet  që diskutojmë sot, veçanërisht atë për ullirin. Për rëndësinë që ka dhe impakti në bujqësi i  tyre, unë do të votoj pro këtij projektligji. 

Faleminderit!

Ilir Meta - Faleminderit!

Kalojmë në shprehjen e grupeve.

Në emër të Grupit Parlamentar të Lëvizjes Socialiste për Integrim, fjalën e ka zoti Gjovalin Kadeli.

Gjovalin Kadeli – I nderuar Kryetar i Kuvendit, 

Të nderuar kolegë deputetë,

Siç jemi të gjithë të qartë, bujqësia në vendin tonë është në gjendje jo të mirë dhe kjo gjendje është totalisht për faj të politikës në këtë vend. Është bërë politikë në këto fushata duke premtuar zgjidhjen e shumë e shumë kërkesave të fermerëve shqiptarë dhe pas zgjedhjeve forca që ka marrë pushtetin i ka harruar ato premtime, dhe aq më keq, është munduar t’ia hedhë fajin qeverisë së kaluar për situata të ndryshme të krijuara, sidomos për  përmbytjet në qarkun e Lezhës i cili i ka përjetuar shpesh. Dhe sot që flasim ka njësi vendore në qarkun e Lezhës ku ngastra të tëra janë të përmbytura duke u hequr mundësinë fermerëve të Barbullojës, Rrilës, Threçit, Spitenit, Dajçit dhe Fushës së Torovicës e të Balldrenit të marrin prodhimin e tyre të mbjellë me shumë vështirësi, duke ua shkatërruar ato të mbjella e për pasojë duke vështirësuar jetesën për faj vetëm e vetëm të qeverive. Si të mos ndërhyhet për t’u pastruar ato kanale kulluese që nuk janë pastruar prej 20 vjetësh? Si nuk ndërhyhet me urgjencë për të rregulluar hidrovoret gjatë kohës së verës, por kujtohemi në kohë shirash, kur teknikisht është e pamundur ta shpëtosh fshatin nga përmbytja? Interesimit tonë të vazhdueshëm nëpër institucione i është përgjigjur mungesa e fondeve. Unë mendoj se primare në këtë vend është  të ndërmerren hapa të rëndësishëm me program afatgjatë që banorët e këtyre zonave të ndihen të sigurt. 

Vitin e kaluar ka qenë i pranishëm edhe kryeministri i sotëm, atëherë kryetari i opozitës, zoti Rama, i cili u premtoi atyre banorëve masa lidhur me këtë çështje shumë të rëndësishme. Sot në funksion të ndihmës për fermerët shqiptarë po diskutojmë një program që harmonizon legjislacionin shqiptar me atë të Bashkimit Europian të bazuar në elementet e sistemit të integruar të menaxhimit dhe të kontrollit. Parashikohet ngritja e qendrës së të dhënave dhe infrastrukturës së saj aplikative, parashikohet futja e sistemit të klasifikimit të parcelave bujqësore sipas rregulloreve komunitare, paramendohet krijimi i një regjistri kombëtar të ekonomive bujqësore për zbatimin e masave të programit të zhvillimit rural në bazë të reformës së ardhshme të politikës së përbashkët bujqësore. 

Për ta thirrur sadopak në ndihmë historikun, ju kujtoj se protokollit dypalësh i bashkëpunimit për zhvillimin 2010-2012, mes Këshillit të Ministrave të Republikës së Shqipërisë dhe Republikës së Italisë është bërë në prill të vitit 2010 dhe parashikon financimin me një kredi ndihme prej 10 milionë eurosh për realizimin e projektit të modernizimit të sektorit të bujqësisë, ku përfshihen tri programe: krijimi i një skeme sigurimi në favor të ndërmarrjeve të vogla dhe të mesme bujqësore SME, mbështetje për zhvillimin dhe krijimin e agjencisë shqiptare të pagesave AZHBR, dhe fuqizimin e ullishtarisë, përmirësimin e të ardhurave ekonomike e bujqësore dhe rrjedhimisht ndihmën në procesin e integrimit evropian të Shqipërisë përmes përfitimit në fushën e bujqësisë e shton rëndësinë e çështjes në fjalë. Për perspektivën e Shqipërisë si vend evropian e me ekonomi të zhvilluar bujqësia ka në dorë një pjesë të mirë të fateve. Ky program i jep një dorë të fortë zhvillimit të bujqësisë. 

Programi i fuqizimit të agjencisë së pagesave për livrimin e  kontributeve në bujqësi prej 5 milionë eurosh siguron pajisjen e agjencisë me sistemin e integruar të menaxhimit dhe të kontrollit. Për këtë mund t’ju them shkurtimisht se ky sistem i integruar i menaxhimit të kontrollit nuk është as më pak as më shumë por instrumenti i kërkuar prej BE-së, si instrument i detyrueshëm për administrimin e rregullt të kontributeve financiare që jepen në sektorin bujqësor, të parashikuara nga kuadri rregullues komunitar. 

Konstatoj se kemi të bëjmë me një sistem informativ ndërtuar në mënyrë tejet serioze, seriozitet i cili dëshmohet më së pari në modulet aplikative të fjalëve që përmban, në regjistrin e fermave me të dhëna të detajuara, sistemin e identifikimit të parcelave bujqësore, sistemin e menaxhimit të ndihmës për fermerët dhe agro-biznesin. Seriozitet e garanci në efektivitetin e masës, që dëshmohen edhe në projektet ekzistuese, mbi të cilat mbështeten. Janë marrë parasysh database-et e krijuara në projektet e tjera të BE-së për bagëtitë e imta. Gjithashtu, fotot dixhitale të ilustruara nga ALUIZNI, për parcelat e tokave bujqësore. Është për t’u përshëndetur objektivi i parashpallur për të shkuar gradualisht drejt një database-i të fermave me një kod unik administrativ, me të gjitha të dhënat për sipërfaqet, kulturat e mbjella dhe të dhënat bankare. Nëse qeveria shqiptare do të garantojë realizimin me kujdes e në përputhje me marrëveshjen, do të tregojë përgjegjësi për mbikëqyrjen e veprimtarive që realizojnë këtë program, si përfaqësues i zgjedhur në Kuvendin e Shqipërisë, shpreh besimin tim në realizueshmërinë e këtij synimi. Unë, së bashku me grupin e deputetëve të LSI-së, e mbështesim këtë nismë dhe e votojmë.

Faleminderit!

Ilir Meta – Faleminderit! 

Fjalën e ka zoti Genc Ruli, në emër të Grupit Parlamentar të PD-së. 

Genc Ruli – I nderuar kryetar,

Të nderuar kolegë,

Kjo marrëveshje për ndihmën që jepet nga qeveria italiane për fuqizimin e agjencisë shqiptare të pagesave, në lidhje me livrimin e kontributeve në bujqësi, po dhe dy marrëveshjet e tjera që shqyrtohen më poshtë, ajo për zhvillimin e qëndrueshëm të sektorit të ullishtarisë dhe eksperimentimit të një sistemi sigurimesh, për herë të parë do të thosha, për mbulimin e rreziqeve në bujqësi, përbëjnë në vetvete bazën për realizmin e tri projekteve të mëdha në ndihmë të drejtpërdrejtë të sektorit bujqësor, projekte që janë konceptuar me mjaft realizëm dhe vizion për t’iu përgjigjur nevojave me të cilat ndeshet sektori ynë bujqësor në këtë fazë të zhvillimit të tij, duke iu paraprirë sidomos zhvillimeve të pritshme. 

Nga ana tjetër, sigurisht, përcaktimi dhe përzgjedhja e këtyre projekteve qeveritare është nisur nga një vlerësim i saktë dhe nga një përgjigje e drejtë ndaj realiteteve të zhvillimit të sektorit bujqësor në 7-8 vjetët e fundit. Sigurisht, shqyrtimi që u bëjmë sot këtyre projektligjeve, të cilat janë negociuar që nga vitet 2011 dhe 2012, pra të përgatitura në kohën e qeverisjes sonë, është provë e përgënjeshtrimit të përditshëm të atij fiksimi politik që keni pasur për të thënë se puna ka nisur që nga dita kur zoti Rama fitoi çmimin Kryeministër i Madh i Punës. Edhe më përpara ka pasur politika që kanë pasur rezultatet e tyre. Ose “katrahura” jonë nuk po rezulton më aq katrahurë, ose me gjithë mend ka kuptuar se, nëse do të qeverisësh, do të pranosh ato që janë bërë, të dish ta dallosh me objektivitet atë që është bërë mirë dhe ta bësh edhe më mirë, ose atë që është bërë keq, të mos e përsëritësh më. 

Projekti ka rëndësi të madhe, sepse ndihmon në ngritjen e sistemit të integruar të menaxhimit dhe të kontrollit, pranë kësaj agjencie, që është jo vetëm i domosdoshëm, por edhe i detyrueshëm, sepse vendi ynë, edhe pa marrë statusin e vendit kandidat, ka filluar të bëhet përftues i fondeve të BE-së, në lidhje me ndihmën strukturore për bujqësinë. Në vitet që vijnë, pritet të ketë një shkallëzim në rritje të këtyre fondeve. Këto fonde nuk do të kalojnë kurrë në përftim të atij që supozohet se është përftuesi, fermerit, nëse nuk do të kemi këtë sistem. Sigurisht, janë bërë hapa edhe në drejtim të sistemit të informacionit. Në mos gaboj ka qenë zoti Shalsi që tha se e gjeti terrenin zero, por nuk ishte ashtu. Janë disa kadastra të ngritura dixhitale tashmë: është ajo e vreshtit; po mbaron kadastra e të gjithë drurëve frutorë të vendit; është regjistri i fermës blegtorale të ngritur me projektin PAZA. 

Që të të ndihmojë BE-ja, duhet edhe ky mekanizëm. Bujqësia shqiptare ka pasur zhvillime të shpejta dhe cilësore në 7-8 vjetët e fundit. Shkaku kryesor është rikthimi i fermerëve te puna në bujqësi dhe rikthimi i investimeve private të këtyre fermerëve. S’mund të themi se ky rikthim i punës dhe i investimit privat do të kishte pasur atë sukses, nëse nuk do të ishin bërë investime të konsiderueshme në infrastrukturën rurale të fshatit, nëse nuk do të kishin filluar të aplikoheshin që në vitin 2007 skemat nacionale të granteve të drejtpërdrejta që i jepen fermerit. Kanë qenë këta dy faktorë ndikues që kemi sot një prodhim bujqësor. Me gjithë problematikën në këtë vit të vështirë të 2013-ës, është i vetmi sektor që e mbyll me 2,9% rritje. Kjo bën që qeveria ta ketë pak më në zemër dhe në mendje këtë sektor, për impaktin që mund të ketë në gjendjen ekonomike. Kemi rreth 40 mijë hektarë tokë, që në vitin 2007 ishin të papunuara dhe të braktisura. Kemi 16 mijë hektarë të mbjellë me kultura të orientuara drejt tregut, të cilat realizojnë 100% prodhimin në treg. Ato kanë përftuar nga subvencionet falas që ka dhënë shteti. Janë tri herë më shumë, pra janë rreth 40 mijë hektarë të tjerë që janë mbjellë pa përfituar nga ndihmat e shtetit, qoftë ullishte, qoftë serra diellore, frutikulturë, bimë medicinale apo gjithë elementet e tjera ku janë shtrirë skemat tona të ndihmës për fshatarësinë. Sigurisht, rezultatet kanë qenë konkrete. Krahasuar me vitin 2004, sot kemi një mbulim gati 90% të nevojës konsumatore për produkte bujqësore dhe blegtorale nga prodhimi i brendshëm. Kemi një përmirësim të raportit midis eksporteve të prodhimeve ushqimore dhe bujqësore dhe importeve: nga 1 me 9, që ka qenë në favor të importeve, sot e kemi vetëm 1,6%. Këta tregues konkretë, që i kemi thënë disa herë, por shpesh janë mohuar dhe përbuzur nga ana juaj, sot mund t’i identifikoni shumë lehtë. Nga ana tjetër, më vjen mirë se në dokumentet që përgatisin teknokratët e zyrave, jo ato politike, njihen këto prirje në bujqësi, sepse po të shikosh, politikat që doni të zbatoni, bazohen te konfirmimi i këtyre fakteve. Nëse nuk i njihni, do të përfundoni në lista premtimesh të pafundme ose do të përmendni vetëm suksese butaforike. Një javë më parë e bëtë, po të nisemi nga zbritja e madhe që bëtë nga programi i madh qeveritar i premtuar në buxhetin e ri për vitin 2014. Në programin qeveritar kishit pesëfishimin e subvencioneve për fermerët. Kishit 160 milionë që do të harxhoheshin për sistemet e ujitjes, kullimit dhe mbrojtjes së tokës. Pra, 40 milionë në vit. Kishit reduktimin e TVSH-së, ku kishit vënë epitetin “ndjeshëm”, të inputeve bujqësore dhe blegtorale, heqjen e akcizës së naftës, jo reduktimin etj.

Çfarë bëri buxheti i vitit 2014 në realizim të këtyre premtimeve? Investimet për kullimin dhe ujitjen u rritën vetëm 9% në krahasim me vitin 2013, i cili nuk ka qenë viti më i mirë financiar për ne. Nga 40 milionë dollarë që duhet të ishin për çdo vit, rezultojnë vetëm 19 milionë dollarë. Reduktimi i TVSH-së nuk është fare i ndjeshëm, sepse është vetëm 20%. Te akciza e naftës nuk bëhet fjalë për heqje, por vetëm për një mbulim pjesor, që është një 300 milionësh tjetër që keni vënë për këtë buxhet. Ajo tejkalohet nga rritja e taksës së qarkullimit, e cila kushton 480 milionë. Jepni 300 milionë për të zbutur akcizën dhe ia rrisni me 480 milionë nëpërmjet taksës së qarkullimit. 

Grantet, apo të kuptuara si të tilla, që jepen drejtpërsëdrejti sipas skemave të miratuara për fermën shqiptare, faktikisht, pavarësisht referimeve, janë gati njëlloj sa të vitit 2013, që nuk janë më të lartat për ne: 1,05 miliard. Për vitin 2011 ne i kemi 1,5 miliard. U shtohen këtyre granteve edhe dy shumat e subvencionit, me 600 milionë, dhe kjo referohet si rritje e madhe që i është bërë skemës në drejtim të bujqësisë. Të mos harrojmë edhe një tjetër: këtë vit, në Ministrinë e Bujqësisë ka kaluar edhe peshkimi. Duhet të ishte edhe peshkimi pjesë e kësaj torte aspak të rritur. Në programin tuaj qeveritar ka pasur një kapitull shumë të bukur për peshkimin, por është vendosur vetëm një skemë ndihme për akuakulturën dhe për ushqimin e rasatit. Kjo s’ka të bëjë fare me nevojat e drejtpërdrejta, nëse shteti do të donte ta ndihmonte këtë sektor. Po lexoj buxhetin e vitit 2014. Ndonëse u deklarua si buxheti më i madh në histori, ndonëse e rriti borxhin me dhjetë pikë, 1,4 miliard dollarë, ndonëse i rriti taksat me një peshë prej 28 miliardë lekësh, nuk u kujtuat të hidhnit 30 milionë dollarë më shumë për bujqësinë. Nuk do të keni mundësi ta bëni këtë vitet e tjera. Shoh edhe një program tjetër, që e keni fare të paplotë në faqen zyrtare. Jo vetëm që nuk u mbajt premtimi për këtë vit dhe nuk ka gjasa që, deri në vitin 2017, financimi për këtë sektor të rritet jo pesë herë, por as dy herë. Problemi do të dilte te një deklarim që bëri Kryeministri para ca ditëve, kur zgjodhi si temë para publikut prezantimin e paketës së ndihmave financiare për fermat shqiptare, për vitin 2014. Ndërmjet të tjerave, deklaroi disa risi. 

1. Politikat e ndjekura deri tani kanë qenë konfuze, të paqarta, pa vizion. Mirëpo, po të shohësh draftin e skemave, 95% janë ato që kemi lënë ne. Ose janë pa vizion dhe ndryshoi plotësisht, ose po të kenë vizon, pranoje se ia ke futur kot deri tani, sepse në këtë sektor qeveriset mbi këto linja e perspektiva.

2. Financimi i skemave për grantet e drejtpërdrejta këtë vit do të jetë 70% më i madh.

Siç duket, kjo përqindje rritet çdo muaj. Kur u bë buxheti, në dhjetor, tha se 50% nuk bëhen. Grantet për bujqësinë janë 1,05 miliard, sa ç’ishin në vitin 2013, shto 600 milionë që janë për subvencionet, të cilat nuk ka për t’i parë fshatari:  ku është kjo rritje? Nuk e di se cili është marifeti i përdorur. 

Vijmë te këto 60 milionë të subvencioneve: si do t’i përftojë fshatari realisht? 300 milionë janë për subvencionimin e inputeve. Në draft-VKM-në, që nuk e keni miratuar akoma, të skemave për bujqësinë, as që përmendet fare dhe nuk ka asnjë skemë sesi do ta marrë fshatari rimbursimin në masën 20% të TVSH-së për çdo qese të plehut kimik dhe për çdo fidan. Një udhëzim jua kishim lënë dhe ishte shumë i qartë. Por, meqenëse ato janë të zhbëra, ju nuk keni vënë asgjë dhe ka rrezik që ky 300- milionësh të mos shkojë fare.


300- milionëshi i dytë, që është për subvencionimin e naftës, është një risi. Për shkak të mosgjetjes së mekanizmit, kjo do të përdoret këtë vit vetëm për serrat me ngrohje me karburant, në mënyrë që të zbutet sezonaliteti, pra që të kemi domate e speca edhe gjatë periudhës së dimrit. Bëhet fjalë për 12 serra me ngrohje, të ngritura nga projekti 2KR në vitet 2002-2003, por nga kredia që i kanë marrë shtetit nuk kanë kthyer asnjë lekë, duke përjashtuar dy prej tyre. Nëse unë sot nuk do të ngutesha ta quaja këtë klientelizëm politik, më jepni një argument ekonomik pse u duhet hequr subvencioni për naftën fermerëve për ta përftuar këto 12 subjekte? Po ju jap unë një argument ekonomik pse nuk duhej bërë. Europa Mesdhetare ka 10 vjet që i ka hequr serrat me ngrohje. Pse? Sepse nuk kanë më asnjë avantazh konkurrues. E gjithë kjo industri e prodhimit, që nga lulet deri te frutat dhe perimet, që përbën zbutjen sezonale të këtyre prodhimeve drejt tregut të madh europian, është spostuar në Afrikën e Veriut, përfshirë Egjiptin, në Izrael dhe në Turqi, vende që kanë nevojë vetëm 3 ditë në vit t’i ndezin këto serra, sepse kanë ndriçim 365 ditë të vitit. Pra, i kanë të gjitha avantazhet që të dalin me kosto më të ulët. 

Ne sot pranojmë 12 serra vetëm pse kjo klientelë ka qenë në listën partiake dhe u japim të gjithë subvencionin, i cili supozohej t’u jepej disa qindra e mijëra fermerëve, në mënyrë që të zbutet ky gap-i, sepse këta muaj na mbetet tregu pa domate! Nuk mbetet tregu pa domate, sepse vijnë domate e speca shumë më të lira nga serrat e Turqisë dhe të Izraelit, madje edhe më të lira nga ato që do t’i prodhojnë këta me 50% të subvencionimit të kostos së karburantit. Pra, ne i detyrojmë fermerët të mos marrin subvencionin që u takon për naftën, por edhe konsumatori të marrë domate pak më të shtrenjta se ato të Turqisë, por ama të prodhuara në vendin tonë, që në vetvete nuk bëjnë asnjë zgjidhje të tregut! 

Ka qenë më se e menduar zgjidhja që ka bërë me instinkt fermeri ynë, të cilin e kemi ndihmuar edhe ne me politikat tona, për të shkuar drejt serrave diellore. Shqipëria 290 ditë në vit i ka me diell. Këto serra, që janë ngritur janë rreth 1000 hektarë, në mos gaboj, në të gjithë Shqipërinë, e kanë ngushtuar periudhën e gap-it, sepse në dhjetor përfundoi prodhimi i domateve nga serat tona dhe në fund të shkurtit ose në fillim të marsit fillon prodhimi i pranverës. Pra, në vend që mbështetja të shkojë për këtë kategori serrash, sepse janë bërë faktori numër një i eksporteve shqiptare, por edhe i atyre që mbulojnë kërkesën e vendit për këto produkte, ju shkoni dhe ua jepni 12 subjekteve, të cilët i zgjodhët për një arsye....

(Ndërhyrje nga salla.)   

Deklarimet e Kryeministrit tënd mos i bëj hasha. Kjo është edhe te drafti i skemave. Dëshiron të ta jap që ta shohësh? 

Një risi tjetër që u deklarua nga Kryeministri ishte se do të bënte subvencionimin me grant falas të fidanishteve. Pse nuk e kemi bërë ne subvencionimin e fidanishteve që të jepnim çdo vit një grant? Sepse biznesi i fidanishteve prodhon vetë fidanë. Nëse ti krijon treg për fidanët dhe ne me skemat tona, qoftë të ullirit, qoftë të arrorëve, qoftë të frutorëve, qoftë të vreshtave, u jepnim fshatarëve çdo vit lekë që të blinin fidanët e tyre, atëherë krijohet tregu i fidanishteve. Por fidanishtet asnjëherë nuk kanë kërkuar subvencion të përvitshëm, sepse nuk kanë pasur nevojë. Këto kanë qenë bizneset më të mira të sektorit bujqësor. Pra, edhe ky është një orientim i keq i atyre pak parave që keni vënë për fermat dhe për fermerin këtë vit.

Meqenëse risitë u deklaruan paraprakisht dhe VKM-ja në lidhje me skemat nuk është bërë ende, ndoshta keni kohë të tërhiqeni dhe me fondet që keni lënë le të përfitojnë më shumë fermerë, që të paktën të mos krijohen favorizime deformuese në treg.

Ne si grup i PD-së pa dyshim që jemi dakord me këtë marrëveshje dhe do ta votojmë. 

(Drejtimin e seancës e merr zoti Dule.)
Vangjel Dule – Faleminderit, zoti Ruli!

Fjalën e ka zoti Shalsi, në emër të Grupit Parlamentar të Partisë Socialiste.

Eduard Shalsi – I nderuar drejtues i seancës,

Të nderuar kolegë deputetë,

Po të mos e shihja pamjen e ish-ministrit të Bujqësisë, por thjesht duke dëgjuar ato çfarë tha, do të më dukej sikur kisha të bëja me një individ që po kalonte rastësisht në trojet tona dhe kishte arritur në disa konkluzione për bujqësinë. Më pas u përmenda...

(Ndërhyrje nga salla.)   

Problemi më i madh i tyre ka qenë se nuk kanë pasur informacion. 

I vetmi nder që do t’i kishin bërë bujqësisë shqiptare ishte ta formalizonin dhe pas 8 vjetësh t’u thoshin shqiptarëve se ky është numri i fermerëve që kemi në Shqipëri. 

(Ndërhyrje nga salla.)   

Të siguroj se nuk e di.

Në fakt, më duhet të pranoj diçka, i nderuar ish-ministër, the një të vërtetë kur fole për instinktin me të cilin kanë punuar fermerët. E vërteta është se vetëm instinkti, intuita, zelli dhe dashuria e tyre për punën ka bërë që bujqësia të jetë në këto nivele ku është. Por mbështetja nga ana e shtetit ka qenë pothuajse zero. Në fakt, ka disa paradokse tek ato që thonë kolegët e maxhorancës. Po të dëgjosh një pjesë të deputetëve kur flasin për bujqësinë, del gjendja e mjeruar në të cilën ndodhet sot bujqësia. Më pas ish-ministri kritikon qeverinë. 

Gjëja tjetër që ende nuk më del nga mendja janë propozimet e famshme që bëtë për buxhetin në dhjetor. Sollët një mori propozimesh të bazuara vetëm mbi programin e PS-së. Sot u referoheni atyre që ka thënë Kryeministri dhe maxhoranca për bujqësinë. Pra, e keni pranuar se keni kapitulluar. Kjo nuk vlen vetëm për bujqësinë, por edhe për fushat e tjera. 

Një gjë nuk e kuptova: sot keni vendosur të diskutoni për secilën nga tri marrëveshjet? Meqenëse të tria marrëveshjet ishin në bllok, kishim vendosur t’i diskutonim një herë të gjithë bashkë për t’i dhënë kuptim fjalës, sepse nga të gjithë kolegët e nderuar që dëgjova, përjashto dy-tre gjëra që kishin kuptim dhe ia vlenin të dëgjoheshin, pjesa tjetër nuk kishte lidhje. Një pjesë e atyre që tha zoti Dashi janë akuza të rënda për ish-ministrin, po kështu edhe ato që tha zoti Turku. E keni filluar kërkesën me mbajtjen e premtimeve të kësaj maxhorance që në fillim të muajit korrik. Kjo është lehtësisht e provueshme, mjafton të shohësh 4-5 faqe facebook-u tuajat dhe del qartë se çfarë keni shkruar në muajin korrik. Çfarë prisni? Që kjo qeveri të mbajë të gjitha premtimet për 3-4 muaj?! 

Nëse ka një gjë nga e cila duhet të fillojë bujqësia shqiptare është pikërisht krijimi i një baze të saktë të dhënash. A e dini se ende nuk kanë dalë statistikat e bujqësisë, të cilat ishin parashikuar të dilnin në muajt shtator-tetor? A e dini pse? Nuk besoj se do të akuzoni maxhorancën për këtë, sepse po i bën BE-ja dhe është një proces që e keni nisur ju. Ka mospërputhje të jashtëzakonshme të dhënash të sipërfaqes së tokës bujqësore dhe të numrit të fermerëve, pa folur për numrin e kafshëve. Është shumë larg. Nëse ka një gjë (këtu e kam vënë theksin edhe te fjala që kam mbajtur në tetor të vitit të kaluar) nga e cila duhet të fillojë, kjo gjë është ngritja e një baze të saktë të dhënash për bujqësinë. Keni thënë: “Kartë fermeri”. Ndërsa ne kemi kërkuar kartelë fermeri. Na tregoni, zoti ish-ministër, një fermer shqiptar me një kartë të plotë, por jo si ajo kartëvizita e 1 tetorit të 2008-s. Po themi me kartelë fermeri, me bazë të dhënash për fermerin. Për këto gjëra, më duhet ta pranoj, kemi folur me shqetësim bashkë me kolegët opozitarë në Komisionin për Veprimtarinë Prodhuese. Kemi folur me shqetësim edhe për subvencionimin e naftës, e cila është krejtësisht e pamundur të bëhet në këto momente, sepse nuk ka një bazë të saktë të dhënash. Si mund ta shpërndajmë naftën? 

Vetëm një gjë nuk kam dëgjuar nga përfaqësuesit tuaj, po flas për qeveritarët, jo për deputetët, që nuk kanë pasur gjë në dorë, ose nga ish-Kryeministri: u premtuat fshatarëve naftë me 400 lekë, por të paktën dilni dhe thuajuni: “Na falni që nuk ua dhamë, sepse u rrit tregu ndërkombëtar ose patëm disa konjuktura që nuk funksionuan”. Pra, kërkojuni ndjesë përpara se t’i kërkoni llogari pas katër muajsh kësaj qeverie. A e dini pse? Sepse do të ketë më shumë kuptim dhe do të jemi më shumë seriozë në debatin që bëjmë me njëri-tjetrin. Pashë emrat e diskutantëve, ishte një numër i konsiderueshëm. Por për çfarë u shërbejnë këto debate atyre që na ndjekin nëpërmjet televizionit? E kam shumë të vështirë, më besoni, teksa dëgjoj kolegë të nderuar të këtij parlamenti, të kuptoj qëllimin e këtyre diskutimeve. Çfarë përfitojnë ata që na dëgjojnë? Sa e ndihmon ky debat përmirësimin e situatës? 

Më duhet t’ju sqaroj diçka. Për këto tri marrëveshje kemi rënë dakord që në muajin tetor dhe thelbi i tyre nuk cenohet aspak. Një debat i shëndoshë është bërë edhe në Komisionin për Veprimtaritë Prodhuese. Shqetësimi që unë ngrita ka të bëjë me afatin, sepse duhet të fillojë një orë e më parë. 

Së dyti, pati një debat ndërmjet dy anëtarëve, një ish-zëvendësministri dhe një ish-ministri, në Komisionin për Veprimtaritë Prodhuese sesi do të procedojmë me marrëveshje të tilla. Ia vlen ta diskutojmë. Do të miratojmë bashkë elementin financiar dhe elementin administrativ? Duhet të vijë elementi administrativ në parlament dhe të miratojmë vetëm elementin financiar? 

Ajo që unë doja të kuptoja ishte se ndoshta këto tri marrëveshje që miratojmë sot nuk duhet të vinin në parlament, por duhet t’i kishim dhënë mundësinë qeverisë të fillonte t’i zbatonte kohë më parë. Ky ishte thelbi i shqetësimit që ngrita dhe që ju u përpoqët ta shfrytëzonit. 

Në fakt, e kam emrin për të folur edhe tri herë të tjera si kryetar i grupit dhe do t’ju bëj një propozim, sepse edhe ju keni një listë emrash, por diskutimet që dëgjova, nuk do të shërbejnë për asgjë. E di pse, i nderuar koleg?! Sepse u ngrite dhe fole për tri marrëveshjet, por s’e kishe idenë për çfarë fole. Mund të të sqarojë ish-ministri dhe ish-zëvendësministri, që ishin më në brendësi të thelbit të problemit, që kishte me shumë sens sesa ngritja dhe e folura pa kriter dhe pa e kuptuar se përse po flitet. 


Sot, kur po flasim, janë 800 mijë euro të investuara në Moravë të Beratit për një qendër magazinimi dhe grumbullimi. Në Pirg, në Pojan dhe në Bilisht janë hedhur miliona euro. Kush mban përgjegjësi për mos funksionimin e tyre? Arsyeja është se ka pasur një politikë të çoroditur, kaotike dhe të rrëmujshme. 

Më besoni, të nderuar kolegë, nuk kemi qëllim në vetvete të merremi shumë me atë që keni bërë ju sesa për të parë se çfarë nuk duhet të përsërisim nga gabimet që keni bërë ju, sepse janë miliona euro të investuara që sot e kësaj dite janë të hedhura në koshin e plehrave. 

Sot që firmosim një marrëveshje me Italinë në vlerën e disa miliona eurove, ndërkohë që kemi para të shpenzuara dhe të hedhura në koshin e plehrave. Për çfarë duhet ta vazhdojmë këtë diskutim? Këtu dua të dal, pa e zgjatur, dhe duke ju bërë një ftesë që t’i ndërpresim diskutimet e pafrytshme, që nuk i shërbejnë askujt. Shqiptarët e kanë dëgjuar. Fshatarët shqiptarë e dinë gjendjen e bujqësisë. Alternativën e kanë të qartë. Për atë që bëtë, ju ndëshkuan në datën 23 qershor. Hajde t’u japim fund këtyre diskutimeve pa bukë dhe të kalojmë te projektligji i radhës! 

Faleminderit!

Vangjel Dule – Fjalën e ka zoti Ruli për replikë.

Genc Ruli – Në fakt, unë e quaj veten me fat që, kur flasim për çështjet e bujqësisë dhe kur flas unë në emër të grupit, i bie që të kem zotin Shalsi si folës pasardhës, sepse edhe ndonjë gjë që mbetet e vështirë për t’u kuptuar  nga ato që them unë, jep ndihmën zoti Shalsi që t’i përcillet edhe mendjes më të vështirë dhe më të ngathët të këtij kombi.

E dyta, sa për atë që jam alien, edhe mund të jemi alienë, sepse në këtë botë kemi ardhur për të gjitha... Të paktën në këto politikat dhe reformat e shtetit gjatë këtyre 20 vjetve kam bërë më shumë reforma unë se sa ke treguar ti barsoleta në parlament.  Megjithatë, edhe ky është një element individual, mjafton të heqësh ato idetë e nxituara që ke, sidomos kur duhet të flasësh shumë. 

Për skemat e karburantit thatë që nuk po i vini dot, sepse nuk është e lehtë t’i vini. Atëherë pse vendosët të jepnit subvencion për karburantin? Duhet të ishit të “ndritur” që ditën kur e keni premtuar dhe ta kishit skemën në kokë. Për më tepër, meqë nuk dini ta jepni, hiqeni nga skema karburantin dhe jepni plehra kimike, inpute... 

Pyetjes pse zgjidhni vetëm 12 subjekte, sikur nuk iu përgjigje sa duhet. Replikë e shkurtër është dhe nuk dua të të...

(I ndërpritet fjala.)

Vangjel Dule – Faleminderit, zoti Ruli!

Të nderuar kolegë deputetë, jeni të lutur që, kur e kërkoni fjalën, bëjeni vetë me elektronikë, me qëllim që të na ndihmoni ta shikojmë më lehtësisht.

Fjalën e ka zonja Doda.

Mesila Doda –  Faleminderit, zoti drejtues i seancës!

Do të bëj një replikë shumë të shkurtër, sepse besoj se i gjithë fjalimi i parafolësit nuk kishte thelb në vetvete. Është një prej atyre rasteve që vërteton krejt të kundërtën e asaj që tha Kryeministri, pra që budallëku lulëzon dhe lulëzon fort majtas. Megjithatë, meqenëse nuk kuptoi asgjë nga ajo që thashë unë, edhe një herë më duhet t’i ripërsëris se ky parlament ka disa rregulla. Rregulli bazë është që duhet të respektohen të gjithë anëtarët e këtij parlamenti, qofshi burra apo gra.


Së dyti, meqenëse nuk kanë kuptuar ende dhe nuk dinë se ku kanë shkuar fondet, duhet t’ju ripërsëris faktin se vetëm në zonën e Lushnjës, në Myzeqe, projekti ujitjes me pika është tashmë i gatshëm dhe mund të fillojë nga implementimi. E vetmja gjë që nuk është bërë është fakti se duhet të  parashikohen fondet edhe për fermeret gra, veçanërisht për kryefamiljaret. Pra, duhet të kemi një kujdes të jashtëzakonshëm në atë që quhet garantimi i të drejtave të njeriut në këtë sallë, që po mungon. Shumë herë dhe shumë shpesh po shikoj tendencën për ta kaluar, për ta anashkaluar, madje për ta anatemuar. Mos u çudisni kur të shikoni që kronikat e zeza do të vazhdojnë dhe do të ripërsërisin ato akte të tmerrshme të kronikës së zezë.

Edhe një herë: mos ndërhyni te çështjet që kanë lidhje me dinjitetin e gruas, e cila duhet të jetë e barabartë me burrin. Mbi të gjitha, mos prekni gratë që punojnë në administratë! Nëse ato nuk do të rikthehen në detyrat e tyre, atëherë duhet të zënë derën e shtëpisë së Kryeministrit bashkë me fëmijët dhe familjarët e tyre, derën e Kryeministrisë dhe derën e Kuvendit, me qëllim që të filloni të kuptoni tragjedinë që keni ndjellë në familjet e tyre. 

Faleminderit!

Vangjel Dule – Faleminderit, zonja Doda!

Fjalën e ka zonja Tabaku.

Jorida Tabaku – Është bërë zakon në parlament që ngrihen zotërinjtë dhe fillojnë të gjithë me radhë të akuzojnë. 

Zoti Shalsi, që kur ka filluar të funksionojë parlamenti dhe shteti ligjor, te marrëveshjet financiare miratohen bashkë: edhe pjesa financiare, edhe pjesa teknike. Bëhet për çdolloj projekti. Duhet të ratifikohet marrëveshja. Nuk është në dorën tënde që të gjykosh dhe të diskutosh me ministrin ose me zëvendësministrin. Këto u përpoqa të shpjegoja pak më parë. Në qoftë se nuk e ke kuptuar, është problemi yt. Në qoftë se PS-ja do të tërhiqet nga diskutimet, le të vazhdojë. E kuptoj këtë, se parafolësi mbajti fjalimin e para dy javëve. Deputeti tjetër vjen e flet me duar në xhepa. Partia Demokratike do të vazhdojë t’i mbajë të gjitha fjalimet, ashtu siç është regjistruar.

Vangjel Dule – Faleminderit, zonja Tabaku!

Këtu përfundojnë diskutimet në lidhje me projektligjin “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë për programin “Fuqizimi i Agjencisë Shqiptare të Pagesave për livrimin e kontributeve në bujqësi””. 

Kalojmë në shqyrtimin e pikës së tretë të rendit të ditës, projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë për realizimin e programit “Projekti pilot për krijimin dhe eksperimentimin e një sistemi sigurimesh të lehtësuara për mbulimin e rreziqeve në bujqësi”. 

Në bazë të nenit 73, pika 2 e Rregullores, a ka pyetje lidhur me këtë projektligj? Nuk ka.

Ministritë që kanë iniciuar projektligjin nuk do të bëjnë prezantim. 

Vazhdojmë me paraqitjen e raportit të Komisionit përgjegjës për Ekonominë dhe Financat.

Fjalën e ka zoti Erion Braçe. (Zoti Braçe nuk e merr fjalën.)
(Reagime nga salla pa mikrofon.)


Në emër të Komisionit për Çështjet Ligjore, Administratën Publike dhe të Drejtat e Njeriut, kush dëshiron të shprehet?

(Përfaqësuesi i Komisionit shprehet dakord.) 

Në emër të Komisionit për Politikën e Jashtme, kush dëshiron të shprehet?

(Përfaqësuesi i Komisionit shprehet dakord.) 

Në emër të Komisionit për Veprimtarinë Prodhuese, Tregtinë dhe Mjedisin, kush dëshiron të shprehet?

(Përfaqësuesi i Komisionit shprehet dakord.)
Relatori, zoti Koçi, e doni fjalën? (Zoti Koçi nuk e merr fjalën.)

Atëherë, vazhdojmë me diskutimet.

Fjalën e ka zoti Igli Cara. 

Dëshiroj t’ju kujtoj se diskutimet janë deri në 20 minuta.  

Igli Cara – Faleminderit, zoti drejtues i seancës!

Të nderuar kolegë deputetë, 

Disa muaj më parë në këtë sallë të Kuvendit shqiptarët dhe ne së bashku me ta kemi dëgjuar Kryeministrin Rama tek artikulonte programin e tij qeverisës. Për më tepër, fliste për profilin e ri të ekonomisë shqiptare në 20 vjetët në vazhdim, të identifikuar nëpërmjet sektorëve prioritarë, sipas tij, manifaktura, energjia, turizmi, bujqësia, agroindustria etj. Ndërkohë që qeveria numëron tashmë muajin e gjashtë të punës së saj, pra nuk mund të quhet më aq e re, nxitja e prodhimit bujqësor nëpërmjet uljes së kostos dhe rritjes së konkurrueshmërisë mbetet një objektiv parësor, por modestisht vetëm në letrat e qeverisë “Rama-Meta”. Në këtë rast dyshja qëndron, sepse bujqësinë e drejton ministri i Metës. Them vetëm në letër, sepse nga diskutimi me vrap të madh dhe pa qëllim i grupit të interesit të paketës fiskale dhe deri te miratimi me forcën e kartonëve të buxhetit të vitit 2014, pak ose aspak vend ka zënë bujqësia dhe agroindustria në planet e kësaj qeverie dhe në diskutimet tona në Kuvend. Sot na vjen një projektligj lidhur me ratifikimin e marrëveshjes ndërmjet Këshillit të Ministrave të Republikës së Shqipërisë dhe Republikës së Italisë për projektin pilot për krijimin dhe për eksperimentimin e një sistemi sigurimesh të lehtësuara për mbulimin e rreziqeve në bujqësi. 

Ky projektligj ka marrë miratimin edhe të deputetëve të opozitës që në Komisionin e Ekonomisë, për arsye se realisht është i vlefshëm dhe jo për faktin e thjeshtë se është një marrëveshje e iniciuar që në kohën e qeverisë së Partisë Demokratike. Për këtë arsye gjejmë dakordësinë me të. 

Ju thoni në programin tuaj se bujqësia mbetet një sektor i rëndësishëm për ekonominë shqiptare jo vetëm se kontribuon 80% të prodhimit të Shqipërisë, por edhe për faktin se 46% e popullsisë shqiptare vazhdon të jetojë në fshat. 

Duke marrë shtysë nga ky projektligj, dëshiroj të merrem me disa pika të programit tuaj qeverisës, që lidhen me çështjet e zhvillimit, prosperitetit dhe mirëqenies së shqiptarëve. Të them të drejtën me tritol pa fund dhe me këta qeveritarë nuk ka sens të merresh, sepse njerëzve u duhet të punojnë që të mbajnë familjen. 

Projektimi i qeverisjes nga socialistët është pa vizion, i paqartë dhe jokoherent, në broshurë dhe në realitet. Them kështu, sepse për një student është e qartë se objektivat e një programi katërvjeçar të qeverisjes zbërthehen në objektiva më afatshkurtra. Këto reflektohen në buxhet. 

Në programin e qeverisjes socialiste evidentohet shqetësimi në mungesën e konkurrueshemërisë, në amortizmin e biznesit. Shqipëria vazhdon të mbetet një vend importues agrar. Kemi rreth 7 herë më pak eksporte. Kjo është dëshmi e pakonkurrueshmërisë, sipas jush. Ndërkohë, besoj se ekspertët e ekonomisë mund të flasin për disa argumente të lidhura me avantazhin absolut apo relativ dhe shumë të tjera si këto.

Përtej koncepteve të mirëfillta teorike, politikisht ju synoni të ulni peshën e inputeve dhe të shpenzimeve të punimit të tokës në koston e përgjithshme të prodhimit bujqësor. Për këtë keni bërë disa premtime apo objektiva të pasqyruara në programin tuaj. Premtimin e parë e keni pasur për reduktimin e tatimit mbi vlerën e shtuar për farat, fidanët, materialin gjenetik, shtazor, plehrat kimike, pesticidet, vaksinat e blegtorisë etj., që ne nuk i shohim askund në paketën fiskale të vitit 2014.

Premtimi juaj i dytë i madh: do të krijonit qendrat e kontrollit të cilësisë dhe të sigurimeve të inputeve, të cilat jo vetëm nuk i shohim kund, por situata nuk shkon deri te siguria, sepse kronikat televizive tregojnë se fermerët kanë nevoja më imediate për të menaxhuar, për shembull, distribucionin e prodhimit të tyre në serra. Me sa duket, thoni: “Le t’u prishet një herë, pastaj shohim e bëjmë”. 

Premtimi juaj i tretë është të zbatoni programin e furnizimit të naftës pa akcizë për bujqësinë dhe për aktivitetet rurale të ngjashme. Kjo puna e akcizës po shkon si legjendë urbane nga qeveria në qeveri. Ndonëse fermerët i kanë të qarta kërkesat e tyre, ajo që bëni ju është realisht krejt e kundërta. Jo vetëm që nuk ka ulje, por nafta rritet me 12 lekë për litër për makineritë bujqësore, duke shtuar edhe transportin edhe efektin e rritjes së kostos së prodhimit. Në fakt, edhe Panariti e Cani mund ta llogarisin më mirë së bashku. 

Premtimi i katërt që keni bërë është të ulni kostot e lëndëve të para, të përjashtoni nga barra fiskale lëndët e para, ato të ndërmjetme dhe të ambalazhit për prodhimet e eksportit.  Ky premtim është veç në letër, se në paketën fiskale nuk ka pasqyrim. Objektivi i pestë fillon me angazhimin tuaj që brenda 4 vjetve do të çoni ujë për vaditje në çdo parcelë të tokës së punueshme. 

Vazhdon më tej me disa nënobjektiva shumë më ambicioze. Një fjalë e urtë e popullit thotë “Dita e mirë duket në diellin e mëngjesit”. Kjo juaja për bujqësinë nuk ka shpresë të jetë e tillë. 

Ndërsa flisni për 160 milionë dollarë të planifikuara për t’u investuar, për sistemin e kullimit dhe të vaditjes, ju kujtoj se në buxhetin e vitit 2014 gjej vetëm 63, 3 milionë lekë ose 0,6 milionë dollarë, kur e pakta  në vitin e parë duhej të ishin 40, në qoftë se bëjmë një pjesëtim. Për Durrësin planifikohet të ketë vetëm 11 milionë lekë për kanalet e ujërave të larta kulluese. 

Vazhdojmë me premtimin tjetër për të vendosur tarifa të reja të furnizimit me energji elektrike, të sistemit të kullimit dhe të vaditjes. Ka pak shpresa që të ndodhë kjo gjë. Sikur po ndodh tani me mungesën e energjisë për orë të tëra në qytet dhe në fshatrat përreth, për më tepër më fushatën e faturave aforfe që keni ndërmarrë. 

Objektivi i gjashtë i qeverisë suaj për bujqësinë ka qenë mbështetja financiare për sektorin, duke e orientuar drejt rritjes së prodhimit bujqësor, lidhjes me agropërpunimin, ngritjes së qendrave të grumbullimit. Nuk mbetet me kaq premtimi juaj qeveritar, por shkon deri në pesëfishimin e financimit publik për mbështetjen e zhvillimit rural. Ndërkohë që peshkimin ia kaloni bujqësisë, buxhetin e ministrisë së konceptuar ndryshe e  keni më të vogël se buxhetin e bujqësisë të viteve 2012-2013. Duhet të pranoni se keni ulje të buxhetit të bujqësisë, ndryshe nga ç’thoni dhe se keni përparësi më tepër rritjen e buxhetit të Ministrisë së Punës së Erionit. 

Unë nga natyra prirem t’i shikoj gjërat pozitivisht. Në një Shqipëri si kjo jona, që nuk është e lehtë ta bësh, në një Shqipëri ku vetëm në pak ditë shoh greva taksistësh, greva të punonjësve të autobusëve në Tiranë, e cila nuk mbaron këtu, por shkon deri dje në ndalimin e lëvizjes së linjës së furgonëve duke lënë pa bukë mijëra familje. Dua ta shoh pozitivisht një qeveri që qeveris, një qeveri që merr përgjegjësi dhe që ka përgjegjshmërinë, por nuk mundem të shoh dhe të pranoj Ramën tek luan kaq rëndë me rendin dhe sigurinë në vend. Nuk mund të heshtim dhe të mos reagojmë fort ndaj Ramës që, përveç ngjyrave dhe oborrit të Kryeministrisë, asgjë tjetër nuk bën mirë. Nuk mund të heshtim dhe të mos reagojmë ndaj një arrogance në qeverisje që nuk është në realitet veç e Ramës, por edhe e Metës, që nga karrigia atje lart qesëndisin qeverisjet dhe pushtetet në këtë vend, si dhe rregullojnë e mbështesin sejmenët dhe kontribuuesit e pushtetit të tyre lart e poshtë. Ne nuk mund të heshtim dhe të mos reagojmë ndaj situatës që jashtë kësaj salle bëhet më e rëndë për shqiptarët, ku në qytet dhe në fshat ka më pak punë, më pak mundësi për biznes dhe konsum, por mbi të gjitha më pak shpresë dhe besim që me ju në qeverisje ky vend do të bëhet. 

Faleminderit!

Vangjel Dule – Faleminderit, zoti Cara!

Fjalën e ka zonja Ademi. 

Voltana Ademi – Të dashur qytetarë, 

Të nderuara zonja dhe zotërinj deputetë, 

Në kuadrin e diskutimit për ratifikimin e marrëveshjes ndërmjet Këshillit të Ministrave të Republikës së Shqipërisë dhe Republikës së Italisë për realizimin e projektit pilot për krijimin dhe eksperimentimin e një sistemi sigurimesh të lehtësuara për mbulimin e rreziqeve në bujqësi, vlen të diskutojmë faktin se përveç projekteve pilot inovative, të mbështetura nga qeveritë donatore përmes kredisë, në këtë rast nga qeveria italiane, ato çfarë mbeten të rëndësishme janë një sërë problemesh, sfidash e shqetësimesh që lidhen me sektorin e bujqësisë dhe me përgjigjen që sot, politikisht, përmes buxhetimit dhe zbatimit të programit buxhetor, kjo qeveri po i bën këtij sektori. 

Rigjallërimi i bujqësisë, në fakt, i fermës bujqësore dhe i tërë zonës rurale është jetik për këtë vend dhe me rëndësi të madhe ekonomike e sociale, sepse aty jeton 48% e popullatës. Vetëm gjatë viteve 2006-2012 rritja mesatare e sektorit të bujqësisë ka qenë 4,5% në vit. Madje në vitet e krizës, pas vitit 2010 ka vazhduar të ketë pothuajse të njëjtin nivel rritjeje duke e mbajtur atë në 3% në vit. Në fakt, bujqësia është sektori që u fut në zinxhirin e balancës tregtare me jashtë nëpërmjet eksporteve, që vetëm në pesë vjetët e fundit janë rritur tri herë. 

Ritmi i rritjes ekonomike në sektorin bujqësor ka qenë një ndikues jo i paktë në rritjen ekonomike gjatë 8 vjetve të qeverisjes së Partisë Demokratike. Ka ndikuar rreth 16% deri në 17% të peshës së rritjes ekonomike. 

Dua të vazhdoj duke sjell ndërmend për të gjithë qytetarët, për të gjithë fermerët premtimet e daulles së Rilindjes, që sot po na shurdhojnë veshët nga zhurmuesi dhe prishja e tyre, duke rikujtuar edhe deputetin që foli më përpara, se për këtë ne jemi këtu, pra për të kujtuar premtimet e qeverisë dhe për të bërë të mundur që ato të realizohen nëse me të vërtetë ato ishin të vërteta dhe jo mashtrime. 

Rilindja në koalicion premtoi se do të pesëfishonte financimin publik për mbështetjen e bujqësisë. Buxheti i akorduar sektorit të bujqësisë, sipas programeve për bujqësinë, nuk jep asnjë sinjal të qartë për ndonjë prioritet që i është dhënë këtij sektori. Sektori bujqësor do të ishte sektori me reagimin më të shpejtë në rritjen ekonomike. Me atë financim, sipas programeve buxhetore që i është dhënë bujqësisë, bujqësia nuk e ka dhe nuk do ta ketë më atë rol. 


Buxheti për bujqësinë nuk e tregon këtë prioritet dhe kjo tregohet qoftë në fondet e alokuara, qoftë në veprimet për mobilizimin e buxhetit. Nxitja nëpërmjet ndihmës së drejtpërdrejtë ose reduktimit të kostove të inputeve, me qëllim rritjen e prodhimit bujqësor dhe garantimin e tregut për fermerët, është e pamjaftueshme. Reduktimi i peshës së TVSH-së për fara, fidanë, materiale gjenetike, plehra kimike dhe pesticide nuk është i ndjeshëm, ai është në masën 20%. 


Qeveria premtoi se do të ulte me 35% çmimin e naftës, do të zeronte taksat për plehrat, fidanët dhe makineritë bujqësore. Furnizimi i naftës pa akcizë ishte një tjetër premtim i kësaj qeverie, dhe jo vetëm kaq, por qeveria shkonte më tutje, do të hiqej akciza dhe taksa e qarkullimit. Në fakt, ajo që po shohim dhe ajo që ne miratuam në këtë Kuvend është se nuk ka heqje të taksës së qarkullimit për karburantin, që përdoret për mjetet e mekanikës bujqësore. Përkundrazi, qeveria vazhdon të mos ketë reflektim të drejtë lidhur me këtë çështje, e cila ngrihet me forcë nga të gjithë fermerët, kooperativat, nga i gjithë agroturizmi. Vetëm për naftën, pa llogaritur rritjen e çmimit të saj, që është bërë tani 12 lekë, duke marrë akcizën 7 lekë/litër, përfshirë vetëm atë çfarë harxhojnë traktorët dhe mekanika bujqësore, buxheti i parashikuar, që është 600 milionë, përballon vetëm 40% të kostos së inputeve, duke llogaritur këtu vetëm inputet bujqësore, pa futur naftën që, po të llogaritet ajo çfarë ne i zbresim kostos së biznesit të fermerëve, është vetëm 20%. Ndoshta edhe më pak, shkon deri në 10%. 


Qeveria premtoi se do të firmoste programin e madh të ujit, në mënyrë që brenda 4 vjetve të mos ketë më 1 metër tokë bujqësore që të vuajë për ujë e të mos ketë asnjë kilogram prodhimi që të përmbytet nga uji. Qeveria do të çonte ujë në çdo metër katror tokë bujqësore duke garantuar që asnjë kilogram prodhim të mos shkonte dëm. Në fakt, nga përllogaritjet, jo 160 milionë sa janë llogaritur, por as 500 milionë dollarë nuk dalin për ta çuar ujin në çdo parcelë për të vaditur tokat. 

Këtë vit, në fakt, formalisht janë miratuar shumë pak, 3,5 milionë dollarë, domethënë një e dhjeta e një të katërtës së premtimit tuaj në vit. Shifra e akorduar e bën shumë të largët premtimin tuaj për të shpenzuar 160 milionë dollarë, e aq më shumë për të ujitur çdo metër/katrorë. Për më tepër, këtë vit nuk ka asnjë vepër të re ujitjeje në kullim. Mbrojtja nga erozioni nuk është dhe nuk përbën prioritet. Fondet e planifikuara për Ministrinë e Bujqësisë për ujitjen dhe kullimin janë krejt të pamjaftueshme, madje nuk bëjnë as edhe për situatat emergjente. 

Skema e subvencionimit ngelet ende e paqartë dhe nuk reflekton rajonalizimin e prodhimit sipas zonave, sipas specifikave, sipas traditës, sipas natyrës së tokës dhe të klimës, ashtu sikurse ju premtuat në programin tuaj. Kjo skemë nuk është ende e qartë, sipas së cilës do të përdoret buxheti i shtetit për të nxitur investimet prodhuese. Sigurisht, në sektorin e bujqësisë për fermat bujqësore, por edhe për aktivitetet e tjera jobujqësore, biznesi i vogël, biznesi i madh, serat, fabrikat, agrobiznesi, qendrat e grumbullimit dhe ato frigoriferike deri në përpunimin e lëndëve të para të drurit ose të mineraleve, që ndodhen në zonat rurale dhe punësojnë banorët e kësaj zone me sistemin e taksave të instaluar tashmë, nëpërmjet taksës së qarkullimit, rritjes së akcizës, tatimit të qarkullimit mbi naftën e të tjera, jo vetëm nuk ka gjendje neutrale të mbarëvajtjes së këtyre bizneseve, por çdo familje dhe vetë biznesi, çdo person dhe çdo biznes do të paguajnë më shumë sesa kanë paguar një vit më parë. 

I keni tatuar fshatarët më rëndë se kurrë në historinë e tyre. Ne do të vazhdojmë ta themi këtë deri sa të gjithë të jemi të ndërgjegjshëm për këtë dhe të reflektojmë lidhur mbi atë çfarë keni bërë. 

Ishte i madh premtimi që bëtë për bujqësinë gjatë fushatës, por po aq i madh është mashtrimi që sot po u bëni me fondet që alokoni përmes buxhetit dhe zbatimit të tij në fushën e bujqësisë. 

Ne, grupi ynë, mbështesim projektin pilot për krijimin dhe eksperimentimin e një sistemi sigurimesh të lehtësuara për mbulimin e rreziqeve në bujqësi, së pari, sepse kemi qenë ne që e kemi nisur e kërkuar këtë projekt, dhe së dyti, sepse është i vlefshëm, i dobishëm në kuadrin e reformimit të sistemit të menaxhimit dhe të mbështetjes në sektorin e bujqësisë. 

Përveçse të sjellë këtu në këtë Kuvend marrëveshje të iniciuara tashmë nga Partia Demokratike, në fakt marrëveshjet e punuara përmes ekspertëve gjatë qeverisjes sonë, ajo çfarë duhet të bëjë qeveria është të sjellë këtu vendime dhe projekte që përmbushin premtimet e bëra gjatë fushatës elektorale dhe në vazhdim. Të sjellin vendime që zgjidhin me të vërtetë problemet dhe sfidat e bujqësisë dhe jo të përdoren marrëveshjet ose demagogjia këtu rëndom për të bojatisur sektorin shumë të rëndësishëm të bujqësisë që, në njëfarë mënyre, për shtetin tonë, për ekonominë tonë zë një zë të veçantë. 

Së fundi, dua t’i përdor minutat e diskutimit tim për të ngritur edhe një herë shqetësimin që lidhet me vendimin e marrë nga qeveria shqiptare për ndalimin e qarkullimit të mjeteve të transportit të licencuara 8+1. Në fakt, dje në Shkodër i janë bashkuar protestës mbi 50 mjete 8+1, flas vetëm të Bashkisë Shkodër, të licencuara që nuk mund të qarkullojnë në Republikën e Shqipërisë. 

Ajo çfarë keni bërë me këtë vendim, zoti Kryeministër, është arbitrare. Është e paligjshme. Është jonjerëzore. Shkatërron familjet. Shkatërron jetën. Shkatërron ekonominë e këtyre familjeve. Njëri nga shoferët po më thoshte dje, flas njëri nga këta që janë të regjistruar (unë kam marrë numrin e saktë të të gjithë atyre që janë të licencuar në Bashkinë Shkodër): “E dashur, me një makinë ne arrijmë të mbajmë dy-tri familje, 10 deri në 13 persona.” Imagjinoni se sa është produkti ose impakti i asaj çka ju prodhoni me një vendim arbitrar që do të ndalojë qarkullimin! 

Ju mund të veproni ndryshe. 

E para, duhet ta tërhiqni këtë vendim!

E dyta, duhet të bëni të mundur që këta njerëz të punojnë të lirë, me rregulla dhe ashtu sikurse ligji ua jep këtë të drejtë, pasi janë persona fizikë dhe juridikë, biznes i vogël dhe biznes i madh, të cilët paguajnë taksa prej vitesh dhe duhet t’u garantohet liria e së drejtës për të jetuar, për të punuar, për t’u dhënë bukë familjeve të tyre. Prandaj, ju lutem, zoti Kryeministër, shiheni edhe një herë këtë vendim! Bëni të mundur që të operoni duke marrë masa të tjera të ligjshme, të cilat bëjnë të mundur të hiqet informaliteti dhe t’u jepni lirinë e punës dhe të ushqyerit familjeve tona në Shkodër dhe kudo. 

Faleminderit!

Vangjel Dule – Faleminderit, zonja Ademi!

Fjalën e ka zoti Bushati. 

Helidon Bushati – I nderuar zoti drejtues i seancës, 

Të nderuar deputetë,

Sot për ratifikimin e projektligjit për sistemin e sigurimeve për mbulimin e rreziqeve në bujqësi, pa dyshim që jemi dakord dhe ky qëndrim u mbajt edhe nga parafolësja. Sidoqoftë, mendoj se kjo bën pjesë edhe në strategjinë e qeverisë për t’u hedhur hi syve të punësuarve në bujqësi për mosmbajtjen e premtimeve të bëra në programin qeverisës. 

Një ndër parafolësit e pozitës, kryetarit të Komisionit për Veprimtaritë Prodhuese, iu duk shumë i çuditshëm fakti që ne po i kërkonim llogari qeverisë për premtimet që nuk janë mbajtur. 

Jo, i nderuar koleg! E çuditshme është që qeveria merret pas 6 muajsh me çfarë kemi bërë ne. E çuditshme është që qeveria nuk sjell prej 6 muajsh një akt ligjor të mirëfilltë përveç akteve normative dhe traktateve ose marrëveshjeve. Kjo është e çuditshme. Sidoqoftë, duke kaluar në mënyrë telegrafike disa nga premtimet e bëra gjatë fushatës elektorale ose në programin tuaj qeverisës, për të mos u bërë edhe kakofonik, po filloj me premtimin për reduktimin e tatimit mbi inputet. 

E thanë edhe parafolësit se sa rëndësi i keni dhënë atij premtimi duke mos akorduar as 30% të fondit të nevojshëm, për të vazhduar me premtimin e pambajtur për heqjen e akcizës së naftës së përdorur në bujqësi dhe në aktivitete rurale. 

Po vazhdoj me një premtim tjetër. Është ndër të vetmit në programin tuaj qeverisës i matshëm. Keni thënë: “Do të investojmë 160 milionë dollarë në sistemin e kullimit dhe të vaditjes.” Çfarë bëni? Keni akorduar një të dyzetën pjesë të kësaj shume. Qytetarët e kuptojnë mirë këtë. 

Zoti Braçe, gjithmonë qeshni...

(Zoti Braçe flet nga salla.)

Dakord, nuk do të të shoh më. 

Po e mbyll, zoti Braçe, me premtimin elektoral të heqjes së tatimfitimit mbi bizneset e reja në agroindustri. Çfarë keni bërë? Jo vetëm nuk e keni mbajtur premtimin, jo vetëm e keni rritur këtë tatimfitim, por cinizmi juaj arrin në masën që edhe kur një grup deputetësh të Partisë Demokratike paraqet një amendament për heqjen e këtij tatimfitimi, ju me forcën e kartonit e hidhni poshtë. Pra, hidhni poshtë atë që ju keni paraqitur në programin tuaj elektoral. 

Të nderuar kolegë, vetëm dy muaj më parë në këtë sallë gjatë diskutimeve për projektbuxhetin dhe paketën fiskale ne kemi paraqitur argumentet tona, kundërshtitë tona logjike dhe ekonomike lidhur me efektin negativ që do të prodhonte paketa e re fiskale e  miratuar me forcën  e kartonit. Sot në po këtë sallë, kur kanë  kaluar gati dy muaj nga diskutimi që kemi bërë, për fat të keq gjithçka që thamë rezulton e materializuar në praktikë me efekte negative, jo vetëm për biznesin, por më shumë për qytetarët shqiptarë që sot marrin më pak, paguajnë më shumë dhe për pasojë jetojnë më keq. Shumë prej tyre po humbasin vendin e punës si pasojë e këtij sistemi fiskal që pretendoni se është i drejtë dhe do të shmangë pabarazinë në nivelin e të ardhurave, që do të zvogëlojë gap-in midis të pasurve dhe të varfërve në këtë vend. Në fakt, ne ju paralajmëruam se kjo paketë fiskale do të rriste evazionin dhe informalitetin në ekonomi. Fatkeqësisht, ky konstatim është konfirmuar edhe gjatë ditëve të fundit, ku në një sondazh të realizuar nga Konfindustria rezulton se gjithnjë e më shumë biznesi i madh po ankohet se ndërmarrjet e vogla nuk pranojnë të blejnë mall duke e shoqëruar atë me faturë tatimore. Në këtë rast informaliteti nuk lidhet vetëm me mungesën e parave në buxhet si rrjedhojë e mosfaturimit, por shkakton edhe kosto te biznesi i madh, pasi ai nuk mund të kërkojë më rimbursimin e TVSH-së. 

Gjithashtu, është edhe një lajm i orëve të fundit, për muajin janar janë grumbulluar vetëm 1 miliard lekë nga 1,5 që ishte plani juaj dhe nga 1,3 miliardë që janë mbledhur në të njëjtën periudhë të vitit 2013. Pra, vetëm për muajin janar kemi 1 miliard lekë më pak se plani i vetë qeverisjes suaj apo 200 milionë lekë më pak se e njëjta periudhë e vitit të kaluar. 

Të nderuar kolegë deputetë të maxhorancës, këto janë të vërteta të hidhura, të cilat jo vetëm unë, por edhe ju i konstatoni çdo ditë.

Më lejoni që konkluzionin tim për keqësimin e klimës së biznesit ta bashkërendoj me disa të dhëna nga qyteti i Shkodrës, ku aktualisht ka rreth 880 biznese me një xhiro vjetore mbi 2 milionë lekë të rinj. Këto biznese punësojnë rreth 4 mijë vetë. Po të analizosh bilancin e tyre, rezulton se 40% e tyre, pra rreth 340 biznese realizojnë të ardhura sa për të mbajtur biznesin hapur ose rezultojnë me humbje. Për fat të keq, edhe ato pak biznese që realizojnë fitime  nga aktiviteti i tyre kanë një normë fitimi relativisht të ulët, e cila përllogaritet në nivelin e 5-6%. 

Nisur nga kjo situatë e  vështirë, në çdo vend normal të botës qeveria do të angazhohej që biznesin ta mbështeste me politika dhe incentiva fiskale, të cilat do të ndihmonin në rritjen dhe zhvillimin e tij, ndërkohë që te ne ndodh e kundërta për shkak të kësaj pakete fiskale që keni miratuar. Përse e  them këtë? Rreth  400 biznese, të cilat kanë një xhiro vjetore mbi 8 milionë lekë dhe penalizohen nga paketa e re fiskale, do të tentojnë ta ulin xhiron, pra të rrisin informalitetin, duke bërë  që numri i bizneseve që kanë xhiro vjetore mbi 8 milionë lekë do të reduktohej me rreth 25%, duke shkuar në 300, pra ka një diferencë prej 100 biznesesh, të cilat do të deklaronin si xhiro vjetore më pak se 8 milionë. Ky ndryshim  do të gjejë pasqyrim në uljen e  xhiros dhe të shpenzimeve, pasi vetëm kështu biznesi do të ketë mundësi të ruajë normën e fitimit dhe të mos falimentojë. E llogaritur në shifra, kjo do të thotë një rënie prej 200 milionë lekësh të rinj apo 2 milionë dollarë më pak në arkën e shtetit, që përkthehet me humbjen e rreth 400 vendeve të punës, që do t’i shtohen si barrë buxhetit të shtetit si kontingjent që merr pagesat e papunësisë dhe të ndihmës sociale. Kjo humbje e vendeve të punës do të ishte një goditje e madhe jo vetëm për biznesin, por edhe për vetë familjet shkodrane. Ja, pra, kjo është  “Rilindja” që u premtuat  shqiptarëve dhe familjeve shkodrane.

Ju faleminderit!

Vangjel Dule - Faleminderit, zoti Bushati!

Fjalën e ka zoti Ristani.

Arben Ristani – Të nderuar kolegë, sot do të ratifikojmë tri marrëveshje midis qeverisë shqiptare dhe asaj italiane, marrëveshje të cilat kanë të bëjnë me një marrëveshje kuadër që ne e kemi nënshkruar me një protokoll dypalësh bashkëpunimi në muajin prill 2010 dhe parashikon një  financim kredie prej 10 milionë eurosh për një program të modernizimit të sektorit të bujqësisë. 

Marrëveshjet “Për krijimin e një skeme sigurimi në favor të ndërmarrjeve të vogla dhe të mesme”,  “Për mbështetjen dhe krijimin  e agjencisë së pagesave”, si edhe “Për fuqizimin e ullishtarisë” synojnë të  zhvillojnë dhe të modernizojnë bujqësinë shqiptare. Janë marrëveshje në kuadrin e një programi shumë më të gjerë të Partisë Demokratike, pagëzuar në atë kohë me emrin “Shqipëria vend i zhvilluar”. Siç e  shikoni, janë marrëveshje të ideuara, të studiuara, të programuara dhe të negociuara nga qeveria e Partisë  Demokratike. Përveç këtyre ligjeve, ka edhe ligje të tjera, pasi në Komisionin e Ligjeve kemi  miratuar për të kaluar në votim në seancë plenare edhe një marrëveshje tjetër, e cila parashikonte 15 milionë euro për zhvillimin dhe ndihmën e integruar  për ndërmarrjet e  vogla dhe të mesme. Pra, janë një sërë marrëveshjes që Partia Demokratike i ka  fryt të punës së saj, të aftësive të saj ideatore, programuese, planifikuese dhe realizuese,  që do të kemi kënaqësinë t’i votojmë sot së bashku me ju. 

Këto projekte dhe të tjerat që do të vijnë do t’i çojnë më tej arritjet e  qeverisë dhe të administratës së Partisë Demokratike. Gjej  rastin ta ilustroj me një shembull, jo pak të njohur nga zona ime elektorale: në Jug të Shqipërisë është ngritur sot dhe funksionon  një plantacion shumë i madh me mandarina, i cili është subvencionuar në çdo rrënjë të tij me grante të dhëna nga qeveria shqiptare e Partisë Demokratike. Janë qindra dhe mijëra euro subvencion të marra dhe të dhëna për këtë plantacion me mandarina. Janë tri rrugë të asfaltuara që lidhin Sarandën me Konispolin në tri drejtime të ndryshme, në mënyrë që mandarinat të dalin sa më shpejt në treg. Ato shiten jo vetëm në tregun e vendit, por sidomos në atë të Kosovës, pasi ky treg i ka të gjitha mundësitë nëpërmjet Rrugës së Kombit dhe rrugëve të tjera të asfaltuara nga qeveria e Partisë Demokratike. Vetëm në sezonin e vitit që kaloi, rreth 120 familje kanë marrë rreth tre milionë euro nga shitja e mandarinave. E gjitha kjo sepse Partia Demokratike kishte një plan, kishte  projektin “Shqipëria vend i zhvilluar” dhe punonte çdo ditë për të realizuar projektin e  saj, por projekti i PD-së nuk u  ushtrua vetëm në fushën e bujqësisë. Pjesë e këtij projekti të madh ishte infrastruktura rrugore e Shqipërisë. Në vitin 2005 e gjetëm Shqipërinë me disa copëza rrugësh dhe e lamë me mijëra kilometra rrugë të shtruara në çdo cep të Shqipërisë, me tunele që çanë malet dhe lidhin shqiptarët kudo ku ata janë. 

Pjesë e  programit të Partisë Demokratike ishin qindra hidrocentrale për të  siguruar energji për shqiptarët, pjesë e programit të Partisë Demokratike dhe të realizuara ishin mbi 1000 shkolla të reja dhe të rindërtuara në të gjithë Shqipërinë, ishte zhvillimi i turizmit. Po marr përsëri një shembull nga Saranda, është një port  i mrekullueshëm i rindërtuar në Sarandë, i cili jo vetëm është sot një kartolinë e  Sarandës, por siguron ankorimin e kroçerave për të sjellë qindra  dhe mijëra turistë në këtë qytet të bukur. 

Pjesë e programit të Partisë Demokratike ishte sigurimi i rendit  në vend. Kur Partia Demokratike erdhi në pushtet, çoi përpara drejtësisë  dhjetëra-qindra banda dhe organizata kriminale. Pjesë e programit të PD-së, e cila edhe u realizua, ishte  anëtarësimi në NATO dhe përgatitja e Shqipërisë për t’u bërë pjesë e komunitetit europian. U bënë të gjitha këto, sepse Partia Demokratike kishte plan, projekt dhe ishte  konsekuente për të realizuar planin dhe projektin e  saj. 

Sot kemi përballë një qeveri, e cila nuk ka  as plan, as projekt, në mos qoftë pjesë e planit  të saj varfërimi i shqiptarëve, krijimi i kaosit dhe i pasigurisë në vend, paligjshmëria, pengimi i anëtarësimit të Shqipërisë në komunitetin e europian. Në këtë rast do të më duhet të rikujtoj shprehjen e Çurçillit që e përmendi zonja Doda, se jeni shumë të ngjashëm me Kolombin që u nis për diku, pa e ditur se ku po shkonte dhe kur arriti atje, nuk e dinte se ku ishte, por kishte  komoditetin që aventurën e tij eksploratore t’ia paguanin të tjerët. Edhe ju jeni nisur për diku, pa e ditur se ku po shkoni, sepse nuk keni plan dhe projekt. Nëse arrini në ndonjë vend, nuk do ta  dini  se ku jeni dhe keni komoditetin që aventurën tuaj t’ua paguajnë shqiptarët. 

Prandaj sa nuk është vonë, merrni shembull, nga këto marrëveshje që do të  miratojmë së bashku, sepse si këto marrëveshje duhet të bëni edhe punët e  tjera. Sigurisht t’i votojmë së bashku dhe të hiqni dorë nga Mao Ce Dun-ideja: “Turbullo që të kthjellohet, sepse nuk bëhet Shqipëria me anarki dhe me kaos.” Duhet të kuptoni se njeriu i rilindur që po propagandoni sot është i barasvlershëm me njeriun e ri të Hoxhës dje. 

Për ta mbyllur, duhet të merrni shembull nga qeveria “Berisha”, në mënyrë që të kuptoni se vendi zhvillohet me plan dhe me projekt dhe jo me amulli edhe me kaos.

Faleminderit!

Vangjel Dule - Faleminderit, zoti Ristani!

Fjalë e ka zoti Boçi.

Luçiano Boçi - I nderuar zoti drejtues i seancës, 

Të nderuar deputetë të majtë, përtej këtyre mureve po konsumohet sot një tragjedi jo greke, por shqiptare, jo letrare, por njerëzore, një tragjedi që ndoshta juve nuk jua vret as veshin dhe nuk jua gërvisht  as shikimin. Me një firmë vetëtimë qeveria hodhi në erë si pa të keq investimin  20-vjeçar të  20 mijë furgonëve-taksi, të 20 mijë familjeve shqiptare, të 20 mijë njerëzve të sakrificës, të cilët janë  rropatur në zheg dhe acar për të jetuar të ndershëm, por, duke nisur nga sot, nuk do të dërgojnë më tek të afërmit e tyre asnjë të ardhur, nuk do të investojnë më dot për fëmijët e tyre në shkolla dhe universitete, nuk do të jetojnë më si dikur, do të ngjisin shkallët e shtëpisë kokulur me turp dhe dhimbje, sepse  profesioni i tyre sot u përcoll në funeral dhe këtë funeral ua rezervoi shteti i tyre, se furgonët me demek i prishkan makijazhin europian ideve të gjeneratës tjetër, ndikojnë shumë te shëndeti i njerëzve, pasi i çojnë deri te dera e shtëpisë ose, sipas gojëve të liga, nuk kombinoheshin me pishat e reja të Kryeministrisë, ose, siç e tha me qesëndi therëse një shofer furgoni, sepse Rama ose do të shesë autobusin e tij të fushatës, ose kërkon ta fusë në linjën e furgonave. 


Dhimbja e tyre ulëritëse e humbjes së punës nuk arrin dot deri te Kryeministri ynë, pasi ai merret me punë të mëdha, jo me lodra të tilla kalamajsh. Dhe, siç duken bathët, meqenëse në statistikat që tashmë i kontrollon vetë nuk gjeti një milion të papunë, por vetëm dyqind e ca mijë, është absolutisht i vendosur të arrijë një herë këtë njëmilionëshin, duke pushuar njerëz nga puna, duke iu sulur furgonëve, duke mbyllur biznese, duke falimentuar fermere. Pastaj, me kësmet, të hapë ndonjë front pune, të fusë ndonjë të ri andej nga fundi i mandatit, që t’i përdorë si mish për top në fushatë. Sot jo vetëm ka plasur në mes të katër rrugëve shoferët, por ka shpërfillur edhe mijëra qytetarë që e merrnin këtë shërbim të shpejtë. Sot Kryeministri po u vjedh të vetmen pasuri që u ka lënë atyre, pikërisht kohën. Tani një qytetari nga Elbasani do t’i duhen dy orë të arrijë te Spitali Ushtarak. Një qytetari nga Peshkopia do t’i duhen gjashtë orë për në Tiranë, ndërsa një qytetari nga Korça do t’i duhen katër orë. Por logjika tallëse e Kryeministrit është e ftohtë. Sipas tij ata kanë kohë boll, se të papunë janë tekefundit, ndaj le të koloviten pak nëpër autobusë, sepse i bën mirë edhe shëndetit të tyre mendor. 

Ky Kryeministër ka kohë që e ka humbur dhe zhveshur përvuajtjen përcëllyese të ditëve të nxehta fushatore. Ka kohë që mundohet të na dalë këtu me një pamje tjetër, në fakt me pamjen e tij vërtetë, me atë pamjen që në lagjen time urbane, ku unë kam lindur, dhe ku, të them të drejtën, kthehem me shumë mall e nostalgji, konsiderohesh si i fortë, si cub, thënë ndryshe person me honor, të cilit i vijnë njerëzit nga pas jo nga respekti, por nga frika; jo nga meritat personale, por nga rrethanat; jo nga trimëritë, por nga pabesitë, sipas disa kodeve dhe ligjeve të pashkruara, që i ka shumë për zemër me këtë lloj qeverisjeje që po bën. Por edhe këtu je një kopje e shëmtuar, sepse për të arritur këtu nuk përpiqesh të përdorësh aftësitë personale, siç bëjnë të fortët klasikë, por përdor sheshit pushtetin dhe Policinë e Shtetit. Nuk përdor krenarinë, por harbutërinë personale. Nuk përdor vlerësimin për armikun e radhës, por përdor përbuzjen dhe cinizmin. Nuk nënshtron krimin, por je bërë njësh dhe je i nënshtruar krejtësisht nga krimi. Në vend që të përballosh kundërshtarin tënd, e shantazhon dhe e shan i frikësuar atë. Këtë nuk e bën asnjëherë ballë për ballë, por përdor sharësit e tu serialë e të përhershëm, për të cilët ke vetëm një meritë që ne ta dimë: nuk i bëre pjesë të qeverisë tënde. Shkurt, për hir të së vërtetës, je tmerrësisht i dobët. I dobët dhe qesharak njëkohësisht. Qesharak se, duke dashur të tregohesh si i fortë, i the popullit se nuk do ta tradhtoje asnjëherë, ndërkohë që i solle të keqen te porta. I the biznesit të vogël se nuk do ta tradhtoje me premtimin  e uljes së taksave, por papritur e pakujtuar i vure kufirin te thana, që të paguajnë dyfishin për sigurimet shoqërore, dyfishin për çdo shpenzim, dyfishin për çdo kosto jetese. U the mbështetësve të tu të zjarrtë të njëjtën gjë, që kurrë nuk do t’i tradhtoje as ata. Ndërsa sot je i mbytur brenda një aleance që e mohove se do ta bëje me të gjitha llojet e beve e rrufeve që ekzistojnë në planet e në të gjitha llojet e gjuhëve. Dhe të gjitha këto i ke bërë nga paaftësia, e më shumë nga frika, pavarësisht se gjatë këtyre katër muajve ju kemi parë të përpiqeni të arrini epitetin e dëshiruar “si i fortë” ose, perifrazuar në mënyrën më komike të mundshme nga një përfaqësues juaji, si Kryeministri më i suksesshëm në këto 101 vite shtet, madje edhe më i fortë se Ismail Qemali dora vetë. U the fermerëve se edhe ata do të ishin pjesë e mostradhtisë suaj, ndërsa sot kërkon t’ua shesësh këto marrëveshje si besë të dhënë. Në fakt, është prerje në besë, sepse sot i ke lënë në mes të shiut e të ftohtit, me çmime nafte të rritura, me çmime të plehrave kimike që fluturojnë përditë, me subvencione që do të jepen kur t’i themi hallës dajë, me taksa të rritura disa herë, me një varfëri e cila çdo ditë e më shumë shton ushtrinë e saj. Sot fermeri i vogël është tërësisht i falimentuar, pasi kostoja e produkteve të tij është më e lartë se çmimet e importit, siç i ndodh sot jo vetëm kultivuesit të duhanit të Dumresë, por edhe fermerëve të Divjakës e më gjerë, kudo në Shqipëri. Biznesit të vogël në fshat i duhet të paguajë dyfishin e detyrimeve: nga 125 mijë 250 mijë. Falimentimin e kanë te dera e shtëpisë. Investimet që Partia Demokratike realizoi në ujësjellës, kanalizime e vaditje janë sot historira që tashmë tregohen në fshatin shqiptar si legjenda të dikurshme, sepse kurrfarë vëmendje nuk ka për to nga kjo qeverisje. Të vetmet gjëra me të cilat krenoheni janë shembjet pa sens dhe thjesht për hakmarrje, janë arrestimet e ish-miqve shoqërorë, që sot i konsideron si armiqtë e tu politikë më të egër, duke u bërë akuza false. 

Ke shkarkuar zyrtarë dhe diplomatë jo se nuk kanë qenë të aftë, por sepse të kanë parë shtrembër një ditë të vitit iks, ose sepse është vajza apo djali i iks personaliteti të djathtë. Po largon me dhunë njerëz, njerëz të thjeshtë, njerëz që rropaten, punëtorë hekurudhash, punëtorë ujësjellësi, të cilët punojnë për bukën e përditshme që Zoti ia fal, por që ti nuk ia jep. I ekzekuton me papunësi pasivisht, sepse i përkasin politikisht demokracisë. Për ta ilustruar, kam këtu shkresën e shkarkimit të një punonjësi  hekurudhe, i cili ka pranuar ta deklarojë emrin e tij: Ylli Kullolli. Shkresa është ajo shkresë që dikur Kryeministri i quante letra bakalli. Shkresa nuk ka as numër protokolli, nuk ka as datë. Kjo është shkresa reale. Më e bukura është se nuk jeni as të mençur, por shkruani: “Jeni pjesë e pushimit kolektiv nga puna”. Pra, pranoni hapur se bëni pushime kolektive. Kjo është e nënvizuar.

Drejtori ka fshirë edhe emrin e ish-drejtuesit tjetër, se nuk ka shkresë tjetër me emrin e tij dhe e ka shkruar pastaj me shkrim dore. Pra, ky është serioziteti i administratës suaj.

(Diskutime pa mikrofon) 

Është origjinale, është origjinale. Edhe në rastin kur do t’i shohësh të vuajnë edhe më shumë për biografinë e tyre të keqe politike, nuk i ekzekuton menjëherë, por i internon larg familjes, larg shoqërisë, që të dorëzohen vetë nga vuajtja e nga lodhja. Rasti tjetër është Bukurosh Xhyra. Është me pagë minimale 300 mijë lekë dhe transferohet nga drejtor i tensionit të lartë në fshatin Xhamç të Korçës. Meqenëse po marrin zakonet e Kryeministrit që tallet me shqiptarët, edhe drejtori tallet te shkresa. Dhe në fund fare, pasi e largon nga Elbasani për 300 mijë lekë në Xhamç të Korçës, ata që janë nga Korça e dinë mirë ku është Xhamçi, i thotë: “Shpresoj se me bashkëpunimin tuaj do të arrijmë rezultate shumë të mira për kompaninë tonë. Faleminderit!”  Pra, një tallje absolute. Kjo, në fakt, është shija që ti kërkon nga pushteti, pasi ke harruar se në këtë sallë ti vjen si Kryeministër i Shqipërisë dhe jo të hidhesh e të përhidhesh në honet e urrejtjes personale. Jo të anatemosh e të mallkosh si individ pa din e iman deputetët dhe kolegët e së djathtës. Jo të përbuzësh e të përçmosh çdo njeri që del para gjuhës tënde, jo të hedhësh batuta pa lidhje e pa gajle, me humor banal të pathënë më parë, thua se nuk të kanë zgjedhur Kryeministër, po batutaxhi dhe kryeditur. Ti ëndërron se je kryeditur, mendon se këtu është sheshi i romuzeve tua bajate, të cilat maksimumi gajasin këta të tutë këtu në sallë. Sepse ata jashtë, ata të vuajturit e hallexhinjtë, fermerët e falimentuar, biznesmenët e trullosur, të rinjtë pa rrugëdalje presin të dëgjojnë të vërtetën, presin punë për të punuar, presin shpresa për të ëndërruar, presin siguri për të ardhmen. Ndonjëherë mund t’i shohësh edhe ata duke qeshur, por mos u gabo! Ajo që i bën të vënë buzën në gaz nuk është humori dhe cinizmi juaj i lodhur, por mjerimi juaj argumentues, sepse për ta ditur se si është rendi, si është situata, ekonomia, bujqësia, rinia, shëndetësia në Shqipëri, pyesni ata të gjithë, meqenëse edhe radhës tjetër u lavdërove se ishe vazhdimisht në lidhje me ta dhe i pyesje shumë. Pyesni ata sepse pa hezitim do t’ju tregojnë për merakun prindëror që vajza ose djali të jenë në shtëpi pa rënë muzgu! Pyesni dhe do t’ju tregojnë për trishtimin fëminor, për vonesën e gjatë të babait ose të nënës në shtëpi! Pyesni rininë sa shpejt mbyllet dhe sa pak argëtohet, sepse jeta në qytetet tona, nga frika e krimit, vdes bashkë me afrimin e natës! Pyesni të moshuarit, të cilët as pensionin nuk e duan më në shtëpi nga frika e maskave! Pyesni biznesmenët sesi i kontrollojnë makinat e tyre para se të hipin në to! Pyesni ata që kanë dhënë borxh e ata që kanë marrë borxh sesi ruhen nga njëri-tjetri! Pyesni fermerin sesi e shtyn me dihatje pa fund stinën, muajin, javën dhe ditën! Pyesni të sëmurët se sa para u duhen për të përballuar të keqen! Dhe në fund fare pyesni se sa familje duan të ikin nga ky vend dhe sa familje nuk duan të kthehen në këtë vend! Pastaj ejani e flisni këtu për suksese e krekosuni me të drejtën tuaj si udhëheqës. 

Meqenëse ta përmendëm, mos bëj show politik me Bernard Shoun e letërsisë! Ndalu pak dhe mos ik kaq larg! Qëndro te patriarku i partisë tënde, tek i nderuari Agolli, dhe do të gjesh atë që kërkon, shëmbëlltyrën tënde të paçmuar, shkëlqimin dhe mjerimin e shokut Zylo, por me një ndryshim të vogël, që Zyloja origjinal ishte me shpirt fisnik!

Faleminderit!

Vangjel Dule – Zoti koleg, duke u dëgjuar, edhe teleshikuesit do të bënin një pyetje: Çfarë ka shumica e përmbajtjes së fjalës suaj në lidhje me projektin pilot për krijimin dhe eksperimentimin e një sistemi sigurimesh të lehtësuara për mbulimin e rreziqeve në bujqësi? Kjo nuk është vetëm për ju.

 Të nderuar zotërinj,

 Nëse dëshirojmë të jemi seriozë me veten, institucionin dhe funksionin tonë, duhet të jemi të vëmendshëm ndaj çdo aspekti të Rregullores 

Ju faleminderit! 

Zoti Kryeministër.  

Edi Rama –  Së pari, dëshiroj të kërkoj ndjesë për mungesën e disa ministrave, të cilët sot kishin një arsye të veçantë për të mos qenë të pranishëm, pasi janë pjesë e programit të përbashkët në ekipin e ngritur në Universitetin e Harvardit posaçërisht për të asistuar qeverinë shqiptare në çështje të veçanta të ekonomisë e të shërbimeve sociale. Mosprezenca në seancën e parlamentit nuk është në vijën e sjelljes së kësaj qeverie. Deri më sot, unë jo vetëm nuk kam munguar asnjëherë pa arsye, por si rregull hyj në këtë godinë në orën 10 pa një çerek dhe bashkë me kryetarin e parlamentit presim të mblidheni ju. E pastaj, pasi mblidheni me një orë vonesë, e shpërdoroni kohën dhe vendin këtu duke mos respektuar asnjë rregull, asnjë procedurë, asnjë lloj standardi etik dhe, mbi të gjitha, pa asnjë fije logjike që mund të lidhë bashkë njerëz që ulen nën të njëjtën çati, siç duhet të lidhë bashkë këtu, pavarësisht këndvështrimeve të ndryshme, një fije logjike edhe debatin mes nesh dhe jush. Kështu që jam dakord me vërejtjen për rregullat, në rastin konkret për mosprezencën e ministrave, por ju lutem, para se të kërkoni llogari, për çfarëdo qoftë, sigurohuni që të paktën për atë që kërkoni llogari të jeni në rregull vetë. E, në fakt, ky është problemi juaj i madh. Kërkoni llogari për çka jo vetëm rëndom nuk dini fare se çfarë flisni, por edhe kur jeni të vetëdijshëm për atë që kërkoni, bëni sikur nuk e dini që si rregull kërkoni diçka që keni pasur 8 vjet kohë për ta bërë. E jo vetëm nuk e keni bërë, por ose e keni lënë të degjenerojë në rënie të lirë, ose e keni shkatërruar me dorën tuaj.

Rasti i transportit publik është shumë domethënës, sepse i tregon fare qartë të gjitha këto bashkë. Tregon se  kur flisni këtu, nuk dini ç’flisni, se në 8 vjet nuk e keni çarë ndonjëherë kokën ose ta kthenit ndonjëherë nga qytetarët, nga pleqtë, nga fëmijët, nga gratë e nga të sëmurët, që udhëtojnë përditë nëpër Shqipëri. Nga viti 2005 deri në vitin 2013 janë vrarë në rrugët  e “Shqipërisë, vend i zhvilluar”, 2952 vetë dhe janë plagosur mijëra e mijëra të tjerë. Por ju çfarë keni bërë? E di përgjigjen: “Rrugë, rrugë, rrugë”. Keni bërë edhe disa shfaqje, duke dalë nëpër ato rrugë për të vendosur të famshmit policë në çdo  kilometër. I keni bërë edhe këto. E vërtetë është. Në fakt, keni hedhur lumenj parash në infrastrukturën rrugore dhe keni ndërtuar sot në Shqipëri sistemin më të pasigurt, më jocilësor, më të varfër në sisnjalistikë e më antimjedisor. Dhe si gjithmonë, kur vjen fjala për shijen tuaj, keni sistemin më të shëmtuar edhe estetikisht të rrugëve në Europë dhe në rajon, sigurisht me korsinë marramendëse të korrupsionit në çdo rrugë dhe me gropa të llahtarshme borxhesh dhe në çdo segment keni lënë rrugëve një kantier rrugor. 

Sot, ju keni gojë dhe flisni e nuk pushoni, kur na shihni ne të merremi me sistemimin e rrugëve që keni lënë rrugëve, si puna e kësaj këtu, më e afërta, rruga dalëse Tiranë-Elbasan. I keni bërë parkut një mur të trashë betoni sa trotuari dhe keni bërë një trotuar të gjerë sa trashësia e murit. Tamam: burri para, gruaja mbrapa, kalamajtë mbi mur, familja shkon në park.  Ky është vizioni që keni ju për këmbësorin. Por ta lëmë këmbësorin, se çështja e këmbësorit është çështje më vete, e të merremi me udhëtarin. Të kthehemi te familjet që sot, në shekullin XXI, në vitin 2014, në mes të Europës, udhëtojnë nëpër Shqipëri. E qartë që ata, të cilët i latë në rrugët  e mbijetesës për kaq vite, pa rend ligjor, sepse ligjet janë; pa konkurrencë të ndershme; pa kontroll teknik të besueshëm; pa stacione; pa drejtime, ju duken si mitingashë që papritur ju ranë nga qielli, për atë të javës tjetër, ku do të bëni ritualin e përshpirtjes në luftën me një komunizëm që mbijeton vetëm në kokën e njërës prej kokave tuaja.

E latë transportin publik në Shqipëri në ditën më të zezë dhe sot doni të nxirrni edhe përfitime politike nga gropa ku i keni zhytur, njësoj siç zhytët në gropë ata, të cilëve u thoshit: “Ndërtoni te Lana, se Lana është arteria e parë e Zvicrës ballkanike”, sipërmarrës të mëdhenj apo të vegjël në këtë sektor. Por çfarë thoni? Cila është oferta juaj? Cilën rrugëdalje tregoni ju, që ndërkohë dilni e mallkoni qeverinë për çdo aksident në rrugët që i keni lënë rrugëve? Zero, zero, zero, argumente. Madje as logjikë. Ju ndërtuat një sistem transporti publik sikur Shqipëria të ishte një periferi jashtë kontrollit e Bangladeshit.

Kjo fushë, zonja e zotërinj, nuk është thjesht një nga të shumtat e realitetit të këtij vendi. Fusha e transportit publik është fusha mbështetëse me influencën më të lartë të imagjinueshme në zhvillimin ekonomik dhe social të vendit. Nëse jemi sot në këtë derexhe në transportin publik, një nga arsyet më kryesore është pa dyshim derexheja ku ju e latë këtë vend në të gjitha aspektet. Nëse jemi sot në këtë derexhe në ekonomi dhe në jetën sociale të vendit, një nga arsyet është derexheja ku e latë transportin publik. Ne as do t’i mbyllim sytë, as do të rrimë duarkryq dhe as do të ngurojmë të ndërmarrim masat e duhura për ta transformuar rrënjësisht transportin publik në Shqipëri, urban, ndërurban dhe ndërkombëtar.

Arsyeja themelore e transportit publik, në radhë të parë, është udhëtari, apo jo? Ë bëj këtë pyetje retorike për t’jua kujtuar juve, sepse kur flisni duket qartë që s’e keni mendjen fare te kjo arsye themelore, te udhëtari. Cila është cilësia e shërbimit për udhëtarin sot? Udhëtari sot kërkon siguri. Është i sigurt sot transporti publik në Shqipëri? E pra, ne duam siguri në këtë sektor. Udhëtari sot kërkon inovacion. Është i inovuar sot transporti publik në Shqipëri? E pra, ne duam inovacion në këtë sektor. Udhëtari sot kërkon progres. A mundëson ky lloj transporti publik në Shqipëri ndonjë farë progresi? E pra, ne duam progres në transportin publik, sepse duam progres në Shqipëri.

Më lejoni t’i marr me radhë. 

(Diskutime pa mikrofon.)

Ka vetëm një njeri këtu që e ka të sigurt rilindjen, por varet nga një njeri tjetër dhe kur mungon ai nuk ka rilindje. Kur të vijë ai, rilind njeriu në sallë. Ne të tjerët e kemi rilindjen pak më afatgjatë.
E para, transporti publik qytetas. Shembulli është shumë i thjeshtë për ata që kanë qenë në Tiranë në vitin 2000. Ju kujtohet Tirana në vitin 2000? Jua kujtoj unë. Mijëra furgonë që rrotulloheshin në çdo rrugë dhe në çdo arterie. E shikoni Tiranën sot? Në fakt, keni të drejtë që s’e shikoni. Mos e shikoni. Por ajo që ndodhi në Tiranë, që shërbimi i mjeteve 8+1 nuk u konsiderua më një shërbim urban, por u kthye në një shërbim taksi, siç është sot e gjithë ditën, krijoi hapësirën për të ndërtuar shërbimin urban me standarde europiane. 
Sot ka një çështje të hapur. Një çështje të hapur që ky parlament do ta zgjidhë besoj në seancën e radhës ose kur të vijë, sipas procedurës këtu në parlament, projekti i qeverisë për të bërë atë që ne kemi kërkuar kur ishim në opozitë ose kur drejtonim bashkinë e Tiranës: çmimin e biletës. Çmimi i biletës duhet të jetë një përgjegjësi e të zgjedhurve vendorë sipas çdo bashkie dhe sipas standardeve që ofron ai shërbim, mundësive që ka ai shërbim për t’u zhvilluar dhe marrëdhënies në të cilën bashkia vendoset në atë shërbim. Nuk është e mundur që të gjithë procesin e vendimmarrjes për natyrën e atij shërbimi, bashkiak apo me operatorë privatë, ta ketë bashkia, kurse çmimin e biletës ta përcaktojë qeveria. Ka qenë e padrejtë atëherë. E kemi kërkuar atëherë, e mbanit ju peng. Sot do ta çlirojmë dhe çdo bashki do ta marrë vetë vendimin.

E dyta lidhet përsëri me sistemin e transportit qytetas. Do të vijë edhe tek interurbani, por kini durim. Unë ju dëgjoj, dhe prapë do t’ju dëgjoj. Por kini durim, sepse është edhe një proces zbritjeje në tokë për ju. Unë e kuptoj, jeni rrugës për të zbritur në tokë. Shtresat në nevojë. Keni lënë pas një katrahurë, që nuk ka lidhje me asnjë vend europian, në asnjë vend të rajonit. Keni të regjistruar numra apokaliptikë invalidësh dhe keni regjistruar për invalidë gjithfarëlloj militantësh, të cilëve nuk keni mundur t’u gjeni vend pune, pasi gjithë administratën e rrafshuat dhe e kthyet në zyrë pune. Atëherë, riregjistrimi, pastrimi i skemës për të ndarë ata që janë realisht në nevojë nga ata që marrin paratë e atyre në nevojë, në mënyrë të padrejtë, dhe po ashtu për të regjistruar të gjithë ata që janë realisht invalidë, ka filluar. Kjo do të bëjë që në sistemin e ri të transportit publik, politika për shtresat në nevojë, për studentët dhe me radhë për të gjithë ata që janë  kategori të veçanta, të funksionojë jo në letër dhe jo si një tjetër burim shpërdorimi i parasë, por në realitet.  
Gjithashtu, është shumë skandaloze që ju i drejtoheni atij grupi, të cilit sot përsëri iu drejtuat, duke e gënjyer, sepse askush, as ka dhënë urdhër dhe as ka ndaluar deri në sekondën që po flasim, dhe as ka ndërmend të ndalojë deri në momentin kur do të ristrukturohet gjithë sektori, asnjë mjet 8+1 të licencuar. Asnjë! Por problemi këtu, në këtë rast, është i qartë: ju nuk mund t’i referoheni dot Tiranës si shembull. S’e keni të mundur, se s’dini ku keni kokën vetë, ngaqë një kokë e keni në një anë të qytetit, një kokë e keni në anën tjetër dhe nga ana tjetër edhe Tiranën e latë pa kokë, duke përdorur dy koka për PD-në. Kur vjen puna te furgonët, te mjetet 8 + 1, ka tri aspekte. 

Aspekti i parë është: me licencë apo pa licencë? Aksioni i policisë që ka nisur dhe që nuk do të ndalet është për të penguar përdorimin e mjeteve pa licencë. Problemi i dytë është problemi i vajtje-ardhjes. Jo të gjitha i dini, dini shumë më pak seç kujtoni se dini, prandaj dëgjoni që ndonjë gjë ta dini! Furgonët, mjetet taksi, janë të licencuara nga bashkia ose nga komuna. Bashkia dhe komuna nuk kanë tagër të licencojnë mjete për shërbim urban ndërqytetës, apo jo? Kjo është e qartë. Ndërkohë që, nga ana tjetër, është e qartë në ligj. Kjo nuk është një gjë që unë e them dhe e mendoj, por është një gjë që e thotë ligji dhe mbi këtë bazë ngrihet gjithë ky proces. 

Është e sigurt se çdo mjet sot, furgon 8+1, lëviz dhe mund të lëvizë siç lëvizin përditë shumë, nga një qytet në tjetrin dhe është po kaq e sigurt që ligjërisht e ka të ndaluar të shkojë në qytetin tjetër, të lërë pasagjerët që merr dhe të marrë të tjerë e t’i sjellë në qytetin e origjinës, sepse atëherë shkel një kornizë që e përcakton licenca. Çka do të thotë se (ju jeni gati, s’e keni problem t’i fusni në konflikt), nëse furgonat e Korçës vijnë deri në Tiranë dhe sjellin pasagjerë dhe këtu ndalojnë e marrin pasagjerë, po furgonat e Tiranës, për të shkuar në Korçë, ç’duhet të bëjnë? Nuk mund të shkojnë dot. Kjo është diçka që e ka gjithë bota, është diçka që e ka ligji shqiptar dhe është e kotë ta diskutojmë. Vajtja është plot, ardhja është bosh, sepse ky nuk është shërbim ndërurban. Ky është shërbim taksi. Sigurisht, duke qenë se ju nuk bëtë asgjë që të vendosnit rend ligjor mbi kuadrin ligjor ekzistues në këtë sistem dhe gjithçka bëtë për transportin, e bëtë duke parë nga ajri, që të bllokonit qiellin për një monopol, sot jemi në këtë situatë, kur furgonët kanë marrë praktikisht jashtë ligjit rolin e shërbimit ndërurban dhe shërbimi normal ndërurban, si në të gjithë botën, nuk zhvillohet dot. Madje, kompani të tëra autobusësh kanë falimentuar. Është normale në këto kushte. 

Çfarë duhet bërë? Duhet të riorganizohet gjithë ky sistem. Si do riorganizohet? Së pari, ata pa licencë, kudo ku do kapen, do të ndëshkohen sipas ligjit dhe kjo është një kërkesë e këtyre me licencë, por këtë kërkesë ju nuk e dëgjoni, sepse thoni po humbasim ndonjërin për miting. Për ju, ata janë mish për top, si gjithmonë. Normal, këta jeni ju. Shtohet mishi që të kërcasë topi. Problemi është se ju s’keni as top edhe s’ka më mish për ju. Ky është problemi, ndaj bërtisni. Atyre me licencë do t’ju jepet kohë që të bëjnë një zgjedhje. Në rastin kur duan të bëjnë shërbimin taksi, pra, shërbimin ndërurban taksi dhe jo shërbim urban ndërqytetës, që janë dy gjëra të ndryshme, por nuk mund t’jua shpjegoj sot të gjitha këto. Mbi bazën e kësaj zgjedhjeje do të përmbushin standardet, siç janë në të gjithë Europën ku duam të integrohemi. Ndërkohë, të tjerët që do të bëjnë zgjedhjen tjetër, do të mund të qarkullojnë me licencë dhe me standarde brenda zonës ku kanë licencën.

Sigurisht, do ta bëjmë me dy faza transformimin e transportit publik rrugor, për arsye se nuk mund t’u themi atyre që jetojnë nëpër komuna që të hiqen furgonët dhe të vijë autobusi, sepse “Shqipëria vend i zhvilluar”, që latë ju, nuk e garanton këtë infrastrukturë për autobusë në çdo komunë. Ama, nga ana tjetër, cilido që do të qarkullojë brenda një territori ku është licencuar, do të mund ta bëjë këtë për një periudhë të caktuar dhe afatmesme,  besoj 10-vjeçare a nuk e di, kjo, do të varet pastaj nga mënyra si do të përputhet infrastruktura e përgjithshme me sistemin e transportit, por nuk mund të dalë jashtë territorit ku është licencuar. Në këtë aspekt, në qoftë se ju vërtet u donit të mirën gjithë këtyre njerëzve (unë nuk e besoj, t’ju them të drejtën, nuk e besoj, se s’kam si ta besoj se kishit 8 vjet kohë për ta bërë), pra, në qoftë se u donit të mirën, nuk do t’i linit si mish për top nëpër rrugë, që të shkatërronin veten, të shkatërronin jetë njerëzish dhe të ishin një kërcënim konstant edhe për të tjerët, për arsye sigurie. 

Reforma territoriale është ndër të tjera një reformë pikërisht për të modernizuar edhe shërbimin e transportit, për të mos krijuar gjithë ato konflikte që janë të përditshme midis njësive vendore; njësive vendore kufitare, që licencojnë kompani të ndryshme dhe përplasen pastaj me njëra-tjetrën. Këto konflikte nuk ekzistojnë në vendet normale. Përplasen si interesa dhe jo mekanikisht. Mekanikisht është tjetër gjë, apo jo?

Reforma territoriale do të bëjë të mundur që shërbimi i transportit urban, jo ndërqytetës, të jetë një shërbim i integruar, të jetë një shërbim që përfshin interesin e shumë më tepër qytetarëve dhe që është i projektuar dhe i monitoruar nga njësi shumë më të forta dhe shumë më kompetente për të bërë këtë shërbim. Kjo është eksperienca ndërkombëtare. Kjo është eksperienca e rajonit. Përndryshe, duhet të tregoni një vend që e ka këtë sistem që kemi ne. Duhet të më tregoni një vend ku keni shkuar ju, gjatë fluturimeve dhe ecjes në këmbë të diplomacisë parlamentare, ku keni parë që shërbimi urban ndërqytetës të garantohet me furgonë. Ka mundësi ta keni parë kur diplomacia parlamentare ju ka çuar në vende shumë të largëta, por nuk besoj se rruga jonë e integrimit është drejt atyre. Prandaj, e para dhe e fundit, kush e ndjek këtë debat duhet të jetë i qartë për një gjë: qeveria nuk do të lejojë më qarkullimin e mjeteve të pa licencuara. Qeveria do t’u japë kohë për t’u riorganizuar të gjithë atyre që sot e kanë një licencë të rregullt dhe që do të bëjnë një zgjedhje, bazuar në kushtet e tyre, nëse do të kalojnë në shërbimin taksi normal, apo nëse do të bëjnë shërbimin urban brenda rrethit të përcaktuar nga autoriteti që jep licencën për ta.

Së treti, qeveria do të ndërmarrë pikërisht projektin për inovacionin dhe transformimin e të gjithë sistemit tonë të transportit publik, për të bërë të mundur që të mos kemi autobusë të standardeve europiane vetëm në ato linja të Tiranës, ku u vunë në kohën kur ju bëtë të njëjtën protestë, të njëjtën rezistencë, sepse ishit prapë kundër. Nga ana tjetër, do të formalizojmë sektorin. Është sektor i mbytur nga informaliteti, është sektor i mbytur nga konkurrenca e pandershme, është sektor i mbytur nga kthetrat e pamundësisë për t’u zhvilluar. Nuk ka asnjë mundësi që sektori të zhvillohet. Ne duhet të formalizojmë sektorin dhe duhet të hapim perspektiva të reja për të gjithë ata që kanë investuar deri më sot në këtë sektor dhe për të gjithë të tjerët që duan të investojnë në këtë sektor. Nuk kemi shpikje për të bërë. Është shumë e thjeshtë.

Të kesh qenë 8 vjet në qeveri, të mos e kesh bërë këtë gjë dhe pastaj të rrish e të pyesësh: si, si, si, domethënë, i mjeri ky popull, kë ka pasur në qeveri! Fatkeqësisht, mjerë ata që besojnë ndryshe nga ne, në një rrugë tjetër dhe në krye të kësaj rruge ju kanë ju! Mjerë ata, se është rrugë pa rrugë!

Vangjel Dule – Urdhëroni, zoti Paloka, për procedurë vetëm tri minuta.

Edi Paloka – Zoti drejtues, e kërkova fjalën për procedurë, sepse këtij zotërisë nuk duhet t’i jepet fjala si  Kryeministër, sepse s’është Kryeministër. Ka kaq kohë që del këtu dhe vazhdon të përdorë në mënyrë bajate fjalën si opozitar, sepse s’ka se çfarë të thotë si Kryeministër. Për fat të mirë, shoh që ministri i Brendshëm po rri si i rrahur aty, sepse dje doli si i fortë dhe tha se do të bllokohen në mënyrë imediate të gjithë furgonët. Sot nuk di a reflektuan nga konferenca jonë e shtypit apo nga protesta e atyre që do t’i dalin nesër para Kryeministrisë, kjo pak rëndësi ka, por ka rëndësi që sot doli dhe përgënjeshtroi atë që tha dje si Edvin Adhamudhi. Pse them Edvin Adhamudhi? Sepse ndodh aksident me furgon dhe dalin e thonë se do të bllokojnë furgonët. Ndodhi dje prapë në Peshkopi aksident me benz, prapë 6 vetë; i bie që nesër të bllokojnë benzat? Se kjo është logjika e Kryeministër Adhamudhit. Meqë ndodh aksident me furgonë, bllokon furgonët. Sa për rrugët, sigurisht: rrugë, rrugë, rrugë, zoti Rama, sepse ju sot po pozoni para rrugëve që kemi bërë ne, ndërkohë që një nga premtimet që bëtë ishte se të paktën do t’u jepnit paratë firmave që bënë ato rrugë dhe morët një borxh që e votuat edhe këtu në parlament për t’u kthyer paratë atyre firmave. Kujt ia dhatë ato para? Duhet t’u jepnit 21 miliardë lekë atyre firmave. U keni dhënë vetëm 3 miliardë. Kjo është lista e atyre që kanë marrë paratë. Edhe atyre ua keni dhënë, pasi ju kanë dhënë 10%-shin. Na jepni përgjigje: pse janë vetëm 3 miliardë nga 21? Pse nuk ua dhatë të gjitha firmave? Pse ua dhatë vetëm atyre që donit ju? 

Do t’jua lexoj këtu me radhë edhe emrat e firmave!

Për ta mbyllur, meqenëse këtu në parlament është bërë zakon që Kryeministri del dhe flet vetëm dogma dhe i ka qejf këta filozofët e majtë, miqtë e Stalinit dhe fansat e tij, unë po i citoj filozofin e tyre më të madh, Mao Ce Dunin. Shoku Mao ka thënë: “Bajga është më e vlefshme se dogma, sepse bajga të paktën bëhet pleh!”

Faleminderit!

Vangjel Dule – Faleminderit!

Zoti Kryeministër, urdhëroni!

Edi Rama – Është e qartë se burimi i citatit të Mao Ce Dunit është dikush tjetër, dhe mbi atë citat është ngritur edhe qenia 20 vjet deputet i këtij dogmës, që foli përpara meje.

Vangjel Dule – Zoti Braçe, urdhëroni për procedurë!

Erion Braçe – Zoti drejtues i seancës,

Unë jam çuar disa herë edhe këtu përpara foltores,  edhe nga vendi për të sjellë në vëmendje një fakt shumë të rëndësishëm se në këtë sallë nuk flitet për rendin e ditës,  por flitet për çdo gjë tjetër që i takon asaj pjese të rendit të ditës, që është 60- minutëshi  për çështje jashtë rendit të ditës.

Ky është problemi më i madh që po ndodh prej disa javësh në këtë sallë të Kuvendit. Meqenëse u hap kjo histori dhe meqenëse është një zonjë aty, që i ka ftuar njerëzit të protestojnë përpara Kryeministrisë dhe nuk u thotë asgjë se çfarë ka bërë me vendimet e qeverisë në kohën e saj, po e bëj unë.

Ky është udhëzimi nr. 4, datë 25.04.2008, i firmosur nga ministri i Transportit i asaj periudhe. Në pikën 1 thuhet: “Numri i licencave të lëshuara në shkallë vendi për shërbimin taksi me autovetura 4+1 vende do të jetë i pakufizuar.

2. Numri i licencave të lëshuara për shërbimin taksi me autovetura taksi me 8+1 vende lejohet deri në 10% të numrit të autoveturave taksi me 4+1 vende.”

Kjo është tabela që e shoqëron. Numri i taksive 4+1vende është 3739, dhe sipas këtij vendimi të qeverisë së kësaj zonje, që do të protestojë nesër përpara Kryeministrisë me taksistë furgona, duhet të jenë vetëm 383. Pra, këta, sipas ligjit, kaq kanë lejuar, kur ju me shërbimin taksi 8+1 siguroni jetën dhe bukën e gojës 

Kështu që nesër, kur të dilni përpara Kryeministrisë, është mirë ta merrni edhe këtë zonjë e t’i kërkoni hesap për këto udhëzime që kanë bërë këta. 

E fundit, zoti Paloka, edhe herën e shkuar unë ju thashë: Sa ç’më ka pëlqyer mua opozita, nuk besoj se do t’i pëlqejë ndonjë njeriu tjetër për një fakt: në  listën që e kam kërkuar unë në Komisionin e Ekonomisë, ka plot kompani. Tenderat e tyre i keni bërë ju, jo ju personalisht, por ministrat tuaj, dhe, kur flisni, duhet të keni parasysh prioritetet që ka pasur ajo listë.

E para, është rruga në të dalë të Tiranës, në drejtim të Elbasanit.

E dyta, është Unaza e Tiranës e tenderuar po prapë nga ju dhe që u shërben të gjithë qytetarëve të Tiranës, e kërkuar kjo edhe nga kryetari i Bashkisë së Tiranës.

E treta, është e gjithë TVSH-ja e parimbursuar për rrugën Tiranë –Elbasan. Pastaj vazhdon me radhë, rruga e Linit, që e keni lënë në atë derexhe, rruga në të hyrë të Pogradecit dhe të gjitha akset e tjera kombëtare, që kanë edhe fluksin më të madh të mjeteve tani. 

Edhe një herë po ju ftoj të më thoni emrin e një kompanie dhe të një biznesmeni, që kanë përfituar tenderin nga ne dhe që kanë paguar 10% tani për të marrë paratë. Më thuaj vetëm emrin e njërit!

Faleminderit!

Vangjel Dule – Faleminderit!

Përgjigjja të jepet, në bazë të Rregullores. 

Urdhëroni, zoti Paloka për replikë!

Edi Paloka – Zoti drejtues i seancës,

Ajo që unë thashë këtu është se kjo qeveri mori borxh miliona dollarë për të shlyer detyrimet e prapambetura të  firmave. Nga 21 miliardë lekë që duhet të paguante, janë paguar vetëm 3 miliardë lekë. Këto 3 miliardë lekë, e përsëris dhe do t’ia vërtetojmë, janë paguar vetëm tek ato firma që kanë lënë 10%-shin për t’i marrë ato para. Kjo është ajo që thashë. 

(I drejtohet deputetit Erion Braçe, i cili flet nga vendi.) Nuk del ai i firmës, sepse ka hall tjetër. 

Vangjel Dule – Zoti Tahiri, urdhëroni!

Saimir Tahiri – I nderuar zoti drejtues i seancës,

Të nderuar kolegë,

Të gjithë jemi në dijeni se disa ditë më parë u bë çështje publike një aksident rrugor në Veri, që pastaj u pasua me një aksident tjetër në Jug të vendit, ku humbën jetën disa qytetarë.
Aksidente të tilla kanë ndodhur thuajse në mënyrë ciklike në vendin tonë. Motivet janë të shumta duke filluar nga cilësia e rrugëve, sinjalistika, mosrespektimi i rregullave të qarkullimit rrugor, edukata e drejtuesve të mjeteve dhe madje vetë aksidentet kanë shërbyer si motive në vetvete për të ardhur këtu dhe për të bërë politikë me to. Por ajo që kemi bërë me sukses është se në 23 vjet, veçanërisht në 8 vjetët e fundit, kemi dështuar të merremi seriozisht me çështjen e aksidenteve; kemi dështuar të merremi seriozisht me sigurinë rrugore; kemi dështuar të merremi seriozisht me parandalimin e pasojave të rënda për shëndetin e njeriut, apo akoma më keq, pasojave fatale për jetën e qytetarëve.
Unë mund të jem dakord që çdo ngjarje që ndodh jashtë kësaj salle të shërbejë si motiv për opozitën,  sot, nesër dhe për të bërë politikë, por nuk mund të jem dakord  që çdo motiv ose çdo ngjarje, që ndodh jashtë kësaj salle, që shërben si incentivë për qeverinë për të ndërtuar një sistem masash dhe mekanizmash, si: paketa e sigurisë rrugore, për të garantuar në mënyrë sistematike, integrale dhe, mbi të gjitha të qëndrueshme, sigurinë rrugore, jetën e qytetarëve, jetën e kalimtarëve, jetën e drejtuesve të mjeteve, të mos shërbejë për opozitën, fundja për t’u bërë bashkë, sepse po garantojmë jetën e qytetarëve. 

Ne e dimë që situata e aksidenteve, humbja e jetëve, pasojat e rënda për shëndetin, janë një çështje madhore në këtë vend, madje alarmante. Kemi trashëguar të gjitha motivet pse aksidentet në vendin tonë dhe humbja e jetëve dhe pasojat e rënda në shëndet për qytetarët shqiptarë, janë shumë të larta se norma mesatare në rajon dhe në BE.
Në vendin tonë, vetëm vjet, kanë humbur jetën gati 300 qytetarë, dhe si askund në vendet e tjera të rajonit dhe të Europës, 1/3 e këtyre aksidenteve janë aksidente makinë me kalimtar. Kjo nuk ndodh në asnjë vend. Në qoftë se në vendet e tjera njerëzit humbasin jetën për shkak të aksidentit midis makinës dhe makinës, në Shqipëri ndodh  që qytetarët të humbasin jetën në një aksident ku përfshihet një kalimtar pa makinë dhe një makinë. Ndërkohë, kemi edhe raste fatale të humbjes së jetëve të njerëzve apo pasoja të rënda për shëndetin nga mjetet, që nuk përmbushin asnjë standard sigurie lidhur me transportin publik.
Këto janë arsyet pse qeveria fillimisht prezantoi në një aktivitet, ku u ftuan të gjithë partnerët, e gjithë shoqëria civile dhe ekspertë të pavarur, për të ndërtuar më në fund, pas 23 vjetësh, paketën më të plotë për sigurinë rrugore.
Mos e përshëndesni, në qoftë se nuk keni ndërmend t’i jepni kredo, sepse kështu mendoni se i jepni kredo qeverisë; po të doni mos u bëni as pjesë, por të paktën, mos sulmoni në mënyrë të verbër atë që po bën qeveria për të garantuar sigurinë rrugore dhe fundja jetën e qytetarëve.
Pas prezantimit të paketës lamë kohë në dispozicion për t’u konsultuar me publikun e gjerë, sepse ne mendojmë që siguria rrugore nuk është vetëm çështje e qeverisë,  e parlamentit dhe e institucioneve, por mbi të gjitha, është çështje e shoqërisë, e qytetarëve në radhë të parë, dhe pastaj e institucioneve  në tërësinë e vet. E prezantuam këtë paketë në mënyrë definitive,  për t’ia prezantuar formalisht edhe qeverisë, edhe parlamentit për miratim, përfshirë ndryshimet e akteve, ndryshime ligjore që do të prezantohen në parlament. 

Kjo është paketa e masave që kemi prezantuar, duke filluar nga cilësia e rrugëve, siguria e rrugëve, sinjalistika në rrugë, nga formimi dhe edukata qytetare, nga shkollimi i fëmijëve dhe brezave që do të rriten dhe që duhet të rriten me respektimin e rrugës, me respektimin e kalimtarit, me respektimin e mjetit, deri te masat penalizuese për drejtuesit e mjeteve, të cilët nuk respektojnë rregullat e qarkullimit rrugor, që shkaktojnë pasoja të rënda për shëndetin ose fatale për jetën e qytetarëve.
Ne nuk po mburremi me paketën që kemi prezantuar, edhe pse po bëjmë atë që nuk është bërë në 23 vjet, edhe pse po bëjmë atë që ju nuk bëtë në 8 vjet. Këtë paketë e bëjmë për shkak të vetëdijes sonë politike, por mbi të gjitha qytetare, sepse çështja e aksidenteve dhe e parandalimit të pasojave, që vijnë për shkak të aksidenteve, është një çështje me të cilën askush nga ne nuk mund të mburret.  Por ama, bëhuni edhe ju të vetëdijshëm dhe kuptojeni që lufta jonë e përbashkët me shoqërinë për të parandaluar aksidentet dhe humbjet e jetëve të qytetarëve shqiptarë, nuk mund të jetë me dallime politike, sepse aksidentet nuk njohin ngjyra politike, siç nuk mund të jenë as fushë për betejë politike, apo për përfitime politike.
Shpesh kam dëgjuar ish-kryeministrin të flasë, madje ka arritur deri në pikën sa ka thënë se në rrugën Tiranë-Shkodër do të vendosim nga një polic për kilometër, sepse ka shumë aksidente. Kjo nuk është zgjidhje dhe ju e dini mirë.
Edhe ne nuk kemi ardhur këtu me këto masa qesharake, por kemi përgatitur një plan të plotë që ta zgjidhim në mënyrë të qëndrueshme dhe definitive çështjen e sigurisë rrugore, duke filluar nga rruga, nga formimi, nga edukata, nga sinjalistika, deri te penalizimi. 

Ju nuk arrestuat askënd nga drejtuesit e mjeteve në 8 vjet, për drejtim të mjetit pa patentë apo në gjendje të dehur, ne në 4 muaj kemi arrestuar 660 drejtues mjeti, që kanë drejtuar mjetin pa patentë ose në gjendje të dehur. Kjo është çështja nga 660 vetëm 81 janë dënuar nga gjykata. Prandaj do të sjellim në parlament rritjen e dyshemesë së dënimit për ata që nuk janë vetëm shkelës të rregullave të qarkullimit rrugor, por janë njerëz që drejtojnë praktikisht një armë, siç shndërrohet makina, kur drejtohet nga një njeri pa patentë ose në gjendje të dehur, më keq akoma. 


Vijmë te çështja e furgonëve, e mjeteve të padestinuara për transport ndërurban. Situata ku ndodhemi është një situatë fakti dhe jo ligjore, që ka degraduar për shkak se ju nuk keni marrë masa gjatë tetë vjetve. 

Po e them që në fillim, nuk janë 21 mijë operatorë, qofshin edhe të paligjshëm. Të ligjshëm jo e jo, siç thoni ju, sepse sipas QKL-së në total janë gjithsej 20 mijë licencime. Nuk ka si të jenë 21 mijë furgonë të transportit. Edhe duke llogaritur ata që punojnë sot në mënyrë të paligjshme, nuk janë 21 mijë. 

E para, janë shumë herë më pak. 

E dyta, bëhet fjalë për një transport që nuk ofron asnjë kusht sigurie, për një transport që është dëmtuar edhe nga pikëpamja e tregut, edhe nga pikëpamja e sigurisë rrugore dhe bëhet fjalë për një fushë që duhet kthyer në shinat e ligjshmërisë. Mos abuzoni duke thënë “Urdhër i ministrit”. Jo, e parashikon ligji. E ka parashikuar edhe në kohën kur ishit ju, pavarësisht se ju dështuat në zbatimin e ligjit. Çfarë na thoni?! Po na ftoni që të mos e zbatojmë as ne ligjin?! Po na ftoni të mbyllim edhe ne sytë dhe t’i lëmë shqiptarët të vuajnë edhe pasigurinë rrugore, edhe cilësinë dramatike të shërbimit të transportit urban e të transportit ndërqytetës, edhe tregun e dëmtuar për këtë shkak. Jo, ne nuk po ecim vetëm me masa sanksionuese për të ndaluar transportin me furgonë, por po ecim me masa të planifikuara për të ndërtuar një model të ri të transportit ndërqytetës. Ky është qëllimi ynë. Qëllimi ynë nuk është të ndalojmë. Sot po ndalojmë, dhe po jua përsëris, po ndalojmë mjetet që zhvillojnë transport ndërqytetës në mënyrë të palicencuar dhe do t’i ndalojmë. 

Së bashku me operatorët e licencuar si shërbim taksi, do të merremi për të ndërtuar modelin e ri të transportit ndërqytetës, sepse ndërkohë që shoqëria ecën më hapa galopantë në epokën e dixhitalizimit, ne nuk mund të pranojmë që të ketë mjete të transportit ndërqytetës, që nuk përmbushin asnjë kriter, si ai mjeti në Kukës që u përplas për shkak të mospërmbushjes së kushteve të sigurisë. Këto çështje duhet të adresojmë ne. 

Ju mund të ftoni këdo në protestë. Kjo nuk ka lidhje,  por hapini sytë dhe bëni çfarë është e mundur, aq pak sa mund të jetë e mundur në kapacitetin tuaj si opozitë, për t’u bashkuar me shoqërinë për të garantuar sigurinë e jetës dhe shëndetin e qytetarëve! Ne jemi shumë të vendosur. Bashkë me ministrin e Transporteve kemi ftuar të takojmë nesër përfaqësitë e operatorëve të ligjshëm. Bashkë me ta do të ndërtojmë modelin e ri të transportit ndërqytetës, sepse mendojmë se shoqërisht të gjithë bashkë duhet t’i dalim përpara dhe duhet të ndërmarrim hapa konkretë në kuadër të garancisë për jetën, për shëndetin e qytetarëve dhe për standardet më moderne në transportin ndërurban. 

Ju faleminderit!

(Drejtimin e seancës e merr zoti Meta.)

Ilir Meta – Fjalën e ka zoti Luçiano Boçi për procedurë. 

Ju lutem, respektoni kohën!

Luçiano Boçi – Faleminderit, zoti kryetar! 

Lidhur me pyetjen që më bëri drejtuesi i mëparshëm i seancës për përmbajtjen e fjalës sime, dua t’i kujtoj dhe t’i them se, në qoftë se e ka dëgjuar me vëmendje, fjala ime ngrinte si shqetësim kryesor pikërisht varfërimin e fermerit dhe falimentimin e tij. Meqenëse pas meje e mori fjalën Kryeministri, ishte me e përshtatshme pyetja për të sesa për mua. Meqenëse pati edhe replika të tjera për përmbajtjen e fjalëve tona në rastin e projektligjeve dhe shpesh ju na kujtoni vitet në pozitë, unë po ju kujtoj ditët në opozitë, kur të gjitha diskutimet e projektligjeve i bënit si ajo barsoleta e nxënësit që i binte në tezë krimbi dhe kishte mësuar vetëm elefantin. Pra, fillonte me krimbin dhe dilte tek elefanti. Këtë keni bërë dhe nuk besoj se duhet t’ju bëjë kaq përshtypje një gjë e tillë.

Faleminderit!

Ilir Meta – Fjalën e ka zoti Gerti Bogdani për procedurë. 

Gerti Bogdani – Duke marrë shkas nga diskutimi i fundit, kujtoj se nuk i kemi ftuar ne në protestë drejtuesit dhe pronarët e automjeteve 8 plus 1 “Taxi”, por janë ata që na ftuan ne dje duke protestuar. 

Po ndalem edhe një herë te rendi i ditës, Kryeministri nuk foli aspak për të, për më tepër që nuk foli si Kryeministër, por si kryetar bashkie, gjë që e ka ende peng. Foli për Rrugën e Elbasanit, por kam përshtypjen se ka peng murin që rrethonte liqenin dhe ia prishën, sepse e kufizonte që liqeni të shkatërrohej. Kam përshtypjen se e ka peng për shpronësimet që nuk i bëri asnjëherë te zona e liqenit. Foli për rrugët në përgjithësi, por harroi që fushatën elektorale e bëri në autobus mbi rrugët e shtruara nga Partia Demokratike. 

Në fund fare, kur foli për furgonët e tha se deri më sot nuk është ndaluar asnjë furgon apo asnjë qytetar, gjë që ia kundërshtoi ministri i vet, kam përshtypjen, i jap të drejtë, që nuk e di rastin e pasagjerëve të furgonëve te Vlorës që u ndaluan në hyrje të qytetit të Tiranës, duke i lënë pasagjerët të vinin në këmbë. Kam përshtypjen se kjo shkon në linjë me atë që tha deputeti Boçi gjatë fjalës së tij, duke i cituar “Shkëlqimin dhe rënien e shokut Zylo”. Mbase këtë herë nuk e ka fajin shoku Rama, por shoku Demkë që e mashtron. 

Faleminderit!

Ilir Meta – Fjalën e ka zonja Topalli për procedurë.

Jozefina Topalli – Zoti Kryetar, u bë kaq muaj dhe Kryeministri nuk e ka kuptuar se është Kryeministër, por i duket vetja ende në opozitë. Ndoshta është mirë që ju që jeni prej kohësh në pushtet që t’ia kujtoni se ka përgjegjësi të tjera maxhoranca, qenia Kryeministër dhe që tjetër detyrë dhe mision ka opozita. Ndodh që deputetët të flasin edhe dokrra hiri, apo të flasin edhe shatra-patra, por që të ngrihet një Kryeministër dhe të flasë më shumë se një gjysmë ore vetëm shatra-patra, kjo është një gjë shumë e rëndë. 

Në fakt, nuk është i vetmi. Ajo që më bën më shumë përshtypje është se nuk e di nëse ndodh në një qeveri tjetër që ministri i Brendshëm të flasë për projektin e ndërtimit të modelit të ri të transportit, ndërsa Kryeministri i vendit të flasë për inovacionin e udhëtarit. Ju lutem, jam injorante në këtë fushë, më tregoni se çfarë do të thotë “inovacion i udhëtarit”, zoti Kryetar!

Faleminderit! 

Ilir Meta – Faleminderit! 

Në emër të Grupit Parlamentar të LSI-së e ka fjalën deputeti Piro Kapurani. 

Piro Kapurani – I nderuar Kryetar i Kuvendit, 

Të nderuar deputetë, 

Një skemë sigurimi në dobi të ndërmarrjeve të vogla dhe të mesme bujqësore, SME, krijimi i një agjencie pagesash, AZHBR, dhe fuqizimi i ullishtarisë janë tri programet e shpallura dhe për të cilat parashikohet financimi i kredisë ndihmëse prej 10 milionë eurosh për realizimin e projektit të modernizimit të sektorit të bujqësisë, siç është rënë dakord në protokollin dypalësh të bashkëpunimit për zhvillim mes qeverisë shqiptare dhe asaj italiane. 

Paraprakisht, shprehim qëndrimin tonë pro votimit të këtij projektligj. 

Kushdo prej nesh deputetëve, që detyra e të qenit i zgjedhur për të përfaqësuar e ka vënë në kontakt me shqetësimet e fermerëve, veçanërisht të vreshtarëve, e kupton më së miri se çfarë shqetësimi dhe çfarë paniku përbën pamundësia e parashikimit të fatkeqësive natyrore për prodhimin bujqësor. Fryt i punës së tyre disamujore shpreh shpresat se çfarë rezervon qielli nga lart. 

Të nderuar kolegë deputetë, programi “Projekti pilot për krijimin dhe eksperimentimin e një sistemi sigurimesh të lehtësuara për mbulimin e rreziqeve në bujqësi” me vlerë 2 milionë euro, siç e dini edhe ju, ka si objektiv ndihmën në stabilizimin e të ardhurave të popullsisë shqiptare që merret me bujqësi, synon krijimin dhe eksperimentin në nivel kombëtar të një sistemi sigurimesh të lehtësuara kundër rreziqeve të fatkeqësive natyrore, duke marrë si sektor pilot atë të vreshtarisë. Me fjalë të tjera, vreshtarët gjejnë mbështetjen aq shumë të nevojshme. 

Kultura  e vreshtarisë zë një pjesë domethënëse të sektorit bujqësor në vend. Çfarëdo politike pro ndihmës së zhvillimit të tyre fuqizon dhe modernizon bujqësinë. Një sistem sigurimi i lehtësuar kundër rreziqeve, fatkeqësive natyrore, është pikërisht ndihma më e madhe dhe aq shumë e nevojshme. 

Të nderuar kolegë, ky program ka si qëllim krijimin e një sistemi, si dhe testimin e tij për hapjen e mëtejshme të politikave të sigurimit nga fatkeqësitë natyrore në Shqipëri, në mënyrë që fermerët shqiptarë të kenë një lehtësi në tregun e sigurimeve në rast se ndodhin fatkeqësi natyrore ose ngjarje atmosferike që ndikojnë në korrjet e tyre. 

Sektori i rrushit për verë është identifikuar si sektor pilot. Instrumentet që mundësojnë fillimin e  projektit janë si më poshtë: 

1. ekzistenca e një kadastre për prodhuesit e rrushit për verë, që  mbulon gjysmën e sipërfaqes me vreshta;

2. përqendrimi i prodhimit të rrushit për verë në katër zona ku është bërë kadastra dhe gjurmimi i produktit si rezultat i ndihmave të dhëna nga qeveria shqiptare.

Nuk po zgjatem më, por dua vetëm të bëj me dije se bujqësia shqiptare bëhet më e zhvilluar me përcaktimin e kuadrit ligjor ekzistues, me krijimin e bazës së të dhënave metodologjike, trajnimin e personelit që kujdeset për mirëmbajtjen, asistencën dhe kontrollin e pajisjeve për matjen e të dhënave metodologjike, krijimin e një bazë për të dhënat e sigurimeve. Të gjitha këto pika mundësohen në ratifikimin e marrëveshjes ndërmjet  qeverisë së Shqipërisë dhe Italisë në projektin pilot për krijimin dhe për eksperimentimin e një sistemi sigurimesh të lehtësuara për mbulimin e rreziqeve në bujqësi. 

Ftoj të gjithë të pranishmit në sallë të japin votën e tyre pro për këtë projektligj. 

Ju faleminderit! 

Ilir Meta – Faleminderit!

Fjalën e ka deputetit Sherefedin Shehu në emër të Grupit Parlamentar të Partisë Demokratike.

Sherefedin Shehu – I nderuar zoti Kryetar, 

Të nderuar kolegë deputetë, 


Kur dëgjova Kryeministrin që përmendi Harvardin, thashë lum si ne. Kur vazhdoi me vizionin për furgonët, përsëri thashë që është e pranueshme. Por kur e shikon se çfarë ndodh çdo ditë në Shqipëri, sidomos kur dëgjon përrallat nga e kaluara, mund të thuash vetëm “Mjerë ne dhe mjerë shqiptarët!”. 

Gjatë gjithë këtyre ditëve nuk kemi parë asnjë veprim që ka të bëjë me qeverinë dhe me qeverisjen e vendit. Zgjidhjet që ka bërë kjo qeveri kanë qenë vetëm polici, burg pa gjyq, moratorium, bllokim, ndalim, pra thuhen vetëm këto terma, që i shkojnë përshtat një diktature. 

Në fakt, ne sot duhet të diskutonim për këtë projekt, i cili është përgatitur nga qeveria e mëparshme. Ky projekt do të ndihmojë fermerët të zbatojnë një sistem siguracionesh, ashtu siç ndodh edhe në Europë. Për të qenë të ndershëm, qeveria e sotme duhet të falënderojë qeverinë e djeshme, e cila i përgatiti këto projekte dhe ia la të gatshme. Po të mos kishte pasur projekte nga qeveria e mëparshme, ne nuk do të ishim mbledhur asnjë ditë në parlament. Në fakt, ky i sotmi, ashtu siç u debatua edhe në fillim të seancës, dëshmoi diçka tjetër, që nuk lidhet me përmbajtjen e projektit, dëshmoi padijeninë dhe amatorizmin e qeverisë, sepse na vjen një akt i cili duhet të ishte një prej akteve që ne i kemi miratuar në tetor, por ministrat e Kryeministrit nuk i dinin punët dhe nuk e dinin pse ishin ulur në karriget e tyre. 

Natyrisht, para se të flas për projektin, dua të shpreh falënderimet për qeverinë italiane, por edhe për taksapaguesit italianë që mundësojnë projekte të tilla për fermerët shqiptarë. Me projektin që ne do të miratojmë sot sigurohet një mbështetje për bujqësinë, por qeveria italiane nëpërmjet Cooperazione Italiana ka dhënë mbështetje të vazhdueshme që në ditët e para të demokracisë dhe ka vazhduar me mbështetje në infrastrukturë, ku mund të përmendet projekti i madh, rruga Shkodër–Han i Hotit, ka bërë financime të tjera të rëndësishme në bujqësi, ka dhënë financime për zhvillimin e ndërmarrjeve të vogla dhe të mesme, ka dhënë financime për rritjen e kapaciteteve dhe për projekte të pushtetit lokal dhe në shumë fusha të tjera. 

Por dua të nënvizoj edhe një aspekt tjetër të këtij projekti që miratojmë sot. Këtu kemi të bëjmë me një vazhdimësi të mbështetjes nga qeveria italiane, e cila realizohet duke konvertuar detyrimet, që qeveria i kishte për kreditë e mëparshme, në ndihma për zhvillimin e sektorëve të ndryshëm dhe konkretisht edhe me këto projekte edhe të bujqësisë. Bujqësia është një sektor jetik në Shqipëri dhe ky është një projekt i rëndësishëm për ne. Por është ironi e madhe se, ndërsa qeveria italiane, taksapaguesit italianë paguajnë për të mbështetur fermerët shqiptarë, qeveria shqiptare i godet dhe i përçmon ata. 

Qeveria harroi se çfarë u kishte thënë në fushatë dhe me t’u ulur në karrige rriti taksën e naftës, që është çelësi i debatit për fermerët dhe i mbështetjes që duhet t’u jepet atyre. Rriti akcizat, që do të thotë u shtrenjtoi jetën atyre, rriti edhe kontributet e sigurimeve, me qëllim që ata të mos kenë mundësi edhe për mbijetesë në moshën kur janë të paaftë për punë. Rriti edhe taksën e ndërtesave. 

Qeveria vuri në buxhet vetëm 600 milion lekë për inputet bujqësore, por ato përbëjnë më pak se 1/3 e kostos së premtuar për këto inpute. Qeveria bëri premtime të mëdha, 160 milion dollarë për ujë në parcelë, por e katandisi në 7 milion dollarë dhe këto 7 milionë janë projekte me donatorë të huaj, të lëna nga qeveria e Partisë Demokratike. Po të zbriten këto para, buxheti i bujqësisë në 2014-ën është më i vogël se në vitin 2013. Atyre pak bizneseve të bujqësisë u rriti tatimin mbi fitimin dhe tashmë fitimet e bizneseve do të shkojnë në xhepat e qeverisë dhe jo për rritjen e vendeve të punës. 

Pra, projekteve të zhvillimit dhe modernizimit të bujqësisë qeveria po u përgjigjet me politika amatoreske dhe skema të vjetra. Taksat e rritura po e shtyjnë të gjithë ekonominë, por edhe bujqësinë, në recesion, ku bujqësia është me e kërcënuar se kurrë. Nga një shi i zakonshëm që ra para disa ditëve u përmbytën më shumë se  5000 ha. Dhe kujtoni zhurmën që bënte, qeveria, atëherë opozitë. 

Subvencionet e drejtpërdrejta, që u trashëguan nga qeveria e mëparshme, po zëvendësohen me skema abuzive, të ashtuquajtura karburant pa akcizë apo karburant te fermerët. Nga 43 mijë fermerë që kanë përfituar deri tani, qeveria po përgatit skema që favorizojnë vetëm individë afër asaj. 

Qeveria  i gënjeu të gjithë qytetarët, por edhe bujqit dhe pasi u mori votat, i harroi premtimet. Në emër të qytetarëve dua që t’i përmend disa prej këtyre premtimeve; pesëfishim  të financimit për  bujqësinë, ulje 35 % të çmimit të naftës, zero taksë për plehrat, fidanët dhe makineritë bujqësore, ujë në parcelë, investime 160 milion dollarë, asnjë kilogram prodhim, që përmbytet nga uji apo kalbet pa u shitur, subvencione sipas zonave,  traditës, tokës, klimës e të tjera. Përralla; pesëfishim të financimit për blegtorinë, rrjet të ruajtjes dhe tregtimit të produkteve bujqësore e blegtorale, shërbime tatimore për të lehtësuar marrëdhëniet me agro-përpunuesit, shërbimet doganore për të shpejtuar eksportin. Por më parë duhet që të ketë prodhim. 

E vërteta është që bujqësia ishte në një proces konsolidimi, por tashmë qeveria po e kthen mbrapsht. Duke iu referuar Kryeministrit, po e bën Shqipërinë Bangladesh. 

Në dy vitet e fundit, në rritjen e prodhimit të përgjithshëm bujqësia kishte rritjen më të madhe. Në tremujorin e tretë të vitit 2013, bujqësia u rrit me 5.6% kundrejt vitit 2012. Bujqësia shqiptare, fermerët shqiptarë po eksportojnë në vendet e BE-së.  Është rritur ndjeshëm përdorimi i makinerive dhe sidomos i plehrave kimike, inputeve bujqësore, intensive, të cilat përbëjnë 50% të shpenzimeve të bujqësisë. Qeveria e Partisë Demokratike krijoi një skemë të mirë subvencionimi, para që shkonin direkt në xhepat e fermerëve. Detyrë e kësaj qeverie ishte ta përmirësonte dhe zhvillonte atë më tej. Qeveria e Partisë Demokratike e ka rritur buxhetin e bujqësisë çdo vit nga 20-60 % kundrejt vitit të mëparshëm. Qeveria e Partisë Demokratike zbatoi konceptin e zhvillimit të integruar të bujqësisë dhe bëri investime të mëdha në infrastrukturën rajonale dhe rurale, rreth 400 milion euro të investuara. Këto e zhvilluan bujqësinë, dhe e afruan atë drejt tregut. Këto reforma i kthyen bujqit në fermerë. 

Duhet të përmend që në 2007-n kur filloi skema e subvencionimeve ishin 450 milionë lekë në tri skema. Në 2008-n buxheti u dyfishua dhe u aplikuan subvencionet në 13 skema. Në 2009-n u gati u 3 fishua mbështetja  dhe u aplikua në 17 skema, mbështetje për fermerët. Në 2010-n vazhdoi financimi duke i dhënë prioritet ullishtave, blegtorisë, por edhe subvencionimit të interesave për kreditimin e agroindustrisë. Në 2011-2012-n filloi politika e re e arrorëve. Ju u tallët me të, për tashmë ajo është një realitet. Nga këto skema kanë përfituar 43 mijë fermerë.  Për ilustrim, po ju them se në Dibër është njëzetfishuar prodhimi i mollëve në krahasim me 2008-n. 

Në vitin 2013 skemat  synonin nxitjen e investimeve në bujqësi, tërheqjen apo thithjen e kapitalit të madh edhe në bujqësi. Për këtë qëllim u hoq tatimi i vlerës së shtuar mbi fermerët për plehrat kimike, lëndët e para bujqësore, makineritë dhe pajisjet bujqësore.

Tashmë, me skemën e Partisë Demokratike, prodhimet bujqësore dhe blegtorale do të kushtojnë 20% më pak për konsumatorët dhe me këto skema do të kemi një ulje reale të kostos së produkteve dhe të mallrave bujqësore, por do të kemi para që shkojnë në xhepat e fermerëve, dhe jo të njerëzve afër qeverisë. 

Po qeveria çfarë po bën? Në vend që t’i zhvillojë dhe përsosë këto skema, ajo po rikthen skemën abuzive të naftës pa akcizë. Në fakt, deri tani qeveria ka hequr dorë nga politikat që kishte njoftuar apo shpallur gjatë fushatës elektorale. Nuk po flet më për heqje të TVSH-së së miellit të bukës, apo të qumështit, por po reklamon skema të heqjes së akcizës së naftës, e cila favorizon vetëm njerëzit afër qeverisë. Në vend të skemave të rimbursimit për tatimin mbi vlerën e shtuar, të cilat sot janë në fuqi, qeveria po flet dhe po thotë që do të kalojë në shpërndarje nafte për militantët e saj. Dhe në vend të ulje së kostos së makinerive, të plehrave kimike, të lëndëve të para bujqësore dhe  blegtorale, të nxitjes së  transferimit të kapitaleve në bujqësi dhe të daljes në treg të fermerëve, po bën demagogjinë për naftë pa akcizë. 

Prandaj, të nderuar kolegë, dua t’ju them se bujqësia ka nevojë për mbështetje financiare dhe jo për inventarizim apo regjistrim të saj. Bujqit më parë ne duhet t’i bëjmë fermerë, por ata janë fermerë kur  dalin në treg, fermerë janë kur operojnë në një bujqësi moderne. 

Prandaj, ju bëj thirrje të heqim dorë nga politikat demagogjike dhe të japim mbështetje reale për fshatin dhe për fermerët. 

Ju faleminderit!

Ilir Meta – Atëherë mbyllet diskutimi për këtë çështje. E ka fjalën për procedurë zonja Bregu. 

Majlinda Bregu – Zoti Kryetar i Kuvendit, në hapje të kësaj seance ju bëmë me dije, ose ju rikujtuam se kjo seancë po zhvillohet në shkelje të nenit 73 të Rregullores, ku ministri kundërfirmues duhej të ishte prezent për t’iu përgjigjur apo për të marrë pjesë në diskutimin e projektligjeve të propozuara nga ai. Na thatë që pak rëndësi ka në është ai apo jo, pasi në seancë ndodhet shkëlqesia e tij, Kryeministri. Tani që shkëlqesia e tij, Kryeministri, mbas së fjalës së radhës ku skalit gjuhën për të bërë të bardhën të zezë e të zezën të bardhë, është larguar për drekë te Klubi i Ashikut, po më thonë, për të diskutuar me ndonjë aleat të ri për ligjin e financimit të partive politike, ndoshta. A ka mundësi ta ndërprisni seancën?  Do të ishte  e domosdoshme ta bëni këtë, pasi ministri nuk është, Kryeministri i gjithëditur, që do të përgjigjej për kokrrën e ullirit nuk është. Ka mundësi ta ndërprisni seancën dhe të rifillojmë në një mënyrë normale?

 Faleminderit!

Ilir Meta – Së pari, mendoj që këtë debat e kapërcyem. Në bazë të Kushtetutës dhe të Rregullores, dhe njëkohësisht për mua si Kryetar i parlamentit, nga qeveria ministri më i rëndësishëm është ai i Marrëdhënieve me Parlamentin. Ai është përballë jush, kështu që vazhdojmë me çështjen tjetër. 

Po, për procedurë, zoti Berisha. 

Sali Berisha – Për ty, sigurisht që më i rëndësishmi është Niko Peleshi, por për ne nuk është. Më fal, po parlamenti është divers. Për krahun tuaj, dakord, keni Peleshin më të fuqishmin dhe në rregull, por për ne është kot, është bosh, siç janë dhe të tjerët, ndaj dhe nuk mund të kesh si argument faktin se për ty është. Duhet të jetë për të gjithë krahët. Dhe për të gjithë krahët është rregullorja dhe rregullorja e ka të përcaktuar shumë qartë se kush duhet të jetë. Prania e kryetarit të qeverisë nuk mund të them se në frymë nuk zbaton rregulloren, në frymë jo në germë, fryma është më kryesore, por tani ai është, thonë, te Klubi i Ashikut. Tani ku Klubi i Ashikut dhe ku parlamenti! 

Të bëjmë pushim, të vijë i bashkëkryetari i maxhorancës dhe ne të diskutojmë.

Ilir Meta – Dakord. Unë e dhashë shpjegimin tim si kryetar parlamenti, por ju nuk keni pse shqetësoheni, sepse e keni këtu bashkëkryeministrin. Mund të shqetësohen të tjerët, por jo ju. Sipas jush, sipas interpretimit tuaj, çdo gjë funksionon në rregull me Rregulloren. 

Kalojmë te projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë për programin “Zhvillimi i qëndrueshëm i sektorit të ullishtarisë shqiptare””. 

Nga opozita fjalën e ka zonja Elmazi. Të përgatiten Jorida Tabaku, Jozefina Topalli dhe Sali Berisha, në emër të grupit parlamentar opozitar. 

Nga pozita  fjalën do ta marrë zoti Robert Bitri, Erion Braçe dhe zoti Eduard Shalsi në emër të grupit parlamentar pozitar.

Ka pyetje? Po, zoti Strazimiri.

Gent Strazimiri – Faleminderit, zoti Kryetar!

Nuk e di se cili nga ministrat e pranishëm do t’i përgjigjet pyetjes. Në lidhje me ratifikimin e marrëveshjes për zhvillimin e qëndrueshëm të sektorit të ullishtarisë shqiptare është planifikuar një fond për të luftuar mizën e ullirit. Paratë merren nga taksapaguesit italianë për këtë projekt kaq të rëndësishëm.  Në çfarë mënyre mendoni ta luftoni mizën e ullirit dhe në çfarë fazash?

Faleminderit, zoti Celibashi!

Ilir Meta  - Zoti Celibashi e keni fjalën.

Ilirian Celibashi – Nuk kam ndonjë përgjigje shumë të gjatë. Përgjigjja është shumë e shkurtër dhe shteruese. Kjo strategji në lidhje me shqetësimin që paraqitët është e njëjtë me atë strategji që ka ndjekur qeveria juaj.

Faleminderit!

Ilir Meta– Fjalën e ka zonja Elmazi.

Liljana Elmazi – Të nderuar kolegë deputetë, 

Sot do ta nis fjalën time disi ndryshe nga më parë. Nuk do të filloj duke u treguar shqiptarëve se kush ishim dhe jemi ne dhe çfarë kemi bërë në 8 vjetët e kaluara, këtë do ta bëj në fund, por kush jeni ju dhe çfarë keni premtuar e bërë ju në këto pak muaj qeverisjeje, por të mjaftueshme për t’u pagëzuar nga shqiptarët jo më si qeveria e “Rilindjes”, por si qeveria e premtimeve boshe e mashtruese, falë programit tuaj qeverisës. Më tej si një qeveri antikushtetuese dhe prishëse e konsensusit me opozitën, falë aktit tuaj normativ të nëpunësit civil, dhe më tej si qeveri e luksit dhe klienteliste, falë aktit tuaj normativ të ndryshimit të buxhetit dhe kontraktimit klientelist të Deloitte and Touche. Pastaj, më tej, si qeveria e shtrëngimit të rripit dhe e zhvatjes së xhepave të shqiptarëve, falë paketës fiskale dhe buxhetore. 

Dhe së fundi, falë veprimeve në terren jeni pagëzuar si tritol, qeveria e ankthit dhe e pasigurisë. Dhe sot do të vazhdojë prova e javës para shqiptarëve, jo vetëm si qeveria e premtimeve të pambajtura  në bujqësi dhe kudo, por dhe e rishfaqes së sindromës së vitit zero, e kthyer tashmë në një sëmundje mendore kronike e pashërueshme si gjatë fushatës, por edhe në këto muaj qeverisje, duke nxirë, zhbërë dhe mohuar çdo gjë të mirë të trashëguar nga qeverisja “Berisha” ose duke fajësuar për çdo gjë të keqe që ju bëni vetëm Berishën. Por kjo sa po vjen dhe vështirësohet, madje tashmë është një filozofi e dalëboje sepse populli thotë: “Ja sheshi, ja mejdani, ja dhe Kryeministër kapedani”, por në fakt është duke drekuar. Dhe ju jeni në shesh para syve të kujtdo, brenda dhe jashtë, sepse 5 muaj nuk janë pak për të treguar se kush jeni, madje keni treguar shumë, vërtet shumë, por jo për mirë. 

Edhe në bujqësi, si kudo, ju premtuat rilindje, madje morët dhe angazhime dhe si gjithmonë edhe sot në sektorin e bujqësisë vazhdon lista e gjatë, e lodhshme, në fakt e premtim-zotim-mashtrimeve, por edhe ne nuk ndiejmë lodhje. Do t’jua numërojmë dhe analizojmë ato edhe në sektorin e bujqësisë, jo për ju, sepse ju e dini tashmë që premtimet kanë qenë premtime fushate boshe, por për shqiptarët, të cilët arritën t’ju njihnin në shumë pak muaj dhe kjo falë meritës suaj për të dalë lakuriq, duke zhveshur premtimet mashtruese si petët e lakrorit. 

Konkretisht ju premtuat 300 mijë vende të reja pune për 4 vjet, gjysma e të cilave në fshat. Pra, 75 mijë vende të reja pune për një vit, që do të thotë se në 4 muaj qeverisje duhet të kishit hapur mesatarisht 25 mijë  vende të reja pune. Çfarë bëtë ju? Jo që nuk hapët asnjë vend pune në këto 4 muaj, por u mbyllën edhe 44 mijë nga ato që ishin hapur gjatë qeverisjes “Berisha” dhe nuk u ndalët këtu. Dy ditë më parë, me një vendim arbitrar dhe antipunësim, ju mbyllët edhe 20 mijë vende të tjera pune në transportin e furgonave taksi. E qartë fare, të dashur shqiptarë. Për 4 muaj “Rilindja” na kushtoi 89 mijë vende pune. Pra, jeni në borxh 89 mijë vende pune me shqiptarët vetëm në 4 muaj. 

Çdokush me frikë e ankth pyet: Po nesër kush e ka radhën? Me sa do ta shtoni ushtrinë shqiptare të të papunëve? Po pasnesër? Po pas një viti? Po pas dy vjetëve? Jo, jo, nuk besoj të ketë vit të dytë. Një vit është shumë, kushton shumë mbi shpatullat, xhepin, punën, pronën, jetën e shqiptarëve, të gjitha dhuratë e Zotit dhe e djersës së tyre. Ndërsa zhbërja e tyre, shkatërrimi dhe humbja janë dhuratat tuaja për ta. Dhe shqiptarët të zhgënjyer me dëshpërim thërrasin Zotin për ndihmë, pa shpresë, shohin se ushtria e të papunëve i shton radhët falë jush në mënyrë eksponenciale, totalisht të frikshme, dhe shqiptarët po zgjohen tashmë nga ëndrrat e bukura të qershorit, nga parajsa e premtuar. Me dhimbjen e shkaktuar nga ju deri në palcë po prekin ferrin. 

Ju u zotuat se 150 mijë vende te reja pune lidheshin drejtpërdrejt me bujqësinë, por këto natyrisht që nuk bien nga qielli ose nuk krijohen me frymën e shenjtë. Politikat tuaja fiskale në përgjithësi, por dhe ato në bujqësi janë të tilla që jo vetëm nuk krijojnë vende të reja pune, por, përkundrazi, çojnë në humbjen e tyre dhe ky tashmë është një realitet i hidhur, por i prekshëm për shqiptarët në sektorë të tjerë të ekonomisë dhe kjo nuk të bën aspak optimist edhe për bujqësinë. 

Ju u zotuat të ulnit me rreth 35% çmimin e naftës, 50 deri në 55 lekë bazuar në çmimin aktual, me heqjen e akcizës dhe taksës së qarkullimit, bashkë me tatimin mbi vlerën e shtuar që zbatohet mbi këto dy taksa.  Çfarë bëtë ju?  Sepse mashtrimi është bërë tashmë lajtmotivi i punës suaj edhe në këtë sektor. Jo vetëm që nuk ulët TVSH-në, por, përkundrazi, rritja e akcizës së naftës ka rritur dhe çmimin e saj dhe natyrisht kjo do të ndihet dhe në këtë sektor. Subvencionimi për këtë është thjesht përralla juaj e radhës edhe në këtë drejtim, duke iu shtuar 1 mijë e një përrallave të çdo fushe të ekonomisë. 

Ju premtuat politika fiskale me qëllim uljen e kostove të prodhimit, rritjen e konkurrencës dhe lehtësimin e daljes së produkteve vendase  në tregjet e eksportit, gjë që e bëri realitet qeverisja e “Berishës” për 8 vjet, sepse kjo kurba juaj e Rilindjes, në aspektin e kostimit, njeh vetëm rritje dhe nuk dihet se kur do të fillojë përkulshmëria e saj, natyrisht jo me rilindjen tuaj. 

Ju u zotuat për politika fiskale që synojnë uljen e drejtpërdrejtë të çmimeve të mekanikës dhe të inputeve bujqësore, por nuk ka asgjë në paketën tuaj për këtë ulje, përkundrazi, rritja e TVSH-së do të ndikojë në rritjen e këtyre çmimeve. 

Premtuat heqje të tatimit mbi vlerën e shtuar për makineritë dhe të gjitha plehrat kimike. Në fakt kjo i shtohet thjesht listës së përrallave të treguara bukur në fushatë, por dhe në atë të ashtuquajturin  program tuajin. Në fakt këtë e bëri qeverisja “Berisha” duke hequr TVSH-në për makineritë dhe lëndët e para për bujqësinë, plehrat dhe farat. Ju u zotuat të investonit 160 milionë dollarë amerikanë për të rimëkëmbur sistemin e ujitjes dhe kullimit brenda periudhës 4-vjeçare, që do të thotë në buxhet duhet të ishin parashikuar mesatarisht për këtë vit 40 milionë dollarë për këtë zë, por as lupa nuk më ndihmoi ta gjeja këtë numër. Ndoshta duhej teleskopi, por për fat të keq me të sheh yjet në qiell, që janë vite drite larg dhe unë nuk gjeta asgjë as aty. 

Ju u zotuat për pesëfishimin e financimit publik për mbështetjen e bujqësisë, që do të thotë mesatarisht 1,25 herë më shumë se viti 2013, por nuk ka asgjë të tillë në programin tuaj, jo rritje, por as nuk barazoheni me ato të qeverisë “Berisha”. Ju nuk keni lënë gjë të zezë pa thënë duke akuzuar qeverinë “Berisha” se nuk ka përmbushur asnjë nga angazhimet e veta për fshatin dhe në fakt ky është mashtrimi i radhës. Është e vërtetë se Shqipëria është një vend me bujqësi jo moderne dhe për më tepër me pak tokë bujqësore, por kjo është një trashëgimi historike që lidhet sa me gjeografinë aq dhe me politikat totalisht të gabuara të etërve tuaj, rezultati i të cilave ishte rreth 65% e popullsisë rurale në fillim të vitit 1990. Është e pamundur të mos vësh re arritjet e jashtëzakonshme të bujqësisë në periudhën 2005-2012 të qeverisjes “Berisha” dhe, për më tepër, të nxish këtë realitet është si të jesh midis mashtrimit dhe budallallëkut. Teoria e tokës së djegur, sindroma e vitit zero është veçse pjellë e imagjinatës së mendjeve të sëmura, sepse realiteti  flet krejt ndryshe. Çfarë është bërë për bujqësinë gjatë qeverisjes Berisha? Politikat në bujqësi natyrisht që janë bazuar në karakteristikat gjeografike të Shqipërisë, në kërkesat e tregut vendas dhe në kërkesat e tregut europian. Ato kanë konsistuar kryesisht në zhvillimin e agro-industrisë, e cila në fakt është rritur gjatë viteve të qeverisjes “Berisha”. Po ashtu është rritur prodhimi bujqësor me 31% krahasuar me 2005-n, dhe rritje në fakt ka pasur në çdo sektor, por unë nuk kam kohë t’i përmend të gjitha këtu. Ato kanë qenë të prekshme për fermerët shqiptarë. 

Ka një përmirësim të ndjeshëm të raportit të eksport-importit dhe në vitin 2012 eksportet u rritën 2,3 herë krahasuar me ato të 2005-s. Këto arritje janë jo vetëm rezultat i rritjes së produktivitetit në bujqësi, por dhe i rritjes së sipërfaqes së kultivuar. Por si u bënë realitet këto arritje të qeverisjes “Berisha”? Falë politikave vizionare, të drejta dhe efektive edhe në bujqësi, si për shembull rritja e kreditimit në bujqësi nga 0,6% e totalit të kreditimit në 2005-n në 1,6 % të ekonomisë, nga mekanizmat e rëndësishëm, nxitës të kreditit agrar, që janë zhvilluar gjatë qeverisjes “Berisha”, të cilat kanë qenë skemat e garantimit të kredive, kredia pa interes apo subvencionimi i 70% të interesit, futja e sigurimeve në bujqësi. 

Një faktor tjetër ka qenë krijimi i Agjencisë së Zhvillimit Rural për menaxhimin e fondit të mbështetjes së bujqësisë, në 2008-n. Falë këtyre skemave të mbështetjes së drejtpërdrejtë që qeveria “Berisha” ka dhënë për fermerin është subvencionuar ulliri, arrorët, pemëtoret e të tjera. Nga investimet në rritje me fondet e qeverisë, në total gjatë viteve 2007-2012 janë financuar 34100 projekte, që do të thotë se përfitues kanë qenë 150 mijë fermerë si numër familjesh në total.

Këto arritje në bujqësi kanë të bëjnë me përmirësimin e sistemit të ujitjes, kullimit dhe mbrojtjes nga përmbytja. Efektiviteti i lartë i këtyre investimeve ka sjellë rritjen e rendimentit, rritjen e sipërfaqes së kultivuar, rritja e numrit të ndërmarrjeve në agro-industri. Pra, gjatë qeverisjes “Berisha” në 8 vjet është arritur nxitja e prodhimit bujqësor vendas nëpërmjet zhvillimit të një sektori konkurrues dhe të aftë për të përballuar kërkesat gjithnjë në rritje në tregun vendas dhe në atë të BE-së.

Është bërë shumë për menaxhimin e qëndrueshëm të resurseve natyrore nëpërmjet mirëmenaxhimit të burimeve ujore, rritjes së kapaciteteve ujitëse dhe kulluese, si dhe mbrojtjes së tokës bujqësore. Është arritur rritja gjithnjë e më shumë e një zhvillimi të balancuar territorial nëpërmjet diversifikimit të aktiviteteve ekonomike dhe përmirësimit të kushteve të jetesës në zonat rurale. Fermerët në fund të qeverisjes “Berisha” kanë mundur të furnizojnë jo vetëm tavolinat tona, por, gjithashtu, edhe tregjet rajonale dhe globale. Falë politikave lehtësuese dhe mekanizmave financiarë mbështetës, zhvillimi i sektorëve të bujqësisë dhe i blegtorisë kanë gjeneruar 70 mijë vende të reja pune. 

Pra, të dashur shqiptarë, tani që po e kuptoni përditë e më shumë propagandën e premtimeve boshe të dala boje tashmë, ku fjalët: falas, ulje, heqje, janë zëvendësuar me antonimet e tyre, dhe po ashtu shprehjet: rritje pagash, rritje vendesh pune, rritje e numrit të bizneseve, mirëqenie, gjithashtu, janë zëvendësuar po me antonimet e tyre në fjalorin e Rilindjes. sot nga kjo foltore më duhet vetëm t’u kujtoj atë që populli thotë: “ Më mirë vonë se kurrë”!

Faleminderit!

Ilir Meta – Fjalën e ka zonja Tabaku.

Jorida Tabaku -  I nderuar Kryetar, 

Të nderuar kolegë, 

Ashtu siç e diskutuam disa herë gjatë ditës, për herë të dytë po bëjmë ratifikimin e marrëveshjeve të miratuara bashkë me protokollin e marrëveshjes me Italinë, të cilat duhej t’i kishin ardhur parlamentit në të njëjtën kohë me marrëveshjen financiare. Sigurisht, ashtu siç u deklarua gjatë ditës, ato kanë mbështetjen e Grupit Parlamentar të PD-së dhe votën tonë. 

Dua të ngre një shqetësim në lidhje me një vendim arbitrar që ka marrë Ministria e Bujqësisë javët e kaluara. Shpresoja që të ishte sot ministri për ta diskutuar. Më duhet ta nis duke pranuar dhe kërkuar ndjesë për faktin se qeveria e kaluar nuk bëri aq sa duhej për pronat dhe pronarët. Ndiej keqardhje personalisht që nuk arritëm të vendosnim drejtësi për një sistem i cili kishte vendosur epitete të shëmtuara për pronarët. Me keqardhje e shoh se ato përdoren edhe sot. Nuk do të ndiehesha e qetë nëse nuk do ta pranoja këtë. Gjithashtu, nuk ndiehem e qetë kur shoh se çfarë bëhet sot me trojet që ka në dispozicion Agjencia për Kthimin dhe Kompensimin e  Pronave, të cilat janë për kompensimin fizik të pronarëve. Është fakt i pranuar se problemet e pronësisë mbeten ende të pazgjidhura, edhe pse qëllimi ynë si shoqëri, dhe i cilësdo qeveri në këto vite, ka qenë ai i integrimit europian, sërish nuk kemi arritur ta zgjidhim problemin e pronave. Në të gjitha vendet europiane e drejta e pronës është e drejtë themelore e njeriut. Përjashtim bëjnë vetëm vendet ish-komuniste. Për të qenë në frymën e Europës, për të cilën aspiron qeveria e sotme, për të marrë statusin e vendit kandidat dhe për të përmbushur 1 nga 12 prioritetet e lëna dy vjet më parë, më së paku duhet të fillojmë të respektojmë historinë, por njëkohësisht dhe integritetin e mohuar të klasës së pronarëve, të cilët vazhdoni t’i quani edhe sot ish-pronarë. Me vendimin e marrë në mbledhjen e qeverisë, dy javë më parë, është vendosur prej jush heqja nga fondi i kompensimit fizik të pronave të fondit të tokës bujqësore një sipërfaqe prej 18076 hektarë të ish-ndërmarrjeve bujqësore dhe ish-institucioneve shkencore, duke abuzuar kështu me ligjin e miratuar po nga kjo parti në vitin 2004.

Mirë apo keq, qeveria e kaluar ka lënë në dispozicion fond trashëgimi për kompensimin fizik mbi 71 mijë hektarë pyje, mbi 18 mijë e 76 hektarë tokë bujqësore dhe rreth 117 objekte shtetërore. Me këtë fond të akorduar nga qeveria e kaluar, qeveria e re e kishte shumë të thjeshtë të fillonte dhe të zbatonte programin e saj, ose një pjesë të tij, të kompensimit fizik të pronarëve, për të mos rënduar buxhetin nga ana financiare. Duke iu referuar vendimit që keni nxjerrë, në pikën 2, konstatohet se qëllimi i heqjes së kësaj sipërfaqeje nga fondi i kompensimit fizik nuk bëhet për interes publik, por për interes privat: sipërfaqja do të jepet me qira dhe do të administrohet sipas ligjit nr. 8318, “Për dhënien me qira të tokës bujqësore”, dhe ligjit të ndryshuar për koncesionet dhe partneritetin publik privat. Se cilët janë këta privatë që qeveria do t’u japë tokën, nuk do shumë mend për t’u kuptuar. Ndërkohë që ishte shumë e thjeshtë që toka t’i kthehej pronarëve dhe t’i ndihmonte ata për ngritjen e një biznesi. Sigurisht, qeveria ka vendosur të kompensojë në natyrë pronarët e tjerë, afër Rilindjes. 

Akoma më i rëndë bëhet arnimi kur ky vendim nuk ka marrë në konsideratë faktin se kjo sipërfaqe ishte në dispozicion të AKKP-së, për llogari të pronarëve, të cilët kishin pritshmëri të ligjshme se kjo sipërfaqe do të përdorej për kompensimin fizik të tyre. Për pasojë, heqja nga fondi i kompensimit fizik cenon pritshmëritë e ligjshme të pronarëve që kanë aplikuar dhe pritej të përdornin pikërisht këto prona. Njëkohësisht, ky vendim bie ndesh dhe me premtimet tuaja, ku thoshit se orientimi i privatizimit të të gjitha këtyre tokave që ishin në dispozicion të AKKP-së, do të bëhej nga pronarët. Në përputhje të plotë me këtë zotim, keni marrë përsipër t’ua rishpërndani pasuritë rilindësve, për t’i vdekur edhe një herë pronarët.  

Kjo vendimmarrje cenon elementet dhe tiparet themelore të parimit të sigurisë juridike, krijon një ambient pasigurie për një masë të madhe pronarësh që kanë aplikuar për kompensimin fizik, si dhe nuk jep garanci për vijueshmëri dhe ndryshime legjislacioni në përputhje me pronarët. Nga ana tjetër, vendimmarrja për zvogëlimin e fondit të kompensimit fizik, bie ndesh dhe me detyrimet që Shqipëria ka marrë në kuadër të anëtarësimit në Këshillin e Europës, por edhe me masat e kërkuara nga Gjykata Europiane për të Drejtat e Njeriut, të cilat një herë e një kohë dukej sikur i kishit shumë për zemër, por sot s’e keni fare për gajle t’i shkelni. Në mbrojtje të këtyre fakteve, Ministria e Bujqësisë ka pohuar se asnjë metër katror i tokës bujqësore nuk u është kthyer pronarëve në këto vite, as nga qeverisja demokratike.  Pa dashur të futem në një diskutim që i shmanget tërësisht temës se çfarë kemi bërë ne, unë arrita të futem dje në të dhënat e AKKP-së në internet, që administron fondin e kompensimit fizik dhe verifikon rregullisht situatën juridike të tij, për të kuptuar se deri më sot janë dhënë 28200 vendime kompensimi, nga të cilat mbi 16 mijë japin të drejtën e kompensimit për pronën e njohur. Për kompensim fizik, pronarëve u janë dhënë rreth 55283 hektarë tokë, nga të cilat 7333 hektarë truall, 43 mijë tokë bujqësore, 4 mijë hektarë tokë pyjore dhe 850 raste të kombinuara. 

Edhe alibia tjetër, e bërë nga Ministria e Bujqësisë, se nga të ardhurat e krijuara nga përdorimi i këtij fondi, dhënë privatëve, do të përfitojnë pronarët, duke rritur kuotën e tyre të kompensimit financiar, është një tjetër paudhësi, e cila bie ndesh me ligjin për krijimin e fondit special të kthimit të pronave, sepse në këtë fond nuk përfshihen të ardhurat që krijohen nga dhënia e tokës me qira e tokës bujqësore që është një pasuri shtetërore. Për pasojë, këto të ardhura nuk kalojnë dot në fondin special të kompensimit. Ndërkohë që vendimi i parë që morët për pronarët ishte përcaktimi i fondit financiar për kompensimin, që ishte dukshëm më i vogël se ai i një viti më parë (1,6 miliardë, në krahasim me 1.9 miliardë), ky vendim i dytë bie ndesh me interesat e pronarëve. 

Në mbledhjen e djeshme të qeverisë është marrë një vendim për kalimin e 25 mijë hektarëve nga fondi i tokës së pushtetit vendor për AKKP-në, fond që është tokë e pashfrytëzueshme, joproduktive. Për të disatën herë në këto  katër muaj qeverisje cenoni autonominë e pushtetit vendor dhe gënjeni shtresën e pronarëve. Në të gjithë këto alibi nuk gjej ndonjë të vërtetë se pse ndërmorët këtë vendim. Prirem të besoj se është haraçi që duhet t’i paguani ndonjë klienti në emër të Rilindjes, duke shpërfillur në këtë mënyrë një plagë sociale e cila ndoshta do të dojë vite të zgjidhet. 

Keni javë të tëra që përpiqeni të bindni opozitën t’i bashkëngjitet një reforme territoriale, që për hir të sa vërtetës ka hijet e veta të dyshimit për mënyrën se si po kërkohet. Madje, kërkoni dhe konsensus për të. Si mund të kërkoni diçka të tillë, kur ju vetë shkelni me dy këmbë parimin e pronësisë dhe abuzoni me këto troje që janë për kompensimin e pronarëve? Çfarë reforme territoriale përpiqeni të bëni, kur ende nuk i njihni pronarët privatë të këtyre trojeve? Pa llogaritur koston ekonomike që ky vendim i ka sjellë financave të shtetit, borxhit publik dhe gjobat që vazhdojnë dhe vijnë në mënyrë periodike nga Gjykata e Strasburgut. E gjitha kjo tregon një dashakeqësi dhe paudhësi që i rëndon gjithnjë e më shumë buxhetit të shtetit. Natyrisht, do të thoni se pse nuk e bëri qeveria demokratike. E përsëris, kërkoj ndjesë për atë që nuk bëmë sa duhej. A mendoni se boll u ankuat për atë që nuk bëmë ne dhe ta bëni ju? Përpara se të ligjëroni edhe një herë sikur jeni në opozitë, hidhni një sy asaj që premtuat dhe asaj që po ndodh. Mbase do të zbuloni se makijazhi juaj ka filluar të bjerë, po mos u habisni, se ende nuk keni parë gjë.

Faleminderit!

Ilir Meta – Fjalën e ka deputeti Robert Bitri. Përgatitet deputetja Jozefina Topalli. 
Robert Bitri - I nderuar Kryetar i Kuvendit, 
Të nderuar deputetë,

Të diskutosh për përmirësimin e sigurisë ushqimore kombëtare në kushtet social-ekonomike të familjes rurale dhe një zhvillimi të qëndrueshëm të bujqësisë shqiptare është përgjegjësi e gjithsecilit prej nesh si të zgjedhur të Kuvendit të Shqipërisë. Programi për zhvillimin e qëndrueshëm të ullirit me vlerë prej rreth 3 milionë euro mbledh rreth vetes këto interesa. Si deputet gjej rastin të shpall qëndrimin tim pro, por edhe t’u bëj ftesë kolegëve të tjerë deputetë të votojnë projektligjin “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë, për programin e zhvillimit të qëndrueshëm të sektorit të ullishtarisë shqiptare”. 

Falë pozicionit gjeografik dhe kushteve klimaterike, Shqipëria ka tradita në kulturën e rritjes së ullirit. Lidhja e shqiptarëve me ullishtet ka jo vetëm sfond historik, por edhe ekonomik. 100 mijë familje shqiptare të zonës rurale merren me rritjen e ullirit. Ekonomia  e tyre është e lidhur ngushtësisht me këtë kulturë prodhimi. Kjo duhet të ketë vëmendjen e të gjithë neve. Ky program synon mbështetjen direkte për fermerët, në ngritjen e fermave moderne për rritjen dhe përpunimin e ullinjve, në ngritjen e fabrikave moderne për prodhimin e vajit të ullirit. 

Si deputet dhe njohës i kësaj çështjeje, deklaroj mbështetjen time për këtë projektligj, duke pasur besimin e patundur se programimi do të mbështesë harmonizimin e legjislacionit shqiptar të kultivimit të ullirit dhe të prodhimit të vajit me standarde, me legjislacionin e BE-së. Zbatimi i tij do të sigurojë rritjen e sasisë së rrënjëve të ullirit me kapacitet të lartë prodhues, të certifikuara dhe të prodhuara në fidanishte dhe stabilitete të ullishtave autoktone, do të përmirësojë zbatimin e praktikave më të mira bujqësore në menaxhimin e ullishtave dhe të prodhimit të vajit, për prodhimin e një vaji cilësor në përputhje me normat e standardet e BE-së dhe të Këshilli Ndërkombëtar të Vajit, do të sigurojë një mbështetje dhe një promovim për një depërtim në tregjet ndërkombëtare të vajit të ullirit shqiptar, si dhe asistencë teknike në trajtimin e specialistëve shqiptarë. 

Nga ana tjetër, i bëj ftesë dhe qeverisë shqiptare për të treguar kujdesin maksimal në garantimin dhe realizimin e programit në përputhje me këto marrëveshje. Si përgjegjëse për mbikëqyrjen e veprimtarisë dhe bërjen operative të të gjithë veprimeve të domosdoshme për realizmin me sukses të këtij programi, të ngrejë sa më parë dhe në kushtet e një kujdesi të plotë njësinë e menaxhimit të projektit si përgjegjëse për bashkërendimin dhe funksionimin me karakter teknik dhe menaxhues të realizimit të programit. Kultura e ullshtarisë, për peshën dhe kontributin që jep në sektorin e bujqësisë, e meriton mbështetjen e këtij program nëpërmjet miratimit të projektligjit në fjalë.


Faleminderit!


Ilir Meta – Faleminderit!


Fjalën e ka deputetja Jozefina Topalli. Përgatitet deputeti Erion Braçe.


Jozefina Topalli – Zoti Kryetar i Kuvendit, gjatë gjithë kësaj periudhe janë depozituar dhe kemi pasur në kalendar ose akte normative, ose projektligje me procedurë të përshpejtuar, ose marrëveshjet e Sali Berishës. Nuk kemi pasur as ligje, as reforma, as iniciativa nga qeveria “Rama”. Pesë muaj nga betimi i qeverisë dhe tetë muaj nga dita “e një milion shuplakave”, siç i pëlqen Kryeministrit të thotë, vendi është jo vetëm më keq se një vit më parë, por edhe më keq sesa mund të mendohej edhe nga kundërshtari më i madh dhe skeptik që banon në Shqipëri. “Aleanca e 1 Prillit” ka funksionuar vetëm që dy burra të bëheshin bashkëkryetarë. Kaq. As program, as kauzë. Dy armiq u bënë bashkudhëheqës, siç u pëlqen ta thonë. Kjo ishte fitorja apo kauza e 23 qershorit. Kjo është një arsye pse nuk gjeni dot një qeveri tjetër që të jetë konsumuar kaq shumë, në një kohë kaq të shkurtër, si qeveria që mungon këtu prapa. Sepse në një vend normal nuk mund të premtosh mashtrime, sepse në një vend me njerëz me dinjitet, po gënjeve, do të japësh llogari, sepse në një demokraci, ku nuk blihen votat, nuk ta fal askush mashtrimin. Askush nuk pranon ta fyesh dhe ta trajtosh pa dinjitet qytetarin e vendit tënd, aq më shumë kur i premton: do të bëhesh edhe milioner. Kjo është një arsye pse nuk ecën asgjë më qeverinë tuaj, pse nuk hapen vendet e punës, por mbyllen çdo ditë edhe ato që ishin, pse ekonomia nuk rritet, por bie vertikalisht çdo ditë, pse nuk hapen biznese të reja, por mbyllen edhe ato të vjetrat, pse të ardhurat nuk rriten, por tkurren? Pse siguria është më keq nga ç’mund të imagjinohej ndonjëherë? 


Meqë ju bëni edhe anketa, edhe sipas anketave tuaja, zoti Kryeministër, jeni i vetmi në botë që për katër muaj, nga 56% bie në 48% në anketime. Është Guienness! Në fakt, kështu filloi jo vetëm deklasifikimi i Kryeministrit, por edhe i Shqipërisë, për fat të keq! Që në nëntor “Standards&Force” na deklasifikoi nga B+ në B,  fiks pas aktit normativ të buxhetit të tetorit. Dy bashkëkryetarët, në papërgjegjësi totale, ulën planin e mbledhjes së të ardhurave dhe morën borxh 400 milionë dollarë, duke e rritur borxhin me 70% që në dy muajit e parë. 400 milionë dollarë, për të cilat sa herë ju pyesim se ku i keni zhdukur, asnjëherë nuk na ktheni përgjigje. 

Pse më 12 janar Komisioni Europian lëshoi alarmin për rrezikun e precipitimit të ekonomisë shqiptare, fiks pas kalimit të buxhetit në dhjetor? Sepse ju morët borxh 1,4 miliardë dollarë. Këtë herë duke e rritur borxhin nga 62 në 75% për fiks katër muaj, ose fiks 3 herë më shumë se ne në tetë vjet së bashku. Kjo është papërgjegjshmëri totale! Nuk kishte rritje në investimet publike, nuk kishte optimizëm, sepse projektonte rritjen e çmimeve në tërësi. 

Ajo që ndodhi më 1 janar po vërtetohet në jetën e përditshme dhe në tavolinat e familjeve shqiptare. Pse jeni konsumuar kaq shpejt? Sepse interesi publik nuk ekziston. Të dy udhëheqësit kanë vetëm interes privat. Sikur të mos mjaftonin mashtrimet e fushatës për 300 mijë vende të reja pune, për shëndetësi falas, për pesëfishim të rritjes së të ardhurave, për ulje të çmimeve, për legalizime falas, premtimi për flotën e peshkimit apo mungesa e interesit publik, kemi edhe një qeveri krejtësisht të paaftë, që mendon me arrogancë se mund të marrë çdo vendim, për këdo. 

Ndalimi i furgonëve është vërtet qesharak, por edhe dramatik, sepse heq edhe 20 mijë vende të tjera pune që ekzistonin, ose lë pa bukën e gojës edhe 80 mijë qytetarë, fëmijë, burra dhe gra. Nëse ju, në vend të krijimit të 300 mijë vendeve të reja të punës keni vendosur të rritni papunësinë deri në 1 milion, unë nuk e di a do t’ju premtojë koha ta arrini këtë. Që tani ka protesta: filluan të rinjtë, vazhdon administrata, do të vazhdojnë shoferët dhe shtresat e tjera. 

Pse nuk ka projekt zhvillimi? Sepse ju jo vetëm që nuk kishit një program, përveçse për t’u bërë bashkudhëheqës, por punoni me tritol dhe zhbëni çdo reformë. Nuk e di nëse mund të realizohet rritja duke realizuar zhbërjen. Ju shfuqizoni çdo ditë ligjet e Sali Berishës, kontratat, koncesionet, investimet. Unë nuk e di sesi mund të ndodhë shfuqizimi i një vendi duke shfuqizuar çdo gjë. Unë nuk e di se mund të ndërtohet duke shkatërruar çdo gjë që ke. I gjithë ky absurd, brutalitet, papërgjegjshmëri, papunësi, varfëri dhe antligjshmëri, që rëndon vetëm mbi qytetarët dhe nën udhëheqjen e dy udhëheqësve mendoni se nuk ka një limit? 

Në fakt, këtu prapa kemi edhe disa gaztorë, tamam si gaztorë të oborrit të mbretit. Njëri prej tyre në shtator tha se reformën në shëndetësi do ta niste me fushatën e heqjes së qofteve. Para pak javësh na dha lajmin e gëzuar se 300 mijë shqiptarë do t’i punësonte në Kosovë, Maqedoni dhe Bosnjë. Dje na tha se, meqë kishte mbaruar punë me detyrimet e statusit, sepse e morëm edhe statusin, po punonte për kapitujt XIV dhe XXI, që vijnë pasi merret statusi, hapen negociatat dhe ndodhin shuma hapa të tjerë. Domethënë, ky gastori këtu punonte si ata heronjtë e punës socialiste në kohën e Xhaxhit, që në vitin 1980 punonin për 2020-n. 

Gastori i dytë është ky i policëve. Ky që shkrin policinë, gardën e shërbime të tjera dhe, pasi qesh e tundet gjithë kohën me duar e këmbë, bën be e rrufe që ka pasur vetëm sukses, madje sipas përqindjeve të tij ka pasur 3% më pak të vrarë, tritol më pak, bomba më pak, plagosje të lehta pak më shumë, por plagosje të rënda më pak, granata më pak, i kanë ikur vetëm 7 persona nga burgu i sigurisë së lartë, por thotë se edhe këta janë pak më pak, gati sa nuk u hodh në erë burgu i sigurisë me tritol, por edhe kjo është pak më pak. Në fakt, është makabër. Më pas vendos të ndalohen edhe furgonët. Urdhëron policinë për taksat, për doganat, për të marrë aforfetë, për të prerë gjobat dhe për të vënë tritolin në shtëpi. Më pas i laget edhe baruti natyrisht. 

E treta është kushërira. E ka zemrën e mirë! Thotë se i rezultojnë vetëm 16 persona të hequr nga puna. Me të njëjtën mirësi thotë që duhet të negociojmë vendimin e Gjykatës Kushtetuese, i cili rrëzoi aktin normativ të shtatorit. 

Kryegastori, që gjatë fushatës thoshte: “Bum, bum, bum”, nuk hyn dot në histori siç ia ka qejfi, por do të hyjë në kronikë si kryetari i qeverisë tritoliane, me komandimet për njerëzit që të lahen dhe të krihen dhe për doganierët që të vishen bukur e me ngjyra. Herë pas here tregon përrallën “Gomari, kali dhe rrushi”, por nuk tregon më si në qershor sesi shqiptarët do të bëhen milionerë. Sigurisht, përsëri fajin e ka Saliu. Dje një shkodran që quhej Fatmir më shkruante: “Feeling milioners, kam 1 milion halle”!

Faleminderit!

Ilir Meta – Fjalën e ka deputeti Erion Braçe. 

Erion Braçe – I nderuar zoti Kryetar,

Të nderuar kolegë,

Ka të paktën 4-5 orë që në këtë sallë diskutohet dhe të gjithë folësit pretendojnë se po mbajnë ligjërime politike, por vetëm ligjërime politike të mbështetura në fakte nuk ka në këtë sallë. 

Kam zgjedhur disa prej tyre, duke mbajtur shënim gjatë gjithë kohës, edhe për t’iu kthyer përgjigje, por edhe për të thënë të vërtetën. Po e nis nga këto të fundit që sapo dëgjova. U tha edhe një herë tjetër në mënyrë të përsëritur se me vendimin e fundit për të bllokuar transportin e urbanëve me furgonët e paligjshëm taksi do të humbasin 20 mijë vende pune. Pak më parë ju tregova udhëzimin që është më i afërti në kohë dhe është në fuqi, ai i vitit 2008. Ky udhëzim i ministrit të qeverisë së asaj kohe ka ndryshuar një udhëzim të mëparshëm të vitit 2007. Për ta kuptuar se sa të pavërteta janë të gjitha ato që thuhen në këtë sallë, se sa e pavërtetë dhe e padenjë është edhe akuza që ngrihet, do të doja t’ju tregoja se çfarë përmbajnë të dyja udhëzimet. 

Udhëzimi i vitit 2007 në pikat 1, 2 dhe 3 e përcakton qartë se numri i autoveturave...

(Ndërhyrje nga salla.)

Nuk po flas për kompanitë e sigurimeve, por për taksitë.

Pra, numri i autoveturave të licencuara në shërbimin taksi për çdo bashki përcaktohet sipas raportit një taksi 4+1 për një mijë banorë. 

Në pikën 3 të këtij udhëzimi thuhet qartë se brenda numrit të përgjithshëm të autoveturave taksi, të përcaktuar në pikën 2, lejohet deri në 50% e këtij numri të konvertohet në autovetura taksi me vende 8+1. Pra, në vendimin e vitit 2007 thuhet qartë: “Deri në 50% të numrit të përgjithshëm të taksive 4+1 do të ishin taksi 8+1”. 

Vendimi i 2008-s thotë: “Nga 50% e numrit të taksive 4+1, që do të ishin taksi 8+1 bëhen vetëm 10%”. Më lejoni t’ju pyes, pse e keni ulur këtë numër? Pse i keni mbyllur ato mijëra vende pune?! Të dyja vendimet janë sot në fuqi.

Pak më parë u tha këtu se ne po shfuqizojmë vendimet e paraardhësit e të tjerë me radhë. Të dyja vendimet janë në fuqi dhe po zbatohen. Këta ju kanë thirrur për të protestuar pikërisht për vendimet e tyre. Këto vendime janë me firmë të ministrave të tyre. Është e qartë: nga 50% në 10%. Pra, vendet e punës, nëse mbyllen, po ua mbyllin këta. Këtu u shpreh qartë se asnjë taksixhiu të licencuar në bazë të rregullave dhe ligjeve në fuqi nuk do t’i ndërpritet aktiviteti i tij. Këtë tha edhe Kryeministri, këtë pohoi edhe ministri.  Pra, boll u abuzua me këtë pikë. 

Vazhdojmë me atë që u tha përsëri pak më parë. U tha se qeveria ka marrë një vendim që 18 hektarë tokë bujqësore, më e mira që ekziston sot në Shqipëri, të hiqet nga fondi i kompensimit fizik të ish-pronarëve dhe të merret në administrim nga qeveria. Po, është e vërtetë. Kishte pesë vjet që mbahej peng dhe nuk përdorej. Po degradonte toka më e mirë dhe më produktive e Shqipërisë, as nuk mbillej, as nuk punohej dhe as nuk investohej në të. Nuk po i hyj fare historisë pse e keni mbajtur. E pohuat shkaras faktin se vetëm dje qeveria kaloi 25 mijë hektarë të tjerë fond kompensimi, jo 18 mijë. Është vërtet ashtu siç thoni ju, që është tokë e pandarë dhe nga 104 mijë hektarë tokë të pandarë, Ministria e Bujqësisë ka dhënë rreth 2400 hektarë me qira. Pra, kjo tokë, që qenka jo produktive, është dhënë me qira dhe përgjithësisht është përdorur për frutikulturë. Tani duhet ta ndajmë këtë histori, sepse nuk mund ta pranojmë se në kohën tuaj, kur ju e jepnit me qira, kjo tokë nuk kishte vlerë, ndërkohë, tani që vihet në dispozicion për të kompensuar ish-pronarët, qenka e pa vlerë. Ka ende tokë, sepse i gjithë fondi total është 2400 hektarë. Në rast se akuzoni për klientelizëm pa e parë se si do të përdoret ai 18 mijë hektarësh, që është vënë në dispozicion të qeverisë apo të Ministrisë së Bujqësisë për politika bujqësore, do t’ju kërkoj të bëni kujdes, sepse deri tani keni dhënë 700 ha tokë me qira dhe nuk ja ka akuzuar njeri për klientelizëm. Për paligjshmëri po, klientelizëm ende. Kur të dalë lista e plotë, mund të gjejmë edhe klientët e gjithsecilit. 

Vazhdojmë me tezën tjetër që e dëgjova këtu dhe që u përsërit pothuajse nga të gjithë diskutantët. U tha qartas se qeveria e mëparshme hoqi TVSH-në për plehrat kimike, farërat, fidanët, materialin bimor, shtazor e të tjerë me radhë. Pse gënjeni? Sot që flasim është me TVSH dhe nuk e kthyem ne.  Më 1 prill po. Më 1 prill u tha këtu në sallën e Kuvendit...

(Ndërhyrje nga salla.)  
Të tillë burra jeni. 

Në datën 1 prill në këtë sallë ke thënë se po bën gjënë më të madhe të mundshme, po heq TVSH-në për të gjithë. Në datën 1 maj po ti ke dalë këtu dhe ke thënë që e bëmë gabim në datën 1 prill, kështu që duhet ta rikthejmë. Në qoftë se i do ligjet, i kam aty. Në qoftë se e do edhe procesverbalin e seancës, ku ti je në dy forma, edhe ashtu, edhe kështu, ta jap edhe atë. Aty është, por nuk je ti, i njëjti person. 

Po prapë këtu e dëgjova, u tha qartas që sasia e naftës apo e parave që do të rimbursohej për këtë vit do të jepet vetëm për 12 serra, që janë dhënë që nga koha e projektit “2KR”. Zoti Ruli,  nuk është kështu. 

E para, ajo që ju pretendoni nuk ka ndodhur dhe unë besoj se nuk do të ndodhë. 

E dyta, është ajo që thotë ai,  është një vendim në fuqi, që e keni nxjerrë ju dhe që rimbursoni pikërisht për çdo ton prodhim të serrave sasinë e karburantit sipas asaj normative ose sipas rregullave që ju vetë i keni miratuar. Është në fuqi vendimi jo vetëm për serat, por është në fuqi edhe për të gjithë agropërpunimin, për qumështin, për bukën, për përpunimin e produkteve bujqësore dhe blegtorale e të tjera. Pra, është e kotë të çoheni këtu e të akuzoni për një gjë që, e para, nuk ka ndodhur dhe, e dyta, e keni ju në fuqi. Gjithsecili prej tyre vërteton me faturën përkatëse sasinë e prodhimit që ka prodhuar në atë njësi ekonomike që ka dhe merr rimbursimin për këtë gjë, duke filluar nga buka e duke përfunduar në serra. 

E fundit që dëgjova këtu kishte të bënte me taksa që ne i kishim vendosur me paketë fiskale. Natyrisht, e dëgjova me vëmendje për të kuptuar se çfarë kemi bërë dhe njëra nga koleget këtu tha: “I rritët fshatarit taksën e qarkullimit, akcizën dhe tatimin mbi qarkullimin.” E para dhe e treta janë e njëjta gjë, është taksa e qarkullimit, pra nuk janë tre. Ndërsa akcizën për fshatarin nuk e rriti kush. Akciza e naftës nuk u rrit kurrkund, madje edhe akciza e kafes që e përmendni vazhdimisht e vazhdimisht. Pse? Se e tha njëri dhe ju i shkoni pas, pavarësisht se ligjet janë miratuar këtu në Kuvendin e Shqipërisë. Nuk është rritur kurrkund. 

Kështu që të gjitha këto që u përmendën këtu janë të gjitha të pavërteta, pa bazën e tyre të domosdoshme faktike dhe natyrisht bien poshtë. Kjo është e vërtetë. 

Të vijmë tek e gjitha sa u fol dhe që natyrisht nuk kam pse të paragjykoj askënd kur ka të bëjë me një shqetësim që është madhor për një sektor shumë të rëndësishëm të ekonomisë së vendit, të ekonomisë kombëtare, që është bujqësia. Po, patjetër, ka një shqetësim të madh në rritje edhe për bujqësinë, edhe për kostot e prodhimit bujqësor, edhe për të gjitha marrëdhëniet e tjera që janë vendosur sot në fshat. Por shqetësimi im më i madh lindi tri ditë më parë, kur dëgjova dikë nga ju që ishte penduar për ligjin nr.7501. 

Në qoftë se ka një problem shumë të madh sot në të gjitha zonat rurale dhe që ka të bëjë drejtpërdrejt me bujqësinë është çështja e pronësisë mbi tokën. Nuk mund të ketë marrëdhënie kapitaliste në fshat. Do të mbeteni gjithmonë në kuadrin e feudalizmit pa zgjidhur një herë e mirë çështjen e pronësisë mbi tokën bujqësore. Ky është problemi dhe ky është pengu që e ka mbajtur bujqësinë në këtë gjendje që e kemi sot, të copëzuar pa fund dhe të pazhvilluar, sepse marrëdhëniet e mirëfillta kapitaliste, por edhe ato që janë pothuajse të materializuara në të gjitha vendet e rajonit përkrah nesh, nuk kanë mbërritur në fshat, sepse ende është peng. 

Ka pengje lidhur me ligjin nr. 7501. Prandaj duhet të pyes sot: çfarë mendje keni për ligjin nr. 7501? Ne e kemi marrë angazhimin. Ju do të vazhdoni ta luftoni? Ne do t’i japim çdo bujku certifikatën e pronësisë. Ka filluar në një komunë pilot në Fier dhe do të vazhdojë në të gjithë zonën e Myzeqesë, përgjatë gjithë muajve që vijnë për t’u përhapur në të gjithë Shqipërinë. Do t’i japim certifikatën e pronësisë gjithsecilit që e ka marrë tokën sipas ligjit nr. 7501 dhe në respekt të të gjitha udhëzimeve që kanë dalë për të, jo atyre që e kanë grabitur, por atyre që e kanë marrë në bazë të ligjit. Çfarë do të bëni ju? Do t’u grisni certifikatat e pronësisë? Se pa certifikatat e pronësisë natyrisht marrëdhëniet në fshat do të vazhdojnë të mbeten në gjendjen që janë, ashtu si edhe sot, për shkak të pronësisë, nuk e kemi ende të zhvilluar tregun e tokës. E kemi në gjendje kaotike dhe natyrisht pjesa më e madhe është e paformalizuar, ashtu siç edhe në prodhim marrëdhëniet kapitaliste i kemi pothuajse mizerabël. Gjithsecili punon ngastrën e vet dhe nuk bën absolutisht asgjë, asnjë përpjekje tjetër jo vetëm për të investuar në të për ta përmirësuar e natyrisht për të rritur prodhimin, por e lë djerrë. Marrëdhëniet kapitaliste, qoftë në tregtim, në financim, edhe në taksim pothuajse nuk ekzistojnë në fshat. Në fund fare edhe marrëdhëniet kapitaliste në punësim nuk ekzistojnë.  

Gjithsecili nga ju flet për të punësuar në bujqësi, por asnjëri nga ju nuk është në gjendje të na thotë se sa kontrata pune ka sot në bujqësi. Të gjithë i konsideroni të punësuar, pavarësisht se punojnë ose jo atje në fshat. Kjo është gjendja në të cilën na keni sjellë. Natyrisht ne angazhimeve që kemi marrë, se po i dëgjoj herë pas here që i përsërisni vazhdimisht, do t’u shkojmë deri në fund.

Po, po, kemi premtuar se do të heqim akcizën e naftës për bujqësinë dhe do t’i shkojmë deri në fund. Nuk mund ta kërkoni këtë që 4 muajt e parë. Pasi keni lënë një sipërfaqe të paimagjinueshme pa certifikata pronësie, pasi keni lënë një numër të konsiderueshëm bujqish të paregjistruar, që merren ditë për ditë me tokën, na thoni: pse nuk ia jepni naftën? Kujt t’ia japim? Do t’i shkojmë deri në fund atij premtimi dhe natyrisht do ta bëjmë realitet, dhe pas atij do të vini këtu dhe nuk do të keni gjë për të thënë për të. Do të vini këtu dhe do të akuzoni: “Jo, nuk po e marrin fshatarët”. Këtë po, mund ta bëni, por ne do t’i shkojmë këtij premtimi deri në fund. Po, po. Do ta çojmë ujin në çdo parcelë. 

Dëgjova këtu pak më parë një kolegen time deputete, e cila tha: në të gjithë zonën e Myzeqesë, në Lushnjë, kemi bërë gati sistemin e vaditjes me pika. Ku? Atje jam unë, në Myzeqe, në Lushnjë jam. Nga Divjaka në Grabjan, zbret poshtë në Rremas, shkoj në Gradisht e të tjera. Ku e keni vaditjen me pika? Për çfarë mburreni? Për ato zorrat me vrima që gjithsecili prej bujqve i ka vënë në tokën e tij, për ato mburreni? Nuk i keni bërë ju ato! Janë 6 000 e kusur hektarë në 45 000 në zonën e Lushnjës, të cilat nuk marrin ujë prej 10 vjetësh. Këtë verë do të marrin ujë dhe me investime krejt minimale. Nuk e ka pasur njeri as dëshirën dhe as kurajën për t’u dalë zot atyre veprave ujitëse, të cilat i kanë zënë me ndërtime të paligjshme e të tjera me radhë.  Jo, jo, do t’i hapim ato dhe do të çojmë ujin atje. Pra, dy premtime bazë që kemi do t’i mbajmë dhe do t’i çojmë deri në fund. Ky është angazhimi. Mirë bëni, përmendini ditë për ditë, por kur të realizohen, bëni edhe testin e  kundërt. Skontojini dhe thoni: këtë e mbajtën! 

Faleminderit!

Ilir Meta – Fjalën e ka zoti Sherefedin Shehu për procedurë.

Sherefedin Shehu – Replikën e bëj më shumë për të sqaruar qytetarët, jo provokatorin Braçe! 

Është e vërtetë që ne e miratuam fillimisht ligjin për “Për tatimin mbi vlerën e shtuar” dhe më tej në konsultat dhe në takimet me fermerët ata kërkuan para të drejtpërdrejta rimbursim në xhepin e tyre dhe jo në xhepin e tregtarëve. Prandaj ne vendosëm të anulojmë ligjin “Për heqjen e TVSH-së” dhe e zëvendësuam me rimbursimin e tatimit mbi vlerën e shtuar. Pra, ne nuk kishim qëllim të mashtronim qytetarët, por të mbështesnim fermerët, sepse provokatori që më detyron të flas në këtë mënyrë, thotë që do të bëjmë edhe ujitjen. Por ka thënë 160 milionë dhe ka 6 milionë në buxhet. Duhen 27 vjet për ta realizuar programin e mashtrimit me anë të të cilit u ka marrë votat qytetarëve. 

Prandaj do të kërkoja që Kryeministri, i pari, të japë llogari se çfarë ka thënë dhe çfarë po bën, dhe të mos rrijë të merret me referenca dhe me anatemime të kolegëve. Ndaj do t’ju lutesha të jeni më korrektë dhe të flasim këtu për qytetarët dhe jo për veten tonë.

Faleminderit!

Ilir Meta – Që të jemi më korrektë, ju e provokuat zotin Braçe, sepse ai nuk ju përmendi aspak. Ju ndërhytë nga vendi dhe ai përsëri nuk jua përmendi emrin. 

Po, zonja Tabaku.

Jorida Tabaku – Unë kujtoja sikur vendimi i djeshëm i qeverisë ishte bërë pa vetëdije, por qenka bërë me vetëdije të plotë. 

Për sqarim, fondi prej 25 mijë hektarësh është marrë nga fondi i tokave në pronësi të pushteteve vendore. 

(Ndërhyrje pa mikrofon.)

Ju lutem, mos më ndërhyni! E kam lexuar në vendimin e qeverisë: 25 000 hektarë nga fondi i tokave të pushtetit vendor. 

Sipas udhëzimit të zonjës Ermelinda Meksi, të gjitha tokat bujqësore shtetërore janë në fondin e Ministrisë së Bujqësisë. Të gjitha tokat joproduktive male, shkëmbinj, trotuare janë në fondin e pushtetit lokal. Kështu që fondi që keni kaluar është fond vetëm në teori, në letër. Përveç faktit që ua keni marrë 4 qarqeve të Veriut: Shkodrës, Lezhës, Dibrës dhe Kukësit. Nga njëra anë keni shkelur autonominë vendore, ndërsa nga ana tjetër është një fond me të cilin vetëm po gënjeni pronarët se do t’i kompensoni. Ndërkohë, në praktikë janë vetëm malet e Veriut dhe asnjë pronar nuk do të marrë asnjë metër tokë. 

Ilir Meta – Fjalën e ka zoti Sali Berisha në emër të Grupit Parlamentar të Partisë Demokratike. 

Sali Berisha – I nderuar zoti bashkëkryetar i maxhorancës së 1 prillit, maxhorancës që u krijua e u themelua në 100-vjetorin e pushtimit të Shkodrës nga forcat sllave dhe pikërisht atë ditë  u zgjodh ky qytet për të vendosurnit firmat në një aleancë që hyn sot në ditën e 151-të të qeverisjes së saj të falimentuar. 

151 ditë u mbushën sot për të nxjerrë në shesh mashtrimin e tmerrshëm që një njeri me probleme të mëdha psikike i lejoi vetes t’ua bënte qytetarëve shqiptarë. Sa herë kujtoj këtë moment, më rikujtohet Çurçilli, i cili thotë: “Të majtët me fjalë të marra çojnë në katastrofë socialistët. Me fjalë të marra dhe me dhunë çojnë në katastrofë komunistët.” Kjo katastrofë po vjen me marrëzira dhe dhunë.  

Të dashur qytetarë dhe qytetare,

Thelbi i lirisë, por në të vërtetë është thelbi i njeriut të lirë është vetëm një dhe vetëm një, dhe ky është dinjiteti njerëzor. Ne që erdhëm pas dekadash në diktaturë, 23 vjet më parë, ishim njerëzit më të mashtruar, por njëkohësisht pa asnjë mëdyshje, njerëz të poshtëruar, sepse atij që i shkelmohet dinjiteti, nuk i mbetet veçse poshtërimi. 

Me një revoltë të madhe u shemb busti i diktatorit. U shembën shtatoret e gjalla. Po sot, pas 23 vjetësh, si janë shqiptarët? Mjerisht, sot shqiptarët janë më të mashtruar sesa bjellorusët. Sot ata janë kombi më i mashtruar në Europë. Votat e tyre u rrënuan duke u premtuar shërbim shëndetësor falas. 

Votat e tyre u rrëmbyen duke u premtuar legalizime falas. Votat  e tyre  u rrëmbyen duke u premtuar fermerëve, ja ku janë këtu, pesëfishimin e  granteve për ta. Votat e tyre u rrëmbyen duke u premtuar shqiptarëve uljen e çmimeve, duke u premtuar 97 % të shqiptarëve uljen  e taksave. Votat e tyre u rrëmbyen duke u premtuar heqjen e TVSH-së për energjinë elektrike. Votat e tyre u rrëmbyen dhe dinjiteti i tyre  u nëpërkëmb, besimi i tyre u përdhos duke u premtuar atyre heqjen e  TVSH-së për ushqimet. Votat e tyre u rrëmbyen duke u premtuar rivendosjen e rendit dhe të sigurisë. Votat e tyre u rrëmbyen duke u premtuar ulje të borxhit, rritje të rrogave dhe pensioneve, si dhe rrogën e  13-të. Votat e tyre u rrëmbyen duke u premtuar atyre 100 mijë vende pune. A janë këto të vërteta?  Janë të vërteta absolute të shkruara në të gjitha dokumentet e aleancës së mashtrimit. 

Vijmë sot këtu, po çfarë ka ofruar në vend të heqjes së TVSH-së për energjinë? Ka ofruar faturën e tmerrshme aforfe, një gjobë  shumë e rëndë kolektive për qytetarët. 

Të dashur qytetarë dhe qytetare, a  e dini ju se Banka Botërore në mënyrë të përsëritur ka bërë studime dhe ka gjetur se 60% e  qytetarëve shqiptarë konsumojnë gjithsej 220 kilovat-orë në muaj? Kjo është qeveri e boshit. Është një shprehje shumë e fortë e Çërçillit: “Të majtët janë  si qeveritarë, qeveri e boshit, nga boshi për boshin dhe jo për popullin.”

Më falni, por ja se çfarë më thotë një qytetar nga Peshkopia: “Po ju shkruaj duke marrë shkas nga dëgjimi i një seance parlamentare, ju folët duke  akuzuar pozitën e këtij vendi se po ndan  postet për njerëzit e saj të afërm. Kjo është më  se e vërtetë. Na premtuan para fushatës se do të na rregullonin. Na thanë rrini pa merak dhe sa hipën në pushtet, na harruan fare. Po i bie më shkurt. Aty ka një deputet me emrin Ulsi Manja, që deri sa mori votat na çmendi nëpër telefona, por sa u bë deputet na harroi fare. Pa  ngrohur mirë karrigen e  deputetit, filloi të ndante postet dhe detyrat për familjarët e tij. Njërin vëlla pa asnjë klasë shkollë e bëri drejtor të higjienës në Peshkopi, tjetrin shef arsimi në rreth, tjetrin përgjegjës të elektrikut në rreth, ndërsa ne të tjerëve nuk na e hap telefonin.

Zoti Berisha, ju lutem, a mund të më rekomandoni për t’u anëtarësuar në Partinë Demokratike?” Unë i them: jeni i mirëpritur!

Pra, nëse fola për parimet, për mashtrimet e mëdha, për megamashtrimet, ja ku janë ato që  u bëni individëve dhe qytetarëve.

Çfarë më thotë, zoti bashkëkryetar, një tjetër invalid nga Velipoja? “Kemi katër muaj që nuk na kanë dhënë pensionin e  invaliditetit.” Ku ta jep pensionin lukunia.  Lukunia mbush xhepat dhe nuk e ka hallin te pensionet tuaja. Në Velipojë ai citon kryetarin e bashkisë, por nuk besoj të jetë punë e kryetarit të bashkisë, sepse atij nuk ia ka çuar qeveria, pasi ai nuk ka përse të mos i ndajë paratë. Megjithatë mund të jetë edhe puna e tij. Nuk e  di, por nuk marr përsipër t’i dal zot kujt.

Çfarë mund të themi pas 152 ditëve? Pas 152 ditëve çdo premtim e shndërruat në mashtrim. U premtuat bizneseve të vogla heqjen e  taksës, por ua  shtuat atë duke dyfishuar taksën e sipërfaqes së lokalit.

U premtuat fermerëve pesëfishimin e ndihmës, heqjen e taksës së qarkullimit, rimbursimin e TVSH-së së inputeve, ndatë 300 milionë lekë për të mbushur xhepat tuaj, sepse rimbursimet kanë rregullat e tyre. Rimbursimi është proces i kodifikuar në kodin tatimor të vendit dhe nuk ka nevojë për asgjë tjetër, por vetëm për zbatimin e tij. Ju nuk doni ta zbatoni atë. Ju doni të mbushni xhepat! Kjo është  e vërteta. 

Ju premtuat heqjen e TVSH-së së ushqimeve. Rritët taksën e qarkullimit për të rritur të gjitha çmimet e ushqimeve, për të thelluar më tej listat, për të vrarë më tej vendet e  punës. Ju premtuat 300 mijë vende pune. Faktikisht keni shpunësuar me dhjetëra mijëra gjatë kësaj periudhe dhe nuk jeni të zotë të tregoni qoftë edhe një vend pune, përveçse muret e zyrave të punës. Pse? Sepse makineria e punësimit është paralizuar tërësisht nga ju. Sepse gjëja e fundit për të cilën flet kryekreu juaj është punësimi, sepse i vetmi kantier që ai ka hapur për pesë muaj është zyra e tij, klinika e psikanalizës që ka krijuar në Kryeministri. Unë i kërkoj ta heqë, sepse duhet të ketë respekt për institucionin. Institucioni nuk është personal, por publik. Klinikat  janë private dhe shtetërore. Të shkojë në spitale dhe jo të ndërtojë klinikë psikanalize. Jo të mbulojë postin e shefit të protokollit, i cili është një post shumë i nderuar në Kryeministri, me psikoanaliste, le t’ia ngarkojë atë detyrë  një zonje tjetër, Fania quhet ajo. 

Këto nuk janë bërë as në diktaturë.

(Ndërhyrje pa mikrofon.)

Kur ju nuk shikoni pallatet dhe vilat e tij, nga mund të shikoni klinikën e psikanalizës?! Atje nuk futeni dot kurrë ju. Provoni të shkoni! As që guxoni të afroheni tani aty. Unë i di shumë mirë këto gjëra.

Pra, zotërinj, e mashtruat popullin. Mashtruat se do të  sillnit sigurinë. Tani është shkalla më e lartë e pasigurisë nëpër shkolla. Rrënuat një sistem arsimor në përmirësim. Vutë në krye të sistemit njerëzit më të paaftë. Po ndërtoni me shpejtësi sistemin e boshit.

Zotërinj, premtuat adresim të drejtë të problemeve të shëndetësisë, por po e rrënoni atë me shpejtësi. Hoqët lokalet për të  hapur hapësira për kupolën tuaj, por spitalet janë në ditën më të zezë të historisë së tyre. Ky është buxheti juaj. Nuk është më  i Sali Berishës. Keni 150 ditë, por ka vetëm rrënim. Ka vetëm aparatura të rrënuara dhe të pameremetuara. Ka shërbime kaotike dhe injorancë totale. Dilni dhe zotoheni se do të bëni depistimin e  qytetarëve nga mosha 20-60 vjeç, kur nuk përballoni  dot radhët e  këtyre që vijnë për vizitë!

A e kuptoni se po e  rrokullisni këtë vend? Gjetët një ekonomi nga më të paktat me rritje, pa diskutim ishte në vështirësi nga ndikimet e krizës, por nga injoranca dhe nga babëzia po e  çoni atë drejt katastrofës.

Lexoni dhe gjeni një kryeministër në Europë, në botë, që në një situatë të tillë të rrisë borxhin në 13%. Kjo është një lojë fatale me vendin. Do ta shikoni vitin tjetër, pasi do të jeni të detyruar ta çoni borxhin në 85%. Ju garantoj se  kjo gjë do të jetë një lak i tmerrshëm në fytin e shqiptarëve, sepse nuk do të mundni ta paguni. Shumë prej jush janë ngritur dhe kanë sulmuar borxhin 62% dhe 58%, i cili shërbehej në mënyrë perfekte. Do ta shikojmë se si do ta shërbeni ju borxhin. Shpifni shifra të paqena për të vjedhur të gjithë së bashku dhe deklaroni 700 milionë borxh ndaj biznesit, në një kohë kur “Deloitte and Touche”, që e morët ju, e nxori 240 milionë. Tani nuk e përmendni më. Paratë ia dhatë, por përse nuk e përmendni? Bëri e ç’bëri, e rriti, por nuk e bëri më shumë se aq. Ju luani në kurrizin e njerëzve të mjerë, sepse ata që e pësojnë më rëndë janë të papunët, janë ata që kanë të ardhurat më minimale, janë ata me ndihmë ekonomike, janë invalidët, janë pensionistët. Ndaj edhe 20 shkurti është dita e apelit të madh.

Çfarë bëtë ju në 150 ditë? Ju po e  çoni vendin drejt falimentimit. Po ndërtoni me shpejtësi sistemin e kleptokracisë. 

A e dini ju se atë 30- milionëdollarësh që ua dhatë kompanive, një pjesë e tyre e refuzuan, sepse nuk donin t’ju jepnin 10%-shin? Absolutisht po! A  e dini ju se Denar Biba çdo tender e jep me Edi Ramën dhe cakton përqindjen? A e dini ju se çdo tender paracaktohet? Larguat drejtoreshën e Përgjithshme të Prokurimeve, që  nuk kishte të bënte me shpalljen e  fituesve, por natyrisht që njihte më mirë se kushdo tjetër filozofinë e tenderëve. A e dini ju se krimi ekonomik është ai i karoatrecëve? A e dini ju se Olsi u vra në momentin kur e mori në telefon, me urdhër të ministrit, badigardi i ministrit që të mos lëvizte para plumbit? Përse e  mori atë? Nuk e di! Le ta hetojë drejtësia, por  e vërteta është me tabulate dhe me të gjitha. Në momentin kur e kanë kapur plumbat ai po fliste me badigardin e ortakut të tij.

Kjo është policia kriminale. Do të vij edhe te rendi. Po ndalem te kleptokracia. Keni vënë një bosh në energji, që u thotë shqiptarëve se nafta është e parëndësishme në fushën e energjisë, si një hajdut xhepash heq një nga një koncesionet dhe i thërret: tani, hajdeni paguani për së dyti!

Pra, po ndërtoni me shpejtësi sistemin e  kleptokracisë. Emëruat Koçon në krye të naftës, po, po, deputetin në krye të naftës, se ai tjetri, ai është këmisha e tij, ai është kot. 

Zotërinj, çfarë bëtë ju për konkurrencën në 150 ditë? Ja ku e kam një shembull nga një qytetar nga Korça! “Zoti Berisha, thotë, unë jam pronar i një medie kabllore. Policët tatimorë dhe të shtetit vijnë me skuadra të na imponojnë ne që të marrim kabullin nga Digitalbi, në një kohë kur ligji përcakton se është AMA.” 

(Diskutime pa mikrofon)  

Atëherë, ju o të korruptuar, ju o kleptokratë, po ju them se ky është një burrë kurajoz. Dhe më thotë: “I nderuar zoti Berisha! Jam Renato Koçibelli, administrator i shoqërisë mediatike “EM” shpk në Korçë. Duke besuar se ju vazhdoni të jeni partizan i fjalës së lirë, duke i shprehur ato hapur, pa komplekse e pa frikë, po ju bëj me dije një problem jo vetëm timin, por edhe të shumë sipërmarrësve të tjerë të kompanive mediatike kabllore. Prej disa muajsh ministri Tahiri dhe drejtoresha e tatimeve po marrin urdhër nga kompania “Digitalb.” Pse të mos e besoni ju, qytetarë, kur këta zotërinj, po me urdhër të “Top Channel”-it ia hoqën “Lori kafe”-së akcizën në momentin e fundit në këtë sallë? Ia hoqën “Lori”-t, sepse “Lori” nuk mund të kishte akcizë. “Lori” është kaq e dashur, sa i fut këta të gjithë në filxhan të kafesë. 

(Diskutime pa mikrofon)

Injoranca asnjëherë s’është argument. Pra, ju zotërinj, jeni lëshuar e po vidhni si një lukuni. Kjo është e paimagjinueshme. E paimagjinueshme. E paimagjinueshme. Ndaj dhe ju vini në këtë 150-ditor me 150 shkelma nga mbarë qytetarët shqiptarë. 

Zoti bashkëkryetar, e dëgjova bashkëkryetarin tjetër, që po dergjet nëpër lokale, të citojë një ligj për transportin. 

Të dashur qytetarë e qytetare,

 A mund të citojë ligj ky njeri, i cili nga dita e parë që erdhi në pushtet ka dhunuar me vendime qeverie, në mënyrë të vazhdueshme, germën dhe frymën e neneve të Kushtetutës, nenet 4, 7, 11, 15, 17, 23, 38/1, 41, 42, 47, 80, 86, 97, 101, 113, 116, 118, 186, të cilat kanë të bëjnë me simbolet dhe ceremonialin zyrtar, organizimin dhe funksionimin e Këshillit të Ministrave, shfuqizimin e akteve të Këshillit të Ministrave, kriteret kushtetuese të përdorimit nga Këshilli i Ministrave i akteve normative, ndarjen dhe balancën e pushteteve, buxhetin e shtetit, interesin publik, mbrojtjen  e pronës private, privatësisë dhe moscenimit të banesës, paraqitjen në parlament të programit politik të qeverisë, autonominë e qeverisjes vendore, lëvizjen e lirë të qytetarëve dhe gjobitjen e tyre, të drejtën e opozitës për komisione hetimore parlamentare, kompetencat e njësive të qeverive vendore, të drejtën e informimit, komisionet e kontrollit parlamentar? A mund të flasë për ligje, të dashur qytetarë, një njeri, i cili në një paranojë të papërmbajtur shpall publikisht ditën e parë të ardhjes së tij në pushtet se nuk do të zbatojmë ligjet e Berishës? Bëri zëvendësimin e shtetit ligjor me shtetin policor njëlloj siç veproi me Kushtetutën. Me miratimin e dhjetëra vendimeve ai ka rrëzuar sistemin ligjor të vendit. Me vendime të qeverisë, apo vetëm të Kryeministrit, madje edhe të ministrave, janë dhunuar ligji i organizimit dhe funksionimit të Këshillit të Ministrave, ligji i buxhetit të shtetit, ligji për nëpunësin civil, për organizimin e qeverisjes vendore, ligji për shërbimin e jashtëm, ligji për planifikimin e territorit, ligjet për pronën, shpronësimet, legalizimet, ligji për statistikat zyrtare, Kodi i Punës, Kodi i Procedurës Administrative, Kodi Rrugor, Kodi i Procedurës Tatimore, ligji i ILDKP-së, ligji për agjencinë e luftës kundër pastrimit të parave, ligji për Policinë e Shtetit, ligji për inspektimin e ndërtimit, ligji për avokaturën e shtetit, ligji për komisionin e prokurimeve publike. Të gjitha këto janë bërë vetëm në tre muaj. 

Të gjitha këto ligje janë dhunuar një e nga një nga  njeriu që sot na citoi për herë të parë në 150 ditë ligjin me të cilin ndalon përdorimin e furgonëve për transportin interurban, ndërsa tani bën luftë me 20 mijë familje për t’ua prerë edhe kafshatën e gojës. Nuk është vetëm kjo. Në këto 150 ditë ju keni thyer një rekord. Keni vendosur një standard të paimagjinueshëm. Kryekreu juaj ka shpallur të pavlefshme vendimet e gjykatave. Në botën  e lirë dhe në gjithë historinë e botës vendimet e gjykatave shpallen të pavlefshme nga gjykatat eprore, po kurrë ndonjëherë nga një ekzekutiv. Mbi këtë bazë, janë dhunuar vendimet e Gjykatës Kushtetuese, nr.29 i vitit 2006, nr.24 i vitit 2006, nr. 9 i vitit 2007, nr.2 i vitit 2013, nr.28 i vitit 2002, nr.18 i vitit 2003, nr.20 i vitit 2007, nr.22 i vitit 2010, të cilat kanë të bëjnë me kontrollin e territorit, nëpunësin civil, vendimmarrjen e Këshillit Kombëtar të Territorit, aktet normative të Këshillit të Ministrave, nivelin e borxhit, paraqitjen e programit politik, komisionet hetimore etj. Përsëri, si në asnjë vend të lirë, në kundërshtim flagrant me dokumentin e Kopenhagenit, qeveria Rama-Meta, bazuar në konceptin antishtet të vendimeve të pavlefshme të gjykatave, nuk zbaton vendimet e gjykatave që hedhin poshtë vendimet e qeverisë, siç është rasti i sigurisë për mosprishjen e banesave, i vendimeve të kundërligjshme për anëtarët e Këshillit të Statistikave, emërimit të drejtorit të Institutit të Statistikave, masën e sigurisë për kompleksin “Jon” etj. Pra, këto janë qëndrimet e kësaj maxhorance në 150-ditëshin e saj, që po e çon vendin drejt një pasigurie totale dhe një destabilizimi të sigurt. Çdo maxhorancë kur vjen në pushtet ka meritën, mundësinë që atë energji pozitive që ka me vete nga qytetarët, atë energji besimi, energji shprese ta përdorë për të trysnuar krimin  dhe tentakulat e tij. 

Çfarë po ndodh? Po ndodh e kundërta. Ju po riktheni me shpejtësi vitet 2003 e 2004. Ju po riktheni me shpejtësi bandat, të cilat ju sundojnë, sundojnë biznesin. Prapa çdo akti të këtyre bandave ju doli mu në zemrën e kryekreut banda e partisë. S’ka shqiptar që nuk e ka marrë vesh se i penduari i parë ishte bashkëpunëtor në vrasje. Iu refuzua padia për shtatë ditë me radhë dhe nuk iu dha mbrojtje. Përkundrazi, ai u la në mëshirën e fatit për t’u ekzekutuar, sepse gjithçka ishte midis partisë, midis Karkinit të partisë, sponsor kryesor i ministrit, dikush thotë se ka edhe lidhje me të, kush i merr vesh ato punë, midis Gjikës së bashkisë, Dervishit të qeverisë. Të gjitha këto janë në këtë relacion. Një dekonspirim i përditshëm dhe prishje nga miqtë e tyre në polici i të dhënave. Dhe bëjnë gjithçka për të rrënuar kapacitetin e prokurorisë për hetime. 

Ilir Meta – Ju lutem! Dua t’ju kujtoj se kanë kaluar 30 minuta.

Sali Berisha –  Tani unë po flas në emër të grupit, dhe kur flet në emër të grupit nuk ka afat.

Ilir Meta – Dua t’ju kujtoj se do të flisni përsëri për çështjen tjetër të rendit të ditës.

Sali Berisha – Zoti bashkëkryetar! E gjithë kjo që ndodh me këtë bandë ka një gjë të kobshme. Dhe Sinani, Xhakoni a çfarë quhet ky tjetri, apo ata të tjerët, janë ushtarë, zotëri. Absolutisht, janë vetëm ushtarë. Ky është tekniku i vrasjeve, ai tjetri është shegerti i tij, kurse bosët e tyre janë midis jush. Bosët e tyre janë me imunitet. Po, prandaj po i fshihni me të gjitha mjetet. Prandaj po dekonspironi hetimin dhe po nxirrni çdo të dhënë. 

(Diskutime pa mikrofon)

Kush? Kush po i nxjerr? A e dini ju se në grupin e hetuesve ka hetues e punonjës që kanë epitetin e tyre? Absolutisht po! Sepse ka qenë numërues i parë, sepse ka qenë numërues i dytë. Dhe citohen nga ata, si “ky” e “ai”, dhe unë nuk mund të dëmtoj hetimin. A e dini ju ç’po ndodh aty, apo jo? Kjo po ndodh. Ky është 151-ditori. Cila është zgjidhja? Zgjidhja është se ne kemi 34 vrasje. Unë ftoj deputetët e Partisë Socialiste që janë në Komisionin e Sigurisë ta analizojnë këtë gjë, të mos e bëjmë ne. Le t’i marrin komunikatat e vetë ministrisë, në të cilat është firmosur për 51 vrasje. Turp! Turp i madh! Nuk fshihet krimi. Nuk fshihen 51 të vrarët. Urdhëro, e bëjmë debat televiziv. E bëjmë debat në komision. 51 të vrarë. Ja ku e kam.

Kam edhe një mesazh tjetër. “Zoti Berisha, një padrejtësi po bëhet në një fshat të Vlorës që quhet Punavi. Një familjeje, familjes Todi Bido i kanë vënë tritol. Dhe policia raporton se ka qenë shpërthim i një bombole gazi. Ju lutem, ndërhyni, sepse kjo është një situatë shumë e rëndë.” 

(Ndërhyrje pa mikrofon.)

Unë nuk e marr të mirëfilltë këtë, jo, edhe po të doni ju. Unë burimin e njëanshëm nuk e marr kurrë të mirëfilltë. Por çfarë e bën të vërtetë këtë? 
(Diskutime pa mikrofon.)

Përderisa policia nuk ka dhënë variantin publikisht e vet, pse shpërtheu bombola e gazit? Pse policia  e fsheh? Unë nuk kam tendencë të mos besoj policinë. Jo, unë kam tendencë ta besoj atë, por policia fsheh komunikatën, siç fshehu tritolin në makinën e policisë, siç fshehu aksidentin në Radë, ku u shkatërrua makina. Nuk bëhet në këtë mënyrë. Nuk ecet në këtë mënyrë. Këtu u fol për një aksident tragjik. Më i tmerrshmi. Nuk mund të them se fajin e pati ky ose ai, unë nuk hyj në këto gjëra, por një gjë më bëri përshtypje, t’ju them të vërtetën, ngushëllimi i munguar i qeverisë. Mund të bëhej një vendim qeverie për t’ua lehtësuar dhimbjen, siç është tradita, si është bërë zakonisht dhe të njoftohej që u morën përsipër këto gjëra. Nuk mund të them se ishte një vepër qeveritare. 

(Ndërhyrje pa mikrofon.)

Sigurisht që bëtë telegram, por jo vendim për t’ua marrë përsipër shpenzimet. E vetmja gjë që mund të bëjë qeveria në këtë rast është të kujdeset për të plagosurit dhe të lehtësojë familjet. Asnjë nga këto nuk u bë. Jeni të shkëputur totalisht dhe pastaj thoni se ju pengoj unë!Ju erdhët në 150 ditë me bilancin e rrokullisjes së madhe, ndaj edhe unë i ftoj qytetarët shqiptarë ta shndërrojnë 20 shkurtin në ditën e protestës më të fuqishme që ka njohur Tirana. Të ngrihemi, në radhë të parë, për mashtrimet që na janë bërë, se ne jemi një popull i lirë e njerëzit e lirë nuk pranojnë mashtrime. I garantoj ata se çdo premtim mashtrimi do ta shndërrojmë në realitet së bashku, edhe legalizimet, edhe shëndetësinë, edhe TVSH-në. Sigurisht, ju do të thoni: si e pse? Prevalon në hierarkinë e vlerave dinjiteti. Për rivendosjen e dinjitetit të qytetarëve shqiptarë, ne do të marrim nismën për të bërë realitet të gjitha premtimet me të cilat ju i mashtruat ata. Kjo është një betejë, por ne do ta çojmë deri në fund me mbështetjen  e tyre. Ne nuk mund të pranojmë që ata të jenë kokulur dhe si eskimezët ose indianët të mashtrohen me pasqyra. Jo, ata do të jenë shqiptarë krenarë. Ne nuk mund të pranojmë që ju të shkatërroni në mënyrë të papërmbajtur vende pune, të shpunësoni dhe t’i zhysni ata çdo ditë e më shumë në mjerim. Ne jemi të vendosur të bëjmë gjithçka për të ndezur motorët e makinerisë së punësimit të tyre. Ndaj e mbyll duke ftuar çdo qytetar shqiptar, pavarësisht nga dallimet partiake, të gjithë ata që i thonë lirisë, liri; dinjitetit, dinjitet; që ndihen të mashtruar nga kjo aleancë të vijnë e të bashkohen me ne më 20 shkurt në marshimin e madh për dinjitetin tonë, për punësimin, për mirëqenien, kundër varfërisë, për rendin dhe sigurinë.

Faleminderit!

Ilir Meta – Lajmërimi juaj për miting ka vetëm një mangësi: orën.

Fjalën e ka për replikë zoti Manja.

Ulsi Manja – Zoti Berisha, ki durim e më dëgjo dy minuta si malësor, që të të jap një përgjigje.

Përpara se ti të vije këtu, një nga zëdhënësit e tu citoi një shprehje të Mao Ce Dunit: “Bajga është më e mirë se dogma, sepse bajga bëhet pleh e me të rriten bimët”. 

Duke dëgjuar refrenin tënd të mashtrimeve ordinere, bindem se pse Enver Hoxha, me ty dhe ca të tjerë si puna jote, ndërtoi pemën e madhe të mashtrimit për shqiptarët për 45 vjet me radhë. Njëlloj si tani, që me ca të mjerë që ke sjellë këtu në këtë sallë, kërkon të mashtrosh shqiptarët, kur ti dhe familja jote notoni në haram, por, me sa duket, ka ardhur dita t’i lani pak e nga pak.

Së dyti, familja ime janë tre fëmijët e mi, bashkëshortja, të cilën e hoqi regjimi yt nga puna në vitin 2009 dhe që vazhdon të jetë pa punë, dhe vëllezërit e mi, që ti i përmende, për të cilët jam shumë krenar, sepse edhe ata kanë qenë viktima të regjimit tënd për tetë vjet. Por një gjë do të të them, zoti Berisha, një shprehje thotë: “Vdekja ka mijëra mënyra për t’u larguar nga kjo botë” dhe sigurisht edhe për mua si qenie njerëzore do të vijë një ditë dhe do të ketë një rrugë, por do të iki nga kjo botë si njeri, jo si një mashtrues oridiner dhe si një njeri që i ka larë duart me gjakun e shqiptarëve.

Faleminderit! 

Jam krenar që jam dibran!

Ilir Meta – Fjalën e ka zoti Braçe.

Erion Braçe – Zoti Meta, natyrisht që  në këtë sallë janë hedhur vazhdimisht akuza shumë të rënda, por akuza që parlamenti përdoret në favor të njërës apo të tjetrës kompani, është më e rënda. Natyrisht që ka ndodhur në këtë sallë Kuvendi që janë ndryshuar tarifat doganore, tatime e të tjera me radhë për kompani të veçanta, klauzola të veçanta. Ka një muaj që e thotë këtu në sallën e Kuvendit dhe e përmend vazhdimisht që është ndryshuar akciza  e kafes për një kompani të caktuar. E sfidoj tani, ja ku jemi, të dalë këtu dhe të tregojë vendimin e këtij Kuvendi që ka ndryshuar akcizën e kafesë në dhjetor. Ose të rrijë këtu dhe ta provojë akuzën që bën, ose të ikë, një nga të dyja, sepse mund të akuzojë, të shajë, të bëjë çfarë të dojë, por ia kam thënë: kjo nuk quhet opozitë. Një fakt të japë. Ja ku jemi, le ta nxjerrë këtu akcizën e kafes që paska ndryshuar në favor të kompanisë “Lori kafe”, siç thotë zotëria.

 E dyta, unë do të vazhdoj të flas për ligjin në sallën e Kuvendit. Do të përmend ligje e udhëzime me datë, me numër etj. Po jua them dhe ta dëgjojnë gjithë taksixhinjtë e Shqipërisë, ata të taksive 8+1, se ky zotëria, me ligjin e  tij, që përmendi Kryeministri, dhe me këto dy udhëzime të qeverisë së tij, të bërë këtu, i ka kthyer ata të gjithë në të paligjshëm. Ky këtu i ka kthyer në taksixhinj të paligjshëm. Ata janë sot në rrugë të paligjshëm, sepse ka vendosur ai atje. 

E treta që kam dhe që është po aq e rëndësishme, u bë e disata herë që këtu, në sallën e Kuvendit, u dilet në mbrojtje atyre që shkelin ligjin dhe që abuzojnë me ligjin. Një zotëri nga Korça përmendi një kompani të atij zotërisë nga Korça. Po jua them këtu: ka një padi të qartë ndaj atij zotërisë për piratim të programeve. Mos t’i dalë në krah, sepse paligjshmëria, që është shpërndarë anë e kënd Shqipërisë, e merr kurajën pikërisht këtu në këtë sallë. Boll bëri zëdhënien e të gjithë të paligjshmëve të këtij vendi! 

Dhe e fundit që dua të them është se ekonomia, natyrisht edhe në vitin e vështirë, në 2013-ën që na la zotëria, ishte në trend pozitiv, por edhe në vitin 2014 do të jetë në trend pozitiv. Të shajë, të mallkojë, të hidhet, të përplaset, të bëjë çfarë të dojë, ekonomia do të jetë me rritje për vitin 2014.

Ilir Meta – Fjalën e ka kërkuar zëvendëskryeministri, zoti Niko Peleshi.

Niko Peleshi – I nderuar, zoti Kryetar i Kuvendit,

Të nderuar deputetë,

Fjala ime do të ngjajë pak jashtë kontekstit, por, në fakt, ka lidhje me rendin e ditës.

Përpara se të flasë për bujqësinë, si sektor i rëndësishëm, dua të jap vetëm një konsideratë në raport me atë që opozita bën sa herë që qeveria ndërmerr një nismë, me formalizimin e ekonomisë. E tillë është edhe nisma e fundit për furgonët, një biznes,  i cili është i kapur keq nga informaliteti, nga i cili vuajnë, së pari, ata që janë më të rregulltit. Pra, taksitë 8+1 të licencuara. Qeveria nuk po bën as më shumë e as më pak, por po përpiqet të formalizojë një sektor, një biznes, i cili ishte lënë në mes të rrugës, pa futur pastaj një komponent shumë të rëndësishëm që ka të bëjë me sigurinë në rrugë, me mijëra jetë njerëzish të humbura, edhe për shkak se ky sektor, ose ky lloj aktiviteti ishte jashtë kontrollit dhe jashtë vëmendjes.

Dëgjova ish-ministrin e Bujqësisë të flasë për bujqësinë. Në fakt, ne shqiptarët duhet ta pranojmë, të gjithë së bashku, se në 20 vjet kemi dështuar keq me bujqësinë, sepse nuk mund të mburremi dot, as të majtë, as të djathtë, kur ballafaqohemi me vende të tjera, të cilat jo vetëm plotësojnë nevojat e vendit, duke pasur shumë më pak tokë bujqësore se ne, resurse se ne, madje janë shumë më prezente në eksport. Përtej të gjitha fakteve, shifrave e detajeve, që u përmendën nga të dyja krahët, pra edhe nga maxhoranca e sotme, edhe nga maxhoranca e djeshme, një fakt është i pamohueshëm: ne importojmë 7 herë më tepër sesa eksportojmë produkte bujqësore dhe ushqimore. Sado ta mbulojmë ne me shifra e fakte, për qytetarët shqiptarë kjo është evidente. 

Fermeri shqiptar, megjithëse ka tokë, është më i varfri në rajon. Shifrat, arritjet dhe parada e sukseseve tona është boshe. E si mund të mos ishte kështu, kur në 20 vjet ne kemi arritur të vëmë nën ujë vetëm 30% të tokës bujqësore?! Si mund të mos ishte kjo situatë, kur pas 20 vjetësh ne ende kemi një sipërfaqe mesatare të fermës shqiptare 1,2 ose 1,5 hektarë?! Një fragmentarizim ekstrem i tokës, të cilin nuk ia kemi dalë dot të gjithë së bashku ta sfidojmë. Pra, të nxisim kooperimin, të krijojmë fermat e mëdha e ta bëjmë konkurruese ekonominë tonë. Unë fola për 20 vjet, por natyrisht që ju duhet të keni minimumin e përgjegjshmërisë për të marrë faturën tuaj të tetë vjetve të fundit, sepse tetë vjet nuk janë pak. 

Ne e kemi filluar keq me bujqësinë që në vitet e para të 1990-ës, por ju kishit mundësinë që në tetë vjet të bënit shumë më tepër. Ju kishit mundësinë që bujqësia, të paktën, të fillonte të plotësonte nevojat e vendit me produkte të freskëta dhe nuk e bëtë dot. Pra, analiza duhet bërë nga fundi, duhet parë se ku jemi dhe jo se çfarë masash janë ndërmarrë për sa kohë që ato kanë qenë të pamjaftueshme për ta kthyer bujqësinë në një sektor të rëndësishëm, me peshë për ekonominë dhe për të zgjidhur në këtë mënyrë hallin e 50% të shqiptarëve ose më tepër që jetojnë në fshat. Natyrisht që qeveria e sotme do të fokusohet fort te bujqësia dhe ne premtojmë, duke i parë në sy shqiptarët se brenda këtij mandati, jo se ne jemi me shkopin magjik, por sepse bujqësia është sektori i parë dhe para shumë të tjerëve, që i ka të gjitha potencialet që të japë rezultate në një kohë të shkurtër, se nëse ne do të jemi ndonjëherë vend eksportues, do të eksportojmë produkte bujqësore të freskëta e të përpunuara, sepse po nuk arritëm dot të eksportojmë produktet e tokës, për të cilën kemi edhe traditë, madje kemi eksportuar edhe në të kaluarën, nuk mund të eksportojmë asgjë tjetër.

(Ndërhyrje pa mikrofon.)

Dyshoj se nuk e kupton dot, pale pastaj po të mos jesh edhe i vëmendshëm.

Problemi juaj në fushën e bujqësisë, si në çdo fushë tjetër të jetës së vendit, është se ato që ju thoni, i ndan nga ato që ju bëni një hendek i madh dhe dramatik, që vinte kryesisht si pasojë e paaftësisë, e mungesës së vullnetit, e papërgjegjshmërisë, korrupsionit dhe papërgjegjshmërisë e gabimeve të institucioneve nën qeverisjen tuaj, çka e bënte të pamundur shndërrimin në realitet të planeve dhe ideve, për të mos folur pastaj për zbatimin e reformave për të cilat fshati ka shumë nevojë. Kishit 8 vjet  kohë, por nuk arritët të zgjidhnit problemin e pronësisë mbi tokën dhe legalizimet që janë sot e 20 vjet dy nga pengesat më të mëdha që bllokojnë zhvillimin e një ekonomie rurale moderne dhe efikase, për të mos folur pastaj për dimensionin social të këtyre çështjeve dhe kostove jo thjesht ekonomike, por edhe në jetë njerëzish që ato kanë shkaktuar në vite. 


Kishit 8 vjet kohë, por s’bëtë asgjë për të zgjidhur problemin e fragmentarizmit të ekonomive rurale, për të stimuluar bashkëpunimin midis fermerëve, për të ulur kostot e prodhimit, për të rritur produktivitetin,  dhe për ta bërë konkurruese ekonominë bujqësore. Në 8 vjet bëtë shumë pak për t’u krijuar fermerëve shqiptarë akses dhe  financim për të zhvilluar fermat e tyre; në 8 vjet arritët të mbështesni vetëm 42 mijë familje fermere, pra keni braktisur 7 në 8 familje dhe të ardhurat mesatare bruto të një ferme në fshatin shqiptar arrijnë vetëm në 224 dollarë në muaj. 

Mund të flas edhe për një premtim tjetër. U tha edhe më parë se naftën do ta bënit me 400 lekë, por e latë me 1800 lekë. Pavarësisht se 8 vjet janë një kohë e gjatë, mund të mos jenë të mjaftueshme për të adresuar problemet e fshatit dhe të ekonomisë rurale, por, të mos bësh asgjë në dy mandate dhe pastaj të gjesh guximin të flasësh për arritje, këtë mund ta bëni vetëm ju. 

Dështimi juaj s’ka ardhur vetëm si rezultat i paaftësisë dhe papërgjegjshmërisë. Në qasjen tuaj ndaj fshatit jeni udhëhequr nga llogaritë politike dhe elektorale. E keni parë fshatin si hambar votash dhe varfërinë e skamjen si aleatët tuaj elektoralë. Qasja jonë ndaj ekonomisë rurale s’ka asgjë të përbashkët me atë që ju keni bërë në 8 vjet. Zhvillimin e fshatit ne e shohim në funksion të zhvillimit të ekonomisë kombëtare dhe jo në prizmin e interesave elektorale. Ne besojmë se zhvillimi i ekonomisë rurale ka nevojë për mbështetjen e qeverisë dhe për reforma të thella që do të ndihmojnë në shpejtimin e rritjes ekonomike, në uljen e papunësisë dhe varfërisë, por edhe në përmirësimin e nivelit të jetës për familjet shqiptare përmes rritjes së prodhimit bujqësor dhe përballimit të nevojave të tregut të brendshëm. 

Në fakt, pavarësisht situatës së vështirë financiare që trashëguam, pavarësisht se ky është viti më i vështirë financiar për qeverinë e re, në kemi bërë shumë në raport me mundësitë, në buxhetin  e 2014-s. Çdo fermeri që paguan në mënyrë të rregullt iputet bujqësore do t’i rimbursohet TVSH-ja 20% për çdo faturë të paraqitur. Pra, buxheti parashikon TVSH zero për çdo iput bujqësor, duke i ardhur në ndihmë çdo fshatari që jeton dhe punon në fshat. 

Buxheti 2014 parashikon 1,9 miliardë lekë më shumë në bujqësi, krahasuar me vitin zgjedhor 2013. Ky buxhet garanton 700 milionë lekë më shumë në subvencione për fermerët, si edhe 505 milionë lekë më shumë investime në sistemet e ujitjes, kullimit dhe mbrojtjes nga përmbytjet. Është rritur me 70% në vlerë absolute mbështetja direkte për fermerët. Fondet nga  Ipadlake ish-ministri i Bujqësisë nuk i përmendi fare. Janë rreth 8,2 milionë euro që qeverisja e mëparshme i mbajti të bllokuara për 10 muaj, ndërsa ne i zhbllokuam dhe lidhëm 19 kontratat e para brenda muajit tetor 2013. 

Pritet që brenda 2-3 muajve të lidhen kontratat për thirrjen e dytë të këtyre fondeve, thirrje e cila është mbyllur që në fund të muajit qershor 2013. Në mars, pas insistimit tonë pranë delegacionit të BE-së do të hapet edhe një thirrje e tretë për t’u mundësuar fermerëve dhe agro-industrialistëve shqiptarë të thithin plotësisht këtë fond që u mbajt peng, pasi s’kishte mundësi abuzimi sepse menaxhohej nga GTZ-ja gjermane. 

Vetëm në tre muaj janë regjistruar në QKR 423 subjekte tregtare mishi dhe mbi 600 të tjerë operatorë ushqimorë. Kjo tregon së pari formalizimin që po kryhet në këtë sektor dhe garantimin e sigurisë ushqimore, përmes gjurmueshmërisë së produkteve, për të cilën ju nuk folët dhe nuk bëtë asgjë në 8 vjet. Për herë të parë në muajin dhjetor u hartua plani i monitorimit të mbetjeve në fruta-perime dhe nga janari ka filluar edhe zbatimi i tij. Deri në këto momente asnjë kontroll i vetëm nuk ishte kryer mbi cilësinë dhe pastërtinë nga ndotjet me kimikate të fruta-perimeve.  Këto janë vetëm disa nga hapat konkretë që ne kemi marrë dhe do të vazhdojmë t’i çojmë më tej, për të stimuluar zhvillimin rural. Por ka edhe një reformë tjetër, e cila ka impakt të drejtpërdrejtë apo indirekt në zhvillimin e zonave rurale. Kjo është reforma territoriale. 

Krijimi i ekonomive të shkallës, konsolidimi i menaxhimit të infrastrukturave të ujitjes, kontrolli më i mirë i territorit, rritja e kapacitetve menaxhuese dhe zbatuese të projekteve, përdorimi më efikas i asistencës financiare dhe teknike në njësitë e reja territoriale që do të krijohen, por edhe zbutja e hendekut të madh të pabarazisë dhe varfërisë që ekziston mes zonave urbane dhe rurale janë vetëm disa nga përfitimet që kjo reformë do të sjellë për fshatin shqiptar. 


Për fat të keq, pavarësisht se edhe ju vetë ndër vite keni folur për nevojën e kësaj reforme, dhe përfitimet që burojnë prej saj, sot për arsye kryekëput politike dhe të diktuara mbase nga zhvillimet  e brendshme në partinë tuaj, keni zgjedhur të mos bëheni pjesë e kësaj reforme me rëndësi jetike për vendin dhe madje po përpiqeni ta pengoni dhe sabotoni atë. Në gjykimin tim ky është ilustrimi më i mirë i arsyeve se pse ju në 8 vjet keni dështuar të përmirësoni situatën ekonomike dhe sociale të fshatit, sepse e keni të pamundur të ngriheni mbi interesat tuaja të ngushta politike dhe personale dhe të mbështesni çfarëdo iniciative, që nuk shkon në të mirë të interesave tuaja politike, por në të mirë të vendit. Ky ka qenë dështimi juaj më i madh në 8 vjet dhe këtej buroi degradimi i pushtetit tuaj.

Faleminderit!

Ilir Meta – Faleminderit!

Zoti Paloka, për procedurë, urdhëroni! 

Edi Paloka – Zoti Kryetar, 

Unë mendoja se zoti Peleshi foli në emër të grupit të PS-së. Dhe nëse foli në emër të grupit, s’ka pse të flasë edhe zoti Shalsi. Kanë filluar të flasin kryetarët e grupeve dhe s’mund të ketë diskutime të tjera.

Ilir Meta – Ai e kërkoi fjalën më parë. Dhe, së dyti, zoti Berisha, që në fillim kur erdhi, e përmendi disa herë zotin Peleshi.

Eduard Paloka – Replikë 20-minutëshe nuk besoj se ka.

Ilir Meta - Zoti Ruli, urdhëroni!

Genc Ruli – Meqenëse më  ngacmuat ju vetë të bëja replikë, pasi, me atë fjalim aq dru, asnjëherë nuk do të kisha marrë mundimin të replikoja. Distanca nga Tirana të ka ruajtur një çikë, dhe e pashë sot se sa gjuhë të leshtë ke, zotëri! Dhe sa gjuhë pa argumente. 

Së dyti, jeni pothuajse i palezetshëm edhe të mënyra si përdorni argumentin dhe kundër-argumentin, për të nxjerrë veten, se ti erdhe dhe the një tufë dokrrash. Që të kesh qenë kryer i një bashkie si Korça, që të paktën është zona bujqësore më rezultative e Shqipërisë, dhe të mos përmendësh atë që e shihje përditë nga penxherja e uliçkës ku rrije, atë prodhim që është rritur, 30-40 qendra frigoriferike, që janë bërë në çdo fshat atje, kjo nuk shkon. 

 Unë nuk erdha këtu të tregoj suksese numerike të qeverisjes sime, unë thashë disa fenomene të realitetit në fshat, që sot janë të evidentueshme dhe nuk ngeli t’i kontestosh ti këtu. Por, të thuash ti se s’ka eksporte, kur Korçës minimumi 30% e mollës i shkon në eksport; të thuash ti që përfton 30% të ujitjes toka jonë, këtë e ka thënë një eksperti juaj,  por s’do mend, po e mate tokën në kadastrën e tokës me 630 mijë ha, ku zyrtarisht të dalin edhe nga regjistrimet më të fundit jo më shumë se 400 mijë, ai ka bërë një lojë, por atij i falet. Por ta citosh ti këtu atë lojë dhe të thuash se është 30%, ky është një budallallëk tjetër, i bërë pa finesë. 

Së fundi, ti the se bujqësia është shumë e rëndësishme dhe se ju e keni në fokus. Ti përsërite pa pikë turpi atë gënjeshtër që është thënë se janë 70% më të mëdha fondet për grantet. Ta sqarova një herë me shifrën që ke aty, të buxhetit tënd: janë njëlloj sa ç’ishin në 2013-n. Lexoje, sepse merr kurajën të bësh karshillik pa ditur ta bësh, more zotëri!

E fundit. Gënjeshtra më e madhe që thoni për ipadlajkun. Ju po firmosni sot në gati 19 projektet që i lashë unë fituese dhe po them se ajo agjenci që e përmende e vonoi deri tani, dhe shko shih letrat që i kam bërë unë zyrës së delegacionit! Ti nga ato ke nisur 10. Duhet të kishe hapur që në shtator thirrjen e dytë dhe po më thua se ish-minisri s’e përmendi dhe se ju po i jepni xhiro. Çfarë xhirosh po i jep ti, more? Xhiro po i jep vetëm mendjes tënde.

Ilir Meta – Zoti Berisha, për procedurë!

Sali Berisha – Mendoj që ai nuk mund të vijë dhe të trajtojë një temë të mbyllur, aq më tepër kur nuk ka dhënë llogari; nuk u ka thënë zgjedhësve korçarë, as deputetëve të vet, mekanizmin se si u bë zëvendëskryeministër nëpërmjet  pikturave të Vangjush Mios. Kjo do ta rëndojë atë gjithë jetën. Këtë e di e gjithë Korça. Korça ka sy, ka veshë. Më thoshte një mik imi dikur: “Sali, kudo gosipi është problematik, por në Korçë është i vërtetë 100%.”  Po të thanë se je bashkëpërzier me Koçon në pikturat e Mios, është e sigurt se je përzier. Ku janë pikturat? Na e thuaj, ku janë!? Që i thoshte Vollodja në Selanik, dhe ti ia gjeje gjetiu...

Ilir Meta – Fjalën e ka zoti Shalsi, në emër të Grupit Parlamentar të PS-së.

Eduard Shalsi – Një kolegu im po më thoshte, teksa ju zoti Berisha po hynit në sallë: “Më duket se nuk është Saliu.” Më duket se është ai që e imiton. Tani që e shoh nga afër, do t’i them kolegut tim se në fakt keni parë shumë komedianë që imitojnë politikanët, por Sali Berisha është i vetmi politikan që imiton komedianin e tij. Përmendi Churchill-in, që në fakt edhe unë e kam për zemër, e kam lexuar dhe studiuar dhe ai ka një shprehje të bukur që do ta them në origjinal: “If you are going to go in hell keep  going” (“Nëse jeni nisur drejt ferrit, vazhdoni ecni në atë rrugë!”).  Përndryshe, vërtet nuk mund të ketë lidhje, i nderuar koleg, por e kam shumë  të vështirë ta gëlltis faktin që një njeri  me 23 vjet në politikë, gjatë gjithë kësaj kohe në politikë zyrtarisht, tashmë në moshën që duhet të demonstronte maturi, urtësi, vazhdon nxjerr nga goja një fjalor dhe banalite aspak të denja për këtë parlament dhe këtë e bën, sepse nuk ka respekt për këtë parlament; nuk ka respekt as për grupin tuaj parlamentar. Kur u largua nga pushteti me votë, kishte të gjithë mundësinë të reflektonte për  gjithçka që ka bërë, mirë apo keq, sepse edhe ato pak gjëra të mira që ka bërë, me këtë sjellje sot ia harron gjithkush. 

Lexove disa mesazhe. Nëse do ta mbash këtë foltore me mesazhe, po të them se nuk ke lexuar edhe dy mesazhe: një mesazh nga Kukësi dhe një nga Korça.

Ai i Korçës thotë se ke premtuar për vite me radhë, madje edhe në televizion, hidrovorin e fushës së Korçës. Sot, asgjë. 

Mesazhi tjetër që të ka ardhur nga Kukësi thotë : “Tri herë e miratuat tregun e patateve dhe nuk e vutë asnjëherë në funksionim sot e kësaj dite”. Pra, do të mjaftonin disa shembuj që të komunikonit ndryshe me shqiptarët.

 Zonja e nderuar Tabaku  nuk është këtu, por dua t’i  them se nuk isha unë ai që mendoja nëse të dyja marrëveshjet duhet të vinin në parlament ose jo, pra, elementi financiar dhe elementi administrativ i marrëveshjes. Ka një keqkuptim nga ana e kësaj zonje të nderuar, që duhet ta sqarojë me ish-ministrin e Bujqësisë, sepse ai ishte i idesë që këto marrëveshje administrative nuk duhet të kalonin në parlament, por të kalonin vetëm ato financiare. 

Për të mos e zgjatur jemi te marrëveshja e tretë, që ka të bëjë me ullirin. Të  kërkoj ndjesë, zoti Paloka, sepse nuk e kisha parashikuar që do të flisja përsëri, por 40 minutat e kryetarit tënd de facto më bën t’i them një gjë: brenda mandatit tënd e ke deklaruar, e ke pasur në program, e ke të thënë disa herë dhe hera e fundit ka qenë në muajin dhjetor të vitit 2009 se Shqipëria do të ketë 20 milionë rrënjë ullinj. E pra, e kuptoni pse nuk tha asnjë fjalë për ullirin? 20 milionë rrënjë ullinj. Mbi ç’bazë e tha atëherë? Kush mundohet të kërkojë logjikë, nuk ka logjikë. Sot, ndoshta e bëri edhe pa dashje, tha një shifër, 240 milionë euro borxh. Ndërkohë që qeveria ka thënë 700 milionë euro. Pra, sot për herë të parë, i pranoi borxhet. Ndërkohë, harron se për 4 vjet me radhë ai, ish-ministrat në parlament dhe në komisione, mohonin kategorikisht borxhe që u kishin firmave dhe sipërmarrësve të ndryshëm.

Në fakt, ka shumë hipokrizi, teatër dhe lojë politike në gjithë këtë histori dhe do t’i thosha kolegut tim, zotit Shehu, teksa i bërtiste një kolegut tim të nderuar duke i thënë se ç’lidhje kishte diskutimi me ullinjtë, me atë që po diskutojmë, se në qoftë se doni të tregoni integritet, ngrijeni zërin edhe kur flasin njerëzit tuaj, në këtë parlament duhet të vendosim disa rregulla dhe nuk mund ta përdhosim këtë foltore me banalitete dhe vulgaritete. 

Në rast se duam të fitojmë besimin e qytetarëve shqiptarë, ejani të debatojmë cilësisht për probleme shqetësuese. Nuk e di se cili nga ju ndihet mirë teksa kjo foltore përdoret në gjithfarëlloj formash të shëmtuara, unë jo. Besoj se shumë nga ju, edhe ju të opozitës nuk janë këtu për ta degjeneruar dhe degraduar privilegjin që na kanë dhënë qytetarët për t’i përfaqësuar.

Faleminderit!

Ilir Meta – E ka fjalën për replikë zoti Tahiri.

Saimir Tahiri - Nuk dua të bëj debat, për më tepër që unë besoj se niveli i diskutimit të ish-kryeministrit i kapërcen edhe kufijtë etik të parlamentit dhe të parlamentarizmit. Megjithatë, dua t’ju ftoj dhe t’ju sfidoj të vini këtu në këtë foltore dhe të më thoni emrat e 51 të vrarëve. Hajdeni këtu, më thoni emrat! Mos i drejto gishtat andej-këtej! Hajdeni ju që keni numëruar komunikatat. Më numëroni emrat e 51 të vrarëve, përndryshe ikni nga ky parlament si gënjeshtar! E para.

E dyta, faleminderit që lexon komunikatat e Policisë së Shtetit, sepse ne kemi zgjedhur t’i bëjmë transparente ato, t’i nxjerrim edhe në faqen e internetit të Policisë së Shtetit, që të lexohen edhe nga ju!

Për sqarim, ngjarja konkrete, të cilës iu referuat si tritol, që me demek e fsheh policia, është gënjeshtra juaj e radhës. Mund t’i bashkoheni ekipit të ekspertizës të ngritur edhe me prokurorinë, i cili ka vërtetuar se është bombul gazi. Megjithatë, dua t’ju them se  nuk ju shkon të vazhdoni me llumin e baltës që po hidhni ndaj Policisë së Shtetit. Lëreni policinë të bëjë punën dhe mos nxisni kriminalitetin me këto deklarata!

Faleminderit!

Ilir Meta – Për procedurë, zoti Noka.

Flamur Noka – Javën e kaluar, nëse e mbani mend, ju deputetët e Kuvendit dhe të gjithë shqiptarët, kam lexuar këtu listën. Zoti Ministër tha se janë 51 të vrarë. Zoti Ministër, janë 55 të vrarë tani që po flasim.

Ilir Meta – E paska bërë Fahriu.

Flamur Noka – Nuk e  ka bërë Fahriu, e ka bërë e vërteta.

Tani që po flasim një viktimë është në Peshkopi, një viktimë tjetër është në Laç dhe zotëria këtu del e krekoset! Nëse ka një ministër, që nuk duhet të hapë gojën dhe duhet të struket, është ky, por efekti i kokainës, që merr ky, e bën të dalë këtu ...

Ilir Meta – Kjo nuk ishte për procedurë.

Fjalën e ka zoti Berisha.

Sali Berisha – Diskutanti që foli në emër të grupit parlamentar faktoi fjalë për fjalë, me boshllëkun e diskursit të tij, ato që unë thashë. Unë dua ta falënderoj zotërinë, që foli në erë dhe nuk hodhi asgjë poshtë nga ato që unë thashë.

Së dyti, dua të falënderoj zotin Peleshi, i cili e nxori veten e tij këtu përpara korçarëve, njësoj si kryetari i tij në plazhet publike. 

Si mund të flisni për prodhimin e mollëve në Korçë, që është rritur mbi 13 herë; si mund të flisni për kapacitetet ftohëse të mollës, që janë rritur me dhjetëra herë?  Ju folët si nga ana e pasme e Hënës, folët për një Shqipëri, që nuk ekziston askund, por vetëm në mendjen e sëmurë të Edi Ramës. 

Si mund të flisni për Korçën, kur kanë mbetur vetëm dy rrugë të paasfaltuara  në dy komunat më të largëta, njëra e Lekajt dhe tjetra që të con drejt Shtyllës? Si mund të flisni për Korçën, ku vetëm për thellimin e lumit Devoll janë investuar 1 milion dollarë, janë ndërtuar shkolla, ujësjellës, impiante të përpunimit të ujërave të zeza?

Zotëri, ti mund të flasësh, sepse Korça nuk është në mendjen tënde, por në mendjen e Edvin Ramës. Prandaj ju them se nuk flitet në këtë mënyrë. 

Vijmë te miku i bandave. Komunikatat e policisë e kam shumë të vështirë  t’i vë në diskutim, por kur policia nuk jep komunikatë, do të thotë se ajo i fsheh. Dhe unë jam kundër kësaj.  

(U drejtohet deputetëve të maxhorancës.) Kjo ka ndodhur dje. Komunikata duhet të dilte dje në darkë. 

Ndalemi pak tek të vrarët. Unë marr statistika, nuk i përpunoj ato. Është bërë e domosdoshme që përpara medieve në Komisionin e Sigurisë të paraqiten një për një, me emër dhe me mbiemër, të vrarët. Në qoftë se ata janë 34, siç thoni ju, forca ime politike dhe unë kërkojmë ndjesë publike, por, në qoftë se ata janë më shumë, ju shkelni mbi kufomat e tyre dhe nuk ka gjë më të shëmtuar dhe akt më makabër se ky.

Faleminderit!

(Drejtimin e seancës e rimerr nënkryetari i Kuvendit, zoti Vangjel Dule.)

Vangjel Dule – Faleminderit, zoti Berisha!

Zoti Peleshi, urdhëroni!

Niko Peleshi – Para 10 vjetësh ju keni thënë një fjalë, që është mjaft e vërtetë dhe ne e kujtojmë në çdo fushatë elektorale: “Nëse nuk të do Korça, nuk të do e gjithë Shqipëria”. Kjo është e vërteta më e madhe që keni thënë dhe këtë e provuat më 23 qershor, e provuat edhe më 3 nëntor. Pra, ju keni certifikuar atë që keni thënë para 10 vjetësh për qytetin e Korçës.

E dyta, folët për mendje të sëmura. Në fakt, mendja më e sëmurë do të ishte ajo që harron kaq shpejt mësimin e 23 qershorit. Të harrosh mesazhin e 23 qershorit, të harrosh se pse qytetarët ju votuan aq masivisht kundër dhe të vizatosh këtu një Shqipëri, që nuk ekziston, një Shqipëri virtuale të arritjeve dhe të sukseseve të mëdha, këto nuk mund t’i besojë askush. Qytetarët i prekin çdo ditë pasojat e qeverisjes suaj.

Për sa i përket bujqësisë dhe Korçës, unë nuk fola vetëm për Korçën dhe nuk thashë se iniciativa e fermerëve në këto vite ka munguar, por thashë të kundërtën. Thashë se fermerët kanë qenë vetëm dhe iniciativa e tyre në investimin e kursimeve të tyre, për të zhvilluar ekonominë bujqësore ka qenë e pa përkrahur.

Si fermerët e Korçës, ashtu edhe fermerët e shumë zonave të tjera të Myzeqesë apo të zonave të tjera të Shqipërisë, në këta vite, kanë punuar dhe i janë kthyer punës gjithmonë e më tepër. Prodhimi i mollëve sa vjen dhe rritet, siç e përmendët  ju dhe ish-ministri i Bujqësisë, por mos harroni se një pjesë e mirë e atij prodhimi hidhej në lumë, sepse ju nuk arritët dot as të mbronit doganat nga kontrabanda e mollëve që vinte nga vendet fqinje.

Pra, kjo ishte qeverisja juaj, kjo ishte lënia vetëm e fermerit shqiptar, që tani nuk do t’i mungojë më asgjë, sepse ne kemi një vizion të qartë për bujqësinë. Bujqësia është sektori i parë që ne premtuam dhe do ta kthejmë në një sektor të rëndësishëm për ekonominë shqiptare, madje të orientuar fuqimisht nga eksporti dhe jo vetëm nga plotësimi i nevojave të vendit. 

Edhe një gjë tjetër: mos mendoni zoti Berisha, se është  vështirë që t’ju kthesh juve një batutë, por unë dy-tri herë që më keni përmendur emrin, që nuk ju takon fare në fakt, sepse kam qenë jashtëzakonisht korrekt në pozicione të tjera me ju, kur ju keni qenë kryeministër, nuk kam dashur të bie në ftesën tuaj për të notuar në batak, në batak akuzash, kundërakuzash, batutash, sepse kjo nuk është as kultura ime, as mënyra se si unë e mendoj të bërit politikë dhe as nuk do të preferoja që ta konsumoja kohën televizive të qytetarëve me batuta e shkëmbime personale me ju. 

Keni përmendur punën e pikturave. E kam përmendur, e kam denoncuar unë në fakt atë vjedhje, para dy-tre vjetësh, prokuroria po punon dhe nuk i ka gjendur ende, është  e vërtetë, por meqenëse ju se çfarë thatë nëpër dhëmbë, e di unë kush i ka marrë, se më ka thënë nga Korça, Selaniku, atëherë ftoni prokurorinë që atë që dini, t’ua thoni atyre që të gjejnë pikturat, kushdo t’i ketë marrë. 

Edhe njëherë  e theksoj se nuk ju takon juve, personalisht, të vendoseni në këtë pozicion, sepse atje ku unë kam qenë, ju kam hapur derën katër herë, dhe asnjëherë nuk ju kam trajtuar si një kundërshtar politik, por ju kam respektuar  për institucionin që keni përfaqësuar. Sot ju bëni zgjedhjen tuaj. Unë nuk i përgjigjem ftesës për të notuar në një batak me ju.

Faleminderit!

Vangjel Dule -  Faleminderit, zoti Peleshi! Zoti Noka, për procedurë. 

Flamur Noka – Tani kemi gjithë këto kohë që shqetësohemi dhe shohim pse është bërë kryeministria klinikë psikiatrike me psikanalizë, sepse kryeministri tjerr lesh dhe vartësi i tij, zoti Peleshi  i ngatërron dhe pambukun kur e tjerr. 

(Ndërhyrje pa mikrofon)

Erion Braçe - Në bazë të nenit 49 të rregullores së Kuvendit, që përcakton qartë se cilat janë çështjet e procedurës, është e tepërt t’jua citoj këtë nen, sepse është fare e qartë se çështje procedure janë: kërkesat që kanë të bëjnë me zbatimin e rregullores, kërkesat që përmbajnë propozime të ndryshme ose plotësime në rendin e ditës të miratuar, kërkesa për ndërhyrje ose shtyrjen e seancës plenare ose diskutimin, si dhe kërkesat që kanë të bëjnë me mënyrën e marrjes së vendimeve ose kryerjes së votimeve. Këto janë çështjet e procedurës.

E dyta, që është akoma më e rëndësishme në këtë rregullore, ndalohen sulmet personale, zoti Dule. Sapo ndodhi një sulm personal, madje në mënyrën më banale të mundshme, ofenduese. E ka të përcaktuar këtu në rregullore se çfarë ndodh me sulmet. 

Por më e rënda, zoti Dule, është se këtu vazhdimisht sillen fakte të rreme dhe ky është problemi më i madh. Sapo e dëgjuat se paska ndodhur një vrasje në Laç. Nuk është vrasje, ka ndodhur një aksident. Një grua me makinë ka shtypur një njeri dhe media, jo unë, raporton se është ish-drejtorja e arsimit të Laçit. Kështu thotë media. Tani do të vazhdojmë të gënjejmë njerëzit? 

 Dy gjera do të vazhdoj t’i përsëris edhe një herë tjetër. Bëra një kërkesë këtu mes sallës, për të verifikuar një akuzë shpifëse, shumë të rëndë, të përdorimit të parlamentit, për të ulur normat dhe tarifat doganore për kompani të caktuara. Këtu është zotëria, të ngrihet dhe ta provojë. Ta provojë që Komisioni i Ekonomisë ka sjellë këtu, në Kuvendin e Shqipërisë ndryshimin e akcizës së kafes për një kompani të caktuar. Ta provojë këtu, nëse është burrë dhe i qëndron fjalës. Kaq është, e thjeshtë. Ai dhe të gjithë këta të tjerët. 

E fundit që kam, zoti Dule, duhet të marrë fund kjo historia e mbrojtjes së krimit në sallën e parlamentit. Po ju them edhe një herë tjetër: çdo lloj horri që ka dalë sot në rrugë, për të sfiduar ligjin, e ka frymëzimin këtu, nga paligjshmëria që është thjesht pirateri deri te vrasjet. Jepini fund përdorimit të sallës së Kuvendit për të mbrojtur  paligjshmërinë dhe krimin e organizuar në këtë vend!

 Faleminderit!

Vangjel Dule – Faleminderit zoti Braçe! 

Dakord, zoti Noka për replikë. 

Flamur Noka - Nuk kam ndërmend të flas për çështje burrërie me Erionin, se nuk ja vlen, por do t’i them sot: bravo Erion se i paske larë sytë dhe duart me sarinë!

Vangjel Dule - Zotërinj te nderuar, dëshiroj të theksoj edhe njëherë, është e rëndësishme të ndërgjegjësohemi se rregulloren e kemi votuar të gjithë bashkërisht. Ajo që nuk po ndodh është se nuk po dëshmojmë vetëdije parlamentare dhe jemi duke prishur debatin politik. Është për t’u vlerësuar predispozicioni për dialog politik. Po konstatoj me keqardhje se rregullorja e parlamentit parashikon edhe shumë procedura të tjera parlamentare, të cilat askush nuk po kërkon që të zbatohen dhe t’i përdori ato. Kjo minon përmbajtjen e diskutimit të marrëveshjeve dhe të projektligjeve, e cila është një pjesë thelbësore e aktivitetit parlamentar. 

Këtu po e mbyllim diskutimin në parim edhe të këtij projektligji, për të kaluar në çështjen tjetër të rendit të ditës, që është: projektligji për ratifikimin e marrëveshjes ndryshuese të marrëveshjes së huas dhe projektin ndërmjet Republikës së Shqipërisë, të përfaqësuar nga Ministria e Financave dhe Operatori i Sistemit të Transmetimit, sh.a, si agjencia  e zbatimit të projektit,  dhe KfW Frankfurt am Main, për financimin e projektit “Linja e transmetimit 400kV Shqipëri – Kosovë (Tiranë – Prishtinë)” Ky projektligj është depozituar në Kuvend në datën 31 janar 2014. Është shqyrtuar dhe miratuar me procedurë  të përshpejtuar. 

Ministria inicuese? Nuk ka. 

Pyetje?  Nuk ka. 

Atëherë fillojmë diskutimin. 

Komisioni përgjegjës?

Erion Braçe – Zoti Dule, Komisioni i Ekonomisë dhe Financave e shqyrtoi këtë marrëveshje. Relacioni i tij u është paraqitur të gjithë deputetëve. Dua të theksoj vetëm faktin pse kjo marrëveshje vjen këtu. Marrëveshja ka ardhur në parlament si marrëveshje ndryshuese  e marrëveshjes bazë, për shkak se është vonuar aq shumë në kohë zbatimi i saj, saqë në muajin qershor të vitit 2013 ka dalë jashtë afateve të disbursimit, të fondit të akorduar prej kësaj marrëveshjeje. Kjo është arsyeja pse ka ardhur në Kuvendin e Republikës së Shqipërisë. 

Faleminderit!

Vangjel Dule – Faleminderit, zoti Braçe! 

Komisioni për Çështjen Ligjore, Administratën Publike dhe të Drejtat e Njeriut?

Përfaqësuesi i komisionit shprehet dakord.

Komisioni për Politikën e Jashtme?

 Përfaqësuesi i komisionit shprehet dakord.

Komisioni për Veprimtarinë Prodhuese Tregtinë dhe Mjedisin?

Përfaqësuesi i komisionit shprehet dakord.

Komisioni për Integrimin Europian? 

Përfaqësuesi i komisionit shprehet dakord.

Atëherë, të nderuar deputetë, kalojmë në diskutime. 

Fjalën e ka zoti Genc Pollo.

Genc Pollo – Faleminderit, zoti drejtues i seancës! 

Nuk e di pse radha më vjen kur shikoj shumicën e kolegëve pak të dremitur, në një kohë që të përgjumur shikoj të gjithë anëtarët e qeverisë. Kryetari i saj dhe i Kuvendit mund të jenë duke bërë sjesta, por çështja që po shqyrtojmë është shumë e rëndësishme për vëmendjen tuaj.

Atëherë do të kujtoja dy ligje të një jave më parë dhe të tri orëve më parë. Ligji për titujt e pronësisë, të cilin një vit më parë opozita e Partisë Socialiste e quajti të papranueshëm, e quajti të refuzueshëm, e quajti tipik të qeverisë së Rrënimit dhe nuk e votoi pro. Para dy javësh sollën thjesht një amendim për ta shtyrë dhe tre vjet, qeveria e Rilindjes versus qeverisë së Rrënimit. Ndërkohë që çështja e pronësisë së tokës ka qenë një tematikë e madhe, as edhe një ndryshim, pohimi i një ligji që u kundërshtua dhe pohim i gjerave mbi të cilat kishin pështyrë. Dy orë përpara, mbas ndërhyrjes së kolegut nga opozita, ministri përfaqësues i qeverisë në parlament konfirmoi që edhe strategjia e bujqësisë, përfshirë strategjinë e ullirit, përfshirë edhe trajtimin e mizës së ullirit, nuk ndryshonte asnjë pikë dhe asnjë presje nga ajo e miratuar katër vite më parë, nga ajo  i asaj që e quajtët qeveria e Rrënimit, e përsëritur nga ajo që pretendoni se është qeveria e Rilindjes. 

Dhe sot le të vijmë te ligji në fjalë, te marrëveshja për të miratuar kredinë për interkonjeksionin, pra, për linjën e tensionit të lartë midis Tiranës dhe Prishtinës, midis Shqipërisë dhe Kosovës. Është një rast i veçantë për të mësuar se si bëhet apo si nuk bëhet politikë, apo si merret dhe si nuk merret përgjegjësi në debatin publik. Është një marrëveshje që ju e keni denoncuar në momentin që u bë tenderi i parë dhe u anulua, sepse në mënyrë të padrejtë, jo duke iu mbështetur në kriteret financiare, por duke mbivlerësuar kriteret teknike, do të fitonte një kompani, e cila do t’i kushtonte taksapaguesit shqiptar. Është një kredi, nuk është grant, zonja e zotërinj, 36  milionë, ndërkohë që oferta e dytë e skualifikuar ishte 29 milionë. Diferenca është 7 milionë dhe janë euro. Atëherë qeveria vendosi ta anulonte. 

Përfaqësuesit e Partisë Socialiste, deri te kryetari i saj Edi Rama, e kritikuan furishëm, e quajtën akt abuziv, dikush e quajti edhe akt korruptiv. Pati një zhurmë të madhe edhe në media, dhe disa zyrtarë e kuptuan se këto kompani me këto vëllime financiare, nuk e kanë të vështirë të influencojnë. Më vonë, 9 muaj më vonë, u bë tenderi i dytë, u përsërit procedura dhe u kontraktua me tregues teknikë të ngjashëm një kompani, e cila do t’i kushtojë taksapaguesit shqiptar në vite 7 milionë euro më pak. Dhe u mbyll në qeverinë e shkuar. 

Sot, qeveria e Rilindjes, që atë qeveri e ka quajtur të Rrënimit, sjell mot a mot, pikë për pikë dhe presje për presje, të njëjtën marrëveshje kredie për ta ratifikuar. Në qoftë se ka moment dhe rast që dikush të kërkojë ndjesë, dikush që ka ndërgjegje se çfarë është fjala e pavërtetë kur e ke thënë edhe duke e ditur, ky do të ishte rasti për përfaqësuesin e qeverisë, i cili nuk është në sallë dhe nuk foli. Por për ne është rasti për të parë se çfarë kemi thënë e çfarë bëjmë, sepse faktet janë këto që janë dhe janë të shkruara në letër. Dhe kësaj radhe për ironi të fatit, me firmën e Kryeministrit, zoti Rama, i cili foli në këtë sallë, mori fjalën, mua dikush nga salla më kritikoi se po flisja jashtë rendit të ditës, pra mori fjalën në pikën e dytë të rendit të ditës, që ishte një marrëveshje bujqësore dhe foli për rrugët e aksidentet, dhe gjithë kohës nuk tha asnjë fjalë për bujqësinë.  Meqë është Kryeministër, merr fjalën sa herë të dojë sipas Rregullores, ndoshta mund të dalë dhe nga rendi i ditës, atij i lejohet, të tjerët i qortoni. 

Megjithatë, le të ndalemi në ato çështje, sepse kam përshtypjen që për dy aksidentet shumë të rënda tragjike askush nuk tha që janë përgjegjësi, aq më pak nuk tha që janë faj i Kryeministrit, i ministrit të Brendshëm apo i ministrit të Transporteve. Por është koha për të kujtuar se çfarë kanë bërë zotërinjtë 8 vjet me radhë, kur sa herë që kishte një problem në rrugë, sa herë që kishte një aksident apo humbje jete, direkt akuzonin qeverinë, gjë që opozita e sotme nuk e bën. Këtë e bënte ministri i Brendshëm, 7 vjet përpara, për dikë janë kohë e gjatë, kur ishte një djalosh i ri dhe sekretar i fondacionit “Qemal Stafa”. Ka qenë ajo uvertura e kësaj lloj retorike rasti kur ndodhi fatkeqësia e të nderuarit Gramoz Pashko, i cili u kujtua në datëlindjen e tij disa ditë më pare, që humbi jetën me të birin dhe me personelin e helikopterit e atë  mjekësor. Zotëria doli dhe tha se fajin e ka garda, sepse certifikata teknike nuk ishte e vulosur me vulë, por me monedhë 50-qindarkëshe. Kjo do të ishte absolutisht qesharake në çdo rast, por, në kontekstin në të cilin u tha, ishte absolutisht makabër. Kjo linjë ka vazhduar duke kritikuar pa vend, duke fajësuar pa kuptim, duke e rënduar pa të drejtë këdo që përpiqej, ndoshta dhe me gabime, por me ndershmëri, për të rregulluar disa punë, për të ndërtuar disa rrugë dhe për të ndërtuar një standard jetese dhe sigurie më të mirë për shqiptarët. 

Zoti Kryeministër nuk foli me këto terma, por tha që rrugët i kemi bërë të shtrembra, i kemi bërë të këqija. Kjo është një gënjeshtër që gjithkush mund ta provojë, në qoftë se del nga Tirana dhe shëtit në Shqipëri. Natyrisht që ka shumë nevojë për përmirësime, ka nevojë që edhe shoferët të sillen në mënyrë të përgjegjshme, ka nevojë për sinjalistikë dhe investime të tjera, por ajo që është e nevojshme është që të jemi dhe  koherentë. Në qoftë se propozohet këtu që dënimi minimal për shoferin e kapur në  shkelje të shkojë nga 5 ditë në 10 ditë, do të ishte e ndershme t’ju kujtoja se  jo ma larg se 2 vjet më parë në këtë sallë kërkesën për ta penalizuar me burg atë vepër penale të shoferit të papërgjegjshëm, opozita e asaj kohe e ka penguar për 12 muaj nëpërmjet mosushtrimit  të Kodit Penal  aso kohe, që miratohej me 3/5-at. E keni penguar pa asnjë arsye, nuk mbaj mend se me çfarë e keni lidhur, ose me qarkun e Fierit, ose me ndonjë gjë tjetër, por e keni kundërshtuar dhe sot dilni sikur keni shpikur rrotën, dhe nga 5 ditë dënimin minimal do ta çoni në 10 ditë, a thua se kjo është formula e vetme magjike që do të ulë aksidentet në rrugët tona. 

Zoti Kryeministër javën e kaluar tha diçka që më ngeli në mendje: opozita është pa kauzë. Natyrisht një parti që ka qenë në pushtet 8 vjet dhe del në opozitë do kohën e vet jo vetëm në Shqipëri, por kudo, për të ndërtuar një kauzë, një profil, një platformë për të dalë në zgjedhjet e ardhshme, të përballet me elektoratin dhe të dalë përballë kundërshtarit. Por ju po e bëni atë më të lehtë me gjërat që po ndodhin në mënyrë më të përshpejtuar se ç’duhet, një kauzë urgjente të opozitës. Përtej asaj të ndërtimit, të platformës dhe profilit po bëhet përpjekja për të ndalur veprimin regresiv, destruktiv të një qeverie që nuk kupton se çfarë është ligjshmëria, që nuk do të dijë se çfarë është ligjshmëria dhe nuk do të respektojë, sado t’i thonë miq e kundërshtarë, që kjo nuk është rruga, deri në nivele qesharake. “Dy heroinat e mia”, tha zoti Rama. Dy heroinat e tij në shtetin shqiptar, cilat janë? Janë drejtoresha e Tatimeve dhe ajo e Doganave. Edi Rama është krejt i lirë të ndiejë afeksion për zyrtarët e lartë, të cilët i ka emëruar dhe nuk e qortojmë për këtë, por më ka bërë përshtypje se njëra prej tyre, në një mesazh në fasadën e Kryeministrisë, i tha: “Je Kryeministri më seksi që nga Rilindja.”, domethënë që nga periudha e Ismail Qemalit. Dhe ajo ka të drejtën e vet të ndiejë afeksione të tilla për një zotëri, aq më tepër për Kryeministrin, por kur e pashë, pyeta veten time: “Në një shtet si Europa, ku ne duhet të integrohemi, këtë e përsërit vazhdimisht Rama dhe mirë bën, drejtori i Përgjithshëm i Tatimeve të Italisë a do t’i bënte një mesazh publik Kryeministrit Leta e t’i thoshte: “Je më seksi që nga koha e kontit Cavour?”. Ose homologu tjetër i Gjermanisë t’i drejtohej kancelares dhe t’i thoshte: “Je më seksi që nga koha e Bismarkut”?” A është shembulli ky për  të qenë një nëpunës serioz i shtetit dhe aq më tepër heroina e Kryeministrit?  Besoj se kjo është e mjaftueshme për të kuptuar se me kë kemi të bëjmë. 

Për t’iu kthyer problemit të serverit, që është jashtëzakonisht serioz. Kur unë kundërshtova dhe thashë që nuk është e njëjta  gjë ta kesh serverin në tatime, ku hyrja është me procedurë dhe lë gjurmë,  u tha se është deaktivizuar. Kjo nuk është e vërtetë, sepse u interesova dhe çdo gjë aty mund të verifikohet, ndërkohë që kur e merr me USB dhe disqe të futur në kuti këpucësh është abuzimi më i madh, sepse askush nuk kontrollon, pasi nuk lë gjurmë askush që merr të dhënat e borxheve, të tatimeve të prapambetura dhe të detyrimeve të tjera, me të cilat mund të shantazhojë ose mund të nxjerrë përfitime vetjake të natyrës abuzive dhe korruptive. 

Dhe paligjshmëria, refreni kryesor i kësaj qeverie, ra dje me vendimin e Gjykatës  Kushtetuese për Nëpunësin Civil. Tani ju keni marrë vendimin për të nxjerrë një projektligj tani me procedurë normale. Përsëri për datën 1 prill doni t’i shtyni efektet, ndërkohë që spastrimet vazhdojnë. 

Solla këtu dy raste nga qarku ku jam zgjedhur. Para një jave të gjithë punëtorët e zjarrfikëseve të Beratit janë shkarkuar në masë dhe janë zëvendësuar. Javën e kaluar fola për ZRPP-në e Kuçovës, ku ishin pushuar dhe zëvendësuar të tërë. Unë pyeta se si do t’u shërbejnë njerëzve, atyre që kanë nevojë për certifikatën e pronësisë në Kuçovë? Tani  them: mjerë ata që banojnë në Berat! A janë të sigurt në qoftë se bie zjarri? A do të jenë në gjendje këta të porsaemëruar, të gjithë përnjëherë, të vijnë me pompa uji  e të japin njëfarë ndihme? Ky është një problem shumë më serioz, zonja dhe zotërinj, se problemet që ju diskutoni këtu.  

Dua të përmend dhe çështjen e mësuesve që, gjithashtu, e ngrita javën tjetër, sepse mbas emërimit me konkurs të diskredituar të titullarëve socialistë, tani është fushata e presionit ndaj çdo drejtori shkolle, që ka qenë emëruar gjatë këtyre 8 vjetëve dhe jo detyrimisht me besim ose me anësi, ose me anëtarësi në Partinë Demokratike, që të japë dorëheqjen, ndryshe do të shkarkohet dhe nuk mund të rrijë si mësues. Një presion i tillë nuk është bërë përpara.  Nuk po them që ka qenë botë perfekte e jona, si pjesa tjetër e botës, por gjëra të tilla nuk  janë dëgjuar dhe të ndodhin dhe kjo vjen direkt nga lart. 

Për të përfunduar te policia, gjithmonë në sfondin e ligjshmërisë. Policinë e keni përdorur për lojërat e fatit, këtë operacion e quajtët  marrëzia e fundit. Rezultoi dështimi i parë, ndërkohë që nuk ishte detyra e saj, e Policisë së Shtetit,  të udhëhiqte.  Ndoshta, kur duhej, mund të ishte në funksion mbështetës. INUK-un inspektoratin e ndërtimit, e përdorët për shembje, kuptohet, se përdora fjalën ndërtim. Mund të ishte në rol mbështetës, por jo në rol prijës.  Dhe kështu vazhdon, në Shupenzë, kjo duket si anekdotë, por është e vërtetë që polici ndoshta pa urdhër nga ministri ose drejtori i përgjithshëm, kishte shkuar në shkollë për të kontrolluar ditarin e mësueses, sepse e tillë është fryma. Kjo është marrja e shpatës, ky është instrumenti juaj, të tjerat nuk funksionojnë, të tjerat kanë të bëjnë me një diçka të huaj për ju që e quajnë shtet ligjor. Do të vijë dita që me polici do të kontrollojnë squfurin, naftën apo laktozën në qumësht. 

Le të kthehemi te çështja e ligjshmërisë, sepse u trajtua pak më përpara. Meqë  na bëhet thirrje, dhe me të drejtë, që të flasim me fakte, kam një shkresë të firmosur nga zoti Artan Didi, drejtori i Përgjithshëm i Policisë, të datës 9 janar 2014, me numër protokolli 198, ku ai, i nxitur nga një prej operatorëve numerikë, ka dy të tillë kryesorë, i dërgon letër tatimeve, doganave, Zyrës së të Drejtave të Autorit, Drejtorisë së Markave dhe Patentave, Autoritetit të Telekomit dhe Autoritetit të Medieve, që nën udhëheqjen e policisë, u kërkon të ndëshkojnë krimet që bëjnë tek televizionet lokale dhe tek kabllorët. “Për dijeni operatorit dhe sipas të dhënave,-thotë, -që ka policia, ka vepra penale”. Vetëm një operatori, jo të gjithë operatorëve, që do të ishte normale në qoftë se për dijeni mund t’i çohet një subjekti privat një shkresë që është absolutisht e qarkulluar mes organeve shtetërore dhe ku ai përmend që ka vepra penale. Nuk besoj që të jenë spastruar të gjithë specialistët nga Drejtoria e Përgjithshme e Policisë për t’i sqaruar zotërisë që një informacion i tillë nuk mund t’i jepet një subjekti privat qoftë viktimë, ose qoftë përfitues. Por ai është i qetë sepse urdhri nuk besoj se vjen nga ai, nuk  besoj se është pasion i tij, është pasion i ministrit,  atij i ishte  dërguar shkresa nga operatori duke i kërkuar që të ndërhyjë dhe natyrisht do të ndërhyjë se ka nevojë për furçe qeveria, ka nevojë dhe ministri të marrë më shumë kohë brenda vathës së qeverisë. 

Të mos harrojmë se bëhet fjalë për atë që quhet ndërhyrje për të bërë një situatë të konkurrencës së pandershme dhe nuk bëhet fjalë për çështje të majtë ose të djathtë. 

Në 8 vjetët e shkuar pronarët e këtyre rrjeteve janë quajtur miq të Ramës dhe drejtuesit të PS-së. Mediat në bashkëpronësi të tyre janë quajtur media të majta

Kjo ka të bëjë me shkelje të ndarjes së detyrave,  sepse Policia e Shtetit është e fundit që mund të involvohet.  Është Zyra e të Drejtave të Autorit, është Autoriteti i Medieve, ndoshta Autoriteti i Telekomit, që mund të ndërhyjnë dhe këtu fillon paligjshmëria. Mund të ketë dhe te kabllorët, mund të ketë dhe të operatorët e mëdhenj që nuk paguajnë tarifa frekuencore ose i zaptojnë ato, apo që përdorin pronat publike dhe nuk derdhin tarifën në kohë e me radhë, por të quash viktimën e fundit si shkelësin më të madh të ligjit, ndërkohë që ata që janë të mëdhenj dhe janë në shkelje, t’i mbrosh me autoritetin policor, kjo është gjëja e fundit që mund të quhet shtet ligjor dhe këtë ne kemi detyrën për ta denoncuar. 

E fundit që do të thosha, nuk ka të bëjë më me çështje konkrete, por me një diferencim moral që zoti Rama deshi të bënte midis vetes dhe qeverisë së partisë së tij, si dhe opozitës. Kemi të bëjmë me rastet e denoncuara të zyrtarëve ose të ish-zyrtarëve dhe procedimin penal të tyre. Ai  tha: “Ne nuk i marrim në mbrojtje, por marrim distancën e duhur. Ju të PD-së i merrni në mbrojtje, i nxirrni nëpër konferenca shtypi”. Unë kam përshtypjen që ka  nevojë për një saktësim të vogël, por të rëndësishëm në këtë pikë, sepse kur u paraqit denoncimi kundër ish-ministrit të Mbrojtjes, u bë me zhurmë nga pasuesja në detyrë me konferenca  shtypi apostafat, që do të kishte qenë e panevojshme,  nga zyra e Kryeministrit, që është një element i tretë që e ekzagjeron të gjithë kontekstin. Natyrisht as unë, as njeri tjetër nuk mund të flasë për përmbajtjen. E para, se nuk e njohim. Dhe, e dyta, se respektojmë tagrin e prokurorisë.  Por ajo që do të thosha është se Kryeministri doli dhe tha në facebook: të ndëshkohet! Më vonë e mohoi dhe tha se e kishte bërë dikush tjetër. Se kush e kishte bërë, nuk e sqaroi, se sot facebook-u dhe twiter-i janë të rëndësishëm, me to mund të shpallet dhe luftë, se mund të gënjehet për të dhe është gjë e madhe sidomos kur del nga goja e Kryeministrit. Dikë tjetër, një polic që tha një fjalë të papërshtatshme për Kryeministrin në facebook dhe që e tërhoqi në njëfarë mënyre, e degdisi në Dibër dhe pastaj e pushoi fare. Kjo është dopio standard dhe akoma nuk ka thënë se si ka ndodhur, që ka dalë dhe fjala në facebook-un e tij që nuk origjinon nga Edi Rama. 

Standardi tjetër është kryetari i bashkisë Vlorë kundrejt atij në Kamëz. Protestat kanë qenë për dy kute dhe dy masa, se njëri akuzohet dhe është i lirë të mbrohet ashtu siç i takon, tjetri akuzohet dhe  burgoset menjëherë, sepse nuk është i partisë në pushtet. Këtë të parin zoti Rama mbasi distancohet, mbasi thotë se është në  duart e prokurorisë, në mes të procesit e përqafon dhe këtë fotografi e shohim në facebook dhe ha drekë me të. Çfarë është kjo? Sinjali për prokurorinë, sinjali për gjykatat, sinjali për distancimin nga krimi i supozuar? Ky është standardi i moralit të PS-së? Ky është njeriu që ka të drejtë të na bëjë neve moral mbi qëndrimet që duhet të mbajmë?

Faleminderit!

Vangjel Dule - Faleminderit!

Do të kisha mirëkuptimin tuaj të sqaroja se ishit kritik në nisje të fjalës suaj për mospraninë e Kryetarit të Kuvendit në seancë. Jemi në një seancë që vazhdon prej 7 orësh dhe me një perspektivë akoma të tre dhe më shumë orëve. Është njerëzisht e mundur për një njeri të qëndrojë duke drejtuar seancën në podium? Kjo besoj se është e pavend.  

Fjalën e ka zoti Koçi

Ervin Koçi - Faleminderit!

Këto ndryshime në marrëveshjen e huas së miratuar për financimin e linjës së transmetimit 400 kilovolt Shqipëri-Kosovë nëpërmjet një huaje prej 42 milionë eurosh vjen si pasojë e vonesave të shfaqura për vite me radhë për zbatimin e projektit, të cilët e kanë bërë të pamundur zbatimin e marrëveshjes së nënshkruar vite më parë, me aprovimin e bankës KfW janë bërë dy ndryshime. 

Së pari është shtyrë afati i fundit i disbursimit të kredisë.

Dhe së dyti, është reduktuar numri i kësteve, duke rritur vlerën e këstit gjashtëmujor, me qëllim që pagesa e këstit të fundit të bëhet në të njëjtën datë të parashikuar në marrëveshjen fillestare. Një linjë e interkonjeksionit me Kosovën do të çlirojë tregun mes Shqipërisë dhe Kosovës, duke e futur Kosovën në rrjetin europian të pavarur nga fqinjët, që bashkë me shitësin e energjisë ka komanduar energjinë për Kosovën dhe Shqipërinë. Me ratifikimin e kësaj marrëveshjeje, fillon rimëkëmbja e sektorit energjetik, një sektor i keqqeverisur për tetë vjet, i rrënuar dhe i zhytur në një zinxhir borxhesh prej 1 miliard dollarësh. Kjo marrëveshje që është penguar për vite më radhë, do të përmirësojë ndjeshëm sigurimin me kosto efikase të furnizimit me energji elektrike të Shqipërisë dhe Kosovës dhe do të kontribuojë në zhvillimin ekonomik të dy vendeve. 

Maxhoranca e djeshme justifikohet se e ka vonuar këtë projekt për vite me radhë për të kursyer 7 milionë euro. Kanë qenë mediat kosovare dhe bankat gjermane që e kanë ngritur shqetësimin për vonesën e këtij projekti, që e bënte tregun energjetik në të dyja vendet të ndërvarej nga shtetet e tjera. Po e marr si të mirëqenë këtë justifikim, që keni kursyer 7 milionë euro, mesatarisht 1 milion euro në vit për kohën e vonuar. Lind pyetja: po dëmi sa ka qenë? Sipas ekspertëve të energjisë, ai shkon në dhjetëra milionë euro, disa herë më shumë se kursimi që premton pushteti i djeshëm. Zvarritët një projekt mbarëshqiptar, me justifikimin për të kursyer shtatë milionë euro. Por do t’ju kujtoja se në drejtimin e qeverisë së ikur, dhatë rimbursim TVSH-je nga Drejtoria e Përgjithshme e Tatimeve për firmat fantazmë, të krijuara dhe të mbyllura brenda dy ditësh, shtatë milionë euro. Nëse me të vërtetë synimi juaj ka qenë ulja e kostos së projekteve mbarëkombëtare, cila ka qenë arsyeja që Rrugën e Kombit e nisët me 400 milionë euro dhe e përfunduat me mbi 1 miliard euro? Sipas KLSH-së, e keni dëmtuar buxhetin e shtetit me 350 milionë euro, 50 herë më shumë sesa pretendohet që janë kursyer nga linja e interkonjeksionit. E sabotuat me ndërgjegje të plotë, duke i lënë Kosovën e Shqipërinë në duart e mafies energjetike. E vonuat projektin edhe për të na futur në konflikt me bankën KFV, me qeverinë gjermane, që ka financuar me terma të butë me dhjetëra projekte në vendin tonë, duke na ndihmuar për ta kaluar sa më lehtë këtë periudhë tranzicioni. 

Duke e konsideruar këtë ndryshim të propozuar thelbësor për vazhdimësinë e një prej projekteve më të rëndësishme të ndërmarra nga dy qeveritë, të Shqipërisë dhe Kosovës, si dhe duke vlerësuar edhe angazhimin e qeverisë për realizimin e projektit brenda afateve të parashikuara në marrëveshje, do t’i sugjeroja qeverisë që të përshpejtojë implementimin e linjës 400 kilovolt, midis Tiranës dhe Shkupit, duke krijuar një rrjet të plotë transmetimi me të gjithë vendet e rajonit, që do të thotë më shumë efikasitet në menaxhimin e energjisë. 


Faleminderit!     


Vangjel Dule - Faleminderit! 


Fjalën e ka zoti Berisha.


Sali Berisha – Në tetë vitet në pushtet, përparësi absolute e qeverisë së qendrës së djathtë dhe e koalicioneve të saj ka qenë interesi kombëtar. E përparësuam mbi çdo interes tjetër. Në këtë kontekst, fillimisht jashtë çdo imagjinate dhe parashikimi, ndërmorëm projektin më të madh në historinë e vendit: Rrugën e Kombit. Po në këtë platformë, i vumë detyrë vetes të ndërtojmë dhe rindërtojmë çdo lidhje infrastrukturore me shqiptarët kudo që jetonin. U ndërtua rruga Qafë Morinë – Qafë Prush, e të tjera, dhe vumë në ndërtim e sipër, për Plavën e Gucinë, rrugën e Vermoshit, vumë në ndërtim e sipër rrugën e Shishtavecit, edhe për komunat, por edhe për Dragashin  dhe zonën përtej. Me një projekt të vendosur do të ndërtonim çdo rrugë ekzistuese që lidhte shqiptarët. Pas rrugëve, pa diskutim përparësia tjetër ishte lidhja energjetike. Në këtë kontekst, ishte qeveria që kryesoja, që i kërkoi qeverisë gjermane të na ndihmonte për të ndërtuar dy linja të tensionit të lartë, së pari, atë me Kosovën dhe, së dyti, atë me Maqedoninë. Meqë jam duke folur këtu, dua t’i shpreh një mirënjohje të thellë Republikës Federale Gjermane, qeverisë dhe kombit gjerman për bujarinë e jashtëzakonshme që kanë dëshmuar këto 23 vjet ndaj Shqipërisë dhe shqiptarëve. 

Ky projekt, që në fillim është iniciativë e qeverisë së PD-së, kërkesë e parashtruar zyrtarisht në takimet bilaterale me palën gjermane, kërkesë e miratuar nga pala gjermane në shkurt të viti 2010 dhe hyrë në fuqi në prill të viti 2010. Nga qershori i vitit 2010 deri në mars të vitit 2012, konsulenca e kontraktuar nga banka gjermane dhe qeveria shqiptare ka bërë të gjithë studimin dhe ka përgatitur tenderin me të gjitha specifikimet. Ata që flasin për shtyrje disa vite, ose kanë padije, dhe u falet, ose kanë ligësi dhe është puna e tyre. Pra, tenderi, sipas të gjitha specifikimeve,  të bëra nga të dyja palët, banka dhe pala jonë, ka përfunduar në qershor të vitit 2012. Ata që bëjnë fjalë për vite, mashtrojnë me vite. Ka përfunduar në qershor të vitit 2012. Në atë periudhë, financat e vendit, Enti i Transmetimit, agjencitë e zbatimit të ligjit, kanë paraqitur objeksionet e tyre, ndër të cilat kanë paraqitur materialet që dëshmonin se kompania që fitoi tenderin, kishte bërë presion korruptiv mbi njësinë e prokurimit. Ato materiale janë kaluar në prokurori. Theksoj se 7 milionë nuk janë pak për taksapaguesit shqiptarë. Nuk është vlera, por akti, sepse nuk ka më të shëmtuar se korrupsioni patriotik. Është përlyerja më e zezë e atdhetarizmit. Në këto rrethana, me argumente, me fakte, u kërkua përsëritja e tenderit. Tenderi përfundoi, kontrata u firmos, u kursyen 7 milionë. Mafia shqiptare, ndër më të shëmtuarat, bëri shkrime nëpër media, këtu dhe në Kosovë, por unë nuk mund të cedoja para një akti që ishte në interesin e taksapaguesve shqiptarë. Zonja dhe zotërinj, për çdo komb problemi i parë, pas atij të sigurisë, është ai i energjisë. Ne bëmë gjithçka. Unë mendoj se u arritën rezultate të padiskutueshme, por më i madhi ishte se hoqëm dënimin kolektiv të shqiptarëve, ndërprerjen e energjisë, të bazuar në mashtrimin dhe dogmën se rrjeti ynë energjetik nuk mbante importin. Fabrikim socialist i mirëfilltë! Rrjeti ynë energjetik e mbante atë shumë mirë, por xhepat e qeveritarëve donin të mbusheshin me çdo kusht. U zotuam se nuk do të ketë ndërprerje energjie pas vitit 2007, dhe në dhjetor të këtij viti ato morën fund. Shpallëm parimin se çmimi më i lartë i energjisë është mungesa e saj. Bazuar në këtë parim, furnizuam qytetarët dhe bizneset e tyre në mënyrë të pandërprerë dhe kjo përbën një nga meritat më të mëdha të qeverisjes. 

Së dyti, shqiptarët dënoheshin kolektivisht, me të ashtuquajturën faturë aforfe. Mund të imagjinoni një fshatar apo qytetar të varfër, po edhe të mesëm, që shpenzon 220 a 300 kilovat në muaj dhe detyrohet të paguajë 60 mijë lekë? Kjo do të thotë katër herë më shumë sesa i takon të paguajë energjinë. Të gjobisësh qytetarët dhe të mbushësh arkën e shtetit, duke u marrë katërfishin e çmimit më të varfërve, sepse nuk ke sahate, në një kohë kur tregu ka miliona, kjo nuk shkon. Mbi këtë bazë hoqëm faturën aforfe. Kjo ishte arritja e dytë e madhe e shqiptarëve në fushën e energjisë.


Së treti, Shqipëria është një Norvegji e Jugut të Ballkanit për ujëra. Nuk mund ta falënderoj asnjëherë Ramën që më kopjon. Këto ujëra derdheshin prej shekujsh në det. Kishte 30 vjet që nuk qe ndërtuar një central elektrik me ujë. 30 vjet. Disa dhjetëra i qenë dhënë një kompanie, por kishin ngelur jashtë çdo funksioni. Kjo është e vërteta. Krijuam një bazë të re ligjore, e cila ndezi në Shqipëri garën më të fuqishme në historinë e një vendi, për sa i përket ndërtimit të hidrocentraleve. Në një afat kohor nga viti 2007 e deri në shtator të vitit 2013 u firmos me kompanitë private ndërtimi i 420 hidrocentraleve nga të cilët vepra ndër më të rëndësishmet e  Europës, siç është kaskada e Devollit. Më pas kaskadat e Alpeve, të Fanit etj. Kjo përbënte një sukses spektakolar për ata që jetonin në Shqipërinë reale. Por kjo Shqipëri reale mungonte në mendjet e sëmura, ato nuk mund ta perceptojnë. Nihilistët kanë një tipar, ata për shkak të ideologjisë ose të patologjisë së tyre kanë një raport të vdekur me realitetin. Për ata realiteti nuk ekziston. 

Në fund të gushtit këtu u bë një konferencë ekonomike shumë e rëndësishme. A e dini çfarë u tha një nga kryeekspertët këtyre që do të vinin në qeveri? “Ju shanset e dështimit i keni 95%, sepse mohoni gjithçka. Ju nuk kuptoni asgjë nga ky realitet. Ju do të dështoni”. 

Po të kuptonte nga energjia ministri i Energjetikës, nuk mund t’u thoshte shqiptarëve, për t’i bërë qejfin kryekreut të tij, që është një analfabet, se do të rritet çmimi i energjisë. Po ashtu, tha se ne nuk kemi linjë me Italinë dhe nuk eksportojmë dot. Këto janë marrëzira. Këta janë njerëz që nuk jetojnë një realitet, por krijojnë në mendjen e tyre të sëmurë tablo sinoptike që nuk ekzistojnë në asnjë vend tjetër. Shqipëria ka eksportuar prej vitesh 13-15 milionë kilovat-orë energji elektrike. Kjo ka ndodhur pa u ndërtuar linja që po ndërtohet: Mali i Zi-Itali, pa përfunduar ende linja e Malit të Zi, Tiranë-Podgoricë. Janë shumë të rëndësishme linjat për të koordinuar sistemet me Kosovën. Është shumë e rëndësishme linja me Maqedoninë për të pasur akses në fluksin energjetik lindor. Nuk mund të thuhet se nuk mund të blejmë dhe nuk mund të shesim. Ne blejmë e shesim dhe jemi pjesë e rrjetit energjetik. Kemi firmosur traktatin energjetik të rajonit dhe i përmbahemi atij. 

Kryekreu juaj negativ ka bërë një deklaratë skandaloze: “Shqipëria nuk përfiton gaz nga TAP-i”. Kjo ka ndodhur vetëm për faktin se nuk di të lexojë kontratën. Por nuk pyet as përfaqësuesit e LSI-së, që kanë qenë në komitetin shtetëror të TAP-it, që ta mësojnë ta lexojë atë kontratë. Injoranca nuk është kurrë argument. TAP-i nuk është gazifikim për Shqipërinë. Procesi i gazifikimit është i veçantë, e ndërmerr ose nuk e ndërmerr qeveria. 

Në programin tonë 4-vjeçar ne shpallëm gazifikimin e Shqipërisë. Ju nuk e shqipëruat një herë këtë fjalë. Nëse do ta ndërmerrni apo jo është në tagrin tuaj. Por gazifikimin me partneritet publik ose privat nuk e bën konsorciumi i TAP-it. TAP-i është një tub përcjellës i gazit që kalon nëpër Shqipëri dhe përfundon në Europën Perëndimore, Itali. Pra, problemi është se këta nuk dinë të lexojnë kontratat. Ka kontrata dhe marrëveshje të firmosura Shqipëri-Greqi dhe me radhë. Shihni se çfarë favoresh ka më shumë ndonjë vend tjetër, nuk flas për Italinë, sepse është vendi i destinacionit. Ne dhe Greqia jemi vende kalimi. Ne e bëmë politikën energjetike çështjen më kryesore dhe e bëmë Shqipërinë vendin kyç në politikat energjetike rajonale dhe më gjerë. Por nihilistët, për shkak të psikizmit të tyre ose injorancës totale, nuk mund t’i kuptojnë kurrë këto, nuk mund t’i konceptojnë kurrë këto gjëra. 

Kam dëgjuar përfaqësuesit tuaj të flasin me egërsi kundër hidrocentraleve të lumit Luma. Shkoni dhe shikoni, ato hidrocentrale mbulojnë sot totalisht qafën e Kukësit me energji. Lumi Luma prodhon më shumë energji sesa hidrocentrali i Bushatit. Të tilla janë të gjitha degët e Drinit, lumenjtë e Alpeve, Vjosa dhe të tjerë me radhë. Po kush i mori këto? Injoranca? Çfarë t’u thuash këtyre?! Ministri i Energjisë del dhe thotë se tani nuk ka rëndësi nafta. 

Zoti kryesues i seancës, në ditën e 151-të të saj kjo maxhorancë vjen si një ushtri e shpartalluar. Më rikujton Viktor Hygonë për betejën e Borodinos. Nuk njihet më as shef, as flamurtar. Dje ishte një ushtri e madhe, sot një shpartallim. 

Në 150 ditë u shpartalluat dhe ju ranë patkonjtë kaq shpejt?! Në 150 ditë u bëtë kështu?! A u zotuat për rendin? Ai është në kulmin e mungesës së tij. A u zotuat për ekonominë? Po e rrokullisni në skenarin e Papandreut. Edhe ai ju ka lakmi. A u zotuat se do të jepni rrogën e 13-të? Ju hoqët edhe shpërblimin e fundvitit. A u zotuat se do të rritnit rrogat? Ju nuk do t’ua rritni rrogat për tre vjet rresht qytetarëve shqiptarë. A i bëtë këto? A u zotuat se do të jepnit shërbim shëndetësor falas? Tani po paguajnë sa frëngu pulën. A u zotuat për bujqësinë? Po ku merreni ju me bujqësinë! Është turp të flitet në atë mënyrë! Sigurisht që bujqësia ka nevojë. Por vetëm për infrastrukturën e bujqësisë janë investuar 3 miliardë dollarë. por për t’i kuptuar këto duhet ta prekni bujqësisë. 

Kush është këtu nga Kalaja e Dodës? Nuk ka njeri. Shkoi një herë kryekreu juaj dhe kishte veshur tri triko leshi, sikur kishte qenë në Everest dhe sapo erdhi bëri mbledhjen e kryesisë për të treguar heroizmin e tij se si shkoi në Kalanë e Dodës. Tani në kalanë e Dodës shkohet për dy orë e gjysmë. Shkohet në majën e Çajupit. Ka fshatra andej. Sigurisht që ka njerëz. Natyrisht, nga parlamenti nuk ka njeri atje. 

Pra, fshatrave shqiptarë iu ndërtuan 8 mijë kilometra rrugë, natyrisht rrugë fshati. Por kusht themelor ka qenë që ata njerëz të jetojnë dhe të punojnë aty. Fshatrave shqiptarë iu ndërtuan rreth 900 shkolla të reja. Absolutisht që ka shkolla të shkatërruara përsëri, por problemi është se nuk po ndërtoni një të vetme. Problemi është se keni ardhur këtu dhe nuk u keni paraqitur shqiptarëve qoftë edhe një projekt të vetëm, përveç tritolit. Si ka mundësi? 

Flet për projekte një njeri që e mbajti bulevardin për dy vjet e gjysmë pa i vënë tullat. Apo nuk kishte projekt? Po ti nuk merr vesh se çfarë janë projektet. A të kujtohet që dilte asfalti rrugëve si petët e lakrorit? Vetëm projekt nuk di të bësh ti. 

Kush është ky Ndue Kola? I çonte deputetët e tij dhe i bllokonte makinat Ndue Kolës. Tani shkon dhe i rreh gjoksin. Rrugët nuk ndërtohen kurrë me një vit. Ato janë paratë e taksapaguesve. Sigurisht, kur nuk ke konceptet më elementare të ndërtimit, kur beson vetëm në Shqipërinë që ke krijuar në kokë dhe harron veten që punove dy vjet për 1800 metra rrugë, që është bulevardi, është shumë normale që Shqipëria do të përfundojë pa rrugë.

 Ke ndenjur 11 vjet kryetar bashkie dhe nuk ke ndërtuar një rrugë të vetme në Tiranë. Absolutisht, janë të gjitha të vjetra. Ke rindërtuar tre prej tyre. Po ku merr vesh ti nga projekti. Ky është i gjithë problemi. 

Të rinjtë dhe shqiptarët po numërojnë orët për 20 shkurtin, marshin e madh të forcave demokratike shqiptare. 

(Drejtimin e seancës e merr zoti Meta.)

Ilir Meta – Urdhëroni, zoti Balla!
Taulant Balla – Dëgjo, mos ik! Fole 20 minuta, po për heshtjen nuk the asnjë fjalë, sepse nuk ta bën goja, sigurisht që as zemra. 

Për 4 vjet me radhë Sali Berisha Kryeministër bëri ç‘është e mundur për ta vonuar atë që me këtë projekt quhet pavarësia energjetike e Kosovës. Ashtu siç shau Rambujen, sot nuk ia nxinte goja përsëri të thoshte një fjalë të vetme për projektin më të madh të pavarësisë energjetike të Kosovës.

Në datën 11 mars 2010 ky Kuvend miratonte këtë kontratë huamarrje, që mundësonte këtë projekt energjetik të rëndësishëm dhe i jepte Kosovës sonë të dashur pavarësinë energjetike. Kaluan 4 vjet, 4 vjet në pushtet të Sali Berishës dhe ky projekt, me qëllim nga njerëz familjarë të Sali Berishës u mbajt peng pikërisht për interesat mafioze serbe, me të cilat Sali Berisha, është i lidhur familjarisht. Projekti në fjalë, i sponsorizuar, i mbështetur financiarisht nga banka më e madhe e zhvillimit të shtetit gjerman, mundësonte pikërisht livrimin e këtij fondi, me qëllim mundësimin e kësaj linje interkonjeksioni. Por Sali Berisha u largua me votën e shqiptarëve. Atë që nuk bëri Sali Berisha në plot tre vjet e gjysmë, kjo qeveri e bëri të mundur vetëm në tre muaj. Vetëm në tre muaj u bë e mundur që të ribëhej tenderi, të mbyllej kualifikimi dhe të shpallej më 12 dhjetor kompania fituese. Me miratimin në Kuvend të kësaj kontrate, bëhet i mundur fillimi i punës për linjën e interkonjeksionit.

Ish-Kryeministri, të dashur kolegë, me një akt të paprecedentë, që do të mbahet mend për antishqiptarizëm, për antipatriotizëm, mbajti peng pikërisht këtë kontratë. Sot duhet të themi një gjë: Sali Berisha duhet të vijë këtu dhe të mbajë përgjegjësi për dëmet financiare të vonesës së implementimit të kësaj kontrate. Në aspektin financiar, është vetëm 5 milionë euro pjesa e dëmit financiar e mosfillimit të projektit, që na kushton  në marrëdhëniet me bankën. Por projekti dhe mosfillimi i tij ka pasur një impakt negativ në Kosovë, e cila, nëse projekti do të ishte mbyllur me kohë, pavarësinë energjetike do ta kishte të konsoliduar dhe sistemi energjetik kosovar do të ishte sot më i fortë. Prandaj me të drejtë, nuk është mafja shqiptare ajo që akuzon sot Sali Berishën, është patriotizmi shqiptar, i cili e ka akuzuar Sali Berishën dhe vazhdon ta akuzojë për mbajtjen peng të kësaj kontrate. T’i vijë turp që akuzon gazeta, politikanë kosovarë, të cilët e kanë akuzuar Sali Berishën për këtë lidhje, e cila është e vërtetuar.

Të nderuara zonja dhe zotërinj deputetë, Sali Berisha në këtë çështje është gjetur fajtor për mbajtjen peng të kësaj kontrate. Më e turpshme se kjo është fakti se për hatër të të birit, të lidhur pikërisht në këtë biznes, marrëdhëniet e Shqipërisë me vendin më të rëndësishëm në Evropë, Gjermaninë, u vunë në rrezik. Sot duhet t’i vij turp dhe jo të vijë këtu e të na flasë për lloj-lloj gënjeshtrash pa fund, por duhet të kërkojë falje për një çështje që mban emrin dhe firmën e Sali Berishës.

Keni katër vjet që e mbajtët peng. 3 muaj iu deshën kësaj qeverie për të ribërë tenderin dhe për ta çuar përpara.

Po flet për rrugët. E si mund të flasësh ti, Sali, për rrugët, që nise, gjoja të bëjë akset kombëtare, dhe s’mbarove qoftë edhe njërin?! 

Hipini makinës dhe nisuni për në Kukës! Nëse ju thoni se rruga për në Kukës ka mbaruar tërësisht, e keni gabim, diku është me një korsi, diku me dy korsi, tri ura të pambaruara, 16 të tjera janë rrezik kombëtar, kurse ju thoni  e kemi mbaruar! Nisuni në Gjirokastër! S’ka mbaruar! Nisuni për në Korçë! S’ka mbaruar! Nisuni për në Vlorë! Asnjë rrugë s’keni mbaruar! Sigurisht, paratë i keni mbaruar, miliarda keni paguar.

Flasim për një çështje tjetër që është po kaq e rëndësishme. Po mire, si mund të jetë burri në atë moshë 70 vjeç super gënjeshtar, që shkruan vetë mesazhe dhe thotë që ia çon populli?!

U ankua sot për një televizion kabllor se gjoja e paska vënë “Top Channel”-i ta kontrollojë. Jo mor jo, ja ku e keni ankesën. I pari është ankuar “TV KLAN” dhe thotë se televizioni kabllor “Korça”, me pronar Renato Koçibellin, piraton transmetimet e televizionit  “KLAN”. Është një shkresë të zotit Aleksandër Frangaj, i cili ankohet për këtë televizionin kabllor. Po këtë partnerin tjetër, televizionin “NEWS 24”? Është edhe një shkresë e televizionit “NEWS 24” drejtuar AMA-s, drejtuar Policisë së Shtetit, drejtuar të gjitha institucioneve, ku i thotë se televizioni kabllor “Korça” piraton transmetimet televizive të “NEWS 24”. Po këtë televizionin tjetër “AS”?! Edhe ky i është drejtuar AMA-s, i është drejtuar Policisë së Shtetit dhe thotë se televizioni kabllor “Korça” më piraton transmetimet. Televizioni “ORA NEWS” po ashtu.

Po si mund të gënjesh 70 vjeç, unë nuk e di?! Është realisht gjëja më e paimagjinueshme në botë, sepse Sali Berisha, pas këtyre 22 vjetëve që i ka bërë dëm këtij vendi, ta themi troç më dëm se çdo njëri tjetër, është një njeri që vazhdon tregon në Kuvend akoma histori halucinante të llojit “Jo pashë filanin me filanin”.  

Kështu do të jetë opozita?!

Opozita, e para, është një institucion. Fati juaj i keq është se ju nuk e kuptoni fare ç’institucion jeni. Jeni një institucion i marrë peng nga ëndrrat e sëmura të një individi, i cili kujton se pas 150 ditësh, që sot gjatë gjithë ditës nuk thoshte 150 ditë, por thoshte 150 vjet, sepse aq i është dukur sigurisht, do të vijë në pushtet me një protestë të vetme. E keni gabim! Roli i opozitës është krejtësisht tjetër: është opozita që kemi bërë ne.  Kemi identifikuar një për një problemet. Po si flisni me emra?! U çuat sot dhe akuzoni ju?! Po si mund të akuzoni ju për korrupsion me rrugët, kur korrupsionin e rrugëve e shpikët dhe e sponsorizuat ju?! Flisni ju për 3 miliardë të shpërndara kompanive? Cilave kompani?! Të gjitha kompanitë janë të kontraktuara dhe në marrëdhënie kontraktuale me ju!

Flet Sali Berisha, na akuzon ne për rrugët, kur kompania që mori para nga rrugët është kompania që paguan qiranë e zyrës së Sali Berishës. Keni bërë edhe një deklaratë që PD-ja paguan 2 mijë euro qira për zyrën e Sali Berishës te kulla 24-katëshe e ndërtuesit më të madh të rrugëve!

Po na akuzoni ne që paskemi paguar zotin Mulaj për të paguar qiranë e zyrës se Sali Berishës! Ky është një turp! Akuzoni ju drejtorin e Përgjithshëm të Rrugëve apo ministrin e Transporteve të qeverisë së koalicionit tonë se paska bërë korrupsion! Me kë?! Me Bashkimin?! Me kompani të tjera të cilat i kontraktuat ju?! Kërkoni falje!

E keqpërdorni këtë foltore dhe nuk ka opozitë në asnjë vend të botës që të dalë dhe të thotë se në muajin janar janë vrarë 51 veta dhe nuk janë vrarë 34 veta. Çfarë janë këta njerëz?! Nuk janë këta shqiptarë? Sigurisht, të dhënat zyrtare të policisë, për fat të mirë, njoftojnë që numri i vrasjeve në Shqipëri po vjen duke u pakësuar. Jemi në një mesatare ende më larg sesa duhet të ishim në krahasim me vende të tjera të BE-së. Lufta kundër krimit nuk fitohet vetëm nga maxhoranca. Lufta kundër krimit fitohet kur opozita e dënon gjithashtu krimin. Si nuk dëgjova një deklaratë të vetme, një deklaratë të vetme në këto 140 ditë të opozitës së PD-së, që të dalë e të mbështesë Policinë e Shtetit?! Sepse, në fund të fundit, në Policinë e Shtetit mund të jenë ndërruar gjithsej 30 drejtues, por jo të lartë të gjithë, ndërkohë që forcat e Policisë së Shtetit prej disa mijërash është po ajo Polici Shteti që ne gjetëm pas 23 qershorit. Pra, Policia e Shtetit na qenka prishur e  tëra vetëm se janë ndryshuar drejtuesit e saj?! Ky është një turp! Nuk e nderon kjo opozitën e Shqipërisë, por ju nuk jeni opozita, se opozita është më e madhe se PD-ja.

Partia Demokratike ka një fat të keq: po humb rolin e opozitës në këtë vend.

Faleminderit!   

Ilir Meta – Faleminderit! 

Fjalën e ka deputeti Bedri Hoxha. 

Bedri Hoxha – I nderuar Kryetar, 

Të nderuar kolegë deputetë, 

Projektligji “Për ratifikimin e marrëveshjes ndryshuese, të marrëveshjes së huas, dhe projektit ndërmjet Republikës së Shqipërisë, përfaqësuar nga Ministria e Financave dhe Operatori i Sistemit të Transmetimit sh.a, si agjencia e zbatimit të projektit,  dhe KfW Frankfrut am Main për financimin e projektit “Linja e transmetimit 400 kV Shqipëri-Kosovë (Tiranë-Prishtinë)”” ka të bëjë me marrëveshjen e ratifikuar nga parlamenti shqiptar në datën 11 mars të vitit 2010. Rishikimi i kësaj marrëveshjeje vjen si rezultat i ritenderimit të kësaj kontrate nga OST-ja, pasi nga procedura e parë e tenderimit për lotin e parë u konstatuan parregullsi dhe indiferencë e madhe në çmim ndërmjet kompanive ofertuese. Këto kompani plotësonin kërkesat teknike, por ajo fituese kishte një vlerë prej 8,6 milionë eurosh më shumë se kompania tjetër pjesëmarrëse në tender. Në këto kushte, OST-ja kërkoi anulimin e kësaj procedure. Pas miratimit nga KfW-ja, u fillua procedura e re e tenderimit duke rishikuar edhe kriteret e vlerësimit të ofertave. Nga zhvillimi i këtyre procedurave, nga marsi i vitit 2013 deri në shpalljen e fituesit më 11 nëntor 2013, rezulton se fituese u shpall kompania “Energo Invest” me 28,9 milionë euro, duke i kursyer buxhetit të shtetit një vlerë prej 7 milionë eurosh nga tenderimi i mëparshëm. 

Ndërtimi i linjës së injterkonjeksionit Shqipëri-Kosovë do të rrisë më tej sigurinë në sistemin energjetik në të dyja vendet dhe do të ulë kostot e transmetimit të energjisë mes dy vendeve si rrjedhojë e operimit dhe e bashkëpunimit të veprimeve operacionale. 

Vlera totale e kredisë për ndërtimin e plotë të projektit, akorduar nga KfW-ja, është 75 milionë euro. Vlera e financimit në territorin e Kosovës është 33,5 milionë euro për një gjatësi linje prej 90 kilometrash. Vlera e financimit në territorin e Shqipërisë është 42 milionë euro për një gjatësi linje 151,5 kilometra. 

Dhënia e kësaj kredie nga KfW-ja në terma ekonomikë është mjaft me interes, pasi ka një vlerë prej 0,5% më të vogël se kostoja e tregut. 

Qeveria gjermane do të japë subvencion për normat e interesit të kësaj kredie, si edhe garanci te KfW-ja për huan e marrë nga shteti shqiptar. 

Në territorin e Kosovës është shpallur kompania fituese “Dalekovod” me vlerë 30,8 milionë euro për një gjatësi linje prej 90 kilometrash dhe nuk ka pasur ritenderim. 

Ndërtimi i linjës së interkonjeksionit nga kufiri me Kosovën deri në Vaun e Dejës ka një gjatësi prej 71,5 kilometrash, kurse 80 kilometrat e tjerë realizojnë lidhjen me linjën e dyfishtë Tiranë-Podgoricë. 

Vlen të theksohet se si rezultat i ritenderimit në territorin e Shqipërisë u bë e mundur që vlera e kontraktuar të jetë afërsisht 2 milionë euro më e vogël se ajo në Kosovë për një gjatësi linje prej 61 kilometrash më shumë se në territorin shqiptar. 

Në lotin e dytë është përfshirë ndërtimi i dy nënstacioneve në Kosovë dhe në Shqipëri në vlerën prej 5 milionë e 58 mijë eurosh, e kontraktuar nga kompania ABB. Kjo kontratë është firmosur më 14.06.2013 midis operatorëve të transmetimit të Kosovës dhe Shqipërisë dhe kontraktorit ABB. 

I solla këto shifra dhe këto krahasime për të qartësuar opinionin publik se kjo marrëveshje dhe procedura e prokurimit janë kryer me transparencë të plotë dhe në kushtet e konkurrencës së ndershme të qeverisë së djeshme të zotit Berisha.

 Qytetarët shqiptarë kanë në kujtesën e tyre akuzat e shpifjet e pafund të opozitës së djeshme, të kryetarit të saj Edi Rama dhe të shpifësit të tij me pagesë për aferën e madhe “korruptive” në ndërtimin e linjës së interkonjeksionit Shqipëri-Kosovë, ose kanë akuzën tjetër për sabotimin e tenderimit të saj, me qëllim favorizimin e tregut serb në fushën e energjisë. Këto dhe shumë akuza të tjera ndaj qeverisë “Berisha” rezultojnë tashmë të pabaza për shqiptarët, pasi zoti Rama nuk po bën gjë tjetër veçse po noterizon marrëveshjet dhe kontratat e qeverisë së mëparshme. 

Zoti Rama rezulton si Kryeministri më i pamoralshëm pas viteve ’90, pasi nuk provon asnjë prej akuzave  të ngritura ndaj maxhorancës së djeshme dhe nuk është në gjendje të përmbushë edhe premtimet elektorale më elementare për qytetarët shqiptarë. 

Gjatë 8 vjetve të qeverisë “Berisha”, në sistemin elektroenergjetik shqiptar u investuan miliona euro. U bë e mundur ndërtimi i linjës Podgoricë-Tiranë. U ndërtua nënstacioni i Kasharit në Tiranë. U ndërtua nënstacioni i Bradasheshit në Elbasan. U ndërtua nënstacioni i Kombësisë në Mat. U rikonstruktuan qindra kilometra linja të tensionit të lartë dhe u rikonostruktuan dhjetëra nënstacione me kapacitet më të vogël. 

Me investimet e kryera në sistemin e transmetimit në 8 vjetët që lamë pas dhe me ndërtimin e linjës së interkonjeksionit Tiranë-Prishtinë, meritë e qeverisë “Berisha”, Shqipëria merr një rol të rëndësishëm në rajon në transmetimin dhe në import-eksportin e energjisë. 

Ky projekt dëshmon se qeveria e zotit Berisha ka pasur një strategji të qartë në terma afatmesëm në drejtim të përmirësimit të sistemit elektroenergjetik shqiptar, veçanërisht atij të interkonjeksionit, ndryshe nga predikimet e qeverisë “Rama”. Me këto investime demokratët mundën t’u sigurojnë shqiptarëve energjinë 24 orë. Ne bëmë të mundur që gjeneratorët të mbeten një relikte e së shkuarës. Urojmë që energjia të mos u mungojë shqiptarëve, siç po ndodh me ardhjen në pushtet  të Ramës dhe Metës. 


Dhënia me koncesion e qindra hidrocentraleve nga qeveria “Berisha”, ndërtimi i linjave të interkonjeksionit me vendet e rajonit, si dhe emri “Shqipëria, superfuqi e vogël energjetike”, nga një utopi ose gënjeshtër për Kryeministrin Rama, tashmë janë një realitet i pakundërshtueshëm për të dhe ministrat e tij kur u bëjnë thirrje investitorëve italianë për të investuar në Shqipëri si një vend me pasuri të mëdha ujore. Por çfarë ndodh sot me furnizimin me energji të qytetarëve? Kanë filluar ndërprerjet me orë të tëra dhe administratorët mashtrojnë duke thënë se ka defekte teknike. 

Humbjet në rrjet kanë arritur shifra rekord. Në dhjetor të vitit 2013 kanë arritur në 55,4% dhe Rama i quan qytetarët të gjithë hajdutë. Me vendosjen e faturës aforfe Rama ka flakur sloganin e fushatës së tij se çdo qytetar do të paguajë atë që merr dhe jo atë që nuk merr. 

Në muajin e gjashtë të qeverisjes, bëmat e aleancës së një 1 prillit rezultojnë si vetë domethënia e kësaj date për shqiptarët. Pasiguria për jetën është rritur. Energjia pritet të rritet, pasi qytetarët duhet të paguajnë edhe paaftësinë e militantëve në menaxhim. Çmimi i naftës është rritur. Çmimet e produkteve ushqimore janë rritur. Transporti është rritur. Ulja e TVSH-së së energjisë për konsumatorët familjarë nga 20% në 6% është vetëm një gënjeshtër elektorale. Familjeve në nevojë u është reduktuar masa e ndihmës ekonomike dhe nuk po marrin subvencionin e energjisë. Qeveria merr borxh dhe rrit nivelin e borxhit nga 63% në 74% në 5 muaj dhe nuk mund t’u likuidojë asnjë faturë kompanive, megjithëse u kishte premtuar se do t’u shlyente detyrimet vitin e parë të qeverisjes. Tani u thotë: do t’i paguaj për 3 vjet. 

Deri tani Kryeministri Rama ka mbajtur vetëm një premtim, atë që u shpjegonte qytetarëve efektet pozitive të rritjes së çmimit të naftës në uljen e obezitetit, pasi do të ecin më shumë në këmbë, madje tashmë ka vendosur edhe bllokimin e furgonëve taksi që qytetarët të udhëtojnë në këmbë me ditë të tëra dhe jetën ta kenë sa më të sigurt. 

Për këtë dhe shumë bëma të tjera të dyshes Rama-Meta shqiptarët duhet të bashkohen më 20 shkurt për t’i thënë “Ndal!” kësaj të keqeje të madhe të një njeriu me probleme mendore. 

Teksa e dëgjoja zotin Rama të fliste për cilësinë e rrugëve të papërfunduara, do të desha t’i kujtoj disa rrugë të ndërtuara në kohën e zotit Rama, që i përmendi edhe zoti ish-kryeministër: Bulevardi “Zogu i Parë” është katandisur sot si një bulevard që duket sikur është ndërtuar para 200 vjetësh. Kush nuk do ta shikojë, le të mos e shohë. Zoti Rama flet për cilësi, por një ves shi të bjerë, dhe pllakat e Bulevardit “Dëshmorët e Kombit” hiqen si peta byreku. Shkoni e shikoni rrugën “Hoxha Tahsin”! E ka ndërtuar zoti Rama para 4 vjetësh, sot është kantadisur si mos më keq, ndaj është mirë t’i kthehet punës, të mos merret me retorika boshe, por të përmirësojë jetën e qytetarëve shqiptarë. 

Faleminderit!

Ilir Meta – Meqenëse zoti Gjovalin Bzheta nuk është këtu, fjalën e ka deputetja Blerina Gjylameti.

Blerina Gjylameti – I nderuar zoti Kryetar,

Të nderuar deputetë, 

Sot ne miratojmë një marrëveshje të rëndësishme, e cila jo vetëm do të thellojë bashkëpunimin midis Shqipërisë dhe Kosovës, por do t’i japë edhe një vrull ekonomisë së të dyja vendeve vitet e ardhshme. 

Ndërtimi i linjës së interkonjeksionit Shqipëri-Kosovë pritet që të garantojë përmirësimin e sigurisë dhe kostot efikase të furnizimit me energji elektrike në Shqipëri, si dhe të përmbushë kushtet për një treg të integruar të energjisë elektrike në Europën Juglindore dhe të krijojë kapacitete eksportimi në Kosovë. 

Kjo marrëveshje do të na kursejë shpenzime nëpërmjet operimit të përbashkët të kapaciteteve të gjenerimit në Shqipëri dhe Kosovë. Gjithashtu, kontribuon në zhvillimin ekonomik të Shqipërisë dhe të Kosovës, si dhe në forcimin e bashkëpunimit rajonal në sektorin e energjisë elektrike. Por çfarë e pengoi deri më sot bërjen e marrëveshjes së interkonjeksionit? Pse është bllokuar prej më shumë se sa 1 vit ky projekt strategjik për Kosovën dhe për shqiptarët? Pse qeveria e drejtuar prej maxhorancës së djeshme, tashmë në opozitë, nuk u dha asnjë përgjigje prej më shumë se një viti pyetjeve të donatorit të projektit? 

Të nderuar kolegë, 

Ka një sërë arsyesh pse kjo marrëveshje tepër e rëndësishme është shtyrë nga qeveria e mëparshme. Ju sot në opozitë shpreheni se në kohën kur keni qeverisur keni pasur të drejtë që anuluat tenderin dhe keni kursyer 7 milionë euro, por më saktë harroni ose nuk doni të deklaroni se kredia për ndërtimin e linjës së interkonjeksionit Prishtinë-Tiranë është marrë nga qeveria në vitin 2010. Për fajin e qeverisjes së PD-së dhe të ish-Kryeministrit Berisha procedurat e tenderimit të projektit nisën vetëm në prill të vitit 2012. A nuk kanë të drejtë shqiptarët që të pyesin se çfarë ju pengoi ndër vite? Sikur të mos mjaftonte kjo, vetëm për shkak të lobimit korruptiv në favor të një firme të caktuar në Kosovë dhe në Shqipëri, e futën shtetin shqiptar në konflikt me donatorin gjerman që bëri vlerësimet e tenderit. E gjithë kjo aferë u kushtoi shqiptarëve dhe një vit të tretë humbjeje të zbatimit të kësaj marrëveshjeje. 

Ne sot vijmë këtu të miratojmë një marrëveshje për të ndryshuar afatet, pasi qeveria e djathtë dogji afatin e fundit të disbursimit të kredisë që financon këtë linjë interkonjeksioni. Për vetë rëndësinë që mbart ky projekt, është i nevojshëm ndryshimi i marrëveshjes së huasë, dhe kjo bashkë me miratimin e marrë nga donatori. 

Ish-ministri juaj i Financave, në letrën e dërguar në datën 19 janar të vitit 2012, shkruante: “Duke parë argumentet e dhëna nga OST-ja, të cilat motivojnë paraqitjen e shqetësimit të tyre për sistemin e vlerësimit të ofertave, propozimit teknik dhe ekonomik, mendoj se vërejtjet e paraqitura janë legjitime dhe meritojnë vëmendje.” Më konkretisht, shqetësimi i paraqitur nga OST-ja lidhet me procedurën që nuk ndiqet nga KfW-ja në procesin e tenderimit, veçanërisht në procesin e vlerësimit të ofertave, duke i dhënë një peshë shumë të madhe vlerësimit teknik dhe më pak atij ekonomik. Në letër zoti Bode vinte në dukje faktin se procedurat e KfW-së nuk ishin konform rregullave shqiptare të prokurimit, të cilat janë më transparente se Banka Gjermane. Pretendimet e ministrit tuaj morën një përgjigje mjaft të qartë nga vetë KfW-ja rreth dy javë pas kësaj letre dhe në përgjigje hidheshin poshtë të gjitha pretendimet e  paraqitura, duke dhënë edhe argumente të mirëfillta. Në bazë të procedurës së re, tashmë kompania “Energoinvest” ka arritur e vetme në fazën e ofertës financiare. Ndryshe nga tenderi i parë, në tenderin e dytë nuk ka marrë pjesë kompania kroate “Dalekovu”, që në tenderin e parë pati ofertën më të mirë teknike dhe atë më të lartë financiare. Fituese nga donatori gjerman është shpallur kompania “Energo Invest” me një ofertë 1,6 milionë euro më shumë se e njëjta ofertë që ka paraqitur në tenderin e parë. Kësaj here, ndryshe nga çfarë është bërë disa vite më parë, qeveria e Edi Ramës nuk ka ndërhyrë për të bllokuar procedurën dhe fituesin, siç bëri Sali Berisha një vit më parë. 

Kontrata për ndërtimin e kësaj autostrade energjetike kujtojmë se u nënshkrua nga dy ministrat e Shqipërisë dhe të Kosovës pak para ngjarjes historike, mbledhjes së zhvilluar për herë të parë midis dy qeverive si një mundësi e mirë për të dyja vendet. Kjo ngjarje ka për qëllim zhvillimin ekonomik të hapësirës shqiptare. Kjo kontratë është historike dhe për vetë faktin se ajo u nënshkrua në selinë e Lidhjes Shqiptare të Prizrenit. 

Integrimi në tregun rajonal të energjisë është i domosdoshëm. Ndërtimi i linjës 400 kilovolt të interkonjeksionit mes Kosovës dhe Shqipërisë do t’u shërbejë shumë qëllimeve të të dyja palëve. Do të afrojë Kosovën me Shqipërinë më afër Europës dhe do të mbështesë integrimin e të dyja vendeve në tregun europian të elektricitetit. 

Energjetika, krahas sektorëve të tjerë, është bazë e fuqishme dhe e qëndrueshme për mundësinë e zhvillimit të shpejtë ekonomik të Kosovës dhe të Shqipërisë. Nisur edhe nga ekspertiza, në të dyja vendet ndërtimi i linjës së interkonjeksionit është me interes të madh, sepse nga ndërtimi i linjës të dyja shtetet do të pavarësohen në aspektin energjetik, duke fituar gjithashtu në aspektin ekonomik. Madje janë po këta ekspertë nga Kosova që mendojnë se nga vonesat që ka pasur me zvarritjen e projektit, Kosova dhe Shqipëria kanë humbur shumë. Kanë humbur për sa i përket sigurisë së punës, stabilitetit të punës, të elasticitetit të rrjetës lidhëse, sepse 400 kilovolt Kosovë-Shqipëri unifikohet dhe sistemi mundësohet nga një rrjedhje normale, më e natyrshme e energjisë në të dyja anët e kufirit. Moskezistenca e saj ka zvogëluar kapacitetin e efikasitetit në të dyja anët. 

Në verë, në mungesë të ujërave, energjia e TEC-eve të Kosovës do të ishte një zëvendësim i shkëlqyeshëm për nevojat e Shqipërisë. Megjithatë, edhe pse me vonesë, projekti për ndërtimin e linjës së interkonjeksionit është një ndër arritjet për Kosovën dhe Shqipërinë. 

Për të gjitha këto arsye, të nderuar kolegë, ju ftoj të japim miratimin pa hezitim për këtë marrëveshje, e cila e ritheksoj ka një vlerë të veçantë në aspektin e përfitimeve ekonomike, por edhe më të veçantë në rritjen e bashkëpunimit ndërmjet Shqipërisë dhe Kosovës. 

Faleminderit!

Ilir Meta – Fjalën e ka deputetja Eleina Qirici. Pastaj kalojmë në shprehjen e grupeve.

Eleina Qirici – I nderuar zoti Kryetar i Kuvendit,

Të nderuara zonja e zotërinj deputetë, 

Sot kemi për diskutim një projektligj shumë të rëndësishëm dhe më vjen mirë që pozita e sotme po e quan me të vërtetë projektligj shumë të rëndësishëm linjën e transmetimit 400 kilovolt Shqipëri-Kosovë. Pra, qeverisja e mëparshme nuk ka synuar asnjëherë të rrisë shpenzimet në buxhetin e shteti, por, përkundrazi, ka synuar realizimin e fuqizimit të linjave ndërlidhëse me rajonin si një domosdoshmëri për zhvillimin e sektorit energjetik me mundësinë më të mirë të financimit të përdorur. Por bëni analizën e çdo arritjeje të qeverisë së mëparshme dhe mbi këtë analizë tregoni se çfarë do të bëni më mirë. Ky është roli kryesor që duhet të ketë pozita e sotme dhe jo të hedhë baltë mbi qeverisjen e mëparshme. 

Ka 5 muaj që dëgjojmë zero, zero, zero, por faktet flasin vetë pikërisht me efekte financiare, janë rreth 7 milionë euro më pak dhe kjo nuk është pak.

Si përfundim, fituese ishte një kompani që me të vërtetë do të siguronte mundësi më të mira të realizimit të këtij projekti dhe nga ana tjetër do të kursente dhe nuk do të rriste çmimet. Pra, ritenderimi bëri që çmimi të ulej ndjeshëm, pavarësisht se gjatësia e linjës është shumë më e madhe se në anën e Kosovës, rreth 60 kilometra, ndërkohë që çmimi është rreth 2 milionë euro më pak se ajo e Kosovës. 

Qëllimi i kësaj marrëveshjeje është dhe mbetet përmbushja e kushteve për një treg të integruar të energjisë në Europën Juglindore dhe krijimi i kapaciteteve të eksporteve në Kosovë, por jo vetëm kaq. OST-ja ka siguruar një sistem të ri kontrolli që bëri të mundur kontrollin dhe monitorimin në kohë reale të sistemit elektroenergjetik me HEC-et mbi Drin, burimet e tjera të prodhimit të energjisë elektrike dhe shkëmbimet me fqinjët përmes linjave të interkonjeksionit. Vënia në veprim e këtij sistemi është kusht i domosdoshëm që sistemi elektroenergjetik shqiptar të veprojë paralelisht me rrjetin europian të transmetimit të energjisë. 

Shqiptarët duhet ta dinë se çfarë gjëje e re po bëhet në sektorin energjetik, por po të qëndrojnë me kujdes, të kthejnë sytë dhe vëmendjen para shtatorit të vitit 2013, do të konstatojnë se tashmë nuk po ecet përpara as në këtë sektor energjetik, por, përkundrazi, këtij sektori po i bëhen retushimet e zakonshme. 

Kanë kaluar 5 muaj dhe qarkullon si një re e zezë sindromi i vitit “0”, por kjo nuk mund të vazhdojë edhe për shumë kohë si teori, që për të eklipsuar opinionin publik, mjafton të hedhim baltë mbi qeverisjen e mëparshme. 

Përmendni që investimet në sistemin energjetik në 4 vjetët e fundit bënë të mundur që të mos rritej çmimi i energjisë, të mos kishte ndërprerje të energjisë duke i qëndruar afër konsumatorit dhe sipërmarrjeve shqiptare! Asnjë nuk e ka harruar kur me grafik kishim ndërprerje të energjisë elektrike dhe gjeneratorët gumëzhinin. 

Përmendni që në qeverisjen e mëparshme u kalua nga një praktikë ndëshkuese kolektive, në një praktikë të re, në të cilën qytetari respektohej dhe nuk kishte dënim kolektiv!

Por çfarë do të ndodhë tani? A janë të sigurt shqiptarët? Përsëri faji edhe për këtë se çfarë do të ndodhë, edhe për faturat aforfe që rëndojnë pa të drejtë mbi konsumatorin korrekt është i qeverisjes së kaluar. Thjesht ju, qytetarë shqiptarë, do të kini më pak të ardhura, por më shumë shpenzime. 

Përmendni edhe kontratat për ndërtimin e HEC-eve dhe hidrocentraleve, por shpjegojuani, sepse nuk po e kupton askush argumentin fals pse qeveria e mëparshme paska bërë keq që është marrë me dhënien në shfrytëzim të burimeve hidrike! Tregojuni shqiptarëve çfarë të rejash do të ketë ky sektor, përfshirë edhe veprat që do të ndërtohen!

Detyrë e çdo qeverie është të përdorë me eficiencë burimet e veta, përfshirë edhe ato hidrike duke u përpjekur që çdo burim uji të prodhojë energji. Ujërat tona nuk kanë pse të derdhen të pashfrytëzuara në dete dhe në lumenj, por duhet të japin një vlerë të shtuar. Duhet të japin energji për shqiptarët. Çfarë po bëhet për këtë? Çudia qëndron se nuk jep njeri as përgjigje dhe  as shpjegime se çfarë po bëhet më mirë në sektorin energjetik, jo më me fasada ngjyrash, por me terma financiarë se çfarë përfiton konsumatori shqiptar, sipërmarrja shqiptare dhe zhvillimi  ekonomik. 

Jeta është aritmetikë dhe të gjithë dinë t’i bëjnë llogaritë, ndoshta më mirë edhe se ne këtu. Shqiptarët ju kanë votuar për të parë ndryshime pozitive, por po shikojnë show politik. Ka gjendje paniku dhe pasigurie në të gjitha drejtimet. Ka shkarkime masive, përfshirë të aftin dhe specialistin në administratë. 

Pas mysybeteve të radhës për paktën fiskale, pasojat e së cilës u ndjenë sapo filloi viti 2014 me rritjen e çmimeve, radha u erdhi mjeteve të transportit të udhëtarëve, sepse arbitrariteti i shtetit  në vendimmarrje i nxjerr brenda ditës të papunë 21 mijë drejtues të furgonëve apo të vetëpunësuar, duke i goditur direkt në ditën për diell. Sa familje mbeten pa të ardhura? Ta analizojmë këtë fenomen ose ta quajmë reformë, por të shikojmë se cili përfiton, sepse kjo qeveri e thotë shpeshherë se është në shërbim të popullit.

Së pari, çdo reformë që zbatohet duhet të ketë të analizuara pasojat dhe përfitimet. Nëse përfitimet shkojnë për shqiptarët, patjetër që ata do t’i përshëndesin, por realiteti është shumë ndryshe, sepse u bllokuan 21 mijë  persona, drejtues të mjeteve, plus që familjet e  tyre mbeten pa të ardhura, a thua se të gjithë janë të palicencuar dhe nuk kanë aftësinë e drejtimit të mjetit. Shteti le të ngrejë mekanizmat e kontrollit për të sistemuar këtë shërbim, por jo  duke u rënë me shpatë të gjithëve. Këta persona kanë paguar detyrimet e tyre financiare me shtetin, ndërkohë u bllokohet aktiviteti. Ka më shumë  se një javë që transporti i udhëtarëve  nuk po funksionon, ndërkohë që u është lënë dorë e lirë abuzuesve, të cilët, edhe pse nuk kanë as lejen e  drejtimit të mjetit për transportin e pasagjerëve, e shfrytëzojnë këtë rast, madje dhe me çmime të larta, por u ofrojnë transportin qytetarëve. Pra, qytetari dënohet  te xhepi i tij, sepse  duhet të lëvizë patjetër. Dënohet te jeta  e tij, sepse detyrohet të lëvizë në këtë situatë amullie me një mjet dhe me një drejtues mjeti jo të garantuar. Nuk kontrollohen pasojat negative të këtij vendimi, që nuk po rëndon vetëm mbi këta 21 mijë drejtues të furgonëve, por edhe tek të gjithë të tjerët që po lëvizin. Jepni vetëm një shpjegim fare të thjeshtë! Ka më shumë se një javë që kudo ka protesta në lidhje me këtë dukuri. Me çfarë mjeti do të lëvizë qytetari? Ku janë autobusët që do të viheshin në dispozicion? Njerëzit kanë punë, kanë halle dhe duhet të lëvizin nga qytetet e tyre në drejtim të Tiranës, por edhe nga qyteti në fshat. Po këta me çfarë autobusi do t’i mbuloni? Nuk mund të justifikohet ky vendim arbitrar, aq më pak se kjo gjë do t’i shërbejë uljes së aksidenteve. Nuk duhet të çuditeni sesi do të jetë përgjigja e radhës,  pasi do të thuhet përsëri: “Na falni, se  edhe  për këtë  vendim nuk u konsultuam”. Do të shkojmë në vitin 2015 dhe do të shikojmë  se çfarë do të ndodhë. Gojët e liga pëshpëritin se edhe në këtë sektor do të ketë ndonjë monopol. Nuk e kuptoi askush se  cila ishte e mira e këtij vendimi, pa folur për rritjen e çmimit të biletave të  transportit publik. 

Po siguracioni i mjeteve të transportit? Veturat përbëjnë një numër të konsiderueshëm. Në 150 ditët e qeverisjes siguracioni është rritur në mënyrë të pashpjegueshme dhe të pajustifikueshme nga kompanitë e sigurimeve të mjeteve, nga 60 mijë lekë të vjetër në 145 mijë lekë të vjetër. Pra, kemi një rritje prej gati dyfish e gjysmë. Flitet për një rritje që do të kalojë trefish e gjysmë  e krahasuar me qeverisjen e mëparshme. Shqiptarët duhet të dinë pse  është kjo rritje e tillë në këta muaj qeverisjeje, ndërkohë që ky treg  kishte vite që ishte i stabilizuar. Pse bëhet syri qorr dhe veshi shurdh, kur rritja  e kësaj pagese rëndon në xhepat e shqiptarëve? Përse  vendosen çmime të njëjta duke prishur dhe cenuar konkurrencën në treg? A është dëgjuar gjykimi i Autoritetit të Konkurrencës si një organ  i rëndësishëm për  këtë problem, sepse ai ngre shqetësimin e një monopoli edhe në këtë treg? A është marrë në analizë qoftë edhe një kompani e vetme e sigurimeve për të parë nëse dalin me humbje dhe me fitim përderisa ata vazhdojnë me rritjen e  çmimit? Bilanci: rritet çmimi i naftës që po paralizon ekonominë dhe shqiptarët, dalin nga aktiviteti me një të rënë të lapsit 21 mijë mjete të transportit të udhëtarëve, rritet vlera e siguracionit të mjetit, projektohet të rritet edhe taksa e mjeteve të transportit dhe shtohen gjobat abuzive ndaj drejtuesve të mjeteve. Në vend që të rrisin praninë e forcave  të Policisë Rrugore për të parandaluar aksidentet rrugore,  që kohët e fundit të trembin, kambanat e  mysybeteve nuk ndalen. Kujdes, se këto kambana do të zgjojnë revoltat popullore ndaj papërgjegjshmërisë, pasigurisë dhe rrënimit ekonomik!

Ju faleminderit!

Ilir Meta - Në emër të grupit parlamentar Lëvizja Socialiste për Integrim, fjalën e ka deputeti Rehovica.

Gledion Rehovica – I nderuar zoti Kryetar,

Të nderuar kolegë deputetë, e kërkova fjalën për të sjellë disa të dhëna dhe për të bërë më të kuptueshme për publikun e gjerë këtë pikë të rendit të ditës dhe jo për të gjetur fajtorin nga njëra  apo nga tjetra  palë.

 Linja e re e interkonjeksionit 400 kilovolt Tirana 2-Kosova B është financuar nga qeveria e Republikës Federale të Gjermanisë nëpërmjet KfW-së me një vlerë prej 42 milionë eurosh për pjesën shqiptare të projektit. Ajo do të ketë një gjatësi prej 242 kilometrash dhe përfaqëson projektin më të rëndësishëm të sistemeve të transmetimit të të dy vendeve: të Shqipërisë dhe të Kosovës. 

Projekti është i ndarë në dy lote: 

Loti i parë përfshin ndërtimin  e linjës 400 kilovolt, që për pjesën shqiptare përbëhet nga plotësimi i qarkut të dytë në pjesën e linjës Tirana 2- Podgoricë, tashmë të ndërtuar me dy shtylla për dy qarqe dhe segmenti i  linjës  me një qark Vau i Dejës-kufi Morinë me një gjatësi prej  75 kilometrash. 

Loti i dytë përfshin pajisjet përkatëse të linjës  në nënstacionet 400 kilovolt, instalimet e një shumtratori në nënstacionin 400 kilovolt Tirana 2 për rruajtjen e nivelit të tensionit në rrjet, si edhe ndërtimin e një sistemi të kontrollit fuqi-frekuencë të përbashkët midis sistemit elektroenergjetik të Shqipërisë dhe atij të Kosovës.

Procedura e tenderimit për këtë projekt është hapur në datën 08.03.2011. Tenderi për lotin e parë të pjesës shqiptare  u anulua për shkak të mosdakordësisë në vlerësim, ndërsa për lotin e dytë u shpall fituese kompania “ABB Gjermani”, me të cilën është nënshkruar edhe kontrata me një vlerë të përgjithshme  10,5 milionë euro, nga të cilat 5,1 milionë euro për pjesën shqiptare. Procedura e ritenderimit për lotin e parë  për pjesën shqiptare të linjës është hapur në datën 11.06.2013 dhe kontrata për kompaninë fituese me vlerë 28,9 milionë euro është nënshkruar në datën 12.12.2013. 

Linja e interkonjesksionit do të mundësojë lidhjen direkte me linjën 400 kilovolt të sistemeve elektroenergjetike të Shqipërisë dhe  Kosovës, duke fuqizuar lidhjen e këtyre dy sistemeve me rrjetin e rajonit. Duke konsideruar se prodhimi i energjisë elektrike në Shqipëri  predominohet nga  hidroenergjia dhe  në Kosovë nga TEC-et, kjo linjë do të ndihmojë në rritjen  e sigurisë dhe të kapacitetit të  shkëmbimit të energjisë elektrike midis vendeve të rajonit, do të mundësojë shfrytëzimin optimal të burimeve të përbashkëta të prodhimit të energjisë elektrike të Kosovës dhe të Shqipërisë, duke pasur parasysh natyrën komplementare të këtyre dy sistemeve dhe do të reduktojë riskun hidrologjik në Shqipëri, do t’i shërbejë të ardhmes  së zhvillimit të sistemit  energjetik në vendin tonë, pasi do të jetë prioritet ndërtimi i HEC-eve dhe, duke përdorur potencialin hidrologjik, do të ndihmojë në zhvillimin pa kufizime nga rrjeti transmetues i  tregut të energjisë elektrike midis dy vendeve dhe rajonit. 

Nga ana tjetër, Kosova ka burimet më të mëdha të linjitit në rajon dhe studimet e planeve të gjenerimit  e vlerësojnë si prioritar  ndërtimin e termocentralit Kosova 3. Me ndërtimin e këtij TEC-i, linja e re 400 kilovolt do të bëjë të mundur që Shqipëria të ketë akses  në energjinë elektrike me kosto të ulët të Kosovës, dhe kjo e  fundit të ketë kapacitet transmetues të mjaftueshëm për eksportin e kësaj energjie. Zhvillimi i një strategjie që do të mundësojë krijimin e një tregu të përbashkët të energjisë elektrike, do të minimizojë koston e  energjisë dhe do të  rrisë efiçencën e shfrytëzimit të tyre nga të dyja vendet. Për të realizuar këtë strategji është e nevojshme të vendosen objektiva të qartë dhe të bashkëpunohet në nivele qeveritare, rregullatore  dhe të operatorëve respektivë midis dy vendeve, në mënyrë që të realizohet harmonizimi i strategjive të zhvillimit të sektorit të energjisë, rishikimi i masterplaneve të zhvillimit dhe përshtatja eventuale e tyre me objektivat e tregut të përbashkët, si edhe projektimi i këtij tregu, harmonizimi i legjislacionit bazë dhe atyre rregullatorë për tregun e përbashkët. 

Së fundi, mund të themi se linja 400 kilovolt Tirana 2 – Kosova B do të rrisë  besueshmërinë  e operimit të sistemit  elektroenergjetik të Shqipërisë, Kosovës dhe pjesës Jugore të Ballkanit. Rrjeti i interkonjeksionit do të funksionojë në mënyrë të sigurt dhe në rastet e shkëmbimeve me kapacitete shumë të larta, duke përmbushur kriteret e punës së sigurt, që do të rrisë kualitetin e shërbimit të energjisë elektrike në rajon. 

OST-ja, e mbështetur në strategjinë e qeverisë shqiptare për zhvillimin e këtij sektori, ka një plan të qartë zhvillimi për fuqizimin dhe modernizimin e  sistemit të transmetimit të Shqipërisë dhe për integrimin në rrjetin rajonal të transmetimit. Realizimi i këtyre projekteve do të garantojë në vazhdimësi një shërbim cilësor dhe të sigurt të  sistemit të transmetimit  për të gjithë përdoruesit e tij, do të mundësojë një shfrytëzim efiçient të burimeve të përbashkëta të prodhimit  të energjisë elektrike në rajon, do të stimulojë  ndërtimin e burimeve të reja të prodhimit të energjisë elektrike  dhe do të krijohen kushte teknike  të favorshme për zhvillimin  e integruar të tregut të energjisë  elektrike në rajon, për krijimin e të cilit qeveria shqiptare ka marrë angazhimet përkatëse përpara komunitetit ndërkombëtar. 

Duke qenë se projekti ka hasur në vonesa në procesin e tenderimit dhe lidhja e kontratave për zbatimin e projektit ka përfunduar në muajin dhjetor të vitit 2013, nuk është arritur disbursimi i kredisë sipas afateve të  parashikuara në marrëveshjen e huasë. 

Për sa më sipër, për vetë rëndësinë që mbart ky projekt dhe domosdoshmërinë për të filluar implementimin e tij pa vonesa, është i nevojshëm ratifikimi nga  parlamenti i amendimit të marrëveshjes së huasë dhe projekti për shtyrjen e  afatit të disbursimit dhe ristrukturimin e ripagesave.

Ju faleminderit!

Ilir Meta – Në emër të grupit parlamentar të Partisë Demokratike, fjalën e ka deputeti Shehu.

Sherefedin Shehu – I nderuar zoti Kryetar, 

Të nderuar kolegë deputetë, edhe ky projekt, ashtu si të tjerët që po diskutohen sot, është një projekt i përgatitur nga qeveria e  Partisë Demokratike, i cili është pjesë e projekteve të mëdha të energjetikës, jo vetëm të  prodhimit dhe të rritjes së efiçencës së  energjisë dhe e uljes së kostos, sidomos të transmetimit, por sot ky projekt vjen si një ndër kontributet e  qeverisë gjermane dhe të taksapaguesve gjermanë, të cilët janë financuesit më të mëdhenj bilateralë për Shqipërinë. Financimet e  qeverisë gjermane janë mbi një miliard euro, për këtë arsye dua të shpreh në radhë të parë mirënjohjen për qeverinë gjermane dhe për taksapaguesit e saj. 

Qeveria  gjermane me këtë projekt dhe me shumë të tjerë ka bërë financime në sektorë jetikë. Financimet gjermane janë prezente në sektorin e ujit, të energjetikës, të kanalizimeve, të pastrimit të ujërave dhe  së fundi edhe të rrugëve rurale, por, përveç kontributit financiar nëpërmjet Bankës Gjermane  për Zhvillim (KfW), ne kemi krijuar edhe histori suksesi ose modele projektesh. Mund të përmenden në fushën e energjetikës projektet e Korçës dhe të Pogradecit, por më së fundi duhet të përmenden ujësjellësit rajonalë, ku vetëm në Dibër kanë përfituar mbi 21 fshatra. Projektet e energjisë janë projektet më të mëdha të  realizuara nga donatorët. Kështu duhet të përmendim  interkonjeksionin Tiranë-Podgoricë, linja e Bistricës, rikonstruksioni i hidrocentralit të Bistricës, si edhe projekti i  unazës së Jugut, i cili do të rikonstruktojë të gjithë rrjetin. Këto mund të konsiderohen si financimet më të rëndësishme jo vetëm për ekonominë shqiptare, për rolin dhe  rëndësinë që kanë, por edhe nga pikëpamja e shumës së financimit. Të tilla janë, siç e thashë, edhe  kanalizimet, ku për herë të parë me financimet gjermane është bërë i mundur krijimi i impianteve të pastrimit të ujërave në Kavajë dhe në Pogradec. 

Projekti i rrugëve rurale është një ndër projektet, i cili vazhdon  zbatimin dhe që ka bërë të mundur integrimin e zonave rurale në tregjet lokale dhe në tregjet kombëtare. Natyrisht, me këtë projekt kemi një financim të konsiderueshëm, por është e rëndësishme që ky financim të jepet edhe me një kosto të ulët. Kemi një financim prej 42 milionë eurosh, një financim që është 0.5 % më i vogël sesa kostoja e tregut financiar, nga ku merr huanë Banka Gjermane për Zhvillim. Përfitimet janë të shumta, por në rastin konkret kemi të bëjmë edhe me një projekt integrues, dhe ky projekt, pra interkonjeksioni, do të shënojë edhe një integrim të vërtetë të ekonomisë shqiptare në kuptimin e dy shteteve: të Shqipërisë dhe të Kosovës. Por, fatkeqësisht, edhe sot tellallët e Partisë Socialiste, me qëllime të caktuara, hodhën baltë edhe mbi këtë projekt, bënë edhe akuza të pabazuara. Por faktet flasin vetë. Edhe nëpërmjet këtij projekti akuzat po i kthehen mbrapsht qeverisë. Së pari, dua të kujtoj se kostoja e fituesit të shpallur në tenderin e parë, tashmë të anuluar, ishte 8.6 milionë euro më shumë sesa oferta më e vogël, dhe në mënyrë krejt të natyrshme u bë anulimi i saj. Por ky projekt që ne miratojmë sot është projekt i cili vetëm paraqitet nga qeveria e Partisë Socialiste, por faza e dytë e tenderit të ofertave teknike është hapur që në datën 15 gusht të vitit 2013. Por ajo që është më e rëndësishme, është se nga anulimi i tenderit, së pari, u fituan 7 milionë euro. Pra, më në fund u shpall oferta fituese, por u provua standardi i lartë dhe përgjegjshmëria e qeverisë së Partisë Demokratike për sa i përket sistemit të prokurimeve, i cili është një sistem i vlerësuar edhe nga partnerët ndërkombëtarë, sidomos nga Kombet e Bashkuara. Por u provua edhe drejtësia e qeverisjes së PD-së, sepse me këtë kursim prej 7 milionë eurosh, vërtetohet se qeveria nuk kishte klientë dhe nuk ishte kliente e askujt. Përkundrazi, opozita, e cila përmendte emra, krijonte insinuata. Ajo duhet të ketë pasur paramendime dhe qëllimet e saj. Tashmë jemi në një situatë kur ne në komision kërkuam që këto 7 milionë të zbriten nga kredia, po përsëri na u tha se do t’i shtohen projektit për fond kontigjence. Normale që duhet të ketë kontigjencë, por mendoj se kontigjencë ka pasur edhe më parë. Pra përfaqësuesit e Partisë Socialiste natyrisht që do t’i shfaqin instinktet e tyre të grabitjes edhe në këtë mënyrë, apo me mekanizma të tërthortë. Por, megjithëse unë përmenda shumë projekte energjetike, ndonëse perspektiva e energjisë tashmë është e hapur, sistemi energjetik është i stabilizuar, përsëri dua të nënvizoj se me ardhjen në pushtet të qeverisë së Partisë Socialiste, vendi përsëri po vuan frikën e territ energjetik. Në vend që të menaxhojë sistemin, tashmë edhe në sektorin energjetik qeveria po përdor si levë, si mekanizëm policinë. Problemi është që në katër muaj kemi një rritje të ndjeshme të  humbjeve: nga 36% në 56 %. Në vend të rritjes së përgjegjësisë së administratës  dhe të administratorëve, qeveria po fajëson kolektivisht 91% të familjarëve dhe 88% të biznesit. Në vend që të vërë para përgjegjësisë administratën e saj, qeveria vazhdon të fajësojë qeverinë e mëparshme. Në vend të përmirësimit të sistemit të vjeljes së detyrimeve, qeveria po i kërcënon qytetarët me burg. Por tashmë qytetarët kërkojnë energji, dhe e duan atë me kosto të ulët, sepse, përveç përmirësimit të rrjetit të transmetimit, në vitet e qeverisjes së Partisë Demokratike ka pasur edhe një rrjet të gjerë të prodhimit të energjisë, i cili ka filluar të prodhojë, por edhe ka krijuar një potencial prodhimi edhe për të ardhmen. Prandaj i kërkojmë qeverisë që ta menaxhojë mirë sistemin dhe të mos përdorë paratë e taksapaguesve për të subvencionuar keqadministrimin e tij. I kërkojmë qeverisë që t’i anulojë faturat aforfe, sepse atyre u ka ikur koha tashmë, pra, nuk është koha që qytetarët të paguajnë paaftësinë e qeverisë. 

Ju faleminderit! 

Ilir Meta – Në emër të grupit parlamentar të Partisë Socialiste, fjalën e ka deputeti Erion Braçe.    

Erion Braçe – I nderuar zoti Meta!

Që prej mëngjesit, për tetë orë e gjysmë rresht, këtu janë thënë shumë të pavërteta. Një pjesë me dashje, pra me qëllimin e qartë për të fshehur a për të shpëlarë veten, një pjesë tjetër që vijnë edhe nga padija. Te kjo e fundit më mbeti në mendje ai grumbulli i fjalive të bëra xhungë, që dëgjova këtu, e që krahason kilometrat e linjës këtej kufirit me kilometrat e linjës andej kufirit, çmimin këtej kufirit me çmimin andej kufirit.

 E nderuara zonja kolege,

 Gjysma e linjës apo gjysma e kilometrave që ju i përmendni si referencë krahasimi me  pjesën tjetër të linjës në territorin e Kosovës është ndërtuar. Kështu që, ju lutem shumë, tërhiqeni atë argument, që më tepër akuzon për korrupsion qeverinë e Kosovës sesa ju shfajëson ju për çmimin që keni përzgjedhur për në Shqipëri. 

E dyta ka të bëjë drejtpërdrejt me një gënjeshtër tjetër, me një të pavërtetë tjetër të madhe të thënë këtu, që vijon të trashet. Nuk e ka bërë qeveria tenderin. Tenderi është bërë nga donatori, nën mbikëqyrjen e donatorit dhe nën vlerësimin e donatorit. E vetmja gjë që ka bërë qeveria, ka të bëjë thjesht e vetëm me vonesën që i ka sjellë zbatimit drejtpërdrejt e konkret këtij projekti. Kjo është e vërteta. Hapini letrat, se aty i keni, shiheni përbërjen e komisionit të tenderit! Në qoftë se gjeni ndonjë anëtar qeverie atje, do t’ju kërkoj unë ndjesë. Megjithatë, në 8 orë e gjysmë të pavërteta, një fjali ka qenë shumë e vërtetë. E dëgjova nga Sali Berisha kur e tha qartazi këtu në sallën e Kuvendit, se nuk ka më të poshtër sesa korrupsioni patriotik. Kjo është e vërtetë. Ka shumë të drejtë. Nuk ka më të neveritshëm sesa korrupsioni patriotik. Madje-madje nuk ka më të neveritshëm sesa i korruptuari në mes të korrupsionit patriotik. Kjo është e vërteta më e madhe. Në qoftë se do t’i shkojmë deri në fund kësaj të vërtete, patjetër që e keni mes jush njeriun që ka ushtruar për 8 vjet rresht korrupsionin patriotik në këtë vend. E filloi në vitin 1996 me kontrabandën e karburantit, kontrabandë i thënçin, se ishte furnizim drejtpërdrejt i makinerisë së luftës së Sllobodan Miloshevicit, në shkelje të plotë të të gjitha konventave ndërkombëtare, në shkelje të plotë të embargos së Organizatës së Kombeve të Bashkuara. Për atë ndihet krenar edhe sot, madje sillet vërdallë, sillet vërdallë, sillet vërdallë, sajon se e çoi karburantin në Serbi për të ngrohur kosovarët, ashtu siç në anën tjetër interesi kombëtar tek ai nuk ka ekzistuar, veçanërisht në fushën e energjetikës.

Jua kam thënë për 8 vjet rresht këtu në sallën e Kuvendit që Shqipëria, por edhe Kosova kanë një varësi skandaloze prej importeve serbe, kanë një varësi skandaloze prej kompanive serbe, kanë një varësi skandaloze prej kompanive serbe jo vetëm të prodhimit, por edhe të transmetimit që zotërojnë pothuajse të gjitha kapacitetet e rrjeteve transmetuese të energjisë në rajon. Ku ishte patriotizmi i këtij burrit për 8 vjet me radhë kur e la të gjithë sistemin elektro-energjetik shqiptar, por edhe atë të Kosovës nën varësinë e kompanive serbe?

Ka një vonesë për dy linja kyçe të transmetimit në këtë vend. Me vonesë ishte edhe linja e Podgoricës. Dy vjet e gjysmë me vonesë, jua lamë marrëveshjen kur jemi larguar në vitin 2005 sipër tavolinave. Dy vjet e gjysmë për ta riaktivizuar, për të bërë tenderin dhe për të filluar ndërtimin e linjës. Këtu kemi qenë në sallën e Kuvendit kur e kemi bërë këtë debat. Pse? Sepse Shqipëria duhet të vazhdonte të përmbushte interesat ekonomike të kompanive serbe të tregtimit të energjisë elektrike. Me vonesë është edhe kjo linjë e transmetimit të energjisë elektrike dhe që integron dy sisteme, të Kosovës dhe të Shqipërisë.

Mos u sillni vërdallë kot duke na thënë: jo tenderi, jo ky, jo ai. Është i shkruar në procesverbal, është i shkruar edhe në relacionin e këtij projektligji që kemi përpara. Jemi sot këtu sepse ka skaduar që në qershor të vitit që shkoi afati i disbursimit të marrëveshjes. Vetëm për këtë arsye jemi këtu. Le të vijë këtu e të kthehet prapë, se e dëgjova  më parë që u mor me mua dhe me atë që thashë. Të kthehet këtu prapë. I marrim numrat një për një, i marrim datat një për një.

Në datën 29 dhjetor të vitit 2009, këto janë fakte të shkruara në projektligjin që është paraqitur edhe këtu, është nënshkruar marrëveshja midis KfW-së si donator, OST-së si agjenci zbatuese dhe qeverisë së Shqipërisë. E qartë fare. Më 11 mars të vitit 2010 ka kaluar këtu në Kuvend dhe në prill të vitit 2012 ka hyrë në procesin e tenderimit. Dy vjet. Dy vjet vonesë për një arsye të vetme: duhej që Shqipëria të ishte nën varësinë e eksporteve të kompanive serbe, ashtu siç edhe Kosova duhej të vazhdonte të mbeste nën varësinë e eksporteve serbe. Qartazi fare. Dhe për një vit me radhë ka vonuar një tender që duhej të mbaronte brenda afateve ligjore. Por kjo do të ndodhte vetëm nëse qeveria do të ishte larg nga çdo lloj interesi klientelist dhe në mbrojtje të interesit publik. Dhe ja ku jemi, vijmë në fund të vitit 2013, mbas katër vjetëve e gjysmë, të zbatojmë këtë projekt. Ajo qeveri nuk është nisur as nga interesa publike e as nga ato kombëtare, por thjesht dhe vetëm nga interesa korruptive të një grushti kompanish serbe, që ai i njeh fare mirë, të cilat i ka pritur në zyrën e tij, ka bërë biznes me ta dhe natyrisht, në qoftë se do të kisha moralin e tij, tani do ta pyesja: ato qindarkat, ato centët e çdo kilovati, për të cilat akuzoje deri në vitin 2005 të gjitha qeveritë socialiste dhe të gjithë drejtuesit e korporatës, kush i mori? Se që paratë e buxhetit të shtetit, paratë e taksapaguese shqiptarë, paratë e klientëve shqiptarë shkuan te kompanitë serbe, kjo është fare-fare e qartë. Vit për vit jua kam provuar këtë  këtu në sallën e Kuvendit.

Për këtë interes kombëtar foli zotëria këtu?

Ky nuk është interes kombëtar, ai mund ta ketë interes kombëtar të gjysmës së tij më të mirë, por ky nuk mund të jetë interes kombëtar i shqiptarëve, absolutisht jo. 

Megjithatë, po kthehem përsëri në historinë e të vërtetave dhe të pavërtetave të thëna sot në sallën e Kuvendit. Një gjë vlen, ndjesa e kërkuar ndaj qeverisë gjermane. Nuk ishim ne, ishte Sali Berisha dhe të gjithë tellallët e tij që akuzuan donatorin për përfshirjen në korrupsion andej dhe këtej kufirit. Ai, ai, personalisht. Nuk la gjë pa thënë dhe ndërpreu çdo program me KfË-në, donatorin gjerman, thjesht dhe vetëm për të plotësuar interesat e tij private në të gjithë këtë histori. Private, po e përsëris edhe një herë tjetër, dhe akuza nuk i erdhi nga ne. Ne bëmë zëdhënien e të gjithë shqiptarëve të Kosovës që ishin në dijeni të kësaj afere korruptive, bëmë zëdhënien e çdo shqiptari të Kosovës që u vu në dijeni të presionit maksimal që është ushtruar edhe përkundrejt qeverisë së Kosovës për të fituar kompania për të cilën ishte i interesuar drejtpërdrejt Sali Berisha. 

T’i lërë dënglat me shpifje që tha këtu pak më parë e të tjera me radhë. E paditi gazetën në Kosovë dhe e humbi gjyqin në Kosovë. E humbi që tek autoriteti që rregullon mediat në Kosovë. Që atje i thanë: “Ik se je jashtë standardit.” Nuk mund të akuzosh një gazetë të pavarur që ka sjellë fakte të qenësishme pikërisht për këtë marrëveshje midis qeverisë së Shqipërisë dhe mafies serbe të eksporteve të energjisë elektrike. Ky është problemi. Atyre duhet t’u kthejë përgjigje, atje duhet të përballet. Atje kopertinat e gazetave ishin kaq dhe akuzonin drejtpërdrejt atë dhe familjen e tij. 

Megjithatë, jemi në një moment kur çdo gjë u mbyll dhe e mbylli kjo qeveri. Nuk e pengoi fare. Kompania që ka fituar është kompania për të cilën insistonte Sali Berisha që duhet të ishte fituese, por kësaj radhe me një procedurë tjetër. Dëgjova këtu që po mburreni, nga mëngjesi deri në  mbrëmje, për 7 milionë euro që i paskeni kursyer. Po si i kursyet? A mund të ma thoni? Sepse nuk janë paguar kurrë dhe, kur flitet për para, natyrisht flitet për para. Të vijmë te momenti tjetër: si i kursyet? Me cilët tendera? Kanë qenë dy procedura komplet të ndryshme tenderash. Nëse tek i pari është bërë një procedurë tenderi dhe në të është përcaktuar fare qartë që 70% të pikëve i ka oferta teknike dhe 30% i ka oferta financiare dhe, natyrisht, në bazë të atij vlerësimi, të asaj procedure, kompania me kredenciale teknike më të mira ishte ajo që u shpall atëherë fituese. Në tenderin tjetër është kaluar në tri faza: faza e parë është ajo ligjore dhe janë skualifikuar ato që duhet të skualifikoheshin; faza e dytë është ajo teknike ku janë skualifikuar ato që duhet të skualifikoheshin dhe në fund fare është faza financiare dhe oferta e kësaj kompanie është 1,6 milionë euro më e lartë sesa oferta e së njëjtës kompani në tenderin e parë.

Pra, nëse doni të bëni një krahasim, i vetmi krahasim është ky: oferta financiare e kësaj kompanie në këtë rast është 1,6 milionë euro më e lartë sesa një vit e gjysmë përpara. Nuk ka asgjë tjetër dhe boll folët për kursim! I keni humbur Shqipërisë 4 vjet kohë me këtë projekt dhe për 4 vjet kohë, po jua llogaris unë, dëmi i shkaktuar nga ana e qeverisë së Sali Berishës nëpërmjet bllokimit të tenderit dhe pastaj anulimit të tij, i kalon 3 milionë eurot në vit për shkak të kostove më të larta të blerjes së energjisë në tregun ndërkombëtar, për shkak të kostove më të larta të transmetimit mes dy vendeve në periudhat dhe oraret e shkëmbimit, pa parashikuar këtu stabilitetin dhe sigurinë e furnizimit në periudhë thatësire, kur nevoja për energji është më e lartë e kapacitetet aktuale hyrëse të saj në vend ishin më të pakta. Pra për katër vjet keni sjellë një dëm prej 12 milionë eurosh në total. Besoj se e dini që 12-a është më e madhe se ajo 7-a që pretendoni ju. Ky është dëmi që i keni sjellë Shqipërisë. Për të mos folur pastaj për integrimin e dy sistemeve, që normalisht  duhet të formojnë një treg të përbashkët unik midis Shqipërisë dhe Kosovës, për të shpëtuar njëherë e mirë nga varësia e kompanive serbe  të energjisë. Kjo do të ishte përmbushja edhe e interesit publik, por edhe e interesit kombëtar. Kjo është e vërteta për të cilën duhet të flasim dhe më tutje akoma, nëse do të mbesim tek të vërtetat, dua të kthej përgjigje edhe për dy-tri gjëra që u përmendën këtu. 

Po flisni prej tri javësh për fatura aforfe, por asnjëherë nuk shpjegoni se çfarë është që ta kuptojnë shqiptarët. Jua them unë. Sot kompania CEZ e trashëguar prej jush  ka 1,2 milionë abonentë, pra rreth 1,2 milionë fatura. Janë gati 25 mijë deri 50 mijë abonentë që nuk paguajnë fare energji elektrike, sepse kanë deklaruar gjatë periudhës së administrimit, pas ikjes së çekëve, aparate të dëmtuara. Për këta po flisni? Për këta që nuk paguajnë energjinë elektrike? Po ta dinë shqiptarët, të gjithë ata që paguajnë energjinë elektrike, duke filluar nga ata që janë më të varfrit dhe që kur marrin 5 lekë në dorë i ndajnë menjëherë për të paguar faturën e energjisë elektrike, pensionistët, ata që janë me ndihmë ekonomike, asistencë sociale  etj., që edhe paratë e ndihmës që marrin i çojnë te energjia elektrike, që në rast se këta do të vazhdojnë të mos paguajnë, kostot do t’i paguajnë të gjithë. 

Këtë nuk po jua thonë këtu. Bëhet fjalë vetëm për 2% ndër ju shqiptarë, abonentë të CEZ-it dhe natyrisht ky është një spekulim marramendës për t’ju thënë që po ju grabisin. Jo, janë vetëm 2% që nuk kanë aparatin matës, që nuk paguajnë fare energji elektrike dhe energjinë për ta e paguan gjithsecili nga ju. Nga 1 qindarkë, nga 2 qindarka, nga 10 lekë, nga 15 lekë, nga 1 mijë lekë e paguani ju për të gjithë këta që nuk paguajnë. Kanë që nga mëngjesi bëjnë vetëm këtë gjë, ashtu si për javë të tëra u dalin në mbrojtje thjesht atyre që shkelin ligjin. U dalin në mbrojtje të gjithë atyre që e refuzojnë zbatimin e ligjit, thjesht dhe vetëm për t’u rritur kurajën që të vazhdojnë ta shkelin  ligjin. Prandaj bëra thirrje pak më parë, që nga kjo sallë Kuvendi mesazhet antiligj të ndërpriten. Ky 2% dhe kjo aforfe për ta është e përkohshme deri në pajisjen e të gjithëve me aparat matës dhe detyrimin për të paguar energji elektrikenë deri në fund e kanë të gjithë.
E fundit që dua të them ka të bëjë me koncesionet e famshme. Në qoftë se deri tani keni ndërtuar më shumë se 60-70 hidrocentrale, dilni e na i numëroni këtu, një për një dhe, në qoftë se të gjitha këto 60-70 hidrocentrale shkojnë më shumë sesa 1% e kapacitetit të prodhimit të hidrocentraleve ekzistuese, dilini e thojuani këtu shqiptarëve, që të dëgjojnë për superfuqinë e gjelbër të kësaj Norvegjie të Ballkanit. Në qoftë se çmimi i energjisë elektrike për dy vjet me radhë mbeti aq sa ishte, nuk është për shkak të investimeve  që keni bërë apo të cilat i amplifikoni. Jo, absolutisht! Çmimi mbeti  në këto nivele për shkak të favoreve dramatike që iu bënë kompanisë CEZ, nën pronësinë e çekëve në atë periudhë, në kurriz të OST-së dhe të Korporatës Elektroenergjetike Shqiptare. Ato u zhytën në borxhe dramatike, që do t’i paguajnë të gjithë shqiptarët, dhe mbeti ai çmim i palëvizur për të marrë ju merita politike. Është tamam si ajo historia e borxheve, për të cilën u fol këtu, që për vite me radhë i zhytët kompanitë në borxhe njëra pas tjetrës dhe thatë e kemi borxhin 62%, ndërkohë që kishit marrë borxh pa fund në lloj-lloj furnitorësh, në lloj-lloj kompanish, e latë pa paguar dhjetëra e dhjetëra fatura, të cilat natyrisht  janë borxh që i llogaritet çdo shqiptari, do të hyjë në buxhetin e shtetit dhe do t’i llogaritet çdo shqiptari. Këtë ka kërkuar Fondi Monetar Ndërkombëtar, ta kontabilizojmë dhe natyrisht ta fusim brenda buxhetit të shtetit, me qëllim që të lindë garancia për t’u shlyer deri ditën e fundit.

E dëgjova këtu raportin alucinant që thotë: dhatë 3 miliardë, latë 21 miliardë. Për çfarë po flisni? Është fare e qartë që kompania “Deloitte e Touch” llogariti borxhin e kontratave të punëve publike, asgjë tjetër. Këtu u miratua ligji dhe për këtë u kontraktua kompania në fjalë, që nxori  atë borxh. Edhe ne, edhe Fondi Monetar Ndërkombëtar ju kemi thënë qartësisht se do të shlyhet vit për vit deri në qindarkën e fundit nga paratë që do t’i marrim nga Fondi Monetar Ndërkombëtar. Do të adresohet atje, siç do të adresohen atje edhe detyrimet e papaguara, rimbursim TVSH-je, rimburisim tatim-fitimi etj., me radhë. Në qoftë se kërkoni hesap për ato 21 miliardë që thoni, ato para shkuan në rroga, në pensione, në  100 milionë dollarë, pra 10 miliardë të tjera fatura të vonuara, të papaguara nga korriku deri në fund të shtatorit, që u shlyen drejtpërdrejt me ato para. Ky ishte 21 miliardëshi. Ju kam thënë, nëse doni të bëni opozitë, referojuni fakteve. Pastaj pjesa tjetër me shpifje e të pavërteta rrëzohet shumë shpejt.

Faleminderit!

(Drejtimin e seancës e merr zoti Dule.)

Vangjel Dule – Zoti Mimia, nuk ju ka përmendur emrin.

Për procedurë e ka fjalën zoti Mima.

Florion Mima -  Faleminderit, zoti drejtues i seancës!

E ndiej të nevojshme të bëj një sqarim fare të shkurtër. Nuk është replikë, e kam sinqerisht.

Në vitet 2001-2002 në Kosovë ka punuar një shtetas gjerman që quhej Xho Trushler. Xho Trushleri drejtoi për një periudhë kohe Korporatën Elektroenergjetike të Kosovës dhe u denoncua nga vetë korporata për vjedhje dhe përvetësim të pasurisë së kësaj korporate në shumën 3,4 milionë euro. Shteti gjerman e mori tejet seriozisht këtë denoncim dhe bashkë me strukturat e OKB-së arriti jo vetëm të provojë që Xho kishte vjedhur, por ta çojë prapa hekurave duke konfiskuar gjithë shumën e  transferuar ilegalisht në Gjibraltar. Një procedurë e ngjashme me këtë të Xho Trushlerit ka ndodhur edhe në tenderin në fjalë. Qeveria shqiptare ka denoncuar një procedurë korruptive, e cila është investiguar dhe në fund fare është nderuar pretendimi i palës shqiptare. Po edhe fakti që po pala gjermane shpall fituese kompaninë, e cila padrejtësisht ishte shpallur e dyta në tenderin shqiptar, i bën nder qeverisë shqiptare.

Faleminderit!

Vangjel Dule – Diskutimi në parim i projektligjit mbyllet. 

Vazhdojmë me çështjen tjetër të rendit të ditës, me projektligjin “Për disa ndryshime në ligjin nr.7703, datë 11.05.1993 “Për sigurimet shoqërore në Republikën e Shqipërisë”, të ndryshuar”.

Ky projektligj është depozituar në Kuvend në datën 9 janar 2014. 

Ka pyetje? Nuk ka. 

Ministria iniciuese? Nuk ka.

Do të shprehet Komisioni i Punës, i Çështjeve Sociale dhe i Shëndetësisë? Jo.

Vazhdojmë me diskutimet.

Fjalën e ka zonja Albana Vokshi.

Albana Vokshi – Faleminderit, zoti drejtues i seancës!

Të nderuar kolegë deputetë,

Sot po diskutojmë projektligjin ““Për sigurimet shoqërore në Republikën e Shqipërisë”, të ndryshuar”. Çfarë na sjellë të re ky projektligj? Asgjë. As reformë, as program, as politika, as faturë financiare. Qeveria po ju servir gatimin klientelist të radhës. Instituti i Sigurimeve Shoqërore ikën nga profesionistët e financave dhe po kalon në dorën e 99-çave. E njëjta skemë që po përgatitet edhe për kalimin e arsimit profesional, nga ministria tradicionale, te ministri i komunikimit të zellshëm. Në fakt, mund të jemi vendi i parë në botë që do të eksperimentojmë reformat arsimore nga një ministri e Mirëqenies Sociale. Kjo i ngjan një aventure amatoreske në shërbim të një individi që Kryeministri ka vendosur ta pompojë si një prej kandidatëve për bashkinë e kryeqytetit. Është bërë e zakonshme tashmë, është histori që përsëritet çdo javë: qeveria në çdo seancë sjellë në parlament ose një histori krize, dhe këtu ju përmend aktet normative të buxhetit të vitit 2013, buxhetin 2014 së bashku me paktën famëkeqe fiskale, ose një reformë të Berishës, por të ripaketuar në stilin alla Rama. Të gjitha projektligjet që janë diskutuar në seancën e sotme janë të Berishës. Në pesë muaj Rama nuk ka mundur të sjellë një projektligj të vetëm për një nismë të re apo për të jetësuar një premtim të tijin elektoral, ndaj edhe kur vjen për të folur në këtë foltore, nuk mund të flasë si Kryeministër, pasi nuk ka bërë asgjë si të tillë, e vazhdon e flet si opozitar. Edhe në tentativën për të zhbërë reformat e mëdha të Kryeministrit Berisha, kabineti “Rama” po dështon, pasi ka rënë në grackën e kopjimit dhe sjell formate ligjesh vetëm me kopertinën ngjyrë mavi të ndryshuar dhe ku sigurisht vëmendja përqendrohet te nenet që ofrojnë mbështetje ligjore dhe financiare për klientët e qeverisë. Asnjë premtim i mbajtur për shqiptarët që u mashtruan nga propaganda ramiste dhe që në pritje të ankthshme të realizimit të ndonjë premtimi elektoral çdo ditë shohin Kryeministrin e tyre që me gardërobë luksi paraqitet në media duke inauguruar zyrat që i ka inauguruar që në mandatin e tij të parë Berisha. Kryeministri i fiksuar pas trarëve të bllokimit, kohët e fundit është parë shumë shpesh të vizitojë edhe doganat, duke fyer doganierët, ndërsa rrugëve të kthimit bën edhe ndonjë foto me makineritë e ndërtimit, pikërisht në autostradat e ndërtuara gjatë dy mandateve të qeverisë “Berisha”. Po çfarë po bën realisht kjo qeveri? Hiq këtu e vër atje; merre poshtë e vëre lart; është në kat të dytë, zbrite në kat të parë; është në cep rruge, vëre në bulevard; është me ngjyrë të bardhë, po e bëj me ngjyrë të kuqe ose mavi. Janë mjeshtër të public relation e formën po mundohen ta shesin si përmbajtje. Flasin për godina, zyra, tavolina që të tjerët të mendojnë se po flasin për përmbajtje. Nuk flitet për performancë, nuk analizohet asgjë që është bërë deri më sot, thjesht zerohet ose kopjohet. Po ku është Kryeministri me programin e  tij 1 milionësh? A po punohet më në Shqipëri? Sigurisht që jo, por kjo nuk ka asnjë rëndësi, pasi e rëndësishme është që çdo ripaketim i radhës të nxirret sa më bukur në celuloid. Shkojnë te minatorët dhe i fusin një foto, pa menduar që ata nuk kanë nevojë për fotografi, por kanë nevojë për më shumë kujdes dhe siguri në punë nga qeveria. Shkojnë në shtëpitë e fëmijëve apo të pleqve dhe bëjnë foto të tjera, madje edhe për qafe, dhe të gjithë shqiptarët çdo ditë më të varfër ndjekin show-n e radhës.

Qeveria e fotografive e fiksuar në plastikën e celuloidit nuk ka ndërmend t’u referohet ekspertëve dhe përvojave humane. E rëndësishme është të duket bukur në media, pa u stresuar se reforma, sidomos për moshën e tretë, është sfidë e çdo shoqërie në zhvillim e kërkon edhe thinja në ekspertizë.

Kam dëgjuar së fundi deklaratat e ministrit të Mirëqenies në lidhje me këtë reformë, i cili ka premtuar se shtetasit shqiptarë në një moshë të caktuar do të marrin pensione sociale, pavarësisht nëse ata kanë paguar kontributet e sigurimeve shoqërore. 

Në gjykimin tim, kjo është sa e padrejtë, aq edhe jo ligjore. Ligji aktual i sigurimeve shoqërore përcakton që shtetasit shqiptarë, brenda dhe jashtë vendit, marrin pensione pleqërie kur plotësojnë moshën 60-vjeç për gratë dhe 65-vjeç për burrat, nëse kanë 15 deri 35 vjet punë të siguruar në Shqipëri. Nëse këta persona kanë më pak se 15 vjet punë të siguruar, ata nuk e marrin pensionin.

Lind pyetja: Pse kjo qeveri do t’ua japë edhe personave që nuk kanë punuar asnjë ditë? Duke u premtuar, si atyre që punojnë dhe atyre që nuk punojnë se do të marrin pension social të barabartë, kjo do të rrisë jo vetëm informalitetin, por edhe dembelizmin. Madje është njësoj sikur t’u premtosh si atyre që paguajnë faturat e konsumit të energjisë dhe të ujit, edhe atyre që nuk i paguajnë, se do të marrin njëlloj energji elektrike dhe ujë. Nuk e di nëse qeveria i hedh ndonjëherë sytë nga fqinjët në kuadrin e reformave. Në Itali, për të marrë pension gjithkush duhet të punojë minimumi 20 vjet i siguruar. Në Greqi duhet të përmbushin një numër të caktuar pikësh, përndryshe askush nuk merr pension.

Në tentativë të hapur për të përqendruar në një dorë të vetme pushtetin politik dhe atë ekonomik, qeveria kërkon t’i japë jetë një reforme, që do të çorientojë skemën e kontributeve të sigurimit shoqëror. Ndërkohë që e gjithë bota po promovon politika për një shoqëri të të gjitha moshave, duke u përqendruar në kujdesin maksimal te mosha e tretë, qeveria po kërkon të rilindë skemën e pensioneve në diktaturë, duke rënduar deri në palcë jetesën e pensionistëve. Vetëm nga taksat e qeverisë së mashtrimit, sot pensionistët shpenzojnë 80 mijë lekë më shumë në vit për ushqimet e shportës dhe të transportit.

Të nderuar kolegë, në vitin 2002 Kuvendi miratoi rritjen e moshës së pensionit për të gjitha kategoritë e punëve, përfshirë edhe profesionet e vështira të kategorisë së parë, si ato të nëntokës, të aviacionit, të metalurgjisë, të ferro-kromit, me synimin që më 1 korrik të vitit 2023 meshkujt të dalin në pension 65-vjeç dhe me 35 vjet punë të siguruar. Koha tregoi se për nëntokën kjo nuk mund të zbatohej. Prandaj në vitin 2009 Kuvendi vendosi që punëtorët e nëntokës të marrin pension të plotë 60 vjeç dhe jo 65 vjeç, me 30 vjet punë të siguruar në Shqipëri, e nga këto 15 vjet nën tokë.

Ministri i Mirëqenies, para disa ditësh, premtoi në Pukë se do të ulet mosha e daljes në pension e minatorëve nga 60 vjeç në 55 vjeç. Deri këtu mirë, por ai nuk përmendi fare as moshën e pensionit për metalurgët, as për punonjësit e ferro-kromit, as për pilotët e polumbarët. Nuk tha asgjë për pensionin e artistëve të Cirkut, të Operës, të Ansamblit Shtetëror të Këngëve dhe Valleve, instrumentistëve të veglave frymore, të cilët më 30 qershor 2014 dalin në pension, sipas moshës së përcaktuar, 55 vjeçe gratë dhe 60 vjeç burrat. 

Kjo paketë gënjeshtrash, e shitur gati-gati me një urrejtje kombëtare, është e sigurt që do ta nxjerrë në pension të parakohshëm qeverinë “Rama”, e cila vetëm në 5 muaj shënoi rekordin e paligjshmërisë, duke çuditur edhe kancelaritë europiane, se si një shqiptar shkatërron të ardhmen europiane të bashkëkombësve të tij vetëm për karrigen kryeministrore.

Drama sociale në Shqipëri është një akt i rëndë i vënë në skenë nga Kryeministri për të shpërqendruar vëmendjen e publikut. Rama po praktikon teza diktatoriale: “Sa më të varfër njerëzit, aq më lehtë mund të shtypen ata”.

Të nderuar qytetarë të vendit tim, skenarët e errët të kësaj qeverie nuk duhet të na i errësojnë sytë, ndaj në datën 20 të gjithë duhet të protestojmë. Taksat, si gjobë për votat e blera, kanë shtrenjtuar minimumi 10% jetesën tuaj. Ndaj në datën 20 duhet të protestojmë të gjithë. Qeveria taksoi pagat tuaja, por shpërbleu veten me dieta dhe udhëtime, duke u dukur nëpër botë si kryeministra dhe ministra trendy. Ndërkohë që borxhin shqiptar e çuan në kuotën e mbytjes, plot 75%. Ndaj në datën 20 duhet të protestojmë të gjithë. Në dy mandatet e qeverisë së demokratëve Berisha realizoi reformën e pensioneve dhe pagave duke i mbidyfishuar ato. Madje edhe vendimi i fundit i qeverisë “Berisha” ishte pikërisht për rritjen e pagave dhe pensioneve. 

Pra, ajo ishte qeveria në shërbim të qytetarëve shqiptarë. Mirëqenia e shqiptarëve nuk është dhe nuk duhet të jetë thjesht një fotografi; nuk është dhe nuk duhet të jetë thjesht një emërtesë. Mirëqenia e shqiptarëve ishte ajo që u raportua nga agjencitë prestigjioze, që e listuan Shqipërinë në vendin e katërt, që avancojnë për nivelin e jetesës. Por raportuesi më i mirë i të gjitha kohërave është populli, i cili tashmë e ka përcaktuar atë: “Sali bollëku, Rama fukarallëku”! Ndaj në datën 20 duhet të protestojmë të gjithë.

Së fundi, zoti Kryeministër, meqenëse Vlora është qyteti ku ju kryesoni listën e deputetëve të PS-së, jam e sigurt se ju kanë ardhur thirrjet e fundit të qytetarëve vlonjatë: “O Sali, o baba, kthehu se bëmë shaka”! Janë pikërisht ata qytetarë që ju dhanë votën, por që e kanë kuptuar të parët atë që ju realisht përfaqësoni.

Meqenëse pretendoj se e njoh Vlorën dhe vlonjatët, do të doja t’ju jepja një këshillë: “Dëgjojeni zërin e Vlorës, zoti Kryeministër, sepse shumë shpejt ajo mund të kthehet në një ogur të zi për ju dhe qeverinë tuaj”!

Faleminderit!

Vangjel Dule – Faleminderit, zonja Vokshi!

Zonja Kryemadhi, urdhëroni!

Monika Kryemadhi - Të nderuar kolegë,

Nisjen e një reforme për përmirësimin e ligjit të sigurimeve shoqërore  do ta konsideroja një hap të rëndësishëm, i cili duhet të përgëzohet nga të gjithë ne. Një nga objektivat dhe sfidat e kësaj qeverie është edhe përmirësimi i skemës së sigurimeve shoqërore drejt produktivitetit, në  dobi të individëve pjesëmarrës  dhe përfitues të  kësaj skeme,  me qëllim garancinë e mëtejshme të përfitimeve për këtë shtresë, e cila nuk  është marrë në vëmendje aq sa duhet,  për të mos thënë që ka mbetur e lënë mënjanë.

Komponenti social, si një element kushtetues, duhet të jetë një ndër  kryefjalët e çdo qeverie për faktin se, nëpërmjet politikave sociale  të drejta dhe  të suksesshme, ne trokasim në çdo shtëpi shqiptari duke treguar kujdesin tonë për përmirësimin e jetesës së tyre. Nuk mund të pretendojmë se realizojmë si duhet detyrën për të cilën na kanë votuar nëse neglizhojmë këtë shtresë e cila, më shumë se kushdo, kërkon vëmendjen dhe përkujdesjen e gjithsecilit prej nesh. 

Ndryshimet që na propozohen për ligjin e sigurimeve shoqërore, duhen parë në një optikë shumë pozitive. Ato përbëjnë hapin e parë të rëndësishëm drejt përmirësimit të këtij sistemi, i cili sot shfaqet me një deficit financiar të madh. Ne sot kemi një sistem të sigurimeve shoqërore, që nuk realizon mbulimin e pagesave të pensioneve me të ardhurat nga kontributet.

Ne si LSI  e konsiderojmë  me vend këtë ndryshim. Fakti që  Ministrisë së Mirëqenies Sociale dhe Rinisë, në objektin e veprimtarisë së saj, i shtohet edhe zhvillimi dhe monitorimi i politikave sociale, i legjislacionit dhe i veprimtarive që kanë të bëjnë me sigurimet shoqërore, si dhe procesin e bashkërendimit të punës për skemat e mbrojtjes shoqërore me vendet e tjera, kjo përbën një ndryshim pozitiv në funksionimin dhe menaxhimin e sistemit të sigurimeve shoqërore, për arsye se  një ndër detyrat e tjera të rëndësishme të kësaj ministrie është edhe hartimi i politikave orientuese të punësimit, analiza e nivelit të punësimit në vend, kontrolli i zbatueshmërisë së legjislacionit të punës, nëpërmjet kontrollit të zyrave të punës. Punësimi është elementi i parë dhe më i rëndësishëm jo vetëm për jetën e individit, por edhe për vetë sistemin e sigurimeve shoqërore.

 Ky sistem funksionon i lidhur vetëm me punësimin bazuar në parimin e  solidaritetit të brezave, që do të thotë se me kontributet e të  punësuarve të sotëm paguhen pensionistët aktualë. Pra, nëpërmjet këtij ndryshimi, menaxhimi dhe kontrolli i këtij sistemi përqendrohet brenda një ministrie, gjë që mund të çojë në ndërmarrjen e politikave më efikase dhe më të shpejta. 

Të nderuar kolegë, ky hap i parë në ndryshimin e ligjit “Për sigurimet shoqërore” duhet të shoqërohet me reforma të rëndësishme, në mënyrë që në të ardhmen të kemi një sistem solid, i cili jo vetëm të garantojë pagesat për përfituesit dhe pjesëmarrësit e tij, por edhe të rrisë nivelin e këtyre pagesave, në mënyrë që siguria ekonomike e shtetasve tanë, mbas fitimit të së drejtës për pension të jetë e përafërt me sigurinë e pagës së punës. 

Të nderuar kolegë, ne mendojmë se ky sistem duhet të shoqërohet me një reformë të thellë, me qëllim përmirësimin e nivelit të jetës së shtresës së pensionistëve, si dhe garantimin e jetëgjatësisë së këtij sistemi për të ardhmen. Argumentin për një ndryshim të sistemit të sigurimeve shoqërore ne duam ta mbështesim në disa problematika aktuale, të cilat e bëjnë këtë sistem të qëndrueshëm. Konkretisht :

1. Nëse skema e sigurimeve nuk do të arrijë të mbulojë përfitimet me të ardhurat e saj, atëherë niveli i përfitimeve dhe shkalla e mbulimit të popullsisë rrezikojnë të jenë në nivele të ulëta në të ardhmen.

2. Nëse nuk rritet masa e përfitimeve, atëherë ky sistem asnjëherë nuk do të ofrojë nxitje të mjaftueshme për të marrë pjesë në të. Kjo për faktin se ekziston një diferencë e madhe midis pagës maksimale dhe pensionit maksimal. Duhet zvogëluar evazioni, i cili realisht është shumë i lartë, bëhen deklarime të të ardhurave më të vogla se sa janë në realitet, gjë që ka për pasojë pakësimin e bazës së kontributeve. Po ashtu, duhet një trajtim më pak diskriminues për pensionet e fshatit.

Ajo që dua të theksoj në fund është se reforma në ligjin e sigurimeve shoqërore do të jetë shumë e domosdoshme, sepse përshin jo vetëm rritjen e pensioneve dhe përfshirjen e të gjithë shtresës së popullsisë në marrjen e pensioneve, por do të kemi edhe ulje mjaft të madhe të evazionit që të gjithë ne e kemi të parashikuar.

Do të doja që grupi i punës, i ngritur nga Ministria e Punës për hartimin e këtij projektligji, të jetë shumë i vëmendshëm dhe gjithëpërfshirës, me ekspertë pa dallim bindjesh politike, ndoshta edhe të propozuar nga partitë politike, sepse mendoj se është e nevojshme përfshirja e të gjithë shtresave të shoqërisë në këtë problem, pasi çështja e pensioneve është një nga çështjet më të rëndësishme.

Ne nuk kemi ardhur këtu për të bërë politika bolshevike apo populiste, por për t’u dhënë njerëzve atë çka meritojnë dhe atë kontribut të cilin e kanë paguar në breza.

Faleminderit!

Vangjel Dule – Faleminderit, zonja Kryemadhi!

Zoti Tafaj, urdhëroni!

Myqerem Tafaj – I nderuar drejtues i seancës,

Zonja dhe zotërinj deputetë,

Të dashur qytetarë, 

Projektligji që diskutojmë sot prek një ndër sistemet më të rëndësishme dhe më të kushtueshme të vendit, atë të sigurimeve shoqërore. Ndër shtyllat kryesore të këtij sistemi është ai i pensioneve, i cili mbështet mbi gjysmë milion qytetarë shqiptarë, që kanë derdhur djersë dhe mund për disa dekada dhe sot kanë të drejtën e plotë morale të marrin një pension, që përmbushë kërkesat së paku minimale të jetesës. Ky është detyrim elementar i një shoqërie demokratike, e cila mbështetet në parimin e solidaritetit të brezave. 

Gjendja e pensionistëve në vendin tonë, fatkeqësisht, po përkeqësohet me shpejtësi. Qeverisja e PD-së e trajtoi këtë çështje me prioritet. Pensionet u rritën çdo vit. Në vitin 2013 në qytet arritën nga 12 mijë lekë, që është pensioni më i ulët, në 24 mijë lekë  dhe në fshat nga 8200 lekë në 12 mijë lekë.

Kjo rritje bëri të mundur që jeta e pensionistëve të përmirësohet disi, megjithëse ne jemi të vetëdijshëm se ky nivel pensioni ishte ende i pakënaqshëm. Mosrritja e pensioneve nga kjo maxhorancë, sepse në fakt u bë vetëm një indeksim për nivelin e inflacionit, shënon vetëm një hap prapa në përmirësimin e jetës së pensionistëve. Paketa e re fiskale, siç pritej, ka çuar në rritjen e çmimeve të shumë produkteve ushqimore, madje edhe të atyre të shportës, që ndikojnë, në radhë të parë, në përkeqësimin e jetës së pensionistëve si në qytet, ashtu edhe në fshat. 
Nga ana tjetër, megjithëse pensionistët përfitojnë rimbursim për një gamë të gjerë të medikamenteve që u duhen për trajtimin e tyre shëndetësor, përsëri ata gjenden në situata të vështira, janë të detyruar të blejnë shumë gjëra elementare, që duhen për trajtimin mjekësor kur shtrohen në spitale, dhe këtë e di çdo qytetar që i ka qëlluar fati i keq që të shtrohet në spital.

Kohët e fundit qeveria ka hapur edhe diskutimin për reformën e sistemit të pensioneve. Dihet se skema e pensioneve në Shqipëri nuk është një skemë e balancuar financiarisht. Kjo do të thotë se kontributet e mbledhura nga personat e siguruar nuk mjaftojnë për të paguar përfitimet që jep skema brenda të njëjtit hark kohor. Raporti është 1,2 kontribues për një pensionist. Pra, është shumë i pafavorshëm në krahasim me vendet e tjera. Kjo gjendje e skemës, pra, numri i ulët i kontribuuesve, lidhet me shumë faktorë, si: papunësia, niveli i lartë i emigracionit, numri i personave që janë në moshë pune, evazioni, numri disporpocionalisht i lartë i pensionistëve krahasuar me moshën e re të popullsisë, mosha e ulët e pensionistëve si rezultat i daljes së parakohshme në pension në fillim të viteve ’90, si dhe prirjet e zhvillimit demografik, që çojnë në rritjen relativisht të shpejtë të moshës mesatare të popullsisë, për shkak edhe të emigracionit masiv të viteve ’90. Pavarësisht nga numri i madh i faktorëve që ndikojnë në skemën e pensioneve, në thelb, qëndrueshmëria e saj përcaktohet në radhë të parë nga rritja e numrit të kontribuuesve, të të punësuarve. 
Që skema të jetë e qëndrueshme dhe qytetarët që punojnë sot të jenë të sigurt se do të përfitojnë një pension për të jetuar në moshën e tretë, duhet të rritet punësimi. Fatkeqësisht po shohim një prirje të kundërt. Papunësia në Shqipëri po rritet çdo ditë. 
Maxhoranca e sotme kur ishte në opozitë bëri fushatë tejet nihiliste, duke pretenduar se vendi kishte 1 milion të papunë, edhe pse kjo shifër nuk kishte bazë logjike, madje për këtë shifër akuzohej INSAT-i se nuk publikoheshin të dhënat reale, por tani që kanë drejtorin e tyre, para disa javëve ai deklaroi shifrën 189 mijë  dhe jo 1 milion. Kjo nuk do të thotë se 810 mijë vetë u punësuan, përkundrazi, ka plot që e kanë humbur vendin e punës si në sektorin privat, ashtu edhe në atë publik. 

Vendet e punës krijohen nga sipërmarrja private, nga kompanitë e mëdha dhe të mesme, si edhe nga biznesi i vogël, ose përmes vetëpunësimit. Vendet e punës krijohen edhe nga kompanitë e mëdha të huaja, që ndërmarrin investime ose krijojnë filiale të tyre në vendin tonë, sidomos në fushën prodhuese, por edhe në atë të shërbimeve. 
Dokumentet e fundit të vitit 2013 të Komisionit Europian për luftën kundër papunësisë nënvizojnë se sipërmarrjet e vogla dhe të mesme, në mënyrë të veçantë sipërmarrjet e vogla, janë motor shumë i fuqishëm për krijimin e vendeve të reja të punës, prandaj, thuhet në këto dokumente, duhet të ndërmerren të gjitha masat e mundshme që u sigurojnë sipërmarrjeve mjetet e nevojshme financiare për t’u zgjeruar dhe zhvilluar. Së këtejmi, është e qartë se çdo faktor që nxit zgjerimin e sipërmarrjeve ekzistuese dhe krijimin e atyre të vogla nga qytetarët e vendit, si dhe thithjen e investimeve të huaja, ndikon drejtpërdrejt edhe në krijimin e vendeve të punës. Si është situata aktuale e zhvillimi të sipërmarrjes në vendin tonë? Sipërmarrja ka nevojë, në radhë të parë, për një klimë të përgjithshme të qëndrueshme, normale të rendit dhe sigurisë. 
Ky kusht elementar nuk sigurohet, sepse gjatë qeverisjes së kësaj maxhorance gjendja e rendit dhe e sigurisë në vend ka njohur vetëm përkeqësim. Përkeqësimit të rendit dhe sigurisë i shtohet edhe gjuha tejet agresive që po përdor kjo qeveri në çdo komunikim publik. Shqipëria dhe shqiptarët kanë nevojë për një gjuhë dhe komunikim që ngjall shpresë dhe optimizëm dhe jo gjendje të acaruar dhe pesimizëm. Qytetarët e vendit nuk kanë nevojë për fjalime frustuese në çdo orë të ditës dhe në çdo ditë në ekranet e televizionit dhe të shtypit të shkruar, qoftë edhe kur këto fjalime i drejtohen opozitës, e cila po kriminalizohet në çdo fjalë dhe fjali të qeveritarëve. 

Sipërmarrja ka nevojë për siguri juridike dhe zbatim të ligjit. Kjo qeveri, sa erdhi në pushtet, goditi ligje dhe nene të Kushtetutës, anuloi vendime qeverie mbi bazën e selektivitetit dhe paragjykimeve politikisht të frymëzuara dhe ndërmori një sërë hapash të tjerë, që kanë cenuar rëndë parimin e sigurisë juridike edhe për sipërmarrjen. Biznesi tani nuk ka më siguri të hyjë në kontratë me sektorin publik. Pra, ai është i pasigurt edhe nga ndryshimet e paparashikueshme dhe  pa konsultim të kuadrit ligjor. Sipërmarrja ka nevojë për masa nxitëse, financiare dhe lehtësuese të procedurave, në mënyrë që të zgjerojë veprimtarinë e saj dhe të hapë më shumë vende pune. 

Paketa e re fiskale ishte një goditje tjetër e rëndë për sipërmarrjen e vendit tonë, siç e kemi argumentuar ne si opozitë në diskutimet e buxhetit në këtë Kuvend. Kjo paketë do të tkurrë biznesin, nuk do të nxisë rritjen ekonomike dhe nuk do të krijojë vende të reja pune, përkundrazi, ka filluar shkurtimi i vendeve të punës dhe transferimi i veprimtarive sipërmarrëse në vende të tjera të rajonit. Kjo do të thotë se më shumë qytetarë do të jenë të papunë. Ne mund të sjellim këtu edhe shumë zhvillime të tjera të këtyre  5 muajve të kësaj qeverisjeje, që vërtetojnë se zhvillimi i sipërmarrjes në Shqipëri po ndjek një trend të qartë zbritës, pesimist, i cili do të ketë pasoja të rënda në rritjen e papunësisë dhe varfërisë në vend. Deklaratat e fundit të bordit të Bankës së Shqipërisë e vërtetojnë mjaft qartë këtë prirje negative të zhvillimit të ekonomisë dhe financave të vendit. Kjo gjendje sigurisht nuk mundëson rritjen e investimeve të huaja në vendin tonë.

Jemi vetëm rreth tre muaj para fillimit të sezonit të turizmit. Cili turist  i huaj do të guxojë të vijë, për të kaluar disa ditë pushimi në vendin tonë, nëse gjendja e sigurisë dhe rendit nuk do të përmirësohet? Kjo klimë e përgjithshme, që frenon iniciativën sipërmarrëse, nuk premton rritje të numrit të punësuarve dhe përmirësim të raportit kontribues–përfitues në skemën e pensioneve. Vetëm një perspektivë e qartë punësimi garanton qëndrueshmërinë e skemës së pensioneve dhe rritjen e masës së tyre në qytet dhe në fshat. Jo vetëm pensionistët, por të gjithë qytetarët po binden çdo ditë  e më shumë se premtimet e Kryeministrit Rama dhe të kësaj maxhorance ishin vetëm për vota. Që nga 24 qershori ato po harrohen një e nga një.

Faleminderit!

Vangjel Dule – Faleminderit, zoti Tafaj!

Fjalën e ka zoti Keta.

Roland Keta – I nderuar drejtues i seancës,

Të nderuar kolegë deputetë,

Qytetarë shqiptarë,

Projektligji ““Për sigurimet shoqërore”, i ndryshuar” tregon qartë qëllimin e qeverisë suaj: kalimin e pushtetit dhe kompetencave tek ato ministri, që janë nën urdhrat e kryetarit dhe s’ka asnjë qëllim për t’u shërbyer qytetarëve, pensionistëve, taksapaguesve shqiptarë, mijëra të punësuarve në sektorin shtetëror dhe privat për të pasur një pension të sigurt. Duket qartë se ky projektligj është vazhdimi i politikave të qeverisë “Rama”, se ç’është bërë në këto 8 vjet, duhet zhbërë.

Qeverisja nga niveli zero është vizioni juaj. Ju mohoni punën e mijëra ekonomistëve të bërë në 8 vjet, të ekspertëve, institucioneve dhe komisioneve parlamentare. Ju i hiqni kompetencën e ISKSH-së nga Ministria e Financave tek ajo e punës, kur Ministria e Financave është institucioni përgjegjës auditues dhe menaxhues, që jep llogari për të gjitha kontributet që japin qytetarët shqiptarë. Kjo qeveri po e kthen Ministrinë e  Financave të përgjigjet vetëm për veprime thesari, ku pjesën më të madhe të kompetencave ju po ia kaloni Ministrisë së Ekonomisë. Sot po hiqni përgjegjësinë nga ISKSH-ja. Ndoshta shumë nga ne mendojnë se kalimi i kompetencave nga një ministri në një tjetër është e drejtë e Kryeministrit, por dardha e ka bishtin mbrapa. Kryeministri mendon se është kryetar bashkie, ku kryetari i bashkisë ka autoritet dhe kompetenca më shumë ndaj drejtorive në varësi. Qëllimi i këtij ligji tregon se qeverisja juaj ka 5 muaj që ka dështuar, dhe ju mendoni se përmes këtyre ndryshimeve shqiptarët do t’ju besojnë. 

Ky projektligj sillet në parlament pa bërë asnjë analizë, asnjë studim, pa paraqitur asnjë statistikë, pa i paraqitur komisionit avantazhet dhe anët pozitive të tij. Ai duhet të diskutohej edhe në Komisionin e Ekonomisë dhe pa kaluar nga ky komision, nuk duhet të ishte paraqitur në parlament. Unë dhe qytetarët shqiptarë e kuptojmë se qëllimi i këtij ligji është se duhet ndryshuar, sepse është miratuar në vitin 2006 nga qeverisja e PD-së. Ju mendoni se çdo ligj i PD-së duhet ndryshuar. Vërtet ka nevojë për ndryshime të ligjeve dhe akteve nënligjore që kanë qëllim ta dërgojnë shërbimin te qytetari. Edhe në qeverisjen e PD-së disa ligje duhet të ishin bërë më mirë, por ju asnjëherë nuk dhatë konsensus. PD-ja që në vitin 2007 kërkoi reformimin e këtyre ligjeve me ndërmjetësinë e Bankës Botërore, por përfaqësuesit tuaj e bojkotuan edhe e refuzuan. Sot na paraqitni ndryshime pa u konsultuar me opozitën. Me të drejtë më lind pyetja: Kalimi i ISKSH-së nga varësia e Ministrisë së Financave te Ministria e Punës do ta vështirësojë mbledhjen e kontributeve? Ju harroni se mbledhja e kontributeve bëhet nga Ministria e Financave dhe ata e kanë me ligj specifik mbledhjen e kontributeve të Sigurimeve Shoqërore. A nuk mendoni se institucionet përgjegjëse të Ministrisë së Financave do ta luftojnë më mirë informalitetin? 

A e dini se ndryshimet në këtë projektligj dhe reforma e pensioneve është afatgjatë dhe ka vite që diskutohet dhe pa një konsensus të gjerë me të gjitha forcat politike, sindikatat, grupet e interesit, shoqërinë civile nuk mund të diferenconi, se pensioni nuk është çështje sociale, por është fiskale dhe duke qenë i tillë monitorimi dhe menaxhimi i këtyre reformave do të kryhej më mirë nga Ministria e Financave? A nuk do të ishte e drejtë që kjo ministri të kryente detyrat e saj? 

Ka pesë muaj që vetëm reklama dhe show mediatik po bën kjo ministri. Kjo ministri duhet t’u kërkojë falje mijëra përfituesve të ndihmës ekonomike, pasi  për herë të  parë në 8 vjet  nuk u dha ndihma ekonomike për festat e fundvitit. Para disa ditësh isha në komunën e Gjoricës, rrethi i Bulqizës dhe akoma nuk ishte marrë ndihma e dhjetorit, pa u  përmendur përgjysmimi i fondeve që nga tetori, kur PD-ja në 4 vjetët e fundit, 2009-2013, e rriti 50% fondin. Sot janë 200 mijë familje invalidësh ende pa marrë muajin janar, kur në një kohë miliona euro hidhen gjoja për infrastrukturë më të mirë në shërbim të invalidëve. 


A e dini se çdo vonesë e paaftësisë u heq atyre racionin e bukës? A e dini se vetëm vonesa e muajve të fundit i ka lënë pa ilaçe dhe sëmundshmëria e tyre kronike për çdo vonesë në orë ju rrezikon jetën? Kur do ta kuptojë kjo ministri, që nuk e di, se çfarë është shëndeti dhe nuk e di se çfarë është mjekësia? Ministrisë së Punës mund t’i kërkojmë llogari të kryejë detyrat e saj për punësimin dhe jo t’i shtojmë kompetencat me ligjin e sotëm. Kjo ministri premtoi 300 mijë vende pune. A keni bërë ndonjë analizë të pesë muajve se sa vende pune keni hapur? Ju, jo vetëm që nuk keni shtuar vende pune, por po i shkurtoni çdo ditë ato; ju jo vetëm që nuk po nxisni biznesin, por po e mbyllni çdo ditë atë; ju jo vetëm që s’po i ulni taksat për të nxitur punësimin, por po i rritni ato çdo ditë. Kështu po veproni edhe këto ditë me bizneset e transportit publik. 

Ju nuk e keni dëgjuar zërin e opozitës dhe çdo ditë nuk e dëgjoni zërin e qytetarëve shqiptarë. Ju po mashtroni me hapjen e zyrave të punës, kur të gjithë shqiptarët, të majtë apo të djathtë, e dinë se zyrat e  punës ekzistojnë në të gjithë Shqipërinë. Ato kanë nevojë për rikonstruksione, por më i rëndësishëm për shqiptarët është punësimi dhe jo godina. Çdo ditë ata po e kuptojnë rilindjen tuaj. Këtë e shohim edhe në zonat tona elektorale. Këto ditë isha në të gjitha komunat e rrethit Bulqizë. Ato që kanë ndodhur atje nuk kanë ndodhur në 23 vjet demokraci. Po u bëhen presione politike çdo ditë mjekëve, arsimtarëve, pavarësisht numrit të paktë të tyre në këto zona. Po hiqen infermierë nga puna, si rasti i një infermiereje me 27 vjet punë, e kualifikuar dhe nga infermieret më të mira të rrethit. Po kush ta gjykojë këtë? Drejtori i Shëndetit Publik në Bulqizë është agronom.  Çfarë qeverisje është kjo, kur arsimtari me titullin “Mjeshtër” zëvendësohet me edukatore kopshti, siç është rasti i zonjës Loshaj. 

Kur isha në qeverisjen vendore, një vëmendje të veçantë u kushtoja familjeve të minatorëve të aksidentuar në minierë, duke punësuar edhe bashkëshortet e tyre, duke dhënë bursa dhe të drejta studimi. Çfarë ndodh sot? Ata i hoqën nga puna vetëm se i ka punësuar PD-ja, siç është rasti me sanitaren, gruan e të ndjerit Gjoka, e shumë të tjerë. Edhe qeverisja e mëparshme mund dhe duhej të bënte më shumë, por kishte më shumë punësim, politika dhe vizion për biznesin. Më shumë investime që shtonin vendet e punës. Ai që për mua është shqetësim dhe për qytetarin shqiptar është abuzimi që ju keni me premtimet që keni bërë. Ju nuk i mbani premtimet dhe deri tani keni bërë vetëm deklarata televizive dhe show për çdo institucion, siç është edhe projektligji që po na sillni sot. Shqiptarët kërkojnë rritje ekonomike, rritje pagash, investime, rritje pensionesh, vende pune për rininë. 

Kanë kaluar 5 muaj dhe ju akuzoni ende qeverinë “Berisha”. Ju ende s’e kini kuptuar se s’jeni më në opozitë dhe vëmendjen jua kanë tërhequr edhe ndërkombëtarët. Populli ju ka votuar për ta qeverisur dhe jo për t’i qarë hallet. Keni 5 muaj që nuk sillni një projektligj të mirëfilltë, por vetëm projektligje për ndryshime 2-3 nenesh apo ndryshim të destinacioneve, siç është ky i sotmi, ku s’ka asnjë argument se ç’përfitojnë shqiptarët. Nuk sillet asnjë informacion se në ç’nivel janë kontributet. Harroni se pensioni nuk është as ndihmë dhe as lëmoshë, por është përfitimi i kontributeve të çdo shtetasi shqiptar. Skema e pensioneve është e pabalancuar dhe ky kalim do të thellojë deficitin, pasi ndahen politikat e përfitimeve me ato të kontributeve. Ky projektligj nuk është transparent dhe s’u shërben qytetarëve shqiptarë. 

Faleminderit!

Vangjel Dule – Faleminderit, zoti Keta!

Zoti Bekjo e ka fjalën.

Gentian Bejko – I nderuar kryetar i seancës,

Të nderuar kolegë deputetë,

Para se të futem në diskutimin e çështjes konkrete, dua të them se për replikë, dëgjohet shpeshherë fjala: “e merr x-i fjalën, na irritohet, - për procedurë, - po dua të flas unë. 

I nderuar drejtues i seancës, të nderuar deputetë, 

Kështu nuk vazhdohet! Duhet më shumë respekt për këtë parlament, më shumë respekt për ata që na dëgjojnë dhe më shumë respekt edhe për veten tonë. 

“I keni te dera më 20 shkurt”, çirret dikush nga opozita. Po kush janë këta? Këta janë ata persona që janë irrituar nga politika juaj. “Çfarë do të bësh?” – i thotë dikush, zëvendëskryeministrit apo kryeministrit. “Na thuaj çfarë të do bësh?” Po, do të bëjmë. Votën e kemi marrë për katër vjet, jo për katër muaj. 

Të nderuar kolegë, ligji që na serviret nga Këshilli i Ministrave është një ligj që në fund të fundit do realisht të bëjë ndonjë monitorim më të mirë të legjislacionit dhe veprimtarisë së Institutit të Sigurimeve Shoqërore. I kemi parë sigurimet shoqërore se në çfarë derexheje kanë arritur. Raport dramatik: 6 me 1 e ka Europa kontributin për pensionin, që do të thotë 6 persona punojnë dhe 1 merr pension. Sa e kemi ne? Pothuajse 1 me 1. 1 punon dhe 1 merr pension. Dhe akoma më keq, duke parë dy shtyllat kryesore që ka Instituti i Sigurimeve, kontributet dhe përfituesit, i bie që ne kemi pothuajse 640 mijë kontribuues dhe 540 e ca mijë përfitues pensionesh. A e shikoni sa distancë e shkurtër? A e shikoni çfarë propagande militantiste, të shfrenuar kanë bërë këta opozitarë të mirëfilltë? A e shikoni se si e kanë veshur, me çfarë kamuflazhi politik? A e shikoni që ky fanar ndriçues që këta na kanë çuar në brigjet e Adriatikut si ka shkëlqyer? A e shikoni si kemi kaluar “nga fitorja në fitoreje”? E thoshte “xhaxhi” që është sosur, por po na e thotë edhe “xhaxhi” që është në të sosur. Prandaj, të nderuar ligjvënës, duhet të jemi me këmbë në tokë, të flasim realisht dhe mbi baza konkrete. 

Të nderuar kolegë, e gjithë kjo veprimtari që shtrihet për sigurimet shoqërore ka të bëjë me fokusimin e skemave të mirëfillta që do të përgatisë Ministria e Mirëqenies Sociale për të realizuar sa më mirë dhe me efektivitet punën e Institutit të Sigurimeve  Shoqërore. 

Janë disa skema që po qarkullojnë. E para është për një ndarje standarde e të ardhurave që marrin pensionistët, skema e dytë është për atë që kontribuon më shumë dhe sigurisht duhet të marrë një pension që vitet e pleqërisë  t’i kalojë me një pension më të lartë, dhe  treta janë sigurimet private. Kjo e dyta ka një farë vështirësie, pasi ne nuk kemi aq buxhet familjar sa të mundësojmë të paguajmë nga rezervat tona privatin. Nuk kemi legjislacion të mirëfilltë për suplementet e sigurimeve dhe aq më tepër punëmarrësit nuk janë aq të angazhuar, pasi nuk kanë besim te këto firma.

Të nderuar kolegë, një çështje tjetër që dua të prek është edhe problemi i paaftësive të kufizuara, që janë kempet. Po të bësh një llogari, në periudhën janar- qershor 2013, janë 6 mijë invalidë më shumë që i janë shtuar skemës dhe kjo sepse i përket vitit elektoral dhe partia në pushtet u mundua të shtonte sa më shumë radhët e personave që përfitonin në mënyrë të paligjshme. Po marr këtu një shembull, në një komunë të qarkut të Beratit. Vetëm se kishte akses Partia Demokratike, 47% e invalidëve ishin nga kjo komunë. Dhe kjo ndodhte sepse atje kishte inondim të fortë dhe PD- ja donte me çdo kusht fitore. 

Pra, të nderuar kolegë, ne duhet t’i votojmë këto ligje, të mundësojmë që të ketë një operativitet dhe efikasitet sa më të madh të Institutit të Sigurimeve Shoqërore dhe ju ftoj ta votojmë këtë ligj, gjithmonë duke pasur parasysh që ligjet e tjera të jenë sa më efikase dhe produktive, jo për ne, por për të gjithë ata që janë të interesuar. 

Faleminderit!

Vangjel Dule – Faleminderit, zoti Bejko! 

Zonja Dede e ka fjalën. Përgatitet zonja Tabaku. 

Albina Dede – I nderuar drejtues i seancës, të nderuar deputetë, të nderuar qytetarë, 

Sot po diskutojmë projektligjin ““Për sigurimet shoqërore”, të ndryshuar”, si dhe zbatimin e politikave të qeverisë “Rama” në lidhje me sigurimet shoqërore. Po a ka kjo qeveri politika të tilla, apo vetëm kalimin nga një ministri në tjetrën? Një shembull i qartë i mungesës  së politikave në këtë fushë dhe papërgjegjshmërisë së kësaj qeverie është vendimi i fundit i qeverisë së Rilindjes me të cilin u vendos që për tre vite nuk do të ketë rritje pagash dhe një rritje minimale të pensioneve. Por sa do të jetë kjo rritje? Pra, u nënkuptua se nuk do të ketë rritje pensionesh. 

Ndryshe nga qeveria e Rilindjes, qeveria e Partisë Demokratike rriti masën e pensionit më shumë se dyfish në fshat, nga 3430 lekë në muaj, në 8731 lekë në muaj dhe në qytet nga 7850, lekë në 13712 lekë. 

Premtuat shumë, por harruat uljen e moshës së pensionit për minatorët në një kohë që Partia Demokratike e uli në 60 vjeç dhe premtoi se në mandatin e tretë  do ta ulte në 50 vjeç. Rilindja flet për minierat në program, por asgjë për statusin e minatorit aq shumë të premtuar nga Rama për ulje të moshës së pensionit dhe sigurinë e kushteve të punës. Premtimet përfundojnë vetëm me fotografi dhe vizita. 

Në fushatë premtoi se çdo institucion do të punësojë një person me aftësi të kufizuar. Në program thotë se do të mundësojë rritjen e aksesit për punësim të personave me aftësi të kufizuar. Qeveria e Partisë Demokratike krahas politikës së rritjes së pensioneve, në qendër të politikës së saj ka pasur dhe kujdesin për personat me aftësi të kufizuar, invalidët dhe ndihmën ekonomike. Ndryshe ndodh me qeverinë e Rilindjes apo qeverinë e tritolit, siç  e kanë pagëzuar shqiptarët. Duke thelluar borxhin në 70%, kjo qeveri as pagat e ndihmës ekonomike  e aftësisë së pakufizuar nuk mundi të përballojë. Jemi dëshmitarë të pritjes prej katërt muajsh, në të gjitha rajonet e vendit, në komuna  e bashki,  për këto pagesa. 

Në shumë zona, sidomos me ardhjen e dimrit, shumë familje nuk mund ta përballojnë jetesën, pasi, jo vetëm nuk mendohet nga rilindësit për t’i ndihmuar, por nuk iu dha në kohë ajo që me ligj ju takon. Ku janë premtimet elektorale për të rritur masën e pagesës së ndihmës ekonomike dhe ulur varfërinë? Papërgjegjshmëria e kësaj qeverie liston me aktin normativ të ndryshuar, i sjellë për herë të dytë në Kuvend. Fondi prej 1.9 miliard lekë-sh i shpërndarë për të kryer pagesat e të gjitha kategorive të personave me aftësi të kufizuar, ashtu dhe për familjet në skemën e ndihmës ekonomike, nuk ishte i mjaftueshëm për të gjitha kërkesat e programit buxhetor Mbrojtja Sociale, sepse fondet e akorduara për vitin  2014 nga qeveria, janë planifikuar për të shlyer të gjitha detyrimet e mbartura të vitit 2013. Po pasi u pyetën përfaqësuesit e Ministrisë së Mirëqenies Sociale dhe Rinisë  në komision: “A janë këto fonde të mjaftueshme për vitin 2014?”, përgjigjja ishte: do pritet pastrimi i listave. Deri tani numri i përfituesve pritej të ulej, por realisht është rritur. Do të pritet dixhitalizimi i sistemit, si dhe auditimi. Deri tani flitej për abuzues dhe askush nuk është ndëshkuar. Do  pritet realizimi i të ardhurave në buxhet, por nëse nuk do të kryhet realizimi i pritshëm, a do të bëhen këto pagesa? 

Thuhet se është rritur numri i përfituesve dhe fondet për ta nga qeveria “Berisha” dhe kjo tashmë thuhet se është abuzive, ndërsa të dhënat tregojnë se numri i përfituesve për ndihmën ekonomike; është ulur nga 120 mijë, në 100 mijë. U dyfishua fondi për ndihmën ekonomike, nga 6500 lekë në muaj tani marrin 8000 lekë në muaj. 

Dhe një fakt që dua t’ua kujtoj deputetëve socialistë. Në fushatën e 2005-ës ata dyfishuan ndihmën ekonomike, ndërsa ne në fushatë e ulëm me 20 mijë numrin e përfituesve të ndihmës ekonomike. Ju bëni vetëm shpifje, demagogji, kërkoni fajtorë, por nuk po i gjeni dot. Reklamoni në media fletushka apo copa letrash që nuk vërtetojnë asgjë, përveçse atë që premtuat shumë dhe tani  e shihni që nuk mund ta realizoni. 

Dhe jo vetëm kjo, por po e varfëroni popullin me taksa dhe gjoba. Kjo qeveri po humbet edhe mbështetjen e socialistëve të ndershëm. Shkoni në zona dhe do ta vërtetoni këtë. Ju, në fushën e mbrojtjes sociale si synim kryesor keni shpallur kalimin nga politikat sociale pasive në ato aktive, nga shërbimet sociale rehabilituese në ato parandaluese, nga mbizotërimi i ndihmës ekonomike dhe pagesave në para, në mbizotërimin e shërbimeve sociale integruese, nga programet pasive në integrimin në tregun e punës.  Ku është premtimi juaj i hapjes së vendeve të reja të punës, kur me rritjen e taksave ju po detyroni largimin  e investitorëve, pra edhe humbjen e vendeve të punës të atyre që aktualisht ishin në punë? 300 mijë vende pune premtuat, por 20 mijë u larguan menjëherë me bllokimin e fugonëve. Rritja e tatim-fitimit 15% pengon investimet, pra, rritjen ekonomike dhe punësimin. Jo vetëm që nuk do të krijohen vende të reja pune, por do të shkatërrohen dhe mijëra vende ekzistuese. 

Borxhi (publik) prej 75 % do të jetë rrënues dhe shtresat në nevojë do të varfërohen, pavarësisht premtimit për mbrojtje sociale dhe ulje të varfërisë. Programi juaj qeverisës i fryrjes dhe mashtrimit, do të synonte  rritjen e masës së pagesës nga programi i rintegrimit social në masën e minimumit jetik. Besoj u kujtohet shqiptarëve ky mashtrim i radhës, pasi këta demagogë nuk po bëjnë dot pagesat që ne i bëmë rregullisht dhe duke i rritur ato nga viti në vit. Madje në zonat rurale premtuat që do të plotësonit pagesat e ndihmës ekonomike me programin “Punë në vend të asistencës”, zhvillimi të bujqësisë, blegtorisë. Mashtrime dhe vetëm mashtrime elektorale, paaftësi e kësaj qeverie, që tregoi papërgjegjshmëri e radhës. Megjithëse mori borxh ajo nuk konsideroi personat me aftësi të kufizuar dhe atyre me ndihmë ekonomike, por mori borxh për lukse qeveritare, zyra e të tjera. 

Piktorit nuk i pëlqenin zyrat e qeverisë “Berisha”, ose kishte edhe një fobi tjetër përveç fobisë Berisha, fobi nga muret e zyrave të tij. Kryeministria tashmë është shndërruar, e dinë të gjithë shqiptarët, në pavijon neuropsikiatrie me pacient dhe mjek. Pacienti dihet kush është: Edvini. Një shembull i tij u dha edhe në emisionin “Zonë e lirë” ku ju nuk konsideroni edhe njerëzit me aftësi të kufizuar. Por edhe ata që ju keni punësuar deri tani, janë të paaftë, të pashkolluar, të paaftë për të drejtuar dhe menaxhuar. Modeli juaj tashmë e ka një emër, atë të skandaleve dhe gënjeshtrave në çdo ditë të qeverisjes dhe shqiptarët po e bëjnë dallimin në mes qeverisë “Berisha” dhe bashkëqeverisjes Rama – Meta. 

Në programin e ofruar nga qeveria aktuale nuk flitet qartë për këto politika në mbështetje të shtresave sociale, nuk ka një strategji dhe përputhje me premtimet që u bënë në fushatë, vetëm demagogji dhe asgjë konkrete, të prekshme nga popullata. Në Shqipëri, në sajë të politikave të qeverisë “Berisha”, varfëria u zvogëlua nga 18,5 % në 12,4 %. Ndërkohë që varfëria ekstreme është ulur me 1,2 %. Zbutja e varfërisë dhe mbrojtja e grupeve  të rrezikuara kanë qenë në vitet e fundit në qendër të politikave kombëtare të zhvillimit. Ulja e varfërisë  është shoqëruar me ngushtim të diferencave midis rajoneve. U dyfishua fondi për ndihmën ekonomike. Ishte 3,2 miliardë dhe është 6,4 miliardë. Fondet buxhetore për personat me aftësi të kufizuar dhe kujdestarët janë rritur me 50 % ,nga 6,1 miliardë lekë në 2005-n, në 13 miliardë lekë në 2012-n. Ishin 90 mijë persona me aftësi të kufizuar dhe kujdestarë që mbështeteshin me pagesa janë aktualisht 147 mijë. Në vitin 2005, 500 të verbër dhe kujdestarë paguheshin me 6 mijë e 800 lekë në muaj, ndërsa në vitin 2012 mbi 16 mijë të verbër dhe kujdestarë paguheshin me 10 mijë e 900 lekë në muaj. Për paraplegjikët dhe tetraplegjikët për vitet 2007-2012 rritja është  me rreth 18%.

 Në vitin 2005 pagesa e veçantë për paketën higjieno-sanitare ishte zero. Gjatë 3 vjetëve të fundit është 16 mijë lekë në muaj. Papunësia në vitin 2005 ishte 14,1%, tani është 13,3%. Në një   hark kohor shumë të shkurtër qeveria e psikikut sjell në parlament ndryshime në buxhet, edhe pse në angazhimet dhe mburrjet e saj ka deklaruar se nuk do të ndryshojë buxhetet gjatë vitit, madje ka kritikuar ndryshimet në mes vitit të buxheteve që bënte qeveria e Partisë Demokratike. A do të mundet kjo qeveri të sigurojë fondet për pagesat në vazhdimësi? Kjo qeveri e papërgjegjshme deklaron se ka buxhetin më të madh në histori dhe njëkohësisht reklamon se jemi në krizë ekonomike të thellë, por, të nderuar shqiptarë, një event në krizë nuk mund të prodhojë buxhetin më të madh si me magji. 

Papërgjegjshmëria e kësaj qeverie, që ne e kemi argumentuar para jush që me  fillimin e qeverisjes, do ta çojë vendin drejt krizës dhe reagimit të shtresave sociale, që po varfërohen nga kjo papërgjegjshmëri dhe nga paaftësia e saj. Ne jetojmë në këtë vend, shqiptarët këtu jetojnë dhe janë më të varfër dhe më të pasigurt sot. Paaftësisë dhe boshllëkut që ai përpiqet t’i mbushë me arbitraritet dhe paligjshmëri ne duhet t’i kundërvëmë forcën e plotë të opozitës, fuqinë e njerëzve të lirë që janë e reja dhe e ardhmja në këtë vend. Kjo situatë nuk mund të zgjasë shumë. 20 shkurti po afron dhe orët po ju numërohen. Do të mbaheni mend si qeveria më e paaftë dhe më jetëshkurtër. Dje drejtonte doktori, sot drejton pacienti Edvin Rama.

(Drejtimin e seancës e merr zoti Meta.)

Ilir Meta – Fjalën e ka Jorida Tabaku.

Jorida Tabaku – Mjedisit tonë të politikëbërjes, si dhe qarqeve akademike  u mungojnë në rastin më të keq, ose janë të pjesshme, në rastin më të mirë, analizat rreth problemeve që kanë shoqëruar funksionimin e skemës aktuale të pensioneve. Kjo vjen për dy arsye. 

Së pari, kohëzgjatja e shkurtër e zbatimit të këtyre skemave. Dhe së dyti, por jo nga rëndësia, skemat jo pak herë  janë ndërtuar për qëllime afatshkurtra. Kur ka ndodhur e kundërta, ato nuk kanë pasur mundësi të mbijetojnë, sepse shpeshherë logjika politike ka prevaluar mbi atë ekonomike. Edhe skema aktuale e pensioneve gëlltit shuma të konsiderueshme të shpenzimeve të buxhetit të shtetit në formën e subvencionimit të saj, për të plotësuar pamundësinë ose mosmbledhjen nga shteti të një pjese të madhe të kontributeve të sigurimeve shoqërore, një problem për të cilin ka paguar  buxheti i qeverisë së kaluar dhe ju keni premtuar që do ta zgjidhni. 

Në mes të janarit nëpërmjet të paevitueshmes konferencë për shtyp u njoftua se kishte filluar reforma e pensioneve. Ashtu siç e prisnim ne të opozitës, por sigurisht jo qytetarët, deklarata fliste për atë që ishte dje dhe jo për atë që do të bëhet nesër. Ende nuk e kuptoj këtë mani që ju keni për ta mbajtur gjithmonë kokën pas, sepse problemet të cilat ju përmendni ne i kemi pranuar vetë dhe kemi nisur një reformë,  ju kemi bërë ftesë edhe juve të merrni pjesë. Mes gjithë kësaj rrëmuje dhe çoroditjeje keni vendosur që të sillni para nesh jo një reformë të skemës së sigurimit të pensioneve, por diçka tjetër edhe më të çuditshme se aktet normative që kemi lexuar deri më tani. Sigurisht, ne mendojmë se është i nevojshëm reformimi i skemës së pensioneve dhe për këtë arsye një grup pune është ngritur, ka diskutuar edhe me Bankën Botërore draftin, të cilin ju besoj se do ta gjeni në Ministrinë e Financave, por që keni vendosur ose të mos e lexoni ose ta përbaltni. Se kështu jua do politika. Por nga ana tjetër nuk kemi asnjë informacion për atë që po bëhet sot për draftin e ri të pensioneve. Kur pyetet zëvendësministri në komision për këtë çështje, ai flet sikur është i huaj në ministri dhe na thotë se do të përgjigjet nesër, jo sepse nuk e di, por se do të pyesë Bankën Botërore ose FMN-në. Të njëjtën gjë thotë dhe ministri. Shpresoj që të mos e kemi shitur sovranitetin, megjithëse edhe sikur ta kishit bërë, rekomandimet e tyre lidhen me nevojën që skema aktuale e pensioneve ka për të mbuluar me fonde buxhetore, domethënë kryerjen e reformave që mundësojnë vetëfunksionimin e kësaj skeme si kudo në botë. As njëra dhe as tjetra nuk rekomandojnë ngritjen e mëtejshme të moshës së pensionit ashtu siç kemi dëgjuar nga variantet e fundit që ju keni hedhur ne media. Dhe mbi të gjitha nuk kërkon një ricentralizim më të madh, se ndërkohë që ju propagandoni që do të bëni të kundërtën, se do ta decentralizoni, jeni duke kryer pikërisht hapat për ta centralizuar këtë  funksion. 

Ta kuptojmë pak më thjesht se çfarë thotë ligji që na keni sjellë. Ai na thotë se Instituti i Sigurimeve Shoqërore, që është thjesht një agjent pagesash, do të kalojë nga varësia e Ministrisë së Financave në varësinë e Ministrisë së Punës dhe Mirëqenies Sociale. Me pak fjalë, një kthim prapa në vitin 2005. Mirëpo  transferimi që u realizua në vitin 2005-2006 te Ministria e Financave kishte sens. Qeveria dëshironte të mblidhte të gjitha agjencitë ekzekutuese të pagesave për një kontroll dhe monitorim më të mirë. Ligji i ri na kthen në një skemë, e cila është e vjetëruar dhe e dalëmode për shkak të abuzimeve që kanë ndodhur në të kaluarën. Kështu po i kthehemi sigurisht një udhe që ju ia dini  mirë shtigjet. Ndërkohë, nga ana tjetër, thjesht po kaloni agjentin e pagesave nga Ministria e Financave në Ministrinë e Mirëqenies Sociale. Argumentimi juaj se kjo do të shërbejë në mirëmenaxhimin e pensioneve është fëminor. Sipas këtij argumenti atëherë edhe Drejtorinë e Përgjithshme të Tatimeve ta kalojmë te Ministria e Punës dhe Mirëqenies Sociale, sepse aty paguhen kontributet e sigurimeve shoqërore. 

Nga ana tjetër ky ligj  vjen i fundit për nga renditja e nevojave dhe kërkesave të qytetarëve. Të mendosh se me këtë ligj do të lehtësosh sadopak politikat ose do të rrisësh pensionet, ose do të kemi ndonjë skemë të re për të incentivuar sigurimet, sigurisht që gaboheni. Me këtë ligj nuk bëjmë asgjë tjetër përveçse kënaqim egon e ministrit për të firmosur pagesa. Kështu që i japim mundësinë atij për të dalë në televizor. Mori rininë nga një ministri e çoi në ministrinë e tij, mori kultet nga një ministri, e çoi po në ministrinë e tij, mori arsimin profesional nga një ministri e çoi po në ministrinë e tij, mori të përndjekurit politikë nga një ministri, e çoi po në ministrinë e tij, a thua se ju të tjerët nuk dini të bëni asgjë. 

Serioziteti i reformës në pensione vjen në çastin kur ministria do të na ofronte një skemë pensionesh për të cilën ne do të mund të diskutonim, të miratohej dhe sigurisht që do të qe i kuptueshëm dhe ky ligj, ku ministrit do t’i jepej bashkë me kompetencat edhe thesi me para për të ekzekutuar pagesat si peshqesh për punën e bërë. Por kjo mënyrë se si ju përpiqeni ta bëni skemën më kujton sigurisht paketën e re fiskale që u nis dhe u bitis ashtu si as ju nuk po e merrni vesh, me arnime. Kjo bëhet akoma më dhimbshme kur mendon se i keni të gjitha hapësirat, i keni të gjitha mundësitë, i keni votat në Parlament për ta nisur këtë reformë qoftë dhe me bujë, ashtu siç ju dini të bëni nga koka deri te këmbët, por të paktën ne nuk po na zhgënjeni. Kemi qenë në pritje që ju të fillonit ndonjë nga premtimet tuaja, sidomos ato të vitit të parë, dhe ajo që shohim në tavolinë janë vetëm ligjet dhe aktet normative si ky i sotmi që në thelb nuk kanë asnjë reformë. 

Të  nderuar kolegë, 

Nga ana tjetër dua të shfaq edhe disa mendime në lidhje me sugjerimet që mund të japim, meqenëse opozita nuk ka qenë pjesë e asnjë diskutimi deri tani, për sa i përket paketës së re. 

Duke pasur parasysh problematikën që ka ekzistuar në këto vite, sidomos burokracinë e rënduar, shpeshherë dhe abuzuese të shtetit, jam e mendimit se një zgjidhje shumë e mirë, të paktën në periudhën afatshkurtër, do të ishte liberalizimi i tregut të pensioneve, deklarimi vullnetar, ku  kontribuuesi përpiqet ta zgjedhë vetë skemën e sigurimit, qoftë publike apo private. Kjo jo vetëm që do ta liberalizojë tregun, por do ta bënte më efiçient dhe më pranë nevojave të shoqërisë. Në takimin në hije kohët e fundit në grupin e punës për reformën e pensioneve, si takimet e masonëve, nuk kishte asnjë përfaqësues as nga shoqëritë private të pensioneve, as nga Shoqata e Bankave, ndonëse këto shoqëri ekzistojnë. Siç duket nuk janë në planin tuaj për t’u konsultuar. Gjithsesi, duke liberalizuar tregun në sektorin e pensioneve, do të jepet mundësi që në periudhën afatshkurtër shteti të marrë frymë dhe po kështu individi të fillojë dhe  trajtojë me dinjitet të merituar kontributin e tij. Në këtë mënyrë, pra  me liberalizimin e fondeve të pensioneve, zgjidhet për periudhën afatshkurtër raporti i kontribuuesve, por nga ana tjetër ndihmon edhe për uljen e informalitetit. Kjo që sapo thashë është sigurisht një sugjerim që mund t’i vijë në ndihmë qeverisë në mënyrë që reforma e pensioneve të mos bëhet shpejt e shpejt, shkel e shko, ashtu si çdo gjë tjetër që po bëhet tani, por të mendojmë për periudhën afatgjatë. 

Mendoj se Shqipëria ndodhet në një moment që duhet të ndërmarrë disa masa të nevojshme si për periudhën afatmesme, ashtu dhe për atë afatgjatë. Reflektimi  juaj për të ardhmen, ndërkohë që flisni për një reformë pensionesh që do të vlejë për  një periudhë pas 30 vjetësh, që nuk do të prekë asnjë nga pensionistët aktualë, por i vetmi që do të fillojë të përfitojë nga kjo reformë është ministri, sigurisht që është me të njëjtën frymë me premtimet tuaja elektorale. Ligji për centralizimin e këtyre kompetencave as ul burokracinë, as ul shpenzimet qeveritare, as nuk është në shërbim të publikut, por vetëm jep mundësinë e firmës së një ministri që, siç duket, qenka i preferuari. Pra, paratë kalojnë nga një xhep në xhepin tjetër, ndërkohë që retorika e reformave radikale, retorika e politikës dhe e shërbëtorëve të qytetarëve, që ju pretendoni të jeni, mbetet ende pjesë e fjalimeve të parlamentarëve dhe për asnjë ditë pjesë e punës së qeverisë. 

Faleminderit!

Ilir Meta – Kalojmë në shprehjen e mendimit të grupeve.

Në emër të Grupit Parlamentar të Partisë Demokratike, fjalën e ka zoti Mima.

Florion Mima – Faleminderit, zoti Kryetar!

Të nderuar kolegë deputetë,

Një autor amerikan thotë: “Kur del në pension, do të thotë se punëdhënësi yt po të flak me mirësjellje jashtë ndërmarrjes, pasi nuk mund të të shfrytëzojë më dhe ti me atë çikë pensioni në xhep ikën nga bosi i punës dhe i dorëzohesh bashkë me pensionin tënd bosit të familjes”. Ky është  humor i dhimbshëm, por në disa raste, dhe jo vetëm në Shqipëri, i vërtetë. E kanë provuar gjyshërit dhe prindërit tanë, do ta provojë dhe brezi ynë, edhe brezi i fëmijëve tanë, kur koha t’i thërrasë të braktisin detyrën si kontributorë për të kaluar në përfitues të skemës pensionale. 

Skema aktuale pensionale është reformuar në vitin 1993, pra plot 21 vjet më parë dhe ata që janë marrë me një nga reformat më komplekse dhe ndoshta më të vështirat në vitet e para të demokracisë kishin si detyrë të zgjidhnin një ekuacion me shumë të panjohura, duke nisur nga njohja dhe dhënia e një vlere të re adekuate të të gjitha  kontributeve që u përkisnin periudhave të sigurimit të kohës së komunizimit, prezantimi i një formule kontributive për të gjithë personat ekonomikisht aktivë, të punësuar dhe të vetëpunësuar, prezantimi i një skeme përfitimesh pensionale nëse përmbusheshin disa kushte të caktuara, lidhja sa më e mirë e mundshme e kontributeve dhe përfitimeve dhe prezantimi i koeficienteve të zëvendësimit sa më të ndershëm mes pagave dhe përfitimeve pensionale, prezantimi i degëve të tjera të sigurimeve si barrë-lindje, aksidente në punë, paaftësi e përkohshme, papunësi etj. 

Ai grup pune nxori nga duart  një produkt rreth të cilit sot ka dy opinione: opinioni i parë  si politik, si shkencor, social, por  edhe si administrativ, i cili thotë se skema e solidaritetit të brezave punon pak a shumë sipas kapaciteteve të projektuara me deficitet e pritshme në fondin pensional, rrjedhojë kjo edhe e reflektimit besnik të ekonomisë së vendit, treguesve demografikë, jetëgjatësisë mesatare, raporteve kontribues- përfitues etj., por gjithsesi një skemë që mund të përmirësohet ,të reformohet, përsoset pa fund. 

Opinioni i dytë, të cilit i ka dhënë zë ministri aktual i Çështjeve Sociale i cili thotë se skema pensionale ka dështuar me sukses. 

Zoti Ministër, në këtë botë të gjithë jemi vizitorë, por në atë karrige ku ti je ulur, je një vizitor akoma më i përkohshëm, për të marrë kurajën dhe peshën e stërmadhe për shpatullat e tua të vogla, për të lëshuar një rrufe të tillë të paparë dhe të padëgjuar më parë, në qiellin po ashtu të varfër, por gjithsesi të qetë, të rreth 600 mijë pensionistëve shqiptarë. Rrufe të tilla ke lëshuar edhe dy-tre muaj më parë, kur fajësove ish-kryeministrin e vendit, për rritjen e çmimit të miellit, sheqerit, bukës. Për çudi, me uljen tënde në karrigen ministrore, çmimet jo vetëm që nuk u ulën, por janë rritur me 10-15%. Ti vetë mund të mos i kesh problem çmimet e rritura, ndoshta, po ashtu, edhe ne, të mirëpaguarit  e tjerë, por pensionistët dhe ata me ndihmë ekonomike patjetër që janë me antena të ngritura, mezi presin të shohin që vaji të zbresë nga 240 lekë litri, sa ç’the që e gjete kur u ule në karrigen ministrore, në 150 lekë, sa ç’e kishin lënë socialistët e Mjaft - G99-s në vitin 2005. Keni disa mundësi për ta bërë këtë: ose të rrisni pensionet, ose të merrni një vendim qeverie të ngjashëm me atë të uljes së marzhit të ilaçeve. Ose t’i bëni të dyja, ose të mos bëni asnjërën prej tyre. Një gjë është e sigurt: nuk mund t’i rrisni dot pensionet. Të bësh këtë, duhet të kesh dashuri, ndjeshmëri dhe dhembshuri. Për ju, socialistët janë vota, numra, dhe jo individë të respektuar që kanë kontribuar, që e kanë blerë me mund e djersë përfitimin e tyre pensional. As i doni, as nuk ju dhimbsen. Socialistët e Mjaft-G99-s e lanë pensionin mesatar në vitin 2005 vetëm 78 dollarë në muaj. Sot, që e gjetën 150 dollarë, thonë se skema është e dështuar. Edhe 150 dollarëshi është i pamjaftueshëm për të shpërblyer mundin e djersën 40-vjeçare të tyre, por gjithsesi flet për një rritje konsistente, të palëkundshme dhe këmbëngulëse nga qeveria e mëparshme. 

Në 1 miliard dollarë borxhe të reja që morët vetëm tre muaj, nuk ju bëri dora të miratoni 20 apo 30 milionë dollarë për të vazhduar rritjen vjetore të pensioneve. Vota e pensionistëve shqiptarë do t’ju zërë. Nuk keni ku shkoni. Nuk ka më nga ata që thonë: “Vetëm të shkojë mirë Ai me Atë, pa ne rrimë pa drita e pa ujë”.  

Sot po miratohet një ligj që shpërngul varësinë e Institutit të Sigurimeve Shoqërore nga Ministria e Financave në ministrinë që mbulon çështjet sociale. Kështu ka qenë që nga viti 1993 deri në vitin 2006. Dua të them që në vetvete ky hap mund të mos shërbente fare për të bërë debat në këtë sallë, sikur të mos ishte deklarata e ministrit për dështimin me sukses të skemës dhe sikur të mos ishin shfaqur haptazi tendencat e shumicës për të çuar përpara reformën pensionale pa opozitën shqiptare. Zoti Cani mund të kishte pyetur vartësit e tij, të cilët me siguri do t’i kishin këshilluar të kundërtën, sepse kjo shumë para se të jetë sociale, është financiare, sepse një të dytën e saj e ka si subvencion nga buxheti, të cilës po të shtosh edhe kontributin e të punësuarve në shërbimin publik e civil, masa e ndërhyrjes së shtetit në skemë kalon dy të tretat. Ministri i Financave nuk do të donte të shikonte 30, 40 apo 50 milionë dollarë që flinin në fondin rezervë të skemës pensionale, ndërkohë që ai merr borxh çdo ditë për të financuar deficitin buxhetor. 


Është e paimagjinueshme se si një ministër i një qeverie të shekullit XXI, mu në zemër të Europës, të prononcojë fjalë të tilla që prishin gjumin e gjithkujt, jo vetëm të pensionistëve aktualë, por edhe të dyzetvjeçarëve që kanë nga 15 deri në 20 vjet kontribuimi në një skemë të cilën ju e quani të dështuar. 

Reforma e pensioneve nuk është rritja e moshës së pensioneve. Absolutisht jo. E thënë shqip, çdo vit që ju projektoni për t’ia hequr skemës së përfitimit dhe për t’ia kaluar skemës së kontribuimit, është haptazi një futje dore në xhepin e gjithsecilit për të vjedhur një të dymbëdhjetën e periudhës së gëzimit të pensionit. Ajo është afërsisht 1700 dollarë. Nuk është reformë as heqja e kufirit kontributiv dhe përfitues. Ajo është komplekse dhe prek të gjitha reformat e mundshme pensionale. Projektet janë të shkruara nga Banka Botërore, ju vetëm do të merrni vendimet politike. Një këshillë, nëse më lejohet. Mos u sillni edhe në maxhorancë ashtu siç silleshit dikur në opozitë! Dëgjoni fjalën e opozitës së sotme!


Reforma që ndërmerret sot do të fillojë të japë frytet e saj pas 20-25 vjetësh. Deri atëherë ju do të keni rënë. Mundet edhe të keni ardhur së dyti në pushtet. S’është çudi që Kryeministër të jetë ndonjë nga njëzetvjeçarët që sot janë ulur për herë të parë në këtë sallë. Edi Rama dhe Erion Veliaj në rastin më të mirë do të jenë harruar si dy njerëz që donin të vinin dorë mbi skemën dhe në rastin më të keq do të kenë marrë damkën e shkatërrimtarëve të të vetmes skemë së solidaritetit të brezave në Shqipëri. 

Faleminderit!

Ilir Meta – Në emër të Grupi Parlamentar të PS-së, zonja Klodiana Spahiu. 

Klodiana Spahiu – Të nderuar kolegë,

Të nderuar qytetarë shqiptarë,

Sot dua t’ju jap dy lajme të mira. I pari është se ky projektligj që do të votojmë sot është miratuar në unanimitet të plotë nga opozita dhe maxhoranca. Lajmi i dytë i mirë është që në këto dy-tre minuta do t’i përkushtohem vetëm ligjit, pa përmendur emra të tjerë që nuk kanë të bëjnë me ligjin, pa përdorur mllef dhe urrejtje. 

Me këtë projektligj, sigurimet shoqërore, u ribashkohen komponentëve të tjerë socialë që janë fushë e përgjegjësisë së Ministrisë së Mirëqenies Sociale, të cilët kanë efekt financiar, janë të kushtueshëm për buxhetin e shtetit, por në analizë të fundit mbartin përgjegjësi sociale para qytetarëve. Nga viti 2006 e deri më sot buxhetin e Institutit të Sigurimeve Shoqërore e ka përgatitur Ministria e Punës, sot e Mirëqenies Sociale. Edhe monitorimin e bën kjo ministri, e cila i raporton Ministrisë së Financave siç raportohet për të gjithë menaxhimin e buxhetit të shtetit. Në thelb, parashikohet se duhet t’i mëshohet më shumë anës sociale të skemës, e cila, duke u lënë në hije, ka kaluar edhe shumë probleme të moskordinimit të skemave të mbrojtjes sociale. 

Skema e sigurimeve shoqërore është thelbi i mbrojtjes sociale, si nga numri i personave që mbulon, ashtu edhe nga fondet. Ndërkohë, kemi shumë kategori që trajtohen si nga sigurimet shoqërore, ashtu edhe nga shërbimet sociale. Për shembull, të verbrit marrin përfitim si invalidë, si të paaftë, por marrin edhe trajtim financiar për kompensim të energjisë elektrike. Të dyja skemat krijojnë një konfigurim më të plotë të mbrojtjes sociale dhe eliminojnë mbivendosjen. Një arsye tjetër pse ISKSH-ja po i rikthehet Ministrisë së Mirëqenies, është që të arrihet një bashkëveprim i suksesshëm i Inspektoratit të Punës me Drejtorinë e Tatimeve për mbledhjen e kontributeve dhe për të kufizuar informalitetin në këtë fushë. Sigurimet shoqërore janë mbrojtje për mosrënien në varfëri, kompensim ose zëvendësim i të ardhurave që nuk mund të merren nga puna për shkak të risqeve sociale. Si pjesë e mbrojtjes shoqërore, duhet t’u ofrojnë mbulim shtetasve të vet jo vetëm kur janë brenda vendit, por edhe jashtë vendit. Procesi mes vendeve për arritjen e marrëveshjes për mbrojtjen shoqërore është proces që udhëhiqet nga ministria përgjegjëse për Çështjet Sociale, përfshirë edhe sigurimet shoqërore. Aktualisht, Ministria e Mirëqenies është e detyruar të ndërmjetësojë me partnerët socialë dhe grupet e interesit, ndërsa ISSH-ja, sipas ligjit aktual, duhet të raportojë te Ministria e Financave për realizimin dhe zbatimin e politikave të qeverisë dhe të programit të zhvillimit të sigurimeve shoqërore. Problemet në fushën e sigurimeve shoqërore, Ministria e Financave i ka adresuar në atë të Mirëqenies Sociale. Konkretisht: për hartimin e projektbuxhetit afatmesëm, programi i sigurimeve shoqërore duhet të përgatitet nga Ministria e Mirëqenies. Siç dihet, për përgatitjen e buxhetit afatmesëm, puna fillon me projektin e rishkrimit të politikave, ku kompetencën e ka Ministria e Financave. Problemet e përafrimit të legjislacionit me Acquis communautaire të BE-së janë ndjekur dhe vazhdojnë të raportohen nga Ministria e Mirëqenies, detyrim në zbatimin e nenit 48 të MSA-së dhe të dokumentit të partneritetit për koordinimin e sistemeve shoqërore për shtetasit punonjës në vendet e BE-së dhe në Shqipëri, që kërkon ndjekjen e procedurave për marrëveshjet dypalëshe në fushën e mbrojtjes sociale, ku skema e pensioneve është kryesore. Gjithashtu,  Ministria e Mirëqenies drejton Këshillin Kombëtar të Punës, duke ndjekur dhe zgjidhur problemet që kanë partnerët socialë në lidhje me marrëdhëniet e punës, veçanërisht me pagat e pensionet. Realizimi i detyrimeve kërkon bashkëpunim të vazhdueshëm me ISSH-në, i cili ka krijuar mjaft vështirësi nga momenti i kalimit të kompetencave në Ministrinë e Financave. Lidhur me opinionet skeptike, sqaroj se sistemi i sigurimeve shoqërore është dhe mbetet pjesë e menaxhimit të financave publike. Kështu ka qenë edhe para vitit 2006. 

Reforma në pensione është gjithëpërfshirëse. Natyrisht, Ministria e Financave është pjesë kryesore e grupit ndërministror. Sqarojmë se reforma e pensioneve nuk është vetëm çështje financiare. Në radhë të parë është një çështje e skemave të mbrojtjes sociale. Aspekti financiar është shumë i rëndësishëm dhe do të vijohet në këtë drejtim. Do të vijohet me forcimin e sistemit të kontrollit, auditimit të brendshëm dhe të jashtëm, me qëllim minimizimin e abuzimeve, por aspekti social prevalon, sepse në fundin e ditës qëllimi është që shteti t’u ofrojë mbrojtje sociale qytetarëve të vet. Në këto kushte, ndryshimet e parashikuara ligjore janë më se të nevojshme dhe të argumentuara. Do t’i ftoja edhe kolegët e opozitës, ashtu siç bëmë edhe në mbledhjen e komisionit, të votojnë pro këtij projektligji. 


Faleminderit!


Ilir Meta - Faleminderit! Mbyllen diskutimet edhe për këtë projektligj. 

Kalojmë në çështjen tjetër: “Projektvendim për miratimin e përbërjes së komisionit hetimor  të Kuvendit për të kontrolluar zbatimin e legjislacionit në fuqi gjatë procesit të lëvizjeve të burimeve njerëzore të Policisë së Shtetit”, sipas vendimit që miratuam me konsensus në seancën e kaluar.  Është parashikuar përbërja me 15 deputetë, në raport përfaqësimi tetë nga maxhoranca dhe shtatë nga opozita. Nga opozita janë propozuar këto emra, sipas grupeve parlamentare: Arben Ristani, kryetar, Eduard Halimi, Oerd Bylykbashi, Gent Strazimiri, Flamur Noka, të gjithë anëtarë nga PD-ja. Nga Partia Republikane – Ylli Shehu, ndërsa nga PDIU – Dashamir  Tahiri. 


Nga grupet parlamentare të maxhorancës janë propozuar emrat: Taulant Balla, zëvendëskryetar, Piro Lutaj, Ermonela Felaj, Blendi Klosi, Pjerin Ndreu, Paulin Sterkaj, Qemal Qefalia, anëtarë nga PS-ja. Nga LSI-ja – Gjovalin Kadeli. 


Ky projektvendim është vetëm për votim. 


Kalojmë në çështjen tjetër: “Projektvendim për disa shtesa në vendimin 48/2013 “Për përcaktimin e përbërjes së komisioneve të përhershme parlamentare”, të ndryshuar”. 


Ju bëj të ditur se Grupi Parlamentar i PS-së ka propozuar anëtarësi të komisioneve të përhershme si vijon: 


Dashamir Kamberi, anëtar në Komisionin për Edukimin dhe Mjetet e Informimit Publik;


Vladimir Kosta, anëtar në Komisionin për Veprimtaritë Prodhuese, Tregtinë dhe Mjedisin;


Blerina Gjylameti, anëtare në Komisionin për Ekonominë dhe Financat;


Esmeralda Shkjau, anëtare në Komisionin për Veprimtaritë Prodhuese, Tregtinë dhe Mjedisin;


Anduel Xhindi, anëtar në Komisionin për Sigurinë Kombëtare;


Adelina Risto, anëtare në Komisionin për Edukimin dhe Mjetet e Informimit Publik;


Enkelejda Shkreli, anëtare në Komisionin për Edukimin dhe Mjetet e Informimit Publik;


Arben Ndoka, anëtar në Komisionin për Sigurinë Kombëtare.


Grupi Parlamentar i LSI-së ka propozuar këtë anëtarësi:

Luan Duzha largohet nga Komisioni për Çështjet Ligjore, Administratën Publike dhe të Drejtat e Njeriut;

Petrit Vasili caktohet anëtar në Komisionin për Punën, Çështjet Sociale dhe Shëndetësinë;

Monika Kryemadhi caktohet anëtare në Komisionin për Veprimtaritë Prodhuese, Tregtinë dhe Mjedisin;

Miranda Rira caktohet anëtare në Komisionin për Edukimin dhe Mjetet e Informimit Publik.

Edhe ky projektvendim është vetëm për votim.

Para se të fillojmë votimet, bëhemi gati për t’i votuar të gjitha çështjet.

Në fund do të jetë interpelanca e deputetit Vangjel Tavo me ministren e Arsimit dhe të Sportit, zonjën Lindita Nikolla.

Dua t’ju komunikoj, pas konsultimeve me kryetarët e grupeve të maxhorancës dhe të opozitës. Kryetarët e grupeve të miqësisë midis parlamentit të Shqipërisë dhe parlamenteve të shteteve të tjera janë: me Arabinë Saudite Ridvan Bode, kryetar; me Austrinë, Gent Strazimiri, kryetar; me Australinë, Tom Doshi kryetar; me Azerbajxhanin, Luan Rama, kryetar; me Bahreinin, Ardjan Turku, kryetar; me Belgjikën, Ermonela Felaj, kryetare; me Bosnjë- Hercegovinën, Namik Kopliku, kryetar; me Brazilin Besnik Baraj, kryetar; me Bullgarinë Edmond Spaho, kryetar; me Çekinë Klodiana Spahiu, kryetare; me Danimarkën Olta Xhaçka, kryetare; me Egjiptin, Sadri Abazi, kryetar; me Emiratet e Bashkuara Arabe Oerd Bylykbashi, kryetar; me Estoninë, Blerina Gjylameti, kryetare; me Finlandën Miranda Rira, kryetare; me Francën Mimoza Hafizi, kryetare; me Greqinë Gramoz Ruçi, kryetar; me Gjermaninë, Taulant Balla, kryetar; me Holandën, Eduard Shalsi, kryetar; me Hungarinë Myqerem Tafaj, kryetar; me Indinë Evis Kushi, kryetare; me Indonezinë Musa Ulqini, kryetar; me Irlandën Florion Mima, kryetar; me Islandën Mesila Doda, kryetare; me Italinë, Majlinda Bregu, kryetare; me Izraelin, Valentina Leskaj, kryetare; me Japoninë Vasilika Hysi, kryetare; me Jordaninë, Xhemal Qefalia, kryetar; me Kanadanë Anastas Angjeli, kryetar; me Katarin Përparim Spahiu, kryetar; me Kinën Koço Kokëdhima, kryetar; me Kroacinë Klodiana Spahiu, kryetare; me Kuvajtin Shpëtim Idrizi, kryetar; me Libanin Arben Ristani, kryetar; me Luksemburgun Dashamir Peza, kryetar; me Malin e Zi Paulin Sterkaj, kryetar; me Maltën Bujar Kllogjeri, kryetar; me Maqedoninë Ilir Xhakolli, kryetar; me Mbretërinë e Bashkuar Ben Blushi, kryetar; me Monakon, Keltis Kruja, kryetar; me Norvegjinë, Silva Caka, kryetare; me Pakistanin Agron Çela, kryetar; me Poloninë, Arben Çuko, kryetar; me Portugalinë, Jorida Tabaku, kryetare; me Qipron, Andrea Marto, kryetar; me Rusinë Vangjel Dule, kryetar; me Serbinë, Petrit Vasili, kryetar; me Spanjën, Namik Dokle, kryetar; me Slloveninë, Majlinda Bufi, kryetare; me Shtetet e Bashkuara të Amerikës, Pandeli Majko, kryetar; me Suedinë Eleina Qirici, kryetare; me Turqinë, Blendi Klosi, kryetar; me Ukrainën, Piro Lutaj, kryetar; me Zvicrën Fatmir Toçi, kryetar. 
Ndërkohë janë edhe disa vende të tjera për të cilat duhet të konkludojmë.

Për sa i takon anëtarësisë së deputetëve në grupet e miqësisë, ajo do të jetë ashtu siç e kanë plotësuar vetë deputetët formularin që u është kërkuar dhe do të bëhet zyrtare që nesër në faqen zyrtare të Kuvendit. 

Hapet votimi me elektronikë për të verifikuar prezencën. 

Mbyllet votimi.

101 deputetë prezentë. Kuorumi është i mjaftueshëm për të vazhduar me votimet. 

Projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë për programin “Fuqizimi i Agjencisë Shqiptare të Pagesave (AZHBR) për lëvrimin e kontributeve në bujqësi””.

Hapet votimi në parim me elektronikë. 

Mbyllet votimi.

104 vota pro. Asnjë kundër. Asnjë abstenim. 

Miratohet projektligji në parim. 

Kalojmë në votimin nen për nen me karton të projektligjit. 

Neni 1, sipas variantit të propozuar. Pro? Kundër? Abstenim? 

Miratohet. 

Neni 2, sipas variantit të propozuar. Pro? Kundër? Abstenim? 

Miratohet.

Hapet votimi me elektronikë në tërësi. 

Mbyllet votimi. 

99 vota pro. Asnjë kundër. Asnjë abstenim.

Miratohet projektligji në tërësi. 

Kalojmë te projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë për realizimin e programit “Projekti pilot për krijimin dhe eksperimentimin e një sistemi sigurimesh të lehtësuara për mbulimin e rreziqeve në bujqësi””.

Hapet votimi në parim me elektronikë. Mbyllet votimi. 

105 vota pro. 1 kundër. Asnjë abstenim. 

Miratohet projektligji në parim. 

Kalojmë në votimin nen për nen me karton. 

Neni 1, sipas variantit të propozuar. Pro? Kundër? Abstenim? 

Miratohet.

Neni 2, sipas variantit të propozuar. Pro? Kundër? Abstenim? 

Miratohet.

Hapet votimi në tërësi me elektronikë. 

Mbyllet votimi. 

101 vota pro. Asnjë kundër. Asnjë abstenim.

Miratohet projektligji në tërësi. 

Kalojmë te projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Italisë për programin “Zhvillimi i qëndrueshëm i sektorit të ullishtarisë shqiptare (ZHQSU)””.

Hapet votimi në parim me elektronikë. 

Mbyllet votimi. 

103 vota pro. Asnjë kundër. 1 abstenim. 

Miratohet projektligji në parim. 

Kalojmë në votimin nen për nen me karton.

Neni 1, sipas variantit të propozuar. Pro? Kundër? Abstenim? 

Miratohet. 

Neni 2, sipas variantit të propozuar. Pro? Kundër? Abstenim? 

Miratohet. 

Hapet votimi në tërësi me elektronikë. 

Mbyllet votimi. 

102 vota pro. Asnjë kundër. Asnjë abstenim. 

Miratohet projektligji në tërësi.

Kalojmë te projektligji “Për ratifikimin e marrëveshjes ndryshuese, të marrëveshjes së huas, dhe projektit ndërmjet Republikës së Shqipërisë, të përfaqësuar nga Ministria e Financave dhe Operatori i Sistemit të Transmetimit, sh.a, si agjencia e zbatimit të projektit, dhe KfW Frankfurt am Main, për financimin e projektit “Linja e transmetimit 400 kV Shqipëri – Kosovë (Tiranë – Prishtinë)””.

Hapet votimi në parim me elektronikë. 

Mbyllet votimi. 

103 vota pro. Asnjë kundër. Asnjë abstenim. 

Miratohet projektligji në parim. 

Kalojmë në votimin nen për nen me karton. 

Neni 1, sipas variantit të propozuar. Pro? Kundër? Abstenim?

Miratohet.  

Neni 2, sipas variantit të propozuar. Pro? Kundër? Abstenim?

Miratohet.

Hapet votimi në tërësi me elektronikë. 

Mbyllet votimi. 

102 vota pro. Asnjë kundër. Asnjë abstenim.

Miratohet. 

Kalojmë te projektligji “Për disa ndryshime në ligjin nr. 7703 “Për sigurimet shoqërore në Republikën e Shqipërisë”, të ndryshuar”. 

Hapet votimi në parim me elektronikë. 

Mbyllet votimi.

74 vota pro. 27 kundër. 1 abstenim. 

Miratohet projektligji në parim.

(5 minuta pushim, për arsye të gjendjes jo të mirë shëndetësore të deputetit Florion Mima.) 

Ilir Meta – Të nderuar deputetë, rifillojmë seancën!

Votuam në parim projektligjin “Për disa ndryshime në ligjin “Për sigurimet shoqërore në Republikën e Shqipërisë”, të ndryshuar”. 

Kalojmë në votimin nen për nen me karton të këtij projektligji.  

Neni 1, sipas variantit të propozuar. Kush është pro? Kundër? Abstenim? Nuk ka.

Miratohet.

Neni 2, sipas variantit të propozuar. Kush është pro? Kundër? Abstenim? Nuk ka.

Miratohet.

Neni 3, sipas variantit të propozuar. Kush është pro? Kundër? Abstenim? Nuk ka.

Miratohet.

Neni 4, sipas variantit të propozuar. Kush është pro? Kundër? Abstenim? Nuk ka.

Miratohet.

Neni 4/1 shtohet si nen i ri me përmbajte sipas raportit të paraqitur. Kush është pro? Kundër? Abstenim? Nuk ka.

Miratohet.

Neni 5, sipas variantit të propozuar. Kush është pro? Kundër? Abstenim? Nuk ka.

Miratohet.

Hapim votimin me elektronikë në tërësi. 

Mbyllet votimi. 

70 vota pro, 29 kundër, asnjë abstenim. 

Miratohet  në tërësi ky projektligj.

Kalojmë te projektvendimi “Për miratimin e përbërjes së Komisionit Hetimor të Kuvendit për të kontrolluar zbatimin e legjislacionit në fuqi gjatë procesit të lëvizjeve të burimeve njerëzore të Policisë së Shtetit”.

Votimi është i hapur me elektronikë. Është vetëm një votim. Emrat i lexuam më parë, siç i kanë sjellë grupet parlamentare. 

Hapet votimi me elektronikë. 

Mbyllet votimi.

95 vota pro, 1 kundër, asnjë abstenim. 

Miratohet përbërja e komisionit hetimor.

Kalojmë në votimin e çështjes së fundit: për disa shtesa në vendimin “Për përcaktimin e përbërjes së komisioneve të përhershme parlamentare”, të ndryshuar”.

Hapet votimi me elektronikë. Është vetëm një votim. 

Mbyllet votimi.

94 vota pro, asnjë kundër, asnjë abstenim.

Miratohet edhe anëtarësia e deputetëve në komisionet e përhershme. 

Kalojmë te çështja e fundit: zhvillimi i interpelancës me ministren e Arsimit dhe Sportit, zonjën Lindita Nikolla, kërkuar nga deputeti Vangjel Tavo, lidhur me masat e marra nga kjo ministri për çështjen e mungesës së teksteve shkollore në gjuhën amtare për shkollat e minoritetit.

Fjalën e ka deputeti Vangjel Tavo.

Vangjel Tavo – I nderuar zoti Kryetar,

Të nderuar kolegë,

E nderuara zonja ministre,

Qëllimi i kërkesës sime për interpelancë me ministren e Arsimit dhe Sporteve, zonjën Lindita Nikolla, është mbarëvajtja e procesit mësimor në shkollat e minoritetit etnik grek. Objekti kryesor i këtij debati konstruktiv do të jetë mungesa e teksteve mësimore në shkollat ku arsimohen fëmijët e këtij komuniteti. 

Unë jam më se i bindur se organizimi i vitit shkollor 2013-2014  është bërë nga ministri paraardhës dhe stafi i tij, kurse ministres së nderuar nuk i ngelet gjë tjetër veçse të marrë masa për përmirësimin e situatës, e cila, për mendimin tim është skandaloze. 

Në shkollat e minoritetit, në sistemin parauniversitar studiojnë rreth  1 010 nxënës, 200 prej të cilëve janë në shkollat e mesme. 

Zonja Ministre,

Besoj se është e tepërt të ritheksoj detyrimet që ka shteti për arsimimin e pakicave kombëtare dhe për mbrojtjen e të drejtave të minoritetit. Gjithashtu, është e tepërt të theksoj se gjatë 24 vjetve të pluralizmit janë bërë hapa drejt përmirësimit të kësaj situate, por nuk mund të mohohet fakti se në këtë vit mësimor nga 2 680 libra shkollorë, që duhet t’u shpërndaheshin fëmijëve të minoritetit, u janë shpërndarë vetëm 367, ose 13,6 % e tyre.

Të nderuar kolegë,

Problemi i mungesës së teksteve shkollore për shkollat e minoritetit në Shqipëri u bë më evident kryesisht në 3-4 vjetët e fundit. Më lejoni që këtu të bëj një parantezë. Deri në vitet 2005-2006 librat shkollorë për minoritetin botoheshin falas nga Instituti Shtetëror i Ndihmave të Greqisë me lejen dhe aprovimin e shtetit shqiptar. Më pas, me një vendim të qeverisë së mëparshme, i cili ishte në kundërshtim me ligjin për liberalizimin e hartimit, shtypjes dhe shpërndarjes së teksteve shkollore, ky proces iu besua “BOTEM”-it. E gjithë kjo procedurë antiligjore është kryer me një VKM të veçantë. Këtu filloi edhe diskriminimi i nxënësve minoritarë në këtë fushë, pasi mësuesit dhe prindërit e këtyre nxënësve nuk gëzojnë më të drejtën, si çdo shkollë tjetër në vendin tonë, të përzgjedhin tekstin më të mirë.

Krijimi i shtëpisë botuese shtetërore “BOTEM” jo vetëm nuk i ka përmirësuar, por i ka përkeqësuar akoma më shumë gjërat në këtë drejtim. Për këtë vit shkollor, deri në fund të semestrit të parë, mungesa e teksteve shkollore ka qenë skandaloze. Siç e thashë edhe më lart, vetëm 13,6% e tyre janë shpërndarë. Me lejoni të bëj një korrigjim se vetëm dje ministria juaj ka dërguar edhe rreth 28 tituj të tjerë shkollorë. Domethënë nga 2680, janë shpërndarë 395 tituj. 

Në shkollat e mesme situata paraqitet më problematike. Nga 35 tekste shkollore te nxënësit nuk ka shkuar as edhe një. Madje në Gjimnazin Gjuhësor në Gjirokastër ose ish-Shkolla e Mesme Pedagogjike të gjitha lëndët jepen me shënime. Instancat drejtuese nuk kanë marrë mundimin as për hartimin e këtyre teksteve. Besoj se është një situatë që nuk mund të anashkalohet dhe duhet një ndërhyrje emergjente nga ana juaj. 

A është ky një diskriminim i nxënësve të minoritetit me prapavijë politike? Personalisht besoj se nga lidershipi i ri politik i ministrisë së arsimit kurrsesi dhe absolutisht që nuk është. Për këtë jam plotësisht i bindur.

Po si e justifikoi qeveria e mëparshme shtetëzimin e hartimit dhe shtypjes së teksteve  për minoritetin? Sipas tyre, dy ishin arsyet kryesore: e para, që të prodhoheshin tekste me çmim më të ulët; e dyta, që të hartoheshin tekste më cilësore. Unë tani po jua vërtetoj me fakte se të dyja këto pretendime nuk qëndrojnë. 

Po analizojmë arsyen e parë. Një audit i ministrisë në këtë shtëpi botuese për fondet që ka marrë në dy vjetët e fundit dhe për kopjet e teksteve që ka botuar do të nxirrte koston e vërtetë të këtyre teksteve. Ministria e Arsimit dhe Sportit nuk ka pse ua hedhë fajin shtëpive botuese të mëparshme për koston e këtyre teksteve, pasi është vetë ajo përgjegjëse dhe Drejtoria e saj Ekonomike që i cakton këto çmime.

Kam këtu urdhrin bazë për hartimin e teksteve shkollore, Altertekstin. Është urdhri i ministrisë me nr. 36 i datës 24.2.2009, firmosur nga ish-ministri i asaj kohe, zoti Fatos Beja. Alterteksti  e ka në faqen 25 formulën se si llogariten pikët për miratimin e një teksti, ndërsa në faqen 27, pika 8, ka koeficientët e formulës së vlerësimit të çmimit. Çmimi maksimal është diferenca midis dy koeficientëve “B” dhe “b”.

Më lejoni të marr tri shembuj për të parë sesi përcaktohet çmimi i një teksti.

1. “Gjuha italiane”, klasa e tretë. Koeficienti “B” 520, koeficienti “b” 47; çmimi i tekstit del nga diferenca midis tyre dhe është 473 lekë.

2. “Gjuha greke”, klasa e tretë. Koeficienti “B” 20 075, koeficienti “b” 1 825; çmimi i tekstit del 18 250 lekë. 

3.   “Gjuha maqedonase”, klasa e tretë. Koeficienti “B” 34 797, Koeficienti “b”  3 163; çmimi i tekstit del 31 634 lekë.

Pra, këto janë çmimet që i ka vendosur vetë Ministria e Arsimit.  Ritheksoj se këtu në Shqipëri vetëm fëmijët e minoritetit grek nuk lejohet të përzgjedhin tekstet shkollore.

  Po analizojmë tani pretendimin e dytë të lidershipit të mëparshëm politik në Ministrinë e Arsimit (cilësinë e këtyre teksteve). Këtu gjërat janë akoma më skandaloze. 

Personalisht, kam kontakt të vazhdueshëm me shoqatat e mësuesve minoritarë në rrethet Gjirokastër, Delvinë dhe Sarandë. Jam njohur edhe me një shkresë që ju kanë drejtuar juve, zonja Ministre, në datën 23 janar 2014. Tekstet që ka hartuar “BOTEM” janë jashtë çdo standardi shkencor, pedagogjik dhe metodik. Kjo shprehet edhe në shkresën që ju kanë dërguar juve këto shoqata.

Për të ilustruar skandalin e cilësisë në këto tekste po përmend edhe tri shembuj.

1. “Gjuha greke 1” (Abetare). Në tekst nuk dihet çfarë metode është përdorur. Sipas mësuesve, është hera e parë që nxënësit, pasi mbarojnë këtë tekst, nuk kanë mësuar ende të lexojnë dhe të shkruajnë.

2.  “Gjuha greke 2”. Edhe unë që nuk jam mësues, vetëm duke e parë, nuk më bind që është një tekst shkollor. Po t’i hyjmë përmbajtjes, do të kontestojmë dhe do të vërejmë se nuk përputhet me vetë programin mësimor të kësaj lënde. Njëra pas tjetrës janë 15 vjersha-fabula  të gjata të Ezopit. Mbas tyre janë 7 vjersha të gjata nga një bejtexhi 80-vjeçar nga minoriteti (i vetmi libër bejtesh që ka botuar ky zotëria), por për çudi nuk ka pjesë nga autorë shqiptarë për fëmijë. Programi i kësaj lënde, në faqen 12, përcakton se 25 % e pjesëve letrare do të jenë nga autorë të njohur të letërsisë shqiptare për fëmijë.

E pra, të gjitha këto u bënë për një arsye të vetme. Këto tekste nuk duhej t’i miratonte askush, madje nuk janë miratuar. Kanë shkuar direkt nga autori te shtypshkronja, pa dijeninë e Altertekstit. Kush e mban përgjegjësinë për këtë? Le ta gjejmë! 

Më lejoni, zonja Ministre, të përfitoj nga rasti të shpreh edhe dy kërkesa të tjera që parashtrohen në letrën që ju kanë dërguar shoqatat e mësuesve minoritarë. 

Për sa i përket çështjes së parë për provimin e lëndës së gjuhës greke si lëndë me zgjedhje, ju tashmë keni ndërhyrë në kohë dhe e keni zgjidhur. Dëshiroj t’ju falënderoj për këtë ndërhyrje.  

Së dyti, është edhe problemi i përmbajtjes së teksteve të historisë dhe të gjeografisë. Edhe për këtë pikë, lejomëni t’ju kujtoj faktin se shumë herë është thënë e stërthënë nga qeveritë shqiptare dhe qeveritë greke, në 10-15 vjetët e fundit, se do të krijohen komisione të përbashkëta për rishkimin e këtyre teksteve, por, fatkeqësisht, nuk është bërë gjë. Me të drejtë, tani ekziston mendimi se, në qoftë se nuk do të zgjidhësh një problem, krijo një komision të përbashkët.

Zonja Ministre,

Këto ishin shqetësimet e mia, të arsimtarëve minoritarë, të prindërve dhe të fëmijëve minoritarë për sa i përket mungesës së teksteve në shkollat e tyre. Nuk kam gjë tjetër veçse t’ju falënderoj për gatishmërinë që treguat duke pranuar këtë interpelancë dhe jam i bindur se ju do të keni vullnetin për ta përmirësuar situatën. 

Ilir Meta – Faleminderit!

Fjalën e ka ministrja e Arsimit dhe e Sportit, zonja Lindita Nikolla. 

Lindita Nikolla – I nderuar zoti Kryetar, 

Të nderuara zonja dhe zotërinj deputetë, 

Më lejoni, së pari, të falënderoj deputetin Tavo për këtë interpelancë, e cila është e lidhur me atë angazhim që Ministria e Arsimit dhe Sportit e konsideron element thelbësor për garantimin e të drejtës për arsimim. Në nenin 10 të ligjit  nr. 69 “Për sistemin arsimor parauniversitar në Republikën e Shqipërisë” thuhet: “Personave që u përkasin pakicave kombëtare u krijohen mundësitë të mësojnë në gjuhën amtare”. Ia vlen të kujtoj gjithashtu se ky ligj u votua me konsensus të gjerë, i cili përkon me marrjen përsipër të një përgjegjësie jo vetëm politike, por edhe ligjore e institucionale. 


Me marrjen e detyrës konstatova me keqardhje, siç e përmendët edhe ju, që të gjitha shifrat janë reale, se neni 10 i këtij ligji jo vetëm nuk ishte reflektuar në planifikime ose në prioritete, por ishte neglizhuar gati tërësisht në përmbajtjen e tij. 


Më saktësisht, gjendja e teksteve të pakicave kombëtare (po u referohem sipas titujve) të gjetur në shtator ishte si më poshtë: nga 66 tituj që zhvillohen  në gjuhën amtare greke, janë prodhuar 38 tituj; mungojnë 28 tituj. Nga 66 tituj në gjuhën amtare maqedonase, janë prodhuar vetëm 32 tituj; mungojnë 34 tituj. 

Të gjitha të dhënat që përshkruat për sa i përket numrit të teksteve janë të sakta dhe ne kemi gjetur një situatë katrahurë për sa i përket pajisjes dhe shpërndarjes së teksteve. Ka rezultuar se mungesa e  titujve ka qenë pasojë e drejtpërdrejtë e mungesës së financimit; nga 6 milionë lekë të planifikuara për t’u shpenzuar në përmbushje të këtij detyrimi ligjor,  kolegët tanë të qeverisë që shkoi miratuan  vetëm gjysmën, pra një planifikim që nuk është në respekt të nevojave të pakicave kombëtare. Kjo mangësi nuk ishte thjesht mungesë e respektimit të ligjit “Për arsimin parauniversitar”, por edhe e Kushtetutës së Republikës së Shqipërisë. Kjo ishte situata që ne gjetëm edhe për sa u përket teksteve të shkollave shqipe në diasporë. Ishte e njëjta situatë keqmenaxhimi, keqplanifikimi dhe mungesë  e theksuar e teksteve. 

Ashtu siç e përmendët edhe ju, duke treguar sesi është bërë përllogaritja e çmimeve për këto tekste, rezulton se  vetëm në vitin 2011 shteti shqiptar ka shpenzuar rreth 20 milionë lekë për botimin e vetëm  46 titujve pranë shtëpive botuese private. U kalua nga kjo praktikë pune me tenderim të prodhimit te privatët në prodhimin, shitjen dhe shpërndarjen nga  “BOTEM” në vitin 2012. 

Në vizitën e parë pranë këtyre komuniteteve, mu vunë në dispozicion disa prej këtyre teksteve të prodhuara me çmimet e përcaktuara nga Ministria e Arsimit dhe e Shkencës në atë kohë. 

Zonja dhe zotërinj, më lejoni t’ju tregoj se ky është një tekst i historisë së klasës së nëntë dhe çmimi i tij është 5 300 lekë të rinj ose 53 mijë lekë të vjetër, baras me pagën mujore të një familjeje që jeton me ndihmë ekonomike. 

Më lejoni t’ju njoh edhe me një tekst tjetër të klasës së katërt po në  gjuhën greke dhe çmimi është 17 mijë lekë të rinj ose 170 mijë lekë të vjetër, baras me çmimin e pagesës mujore të katër familjeve që jetojnë me ndihmë ekonomike. Siç  e përmendi edhe deputeti, është një libër i gjuhës maqedonase  për klasën e katërt, që kushton plotë 31 mijë lekë të rinj ose 310 mijë lekë të vjetër, baras sa paga e një mësuesi që fillon për herë të parë, pra kaq është vetëm çmimi i një teksti. 

Kjo është katrahura, abuzimi dhe korrupsioni që është bërë me tekstet. Për të fshehur  të gjithë këtë që kanë bërë me  tekstet e pakicave kombëtare, filluan një pseudoreformë, që  e përmendi deputeti. Nga kontaktet që kemi, përmes takimeve të përbashkëta apo kërkesave që vijnë direkt nga mësues dhe prindër të këtyre shkollave kemi mësuar se këto tekste janë hartuar nga autorë që në shumicën e  tyre nuk kanë asnjë lidhje me këto shkolla. Këta autorë nuk kanë dhënë asnjë orë mësimi në ndonjë shkollë, e ca më pak  në këto shkolla që kanë këtë specifikë, ku studiojnë nxënës të pakicave kombëtare. Shumica e teksteve nuk plotësojnë kriterin bazë, atë të përputhjes së tekstit me programin mësimor. 

Më lejoni t’ju tregoj vetëm një tekst, është ai i abetares së klasës së parë, prodhuar  nga “BOTEM”. Teksti fillon menjëherë me fjali, a thua  se nxënësi i klasës së parë shkon i mësuar dhe çuditërisht për koicidencë ky tekst është realizuar nga zonja Ksera, bashkëshortja e deputetit dhe ish-ministrit Ksera. Kostando Baruta Ksera është gjithashtu autore e  disa teksteve të gjuhës greke që zhvillohet në këto shkolla, për të cilën mësuesit dhe prindërit thonë se në librin e abetares  me autore Kostando Baruta Ksera nuk përcaktohet se mbi çfarë metode është bazuar ky libër, pasi tekstet janë të gjata dhe  të papërshtatshme  për moshën, përdoren germa të pamësuara nga nxënësit, nuk përdoret as mënyra globale, analitike-sintetike. Pra, mësuesit dhe nxënësit e kanë të vështirë përvetësimin e lëndës. Paraqitja e shkronjës së re, thonë mësuesit, nuk bëhet gradualisht. Duke ditur vështirësinë  gramatikore të  mësimit të shkronjës së re në këtë abetare, jepen shumë pak orë për çdo shkronjë. Mësuesit thonë se shumica e teksteve nuk plotësojnë kriterin bazë, atë të përputhjes së tekstit me programin mësimor. Tekstet letrare janë të papërshtatshme për moshën e nxënësve dhe janë zgjedhur nga  autorë të panjohur dhe jo nga  autorë përfaqësues, qoftë grekë, shqiptarë apo minoritarë, siç e përcakton programi. Ato thonë se janë të papërshtatshme tekstet  e hartuara nga Arqileja Thirmo, Ritha Thirmo dhe Eleni Thirmo, janë tre autorë të një familje, burri me motrën e vet dhe me gruan, për koincidencë sërish kushërinj të ish-deputetit dhe ish-ministrit Spiro Ksera.  

Kjo është katrahura që është bërë me tekstet për sa u përket shkollave në gjuhën amtare greke. Kjo është pseudoreforma e “BOTEM”-it, që kërkon të shitet si një arritje, por në vetvete ajo jo vetëm ka prodhuar këtë deformim të cilësisë, por ka momente të posaçme për t’u analizuar dhe, sigurisht, ne po i analizojmë për t’i çuar atje ku duhet, pra  përpara drejtësisë si vepra të pastra korruptive. 

Për të qenë më të qartë, rezulton se ndryshimi për të kursyer ka sjellë pasoja në dëm të cilësisë së teksteve dhe në shpërndarjen e tyre. Jo të gjithë nxënësit në rang republike janë pajisur me këto tekste. Gjithashtu, të shumta rezultojnë të kenë qenë problemet me shpërndarjen e këtyre teksteve, madje edhe aty ku raportohej se ishin shpërndarë, kishte mungesë punonjësish në organikë, probleme me arkëtimin e parave nga shitja e teksteve me vonesë e të tjera. Disa prej këtyre problemeve ishin më shumë justifikime dhe tregues i mungesës së vullnetit. 

Sigurisht, ne filluam menjëherë nga detyra për të përmirësuar diçka nga situata, megjithëse ju bëj me dije se ishte detyrim i qeverisë që shkoi për të përgatitur tekstet dhe mbarëvajtjen e fillimit të vitit shkollor që në muajin gusht. Nuk gjetëm as tekste në magazinë, as buxhete për të filluar punën e prodhimit të këtyre teksteve, edhe pse ishte kjo cilësi që përmenda. 

Megjithatë, falë një ndërhyrjeje të shpejtë ne mundësuam një buxhet për të botuar disa tituj të këtyre teksteve. Çelëm një buxhet që mundësoi edhe shumëfishimin e dhjetë titujve të gjuhës amtare dhe katër tituj të rinj të gjuhës shqipe, si dhe njëzetë e katër tituj të përkthyer nga gjuha shqipe në gjuhën greke. Paralelisht punuam edhe për hartimin dhe botimin e teksteve për pakicat kombëtare maqedonase, për të cilat u botuan pesëmbëdhjetë tituj të rinj. Gjithashtu, për herë të parë këtë vit të ri shkollor u botuan dhe u shumëfishuan edhe shtatëmbëdhjetë tekste të përkthyera nga gjuha shqipe në gjuhën maqedonase. Sigurisht, masat tona nuk ishin thjesht dhe vetëm për t’iu përgjigjur me emergjencë dhe në një afat sa më të shkurtër. Ne vendosëm që për vitin e ri shkollor 2014-2015 angazhimi ynë për të garantuar të drejtën për arsimim ishte të dyfishonim fondin e miratuar nga paraardhësit për këtë zë, por këto probleme sigurisht nuk janë të zgjidhura. Ka nevojë edhe për më shumë. 

Gjatë vizitës së delegacionit të Republikës së Greqisë, kryesuar nga presidenti Papulias, në nëntorin e shkuar në Tiranë, pata mundësinë të bisedoj gjatë mbi këtë çështje me homologun tim, ministrin e Arsimit grek. Konkluduam edhe për pyetjen tjetër që ju bëtë, zoti Tavo, për ngritjen dhe mirëfunksionimin e atij komisioni të përbashkët që lidhet me përmirësimin e kurrikulës dhe të tekstit të lëndëve të historisë dhe të gjeografisë. Sigurisht po mbledhim informacionin e nevojshëm në kuadrin e reformës së plotë të Altertekstit. 

Paraqitëm disa probleme që lidhen me tekstet në këto shkolla specifike, por një situatë e tillë katrahurë është në të gjitha shkollat shqiptare, në të gjithë Shqipërinë, sepse reforma e Altertekstit, i deformuar si proces, ka sjellë edhe produkte të deformuara, pra tekste që realisht nuk ofrojnë një arsim cilësor edhe për fëmijët shqiptarë. 

Ndaj lejomëni, i nderuar zoti deputet, 

Të nderuar zoti Dule dhe zoti Marto, që gjithashtu keni adresuar në mënyrë të plotë dhe të shpejtë jo vetëm shqetësimin, por jemi bërë pjesë edhe e ndihmës për të përmirësuar situatën, t’ju bëj me dije se në vitin e ri shkollor që po përgatitet, këto shkolla të pakicave kombëtare do të kenë mundësi për një komunikim krejt tjetër për të ndier nga afër një situatë krejtësisht të re për sa i përket jo thjesht dhe vetëm cilësisë së teksteve, por edhe situatave të tjera që kanë të bëjnë me përmirësimin e të gjithë cilësisë së mësimdhënies, për të cilën kemi evidentuar problematika dhe po adresojmë në mënyrë të plotë zgjidhjen e tyre. 


Sigurisht është një angazhim i madh yni që shkollat shqiptare, shkollat e nxënësve të pakicave kombëtare në qarkun e Gjirokastrës, në zonën e Vlorës, pra për sa i përket Sarandës, po ashtu edhe ato që i përkasin komunitetit maqedonas, të kenë një mundësi krejtësisht të re jo vetëm me tekstet, por edhe në këto këndvështrime të reja, me të cilat ne po punojmë me të gjithë kurrikulën. Garantojmë përgjegjësi të reja, garantojmë një situatë krejtësisht të re në fillimvitin e ardhshëm shkollor. 

Sigurisht, ne do të donim të kishim një situatë krejtësisht tjetër, por e rëndësishme është që i kemi konstatuar në vend problemet dhe nuk kemi asnjë lloj dëshire për të fshehur problematikat, por pa dyshim jemi të vendosur me mendje e zemër për të zhvilluar përgjegjësi të reja jo vetëm në zbatim të këtij ligji, në zbatim të Kushtetutës, por edhe për të ngritur ura të reja komunikimi me këto komunitete, pra jo vetëm me mësuesit, por edhe me prindërit dhe nxënësit. 

Faleminderit për të gjithë kontributin që keni dhënë!

Ilir Meta – Faleminderit, zonja Ministre!

Fjalën e ka deputeti Vangjel Tavo, i cili ka të drejtën të reagojë pas shpjegimeve të dhëna nga ministrja. 

Vangjel Tavo – Zonja Ministre, ju dëgjova me shumë kujdes.

Sikurse e thashë edhe në fillim, deklarova se për këtë vit shkollor përgjegjësinë politiko-ligjore e ka paraardhësi juaj. Unë vazhdoj të ngelem me besimin se ju do të keni vullnetin për t’i realizuar këto premtime që sapo i bëtë këtu. Nuk mund ta fsheh besimin që kam te ju, pasi kam konstatuar dëshirën dhe vullnetin që ju, zonja Ministre, keni për të punuar për ecurinë pozitive të arsimit në Shqipëri. 

Desha t’ju thosha që të urdhëroni vartësit tuaj për të bashkëpunuar, në mënyrë që situata e teksteve në arsimin e minoritetit të ndryshojë për vitin shkollor 2014-2015. Do t’ju sugjeroja në të njëjtën kohë që të bashkëpunonit me institucionet arsimore në tri rrethet e Jugut, me shkollat, me shoqatat e mësuesve minoritarë, komunitetin e prindërve, në mënyrë që fëmijët e këtij komuniteti për vitin e ardhshëm shkollor të marrin në kohë tekstet mësimore. 

Ministria juaj tashmë i ka dhënë provat e para të këtij bashkëpunimi, kam parasysh këtu edhe hapat pozitivë të ndërmarrë nga Drejtoria Rajonale Arsimore në Gjirokastër në lidhje me përmirësimin e situatës në shkollat e minoritetit. Mendoj se pajisja në kohën e duhur me tekste nga nxënësit do t’i jepte fund imazhit të shkollave, ku fëmijët e vegjël, për shkak të mungesës së librave, mbajnë shënime për orë të tëra. Gjithashtu, pajisja e tyre me tekste do të kontribuonte në rritjen e cilësisë së procesit mësimor në këto shkolla dhe do të ishte një kthim në normalitet për mësuesit, për nxënësit, të cilët energjinë e tyre do ta drejtojnë për një shkollë më cilësore. 

E nderuara zonja Ministre, 

Plotësimi në kohë i kërkesave për tekste në shkollat e minoritetit do të tregonte edhe nivelin e angazhimit të maxhorancës aktuale në lidhje me plotësimin e të drejtave të njeriut për minoritetet dhe standardet e kërkuara në këtë drejtim për rrugëtimin europian të Shqipërisë dhe përfshirjen e vendit tonë në Bashkimin Europian.

Faleminderit!

Ilir Meta – Faleminderit, zoti Tavo!

Fjalën e ka zonja Ministre.

Lindita Nikolla - Faleminderit për vëmendjen, por përtej vëmendjes, faleminderit për të gjithë mbështetjen e ligjvënësve, deputetëve të nderuar, që kanë qenë përkrah nesh për të realizuar dhe për të përmirësuar situatën, pa dyshim edhe  për angazhimin e plotë që situata do të përmirësohet dhe do të kemi një cilësi krejtësisht te re jo vetëm të teksteve, por edhe të jetës së shkollës në vitin e ri shkollor.

Faleminderit!

Ilir Meta - Edhe unë doja t’ju falënderoja dhe të shprehja jo vetëm habinë, por edhe zhgënjimin për këtë situatë të rëndë. E ndjeva këtë kur Ministrja jepte shpjegimet, e ndjeva edhe  nga reagimet e kolegëve deputetë për këto çudira që dëgjuam sot, ku një libër për fëmijët që mësojnë në gjuhën e nënës, në greqisht, shkon 150 mijë lekë, ose për  ata që mësojnë maqedonisht shkon mbi 200 mijë lekë. Këto janë fakte skandaloze dhe të tmerrshme. Janë një problem demokracie, janë problem i të drejtave të njeriut. Ky është një problem social, që kërkon transparencë, por edhe duhet dënuar si korrupsion, sepse nuk ka sesi të shpjegohet ndryshe. 

Sekretari për Procedurat dhe Votimin

Armando Subashi


Më vjen shumë keq  që nuk kemi asnjë koleg nga opozita këtu, por këto fakte duhet t’i mësojnë të gjithë, në mënyrë  që të mos e tolerojmë më një situatë të tillë, të papranueshme për një vend, i cili synon të bëhet anëtar i  Bashkimit Europian. 

Falënderoj deputetin Tavo! 

Falënderoj zonjën Nikolla!

Falënderoj të gjithë deputetët që ndoqën me shumë vëmendje dhe durim këtë interpelancë! 

Shpresoj që shumë shpejt situata të ndryshojë dhe kam besim se kjo gjë do të ndodhë.

Komunikimi i fundit për sot është për delegacionin e parlamentit tonë në procesin e bashkëpunimit të Europës Juglindore, i cili përbëhet nga kryetari, Taulant Balla dhe anëtarët Keltis Kruja dhe Esmeralda Shkjau.

Seanca mbyllet.

Natën e mirë të gjithëve!

(Seanca u mbyll në orën 22:00)
Kryetari i Kuvendit

Ilir Meta

